
A Sajátutas Gnóziskeresés küldetésének 
felvállalásáról 


Bár ennek a gondolatkörnek a kibontakoztatására 
irányuló szándékom alapvetően végigvonul szinte valamennyi 
írásművem virtuális papírra vetésének folyamatán, mégis 
minduntalan időszerűnek érzem, hogy mintegy kilépvén az 
alkalomadtán való fel-felvillantásnak már-már megszokássá 
szilárdult rendszeréből, most egy hosszabb gondolatmenet 
erejéig mintegy ráközelítsem a fókuszt mindarra, amit 
leginkább a "Sajátutas Gnóziskeresés" kifejezéssel tudnék 
találó módon körülírni. Igazán mélyen áthat annak a szándéka, 
hogy őszintén és kendőzetlenül írjak arról az útról és 
folyamatról, amelynek során ez az igazán személyes, és a szó 
legszorosabb értelmében személyre szabott Hivatás formát 
öltött bennem, merthogy ebben a kérdéskörben igazán merem 
venni a bátorságot arra, hogy mindezt Hivatásnak nevezzem. 
Hogyan is alakult életemnek folyása, hogy végeredményben 
erre az ösvényre tévedtem? Mely tényezők vezettek ahhoz, 
hogy  eltávolodván — a megszokottól — és otthonostól, 
végeredményben idegen terepre tévedjek? Miként is sikerült 
kialakítanom a számomra otthonosnak nevezhető spirituális 
környezetet, milyen nehézségekbe ütköztem ennek a 
törekvésemnek során, és vajon miként sikerül nap, mint nap 
megbirkózni mindezekkel? A következőkben ennek a 


eper 


A történet elbeszélésének kezdőpontját, bármennyire is 
szükségtelennek érezhető ez első olvasatra, mégis célszerűnek 
érzem a gyermekkorom idejére helyeznem, végtére is 


ekkoriban ébredt fel bennem első ízben a különbözőség, és 
ezzel együtt valamilyen szempontból a kívülállóság érzése és 
tudata. A környezetem alapvetően kedves, tisztelettudó, nyitott, 
beszédes és kommunikatív, olykor meglehetősen szószátyár 
kisgyermeknek ismerhetett meg, — akit —— kimondottan 
foglalkoztattak olyasfajta kérdések, amelyek másokat a 
kortársak közül nem igazán kötöttek le. Utólag 
visszaemlékezve azt mondhatom, hogy félig-meddig tudatosan 
törekedtem arra, hogy úgy válasszam meg 
foglalatoskodásaimnak tárgyait, hogy azok minél kevésbé 
essenek egybe mindazzal, amiben mások is előszeretettel 
válnak érintetté. Egyfelől úgymond "bogaras" kisgyermek 
voltam, aki folyamatosan gyűjtött, elsősorban különféle 
élményeket és tapasztalatokat az állati és növényi világok 
benépesítőinek titkos életével kapcsolatban, másfelől pediglen 
folyamatosan  fantáziáltam  mesevilágokról,  varázslókról, 
sárkányokról, — lovagokról, — hősökről —— és királyokról. 
Mindemellett nagyjából öt-hat esztendős lehettem, amikor 
élénken érdekelni kezdett a kérdés, hogy vajon mit is jelenthet 
valójában az, hogy "Én én vagyok", helyesebben szólva, hogy 
"én Én vagyok". Rengeteget morfondíroztam azon, hogy vajon 
miként vált lehetségessé az, hogy "én éppen én vagyok, és nem 
valaki, vagy valami más". Vajon előfordult-e már máshogyan, 
másmilyen formában ez az "én", vagy ténylegesen csak a 
jelenkori önmagamra korlátozódik ennek az észlelése? 
Kutakodásom persze ekkoriban még nem foglalta magában 
annak felvetését, hogy vajon a másik ember is ugyanígy képes- 
e "én-ként" megélni önmagát, vagy hogy ez az általam érzékelt 
"én" vajon csakis és kizárólag rám áll. Voltaképpen 
megnyugodtam abban, hogy a saját — én-ségem 
megtapasztalására tettem a hangsúlyt. Egy szó, mint száz, 
meglehetősen filozofikus hangulatban teltek korai éveim. 


Az általános iskola esztendei alatt lassacskán aztán egyre 
inkább kibontakozni és megerősödni látszott ez a fajta 
különbözőség tudatosítása, ezzel együtt pedig az elkülönülés 
folyamata is kezdetét vette. Habár kezdetben nagy örömet 
leltem a  kortársaimmal való közös játékokban és 
időtöltésekben, mégis egyre inkább szembesülni kényszerültem 
azzal, hogy valahogyan, valamiért nem igazán értek szót velük. 
Nehezemre esett a kapcsolódás. Visszaemlékezéseim szerint 
meglehetősen  idegesítettem őket  tudálékoskodásommal, 
kimondottan rátarti stílusommal és furcsa szokásaimmal, 
amelyekből később mainapság is fennálló  bogaraim 
kifejlődtek. Emellett pedig élénken kezdett felébredni bennem 
a vágy és szándék, hogy valamilyen módon irányítsam őket, 
avagy  rávegyem őket arra, hogy úgy tegyenek, 
gondolkodjanak, viselkedjenek és cselekedjenek, ahogyan én 
szeretném. Persze, mindemellett jelentős mértékben híján 
voltam azoknak a szociális képességeknek, amelyek ezekben a 
diplomáciai küzdelmekben segíthettek volna rajtam, így hát 
minduntalan . szembesülni voltam kénytelen a többiek 
ellenkezésével és  rosszallásával, olykor pedig heves 
ellenállásukkal és haragjukkal is. Lényegét tekintve olyannyira 
elmérgesedett a helyzet, hogy én magam inkább a tudatos 
elkülönülés pályájára állítottam magamat, egyre mélyítve ezzel 
a szakadékot önmagam és az úgynevezett "Való Világ" között. 
Bár a gimnáziumot már katolikus intézményben kezdtem meg 
abból a megfontolásból, hogy ott talán több "hasonszőrűvel" 
hozhat össze a sorsom, ennek ellenére életemnek további 
szakaszaiban még tovább folytatódott az elkülönülés, csakhogy 
akkoriban ez inkább a felszín alatt valósult meg. 


Gimnazista éveim alatt nagyon jó osztályközösségre 
találtam, ahol alapvetően elfogadtak  — mindenféle 


furcsaságaimmal együtt, sőt mi több, egyenesen kedvelt 
személyiségnek számítottam, én magam azonban lelkemnek 
legmélyén mégis egy másik világban éreztem magamat a 
lehető legkomfortosabban, amelyet ekkoriban a díszállatok 
gondozása, a történelem és irodalom tantárgyak, illetve a 
fantasy szerepjátékok határoztak meg. A spiritualitás témaköre 
szempontjából külön érdekességként érzékelem, hogy bár 
abban az időben nem sok közöm volt még a valláshoz, hithez 
és Istenhez, már egészen korán a szerzetespapi életút mellett 
köteleztem el magamat. Jobban belegondolva, előbb lettem a 
katolikus szerzetesség és papság elhivatottja, mint vallásos, 
vagy hívő személy. Valószínűsítem, hogy mint a világba 
beilleszkedni nem igazán képesnek mutatkozó személy, 
voltaképpen egyfajta biztos menedéket éreztem a katolikus 
egyházban, ahol a magamfajta számára is biztosítottnak tüntek 
a lehetőségek a  boldogulásra. — Bár lenyűgözött az 
egyháztörténet és a teológia, a vallásos érzületek, az imaélet és 
az istenkapcsolat egyáltalában nem játszott központi szerepet 
az életemben, a misztikáról pedig még csak nem is beszéltem. 
Az érettségi vizsga sikeres letétele után aztán véglegesen is 
elköteleződtem a döntésem mellett, frissen csatlakozván egy 
monasztikus szerzetesi kongregációhoz. A szépnek és 
idillikusnak látszó eszmények mögött azonban a rideg valóság 
megtapasztalása hamarosan ráébresztett arra, hogy életutamnak 
nem szükséges, és nem is lenne szabad ebbe az irányba tovább 
haladnia, ezért keserű és megtört szívvel ugyan, de fél esztendő 
után — véglegesen — búcsút mondtam a szerzetesség 
intézményének, hittem akkor teljes szívvel. 


Húszesztendős voltam ekkoriban, Írissen felvételizve az 
országunk egyik legpatinásabb egyetemének divatszakjára, 
égve a vágytól, hogy önmagamat, immáron keretek, szabályok 


és határok nélkül megismerjem. A filozófia ragadott magával, 
Nietzsche lelkes famulusává szegődtem, magam is alkotni 
kezdtem ebben a témakörben is, illetőleg a fantasy szerepjáték 
is újfent a maga megbecsült helyére került az életemben. 
Égtem a vágytól, hogy valamilyen szinten "revansot vegyek" 
az engem ért sérelmekért, nem ismervén még fel, hogy 
mindezek önmagukban szükséges lépései voltak annak az 
Útnak, amelyet eddigi esztendeim során feltétlenül bejárnom 
kellett. Felkerülvén a fővárosba, ismételten megérintett a 
szerzetesség gondolata, főként amiatt, hogy az egyetemi 
életben ismételten az "oda-nem-tartozás" élménye köszönt 
vissza rám, mint régi jó ismerős. Ekkorra már voltam annyira 
kiábrándult és megcsömörlött ettől a világtól, hogy ezúttal már 
a remeteség irányában tájékozódtam, viszont immáron valódi 
szomjazóként és éhezőként, Istenre irányított tekintettel és 
figyelemmel. Ezekkel az élményekkel ajándékozott meg az 
egyetem első tanéve, azonban a nyár folyamán valahogyan, 
valamiként mégiscsak befészkelte belém magát a régi gondolat, 
amelynek súgását követvén ezúttal ismételten hátat fordítottam 
az — egyháziasságnak.  Világias, világi életre kívántam 
berendezkedni, "csak semmi spirituális" címszó alatt, azonban 
utólag visszatekintve megmosolyogtat annak felismerése, hogy 
paradox módon már ekkor is remete voltam. Nem igazán 
kívántam közeledni a világhoz, az emberekhez, a 
társadalomhoz, "világias" célkitűzéseimet 15 magányos módon 
kívántam megvalósítani. A Sors, vagy Valami Más azonban 
mégiscsak másképpen döntött, ekkoriban kerültem ugyanis 
kapcsolatba egy különleges világgal, mégpedig a Rómától 
független katolicizmussal. 


Egy ismerősömmel, aki korábban már levelezéseinek 
nyomán tudakozódott a külföldi kezdeményezések dolgában, 


összefogván missziót alapítottunk, és a papság vágyától hajtván 
mintegy visszahelyeztem önmagamat az egyházias életbe, 
ezúttal azonban már önjelölt remeteként. Akkoriban egy 
csöppnyi, "háromszorhárom" négyzetméteres szobácskában 
éltem, amelyben nagy buzgalommal imahelyet alakítottam ki, 
magányomban felöltöttem a még a monostorból hazamenekített 
fekete szerzetesi ruhát, zsolozsmázni kezdtem, és a saját 
szakállamra  kinyilvánítottam a magam saját alapítású 
remeteségét, "Szent Angyalok Remeteség" név alatt. Ekkoriban 
már teljes mértékben szabadnak éreztem magamat. Protestáns 
szertartásokra kezdtem el járni, ismerősömmel igeliturgiákat 
végeztünk a magunk saját kis missziójának kötelékeiben, 
illetve a saját imaéletem is egyre elmélyültebbé vált. Egy 
rövidke visszatérési kísérlettől eltekintve, többé már nem 
éreztem magamat a római katolicizmushoz tartozónak. A 
független katolicizmusnak ezen ága azonban nem bizonyult 
tartósan megmaradónak az életemben, és nagyjából másfél 
esztendőnyi missziós szervezkedés után egy másfajta vonalon 
kezdtem tevékenykedni. Túlságosan is "önjáró" személyiség 
kezdett kibontakozni bennem, amely egyre és egyre 
nehezebben viselte el a külső korlátozásokat, a túlzott 
hivataloskodást , és — hagyományosságot, így abban a 
gondolatban mélyedtem el, hogy amennyiben az életemet 
mégiscsak az egyházi létre szánom, mindenképpen szeretnék 
olyan közösséghez tartozni, amely a lehető legnagyobb 
mozgásteret biztosítja számomra. Egyre inkább zavaró 
tényezővé kezdett válni, hogy a konvenciók, szokások és 
szabályok gátat vetettek a saját elképzeléseim és terveim 
megélésének és kibontakoztatásának, illetve hogy mivel 
ezekben a közösségekben a pappá válás feltételének számított a 
formális, katolikus teológiai képzés elvégzése, az életemnek 
akkori periódusában szinte semminemű reményem nem 


mutatkozott arra nézve, hogy valaha is teljesülhet az álmom. 


Egy esztendeig tarthatott a "Szent Angyalok Remeteség" 
első időszaka, amelyet aztán sikerült Budáról Pestre 
költöztetnem, egy kedves családtag jószívű adományozásából 
kifolyólag, így folytatódhatott a  remeteélet, egyre 
személyesebb és mélyebb formában, az események aztán 
rendkívül gyors fordulatot vettek. Alig néhány hónap leforgása 
alatt . megismerkedtem egy, a korábbinál nyitottabb, 
rugalmasabb és szabadabb független egyház papjával, akinek 
biztatására végül egyfajta "szabadúszó" papnövendékként 
kapcsolatokat találtam külföldön működő, liberális katolikus 
egyházak püspökeivel. Így került sor végül is áldozópappá 
szentelésemre egy ezoterikus-teozófiai irányultságú 
közösségben, ezzel pedig teljesülni látszott az álmom, jelesül 
hogy lehetőséget kaptam egy saját misszió elindítására és egy 
olyan egyház megformálására, amely akkori reményeim szerint 
híven tükrözte volna mindazt, amit csak kerestem és amire csak 
vágytam. Nem sokkal később azonban újabb szakadásra és 
váltásra került sor, az ezoterikus-teozófiai kereszténységet 
idegennek érezvén önmagamtól végül is egy misztikusabb 
spiritualitás, az úgynevezett kelta orthodoxia felé fordultam, 
tradicionális remetévé válva Jean-Pierre Danyel és Hugh 
George de Willmott Newman nyomdokain járván, és ebben a 
minőségemben ért először a megtiszteltetés, hogy önálló 
püspökség megalapítására kaptam lehetőséget, a püspökké 
szentelés ígéretével. 


Mindeközben elvégeztem az egyetemet, és Budapestről 
szüleim településére költözvén világi munkakörben dolgozni 
kezdtem. A remeteség szellemisége azonban ekkoriban sem 
hagyott magamra, így a lakóhelyemen, bármennyire is 


nehézkesnek bizonyult ez kezdetben, végül mégiscsak 
megmaradhattam a mindennapok spirituális gyakorlatai 
mellett. Különféle események és történések hatására azonban a 
magyarországi szabad katolikus közösségek képviselőivel 
egyre inkább megromlott a kapcsolatunk, így tőlük 
eltávolodván újfent elszigetelődni látszottam. Mindennek 
okairól nehezen nyilatkozom, elvégre amennyiben kétfajta 
vélemény áll egymással szemben, minduntalan felvetődik 
annak a lehetősége, hogy az igazság valahol középütt lakozik, 
amelynek gondolatát persze egyik fél sem hajlamos elismerni, 
mindegyik a maga személyes igazát hajtván. A maguk részéről 
ezek a személyek túlságosan is idealistának, határozatlannak, 
fiatalnak, öntörvényűnek, makacsnak, hiúnak és 
önközpontúnak tartottak ahhoz, hogy alkalmasnak ítéljenek a 
feladataimra, mint ahogyan én is megfogalmaztam a magam 
saját véleményemet a vitás pontokkal kapcsolatban. Hogy 
végeredményben igazam volt-e? Talán, azaz nem tudom. Egy 
valami azonban minden kétséget kizáróan bizonyossá vált, 
mégpedig az, hogy valójában nem sokat értem a feltételezett 
igazammal. A kapcsolat végletesen és véglegesen megromlott, 
és bár a Mindenségnek hála elmondhatom, hogy végül a 
korábbi sérelmeket elengedvén, harag nélkül váltak el útjaink, 
én azonban egyedül maradtam a saját ösvényemen. 


Akkoriban kezdődött el ugyanis ismerkedésem a 
különféle gnosztikus szellemiségű irányzatokkal, közöttük is 
kiemelt helyen a rózsakeresztes és a szúfi tradíciókkal. Mindez 
azonban nem bizonyult hosszú távon összeegyeztethetőnek a 
kelta orthodox püspökeim elképzeléseivel, így 
végeredményben a szakadás mellett döntöttünk, én pediglen 
tovább haladhattam a magam sajátos útvonalán. Különleges 
kalandozás kezdődött, amelynek keretében mélyebb betekintést 


nyerhettem a szúfi tradíció lelkiségének kincseibe, illetőleg egy 
templomos  lelkiségű gnosztikus kisegyház ismételten 
elfogadott választott püspökének, így folytathattam tehát 
munkálkodásomat, immáron szabadon és teljesen. Sajnos 
azonban ezt az idillikus hangulatot is beárnyékolta egyre 
mélyülő lelki válságom, amelyet főként a spirituális életigenlés 
és a hétköznapi élet elvárásai között meghúzódó feszültség 
indukált. Sajnálatos módon ezzel a közösséggel is megromlott, 
majd megszakadt a kapcsolatom, ebben az esetben azonban 
egyértelműen bizonyos vagyok a saját hibás viselkedésemet 
illetően. Nagyon kevés dolgot mutatkoztam igazán és őszinte 
szívvel megbánni az életem során, ezt a történést azonban a 
mai napig szívből sajnálom, és bár megpróbálkoztam különféle 
bocsánatkérő gesztusok által újból kibékíteni magammal ezt a 
gnosztikus közösséget, próbálkozásaim sorozatosan kudarcba 
fulladtak, közeledési kísérleteim során pedig minduntalan 
bezárt ajtókat döngettem. A gnosztikus közösség számos ágával 
volt lehetőségem közelebbi ismeretségbe kerülni, egy napon 
talán arra is veszem majd a fáradságot, hogy pontosan 
összeszámoljam azokat az irányzatokat, amelyekkel találkozni 
alkalmam nyílott, egy azonban bizonyosan megmutatkozott: a 
kívülállóság leküzdhetetlen akadálya. 


Sokak szerint nehezen viselem el, ha nem jut számomra 
központi figyelem egy közösségen belül, nem rendelkezvén 
azonban a megfelelő szociális és diplomáciai képességekkel, 
ennek a törekvésemnek nem vagyok képes érvényt szerezni, 
így a legtöbb esetben csalódottan és sértetten távozom. Úgy 
gondolom, hogy mindebben bizony vagyon némi igazság, 
azonban a tények ettől függetlenül még tények maradnak, 
nevezetesen hogy nem igazán mutatkoztam képesnek a 
közösségi életben való működésre. Minthogy azonban 


számomra feltétlen fontossággal bír a "valahova tartozás" 
ilyetén módon való megélése, a misztikus úton való barangolás 
folyamatában egyszerűen képtelennek mutatkoztam meglenni 
valamiféle irányvonal, vagy tradíció követése nélkül. Mit tehet 
azonban olyasvalaki, akinek számára nem adatott meg a 
lehetőség, hogy otthonra találjon egy, már létező közösségben, 
irányzatban, vagy tradícióban? Nos, erre a kérdésre adhat 
választ a "Sajátutas Gnóziskeresés" kínálta alternatíva. 


Az eseményeket követően még egyetlen alkalommal 
próbálkoztam tagjául szegődni egy már meglévő egyháznak, 
amelynek köreiben kiemelten nagy örömmel és megbecsüléssel 
fogadtak, készségesen felajánlva mindennemű segítséget 
ahhoz, hogy álmaimat valóra válthassam. Ekkoriban viszont 
már erősen élt bennem egy általam igencsak sokra tartott, bölcs 
ismerős tanácsa, amelynek értelmében már szerettem volna 
teljesen függetlenül, irányzatoktól, szervezetektől, vallásoktól 
és hierarchiáktól mentesen megvalósítani azt a víziót, amely 
oly régóta formálódik bennem. A misztikus útirány ugyanis 
életemnek olyannyira központi tényezőjévé vált, hogy 
semmiféle esetre sem lennék hajlandó letérni róla. Az, hogy 
közben írásokat, fordításokat és tanulmányokat is közlök, még 
nem jelenti azt, hogy ne tartanám magamat első sorban és 
mindenek felett misztikusnak, Gnóziskeresőnek és remetének. 
Bár szinte minden, általam felkeresett fórum egyetérteni látszik 
abban, hogy a misztikus  létélmény megtapasztalása 
szempontjából feltétlenül — elengedhetetlen, hogy valaki 
alapvetően elköteleződjék valamelyik irányzat, vagy tradíció 
irányában, megkapva az ott szükséges avatásokat és 
felhatalmazásokat, én azonban mégis másik utat választottam, 
kíváncsian várva, hogy vajon sikeresen végrehajthatóvá válik-e 
életem nagy feladata efféle úton-módon is, avagy eleve a 

kudarc juthat csupán számomra osztályrészül. 


Egy olyan, sajátságos Tradíció mellett tettem hitet 
ugyanis, amely a szó hagyományos és eredeti értelmét tekintve 
voltaképpen semmilyen formában nem tekinthető tradíciónak 
egyáltalán. Semminemű kontinuitást, vagy emberkéz által 
átadományozható beavatást és felhatalmazást nem birtokol 
ugyanis, azonban én magam szilárdan hiszem és vallom, hogy 
a Mindenség olykor sajátságos eszközökön keresztül juttatja 
érvényre a kegyelmi ajándékokat. Minthogy számomra nem 
jutott meghatározható hagyományvonal, kénytelen vagyok úgy 
vájni és alakítani misztikus életem folyamának medrét, hogy az 
eltérő — forrásokból  merítvén, valamilyen módon őket 
összekapcsolván új, közös mederbe tereljem őket. Ez persze 
vélhetően túlságosan is egoisztikus és önző felhanggal bírónak 
hangozhat, megítélésem szerint azonban a csatorna éppen ezen 
a módon készülhet. Összegyűjteni többféle  vízforrásból 
származó források vizét, egyetlen mederbe terelni őket és 
kiegészíteni a magam sajátos tapasztalataival... talán így 
formálódik a Tradíció is. Mindez egyedi és személyes, de 
mégiscsak — egyfajta —hagyományvonalat képvisel. A 
kereszténységben, legalábbis a hagyományos formáiban nem 
sikerült otthonra találnom, mint ahogyan buddhista, vagy hindu 
sem tudnék lenni nyugodt és megelégedett szívvel. A különféle 
divat-ezoterikus és "spiris biznisz" irányzatok keretein belül 
szintén nem tudnék önazonos maradni, mint ahogyan a nyugati, 
okkult közösségek is szélsőségesen bezártnak bizonyultak 
irányomban. Nem marad más hátra, mint hogy szabadon 
mozogva összehangolni a magam saját világnézeti 
keretrendszerét, megmaradván Martinés de Pasgually, Louis- 
Claude de Saint-Martin, Pir-o-Murshid Hazrat Inayat Khan, 
Shams Tabriz, Mar Máni, Marcus Aurelius, Friedrich Nietzsche 

és Hamvas Béla nyomdokain, a gnosztikus kabbalab, theurgia, 
oszlopcsarnok, illetve a gnosztikus és  szúfi lelkiség 
kimeríthetetlen kincsestárából szüntelenül merítvén. Mindez 
kiegészül a magam személyes  életélményeivel és 
felismeréseivel, egy sajátos tapasztalásmód megélésében válik 
valóban élő, és lélekkel, szívvel bíró Tradícióvá, még ha 
csupán egyfajta "egyszemélyes tradícióról" vagyon szó. És 
hogy létezhet-e egyáltalán ilyesmi, lehet-e létjogosultsága 
hasonlónak? Az én világomban mindenféleképpen. 


Kérdezhetnétek, vajon mennyire mutatkozik nehéznek és 
verejtékkel teljesnek egy efféle Útnak bejárása. Nos, ami azt 
illeti, elképesztően nehéz, fáradalmas, dicstelen és olykor 
meglehetősen fénytelen ösvény ez. Sok esetben őszintén 
kívánom, hogy bár bele tudnék tagozódni valamelyik meglévő 
közösségbe, vallásba, irányzatba, vagy rendszerbe. Megannyi 
pillanatban érzem úgy, hogy bár lennék inkább buddhista, 
hindu, manicheus, avagy martinista, de még akár katolikus, 
vagy muszlim is. Sokszor vágyom arra, hogy bár őszinte 
szívvel rá tudnék mutatni egy részigazságra, a magam számára 
minden kétséget kizáró, abszolút igazságként kikiáltani azt, 
azonban erre mindeddig nem bizonyultam képesnek és 
alkalmasnak. Maradt nekem tehát az "Úttalan Vidék Névtelen 
Tradíciója", a "Lélek Rejtett Szentélye", amely számomra 
minden elmélyülés, liturgia és misztika forrása. Fáradságos, 
kevés e világi elismerést és megannyi kirekesztést magában 
hordozó útirány ez, azonban a bejárására minden kétséget 
kizáróan elhivatottságot érzek. Külső szempontból mindez 
egyfajta virrasztói és fénymegosztói küldetés, amely ebben a 
rendkívül sötét és fénytelen korszakban kíván fényt gyújtani az 
emberi lelkekben, a belső kör szempontjából pedig egy direkt, 
személyes, egyéni misztikus találkozás,  elmélyülés és 

gyakorlatrendszer, amely számomra alkalmas arra, hogy a 
magam egyszerű és egyéni módján a lehető legközelebb 
kerüljek Mindahhoz, Ami lényem valódi lényegét képezi. 

A Megszentelt Tau szimbolikája 


Mindenki vágyik egyfajta életeszményre. Fokról fokra, 
lépésről lépésre megvalósítandó részcélok mentén betölteni 
vágyott  Életküldetésre. Jómagam legalábbis mindenkor, 
egészen kisgyermeki éveimtől számítva ezt kerestem, vágytam 
rá, és minden igyekezetemmel a meglelésén fáradoztam, még 
azokban az időszakokban is, amikor még csupán halovány 
elgondolásom sem lehetett arról, hogy mi is valójában ez a Cél, 
avagy amikor tévesen  azonosítottam azt különféle 
külsőségekkel, vagy illúziókkal. Egészen öntudatra ébredésem 
óta tisztán érzem, mindennél erősebben és minden kétséget 
kizáróan hiszem, illetve sötétebb, reményvesztettebb és 
kétségbeesettebb óráimnak során legalább hinni, vagy remélni 
merem, hogy küldetéses ember vagyok. Olyan személy, akinek 
élete meghatározott feladattal, betölteni hivatott céllal bír, 
amelynek  — megtalálása, tudatosítása, kiteljesítése és 
megvalósítása jelentheti az egyedüli olyan eszményt, amelyre 
létét felteheti. 


Felismerésem megértését, — megtapasztalását és 
kristályosítását azonban az életem további éveinek folyamán 
nagyban nehezítette, hogy voltaképpen sohasem voltam 
pontosan tudatában annak, hogy miben is áll ez a tisztán érzett, 
sejtett és vágyott cél. Tudtam, hogy létezik, mint ahogyan azt 
is, hogy életemnek egy pontján szükségszerűen rá kell, hogy 
találjak, azonban nem egyszer fordult elő a keresés és 
kutakodás ideje alatt velem, hogy jóformán teljes mértékben 
feladtam a reményt arra nézve, hogy a megtalálás és ráébredés 
boldog pillanata elérkezhet egyszer. Mint a legtöbb kereső 
ember esetében, úgy esetemben is sűrűn elkövetett gyakori 
hibának és tévedésnek minősült, hogy a vágyott célra találás 

vágya által hajtva többféle lidércfény is képesnek bizonyult 
lépre csalni, elvonni figyelmemet az Útról és illúziók 
kergetésére felbujtani, miközben a feledés sötét mocsarában 
járva kutakodtam célok és értelmek után. 


Fiatalkori éveimnek folyamán példának okáért szinte 
eltántoríthatatlan — bizonyosságot éreztem afelől, hogy 
számomra — még ismeretlen természettel — rendelkező 
küldetésemet valamiféle magas presztízst jelentő pozíció 
betöltése által valósíthatom meg, amely által sokaknak életére 
hatást gyakorló befolyást szerezhetek. Akkoriban még úgy 
gondoltam, hogy egy életfeladat sikeres  beteljesítésének 
egyedüli fokmérője csupán a külső sikerekben keresendő, 
mérőszáma pedig az elismerés, ismertség és befolyás 
megszerzése lehet. Megannyi hazugság és önáltatás gyökere 
rejlik ebben a téveszmében.  Sorsomnak alakulása azonban 
minden kétséget kizáróan eljuttatott annak bizonyosságára, 
hogy számomra egyrészt nyilvánvalóan nem adathat e világi 
hatalom, siker, befolyás és csillogás, másrészt pedig egyre 
világosabban kezdtem el érezni, hogy személyes életutam 
küldetése egyáltalán nem ebben keresendő. 


Hihetnétek azonban, hogy ezután egyszer és 
mindenkorra a helyes útra terelődtem ebben a felismerésben. 
Hihetnétek, azonban sajnos egyáltalán nem így történt. 
Helyette másfajta illúzió édesgetett magához, amelyben 
élethivatás lényegét akkoriban felismerni és megtalálni véltem. 
A világban megszerezhető és elkönyvelhető materiális és 
intellektuális sikerek hajszolása helyett a saját lelkemben 
rejtező démonok kiszolgálásának igényétől hajtva spirituális 
kincsek "megszerzésére kezdtem törekedni. Ilyen jellegű 
drágaköveket azonban nem gyűjthetünk pusztán a magunk 

szórakoztatása és gyönyörködtetése céljából, sem pedig 
avégett, hogy birtoklásukkal mások előtt tetszelegjünk, vagy 
dicsekedjünk. Ezek a kincsek ugyanis természetükből fakadóan 
túlontúl mélyen fekszenek a szív és a lélek legmélyén ahhoz, 
hogy olyan fájdalmaktól, szenvedésektől és 
megpróbáltatásoktól . mentesen  kitermelhetőek legyenek, 
amelyek megérnék az árat az általuk nyerhető hatalomért, 
sikerekért, elismerésért és befolyásért cserébe. A lelki élet 
kincsei ugyanis meglehetősen sajátságos természettel bírnak, 
ebből kifolyólag pedig alapvetően különböznek a materiális és 
intellektuális síkon elérhető és megszerezhető javaktól. Minél 
többet szerzel ugyanis ezekből a  kincsekből, annál 
szegényebbé, annál kevesebbé, annál jelentéktelenebbé válsz a 
környezetedben élők szemében, Te pediglen lassacskán 
elveszíted minden reményedet és vágyadat arra, hogy az általad 
korábban fontosnak és jelentékenynek tartott tényezők 
egyáltalán — számítsanak — még valamicskét Számodra. 
Menthetetlenül elindulsz egy Úton, amelyet bejárva nem a 
fizikai síkon használt fogalmak szerint való "célba érés" vár 
Rád, hanem sokkalta inkább egyfajta megsemmisülés, a 
világnak való meghalás válik osztályrészeddé, ez pedig 
minden, csak nem az általad korábban vágyott siker, elismerés, 
hatalom, befolyás és csillogás. 


Ebben a felismerésben bontakozott ki végre tehát a 
Hivatás, tehát végső soron az a Küldetés, amelyet korábban oly 
nagy buzgalommal, szorgalommal és vágyakozással, időnként 
pedig reményvesztettséggel, kétségbeeséssel és aggodalommal 
kísérten kerestem. Egyáltalán nem úgy és olyan módon 
érkezett, fanfárokkal, csinnadrattával és örömünneppel kísérve, 
mint ahogyan korábban vártam, jöttét pedig nem előzték meg 
látványos égi jelek és csodálatos események. Váratlanul, 

csendesen érkezett, a lehető legsötétebb éjszakai órában, 
félszegen és halkan kopogtatva lelkem házának ajtaján, ajtót 
nyitván azonban Fénye oly erővel és oly megtörhetetlen 
bizonyossággal áradt el lelkemen, hogy azután már kétség sem 
férhetett ahhoz, hogy Személyében megtaláltam mindazt, 
amelyet mindig is kerestem és amelyre életemet odaszánhatom. 
Lényege pediglen nem légyen más, mint a Szentségi Fény 
megérintése és megosztása, a  Tapasztalatokon Túlonnan 
érkező, felmérhetetlen értékű kegyelmek és ajándékok 
megtapasztalása és — megismertetése mindazokkal, akik 
szomjazván szomjazva törekednek utánuk, és akik elől az e 
világi hatalmaskodók és hatalmasságok lelki és spirituális téren 
elzárják a kapukat. 


Olyan megszentelt, lelki Út bejárására és közvetítésére 
kezdtem el érezni magamban a  Hivatást, amelynek 
megfogalmazására eleddig kevés kísérletet tettem. Mostanra 
azonban, hosszan tartó kutakodás, tanulmányozás és 
elmélkedés után úgy érzem, megpróbálhatom venni magamnak 
a bátorságot arra, hogy őszintén, tisztán és megfogalmazhatóan 
írjak róla. A gnóziskeresők szóhasználatában létezik egy 
kifejezés, amely nyelvünkre leginkább talán a "Megszentelt 
Tau" szóösszetételben ültethető át a maga teljességében és 
lényegiségében. Értelmezése során az amerikai Sophia Tradíció 
megközelítésmódját érdemes figyelembe vennünk, amelynek 
gyökerei az ezoterikus kabbalah irányvonalába nyúlnak vissza. 
Eszerint a megközelítés szerint a "Tau" betű alakja a keresztet 
szimbolizálja, amelynek misztikus értelmezése az önfeladás, az 
Isteni Akarat és Szándék felé való bizalommal teljes 
viszonyulásmód, tehát lényegében a "Legyen nekem a Te Igéd 
szerint" lelkiségében ragadható meg. Ez azonban nem semmi 
esetre , sem keverendő össze a külső tekintélynek, 

hierarchiának, szervezetrendszernek való szolgai megfeleléssel, 
hanem csakis és kizárólag a Végtelenséget, az Isteni Teremtő 
Erőt Bölcsességet illetheti meg természete szerint ez a fajta 
viszonyulásmód. Erre a fajta lelkületre utal Krisztusnak azon 
sokat idézett, és sajnos számtalanszor kiforgatott módon 
értelmezett tanítása, amely szerint "Aki utánam akar jönni, 
tagadja meg magát, vegye fel keresztjét és úgy kövessen." 


Misztikus szemléletű értelmezésben ezt a mondatot 
nagyjából így lehetne átfogalmazni, hogy a mi számunkra is 
értelemmel bírjon: aki el kívánja érni az Isteni Fényességet, 
annak el kell jutnia az Előtte való teljes bizalom, önkiüresítés 
és ráhagyatkozás állapotába, vagyis a misztikus "legyen" 
kimondása által bele kell hullania, bele kell simulnia a 
Végtelenség kereszt alakjában kitárt karjába, és az önmagáról 
való teljes megfeledkezés révén bele kell olvadnia az Isteni 
Ölelésbe, az Isteni Önfeledésbe. A kereszt felvétele tehát 
korántsem egyfajta szenvedésközpontú, a  hányattatások, 
megaláztatások és fájdalmak tudatos és aktív keresésére 
irányuló mártír-életet jelent, hanem sokkalta inkább egyfajta 
öszinte és tiszta ráhagyatkozást, a találkozás vágyától való 
hajtottságot, és a misztikus egyesülés végtelenségbe tágult 
pillanatainak átélésére irányuló törekvést, amelyet végső soron 
a "Tau" szimbolizál. 


Egy másfajta, főként kabbalisztikus értelmezés szerint a 
"Tau" az ószövetségi Seth szimbóluma, aki Ádám és Éva 
harmadik gyermekeként az ezoterikus tanításokban a 
megújított, spirituális, szellemi embert jelképezi. Seth ebben az 
értelmezésében a spirituális utat a maga teljességében bejárt, 
megszabadult, és a Végtelenséggel való egységének tudatára 
eljutott embert szimbolizálja, amelynek első "prototípusa" 

maga a Messiás, a Feltámadott Krisztus. A "Tau" tehát 
misztikus szempontból egy olyasfajta életutat jelképez, 
önkiteljesítés és a "Messiási Tudatosság" elnyerése. Mit is 
jelent tehát az én szempontomból szemlélve ez a fajta 
beállítódás, az erre az életútra való rátalálás, ráébredés és a 
rajta való elindulás élménye? Mindenek előtt azt a kívánságot 
és szándékot, hogy személyes életemet és küldetésemet az 
Isteni Szándékkal való összhangban éljem, önmagamat a 
misztikus "legyen" állapotába helyezvén, avagy legalábbis 
törekszem ennek a létállapotnak a megvalósítására. Mint 
ahogyan már korábban is meséltem róla, önmagamat mindig is 
"küldetéses", vagy legalábbis "küldetéskereső" embernek 
tartottam, aki sohasem volt képes megelégedni a hagyományos 
megoldásmódokkal, az "így szoktuk", "mindenki így csinálja", 
vagy az "ez a dolgok rendje" típusú válaszokkal. Utamnak 
során számtalan vallási rendszert, gondolkodásmódot és 
világnézeti keretet megismertem, mindannyiszor szembesülvén 
a szomorú valósággal, amely szerint a Tudásnak egy bizonyos 
fokán túl már nem juthat el "egyszerű földi halandó", ugyanis a 
hierarchikus rendszer csúcsán állók különféle okokra 
hivatkozva egyszerűen nem engedik, nem teszik lehetővé 
számára, hogy a maga teljességében szembesülhessen a 
Fénnyel, és a maga legcsodálatosabb valóságában tekinthessen 
a  Teljességre. Megannyi alkalommal tettem fel már, 
felerészben nekik, felerészben pedig magamnak a kérdést, 
hogy vajon hol van az a Valóságos Tudás, hol van az a 
személyes, misztikus tapasztalás, amelyről minden vallás és 
hitrendszer beszél, a megtalálásában azonban egyikük sem 
hajlandó minden lehetséges lehetőséget megadván segíteni. 

Ekkortájt nyílott alkalmam rádöbbenni arra, hogy ezt a 
fajta Tudást, ezt a tiszta, élő és működő Gnózist nekem 
magamnak kell fellelnem, megtalálnom és megismernem, ezzel 
egyúttal pedig kísérletet tennem arra, hogy a megtalálás, 
megismerés és megtapasztalás során szerzett tapasztalataimat 
másokkal is megosszam. Mindezt pedig ráadásképpen úgy, 
ahogyan én magam is kaptam, rádöbbentem, megismertem és 
megtapasztaltam, nevezetesen az "Ingyen kaptátok, ingyen is 
adjátok" krisztusi elve szerint. Megannyi alkalommal nyílott 
lehetőségem megtapasztalni ugyanis, hogy számos olyan 
személy, akinek számára valaha megadatott, hogy a tiszta és 
élő Gnózis a maga sajátságos útjain és módján felfedte előtte 
Önmagát, voltaképpen egyáltalában nem tett eleget ennek az 
elvnek és parancsnak. Sajnálatos módon éppen ellenkezőleg, 
egyrészt a Tudásnak legjavát önmagának tartotta meg, másrészt 
pedig a fennmaradó kincseket fukar módon csepegtette csupán 
mások számára, sok esetben irdatlan pénzösszegekért, vagy 
önmaga számára hatalmat, befolyást és uralmat követelve a 
hozzá fordulók lelkei és élete felett. Mindez azonban 
meglátásom szerint nem egyéb, mint közönséges materiális 
arrogancia, az anyagi többlettel rendelkezők  kivagyi 
hatalomfitogtatása azok felett, akik nem rendelkeznek a 
hozzájukéhoz hasonló javakkal. Az élő Gnózis azonban ilyetén 
módszerek által nem (elyárulható, önmagát ugyanis minden 
lehetséges módon védelmezi azok elől, akik önző módon 
anyagi, vagy spirituális hasznot mernek remélni tőle, vagy 
követelni általa. Bármennyire is állítja valaki önmagáról, hogy 
eljutott a valódi Tudásnak megismerésére, még ha ez valóban 
így is lenne, ez a Tudás azonnal elmenekül, kipereg az ujjai 
közül, amennyiben akár a legcsekélyebb kísérletet is tenné arra, 
hogy bármiféle egoisztikus hasznot húzzon általa. Bár az ilyen 
személyek a legtöbb esetben kitünően értenek ahhoz, hogy a 

külvilág szemében emelkedett, önmaguk megvalósításán 
túljutott, hatalmas és jelentős tanítók, vagy mesterek 
benyomását keltsék, a Mindenség Tekintete előtt nem többek 
egyszerű szemfényvesztőknél és garabonciásoknál, akik a 
reájuk bízott Tudást önmaguk hasznára aprópénzre váltották. 


Spirituális . szempontból — azonban, hiába állítja 
önmagáról bárki is az elképzelhető legemelkedettebb és 
legmagasabb szinten megvalósított tudatállapotot, hiába 
birtokolja akár a lehető legmagasabb rendű és rangú 
beavatásokat, amennyiben mindezek mögött nem áll valódi, 
autentikus megvalósítottság, még a lehető legünnepélyesebb és 
legvarázslatosabb módon megkomponált avatási rituálé sem ér 
sokkalta többet egyszerű színdarabnál, egyszerű külsőségeknél. 
Az igazi, megszentelt "Tau" felé vezető Út azonban az 
önmagunk lehető legnemesebb módon való kiteljesítése, 
megvalósítása és meghaladása, olyan ösvény, amelyen 
haladván a kereső fokról fogva egyre inkább betekintést nyer a 
Mindenség Szemébe, az ekképpen szerzett tapasztalatok pedig 
megváltoztatják, és menthetetlenül átalakítják egész életét. 
Többé már nem törődik semmiféle, evilági renddel, ranggal, 
hírnévvel, hatalommal, befolyással és hatáskeltéssel, hiszen 
csupán az élő és igazi Gnózis, a végső "Tau" jelenti számára az 
egyedüli Célt, amely felé törekszik és tart. Egyre inkább 
feloldódni látszik benne mindaz, amelyet a társadalomban élő 
emberek  nélkülözhetetlennek, jelentősnek és fontosnak 
tartanak, helyét pedig átveszi egyfajta, a lehető legnemesebb 
értelemben vett emelkedettség, átszellemültség, elkülönültség 
és érinthetetlenség, amellett hogy szintén a lehető legjobb 
értelemben értve mintegy "két lábbal a földön" állva marad. 
Ebben az emelkedettségben persze a lehető legcsekélyebb 
nyoma sincsen annak a fajta felsőbbséges arroganciának, 

amelyet a mainapság divatos ezoterikus irányzatok keretein 
belül működő egynémely, önmagukat megvalósítottnak, vagy 
megvilágosodottnak előadó mesterek közvetítenek csodálóik és 
ellenlábasaik felé. Ehelyett a Gnózisra jutott személy ismérve 
valamiféle különlegesen együttérző, tiszta jóság, egyszerű, 
kedves és sallangmentes makulátlanság, amelyben a különféle 
emberi gyarlóságok, hibák és hiányosságok inkább tetszenek 
üdítő, változatos színfoltoknak, mintsem valódi jellembeli 
gyengeségeknek. 


Mindezeket olvasván talán (legalábbis remélem) 
felvetődhet Bennetek, mint ahogyan életemnek minden egyes 
napján felvetődik bennem is a kérdés, hogy miként érhető el és 
tartható fenn ez a fajta állapot, azaz miként érheti el valaki a 
"Megszentelt , Tau"  tudatállapotát, azaz a  Messiási 
Tudatosságot. Véleményem szerint semmi esetre sem úgy, 
ahogyan azt az egyes tradíciók különféle tanátadási vonalait 
vizsgálgatván gondolhatnánk. Persze meglehet, hogy a 
mester(ek) és tanítvány(ok) viszonyrendszerében fennálló, 
szigorú szelekciós kritériumoknak köszönhetően valóban az 
kaphatja meg a mestereknek kijáró helyet, akit az tanítása, 
életmódja és lelki nemessége szerint valóban megillet, azonban 
nem egyszer érhetjük tetten mindennek ellenpéldáit is. Én 
magam inkább azt mondanám, hogy a különféle avatások, 
szentelések és tanátadások nem feltétlenül szükséges, és semmi 
esetre sem elégséges feltételei annak, hogy valaki a 
"Megszentelt Tau" állapotára jusson. Mindez ugyanis, mint 
ahogyan azt már a korábbiakat olvasván talán 
kikövetkeztettétek, jóval több, mint spirituális cím, rang vagy 
titulus. A vallások, egyházak és közösségek spirituális elöljáróit 
általában szentelik, vagy avatják, ezzel szemben a "Tau-t" a 
legtöbb esetben inkább már "csupán" elismerik a társai, 

jelezvén, hogy nem emberi kéz tette, hiszen nem is teheti 
emberi kéz azzá, ami. Ez ugyanis olyan állapot, amelynek 
elérése egyfelől tudatos, alapos, kitartó és következetes lelki 
munka eredménye, másfelől azonban a Gondviselés különleges 
jelenléte, segedelme és ajándékai szükségeltetnek hozzá. Erre 
utalnak az apostolok egyikének szavai: "Senki sem mondhatja, 
hogy Krisztus az Úr, csakis a Szent Lélek által". Misztikus 
nyelvre lefordítva mindez annyit tesz: senki sem juthat el a 
Belső Krisztus, a Messiási Tudatosság teljes kifejeződésének 
állapotára pusztán saját erőből, hanem kizárólag az Isteni 
Bölcsesség és Gondviselés sajátos és hathatós segítségével 
karöltve érheti azt el. A "Megszentelt Tau" állapotára való 
eljutás Útja tehát megítélésem szerint ebben rejlik: őszinte 
odaadás, ráhagyatkozás és teljes bizalom, illetve következetes 
és szorgalmas lelki munka önmagunkon a saját részünkről, 
valamint minden képzeletet felülmúló jóindulat, kegyelmek és 
ajándékok a Gondviselés részéről. Mi más tehát ez, ha nem 
életcél, feladat, hivatás és küldetés? 


Kérdezhetnéd talán, hogy vajon én magam elértem-e 
már? Eljutottam-e utam során, küldetésemet és hivatásomat 
betöltvén erre az állapotra? Nos, erre a válaszom egészen 
egyértelmű: NEM. Arra a kérdésedre pedig, hogy elérem-e 
valaha, egy bizonytalan és halk "talán" szócskával tudnék csak 
válaszolni. Úgy gondolom ugyanis, hogy ezt a különleges 
életállapotot, amelyet más tradíciók az "Arany Rózsakereszt" 
állapotának neveznek, talán el sem lehet érni a maga 
teljességében, amennyiben pedig igen, úgy valószínűleg 
sohasem lehetünk teljes mértékben biztosak afelől, hogy vajon 
valóban elértük-e, hiszen fejlődésünk előrehaladásával csupán 
a kételyeink lesznek (jó esetben) egyre nagyobbak arra 
vonatkozóan, hogy vajon haladtunk-e már valamit egyáltalán. 

Miben reménykedhetünk akkor tehát? Kissé erőltetett 
szóviccet gyártván azt mondhatnám, hogy a "Tau" maga a 
"Tao", azaz a Cél nem más, mint maga az Út. Ahogyan 
Krisztus is megfogalmazza a saját tanítványai számára: "Én 
vagyok az Út, az Igazság és az Élet. Senki sem jut el az 
Atyához, csakis általam", ugyanakkor "Én és az Atya egyek 
vagyunk". Misztikus szempontból tehát: a Belső Krisztus 
megvalósítása és a Messiási Tudatosság teljes kifejeződésének 
elérése maga az Út, amely a Célhoz vezet, azonban az Út és a 
Cél voltaképpen egyek. Ez a "Megszentelt Tau" életeszménye, 
amelyet ha megértünk, talán egy lépéssel közelebb kerülhetünk 
Önmagunk végső és teljes megértéséhez is. Véleményem 
szerint mindenkiben ott rejlik a "Végső Tau", várván hogy 
fejlődésünk egy bizonyos pontján végre-valahára a maga 
teljességében kibontakozhasson. 


Felhasznált forrásanyag: 


Tau Malachi: The Sacred Tau: Elders and Tau in the Sophian 
Tradition 

A Létezés Misztikája 


Különös érzések ragadnak magukkal mindahány 
alkalommal, amikor valamelyest önmagamba tekintek, hogy a 
saját létezésemen, identitásomon, küldetésemen és szerepemen 
elmélkedjek. A kora gyermekkor élményei egyre és egyre, 
szinte különösképpen ijesztő és nyomasztó mértékben 
aktualizálódni látszanak bennem, mintha csak egyfajta felfelé 
ívelő, gigantikus spirál lenne az élet, amelynek szárnyain 
keringvén időről időre ugyanazokhoz az élményekhez és 
öntudati állapotokhoz kerülünk vissza, amelyeket mintha már 
korábban is érintettünk volna valamikor, valahol. Ezekben az 
élményekben elmerülvén olykor még az is kérdésessé válik 
számomra, hogy vajon a spirál futása egyáltalán emelkedett-e 
valamelyest az eltelt esztendők folyamán, avagy csupán 
ugyanott toporgok, ugyanazokkal a kérdésekkel kerülök 
szembe újra és újra, már ha éppenséggel nem kerülök egyre és 
egyre lejjebbre a lajtorján az idő múltával. Gyermekkorom 
átható élménye valamiféle megfoghatatlan egyedüllét, illetőleg 
önmagam tengelye körül való forgás, amellyel kapcsolatban 
még afelől sem lehetek teljességgel bizonyos, hogy vajon 
egyedi és egyedülálló jelentőséggel volt-e dolgom, vagy 
pediglen a világon minden egyes embernek esetében 
ugyanezek a történések zajlanak-e le, azaz mások is 
szembesülnek-e ugyanezekkel a gondolatokkal, érzésekkel és 
tapasztalatokkal. "Csak az Anyám tudta, hogy királyfi 
vagyok...", került rá annak idején a földi világrajövetelem 
híréről tudósító, kedves levélkére, szüleim tiszta szeretetből és 
örömmel teljes szívvel választották ezt az idézetet, én azonban 
életemnek teljes fonalán hordozom önmagamban ennek a 
mondatnak a súlyát és felelősségét. 

Rettenetes érzés tud olykor lenni, amikor egész életemet 
egyfajta megfoghatatlan kiválasztottságtudatban élem meg, 
függetlenül attól, hogy sohasem adatott meg számomra annak 
lehetősége, hogy pontosabb rálátásom lehessen ennek a 
kiválasztottságnak és küldetéstudatnak a mibenlétéről. Valaki 
tanárnak, orvosnak, mérnöknek, vagy zeneszerzőnek készül, 
esetleg asztalosmesternek, vagy kovácsnak, ők azonban 
legalább tudatában vannak valamelyest, hogy milyen irányban 
halad majd az útjuk, én azonban, utólag visszatekintvén már 
világosan látom, sohasem rendelkeztem hasonlóan éles 
rálátással a saját, személyes ösvényemet illetően. Afféle 
spirituális csavargó lennék, ködben és füstben kalandozván. 


Megannyi alkalommal éreztette már velem az élet, hogy 
mennyire szörnyűséges, ha szakadék tátong álmok és 
képességek, vágyak és lehetőségek között. Egyfelől szilárd és 
hajlíthatatlan elképzeléseket őrzök magamban mindarról, hogy 
pontosan hol is lenne számomra hely a világegyetem 
működésében, ahol végre azt érezhetném, hogy arra vagyok 
hivatva, amelyre természetemből fakadóan  rendeltettem, 
másfelől azonban folyamatosan áramlik felém a külvilágnak 
rettenetes üzenete: "tömegember vagy". Tömegemberré silányít 
az élet, lelketlen és értéktelen robotoló-automatává, amely 
kérdések — és érzések nélkül hajtja saját üstökét 
rabszolgatartójának igájába, hogy életén és verejtékén mások 
élősködvén gazdagodjanak. 


Emberi lények tömegei élnek emberinek aligha 
nevezhető, mindennemű emberségtől és lelki színvonaltól 
megfosztott, kiüresedett életet, sok esetben pusztán avégett, 
mert az éppen regnáló hatalmasságok saját primátusuk 
fenntartásának céljából elhitették velük, hogy másra nem 

alkalmasak. A keveseket pedig, akik a lelketlen, őszintétlen és 
istentelen — rendszerek ellen szavukat felemelik, az 
ellehetetlenítés,  elhallgattatás és  elszigetelés eszközeivel 
igyekszenek megtörni. Adjanak több munkát a szolgának, 
máris nem marad ideje zúgolódni a démonias működésmódok 
ellen. 


Sötét korban élünk, és a kornak sötétsége egyre és egyre 
csak mélyül. Hamarosan már nem csupán a mostoha és 
embertelen körülményeket biztosító országokat fogják 
tömegesen maguk mögött hagyni az emberek, hanem egyre 
nagyobbra és jelentőséggel teljesebbé duzzad majd azoknak a 
száma, akik kétségbeesésükben nemcsak erről a planétáról 
vágynak majd el, hanem az anyagi, materiális létezés béklyóit 
sem lesznek hajlandóak többé önmagukon tartani. Börtönné és 
kínzókamrává válik a Föld, alkalmatlanná az Istengyermekek 
életének feltételeihez. 


Ezt a tapasztalatot kényszerültem elszenvedni és 
megélni életemnek eddigi során át. A közösségekben 
peremhelyzetet, a húspiacon az "értéktelen árucikk" bélyegét 
voltam csak képes megszerezni önmagam számára, a külvilág 
nagyjainak szemében jelentéktelen vesztesnek, az engem 
ismerők körében megfoghatatlan és tetten  érhetetlen 
csodabogárnak számítván. Mennyire rettenetes, és démonikus 
erők által működtetett világ az, ahol a kufárkirályok uralma 
alatt . szolgává tett  hierofánsok  sínylődnek? Miféle 
társadalomban képzelhető el akkora mértékű, még állati 
közösségekben is rendhagyónak nevezhető brutalitás, amellyel 
emberi lények tapossák egymást nap mint nap, életüknek 
legapróbb és legcseprőbb ügyleteinek intézése közben is? 

Figyelem az embereket, csendben és a láthatatlanság 
homályába burkolózván virrasztva kísérem figyelemmel 
lépteiket. Látom azt, hogy miféle pökhendiséggel reppennek 
elő a húszezresek férfiúi zsebekből, hogy a társaságukban 
leledző "hölgyeknek" elkápráztatása a gőgös anyagiak által 
megvalósíthatóvá váljon, és látom azt, hogy miképpen sajtolják 
ki az utolsó csepp verítéket is az önmagukért kiállni képtelenek 
homlokáról a hatalmasok. Érzem a létnek nyomorúságát, érzem 
a látás felelősségét, azonban mindezzel együttes módon hatja át 
lelkemet a valós tettekre való képtelenség, és a tényleges 
fellépésre lehetőséget biztosító erők hiányának tudatosítása. 


Rettenetes érzés látni, hogy miként lehetne másképpen, 
szebben, boldogabban, emberhez sokkalta méltóbb módon élni, 
ugyanakkor még ennél is sokkalta borzalmasabb naponta 
megélni és szembesülni a saját tehetetlenségem átkával. 
Sokszor bújnék vissza a nemlátás és nemtudás kényelmes 
menedékébe, azonban tulajdon szemeimet ki nem szúrhatom, 
tulajdon elmémet meg nem vághatom. Marad azonban a 
rettenetes és szívbe tépő fájdalom, ahogyan a világra, 
társadalomra és emberiségre tekintek. 


Én magam már jó ideje a teljes zárás álláspontjára 
helyezkedtem, állapotom azonban egyáltalában nem nevezhető 
a kényelmes tudatlanság struccpolitikájának. Szüntelenül 
keresek, — kutakodom a Belső Fény legkülönfélébb 
megnyilatkozási módjai után, hajszolván a módot és 
lehetőséget ennek a Fényességnek a megérintésére, tulajdon 
szívembe zárására és megosztására, hogy a világot ismét 
megannyi apró fényforrás, megannyi emberi lény szívének és 
lelkének Igazi Fénye világítsa át. 

Megvalósíthatóvá válhat vajon, valaha az Emberfeletti 
Embernek eszménye, avagy csupán csak csalóka lidércfénnyel 
derengő délibáb marad mindazok számára, akik ennek az 
emberképnek  — megvalósítására — éreznek elhivatottságot? 
Ráléphet-e ismét a Krisztusi Létnek Messiása erre a világra, 
avagy ez mindörökké csupán egyetlen Valaki kiváltsága 
marad? Vajon tényleg csupán nyomorúságos  kreatúrák 
vagyunk a világnak felszínén, avagy az Istenség igazi 
Gyermekei, osztatlanság, kivételezés és a személyek között 
való válogatás nélkül? Magasztosulhat-e angyali lénnyé az 
ember, vagy ténylegesen kénytelen beérni nyomorúságos léttel 
és halállal? 


Isten emberré lett, hogy az ember Istenné lehessen", 
hirdeti a hit, de vajon hányan éreznek önmagukban kellő 
mennyiségű elhivatottságot, bátorságot és eredendően nemes 
büszkeséget ahhoz, hogy a mondat második felének 
megvalósítására vállalkozzanak. Kik lehetnek azok, akik nem 
az igazi, a szónak lehető legnemesebb értelmében vett nagyság 
elérésére éreznek valódi bátorságot? Azt állítják, hogy az 
istenné válás gőgje a Sátántól ered, én azonban azt vallom, 
hogy egyedül az "Isten nélkül istenné válás" arroganciája az, 
amely az arrogancia bukott angyalainak valódi bűne. Az 
Istenséget mellőzvén istenné válni, Rajta kívül, vagy helyette 
uralkodni lehetetlen, Vele, Általa és Benne azonban 
megvalósítható az Igazi Királyság állapota. 


"Zavarában király lesz mindenek felett". Az Isteni 
Küldetés, az Ember valós természetének tudatosítása és 
megértése kezdetben valóban zavarodottságot és félelmet kelt 
bennünk, hiszen önmagunk Istengyermekségének, tehát végső 

soron saját magunk Isteni Származásának felismerése sokkalta 
inkább borzongató és félelmet keltő, semmint igazán 
kényelmes élmény. Egy isten teremtménye lehet szolgasorba 
kényszerített élőlénysereg, azonban Isten Gyermeke csakis, és 
minden kétséget kizáróan Isten lehet csupán. Mint ahogyan 
kutya, ló, madár és ember sem képes másfajta lényeknek életet 
adni, csakis kutyának, lónak, madárnak és embernek, úgy az 
Istenség sem képes másfajta lényeknek Igaz Életet adni, csakis 
Isteneknek. És ez egyáltalában nem a saját magukat az Isten 
helyett istenné emelők arrogáns dölyfössége, hanem minden 
kétséget kizáróan az Istennel és Istenben uralkodni vágyók 
nemes és elszánt vágyakozása. 


Hiszek az Emberfeletti Embernek eszményében. Nem 
kimondottan úgy, mint ahogyan Nietzsche, és vele együtt sokan 
mások hittek benne, de a magam sajátságos értelmezési 
keretében gondolkodván erősen hiszek benne. Voltaképpen két 
dologban vagyok képes minden kétséget kizáróan, mindenek 
felett hinni: Istenben és az Istengyermekben, az Emberfeletti 
Ember megvalósításának  lehetségességében. Amennyiben 
életemnek — ezen két  tartópillére — közül — valamelyik 
megélhetetlennek, vagy valótlannak bizonyulna, úgy az én 
létezésem is menten pozdorjává zúzódna, ugyanis az Isten 
nélküli, de még az Istenségen kívüli élet sem élet egyáltalán. 
Ugyanígy elmondható, hogy az Emberfeletti Ember, az 
Istengyermek eszménye nélkül való élet sem élet számomra 
egyáltalán. 


Amennyiben valóban a "merjünk kicsinynek lenni" 
szolgalelkű ideálja bizonyulna valósnak, úgy az minden 
kétséget kizáróan egyértelmű bizonyítékot szolgáltatna 
számomra arra, hogy semmiféle helyem és keresnivalóm 

nincsen a létezésben. A valós életeszmények nélküli élet nem 
élet egyáltalán, mint ahogyan a megvalósítást nélkülöző élet 
sem élet számomra egyáltalán. Ebben a gondolatban pedig ott 
rejlik számomra mégis egyfajta élethivatás, hitvallás, küldetés 
és kötelességtudat eszménye, nevezetesen a 
"megvalósíthatatlannak hitt megvalósítása", helyesebben a lét 
valódi lényegének tudatosítása, megélése és kibontakoztatása, 
minden élőlénynek közös javára. 


Az Emberfeletti Ember ugyanis nem attól válik 
emberfelettivé, hogy másokat meghalad, hanem azáltal, hogy 
önmagának meghaladása révén képessé válik másokat is a 
magasba emelni. A többi ember felettivé önző céllal törekvő 
ember voltaképpen emberalatti embernek tekinthető, hiszen a 
valódi emberfelettiség nem más, mint nemesség és szentség, 
amely nemesség és szentség nem tűri meg az alantas és 
anyagias célokat. A saját, belső világa felett Uralkodóvá váló 
személy számára már nem lételem a hódítás, a rabigába 
kényszerítés és a terror, elvégre teljes létét a belső gazdagodás 
és gazdagítás feladata köti le. 


Egyfajta Apostoli Királlyá válik, Krisztus-hordozóvá a 
saját miniatűr univerzuma felett, aki a környező országok 
számára kultúrát, nemességet, tudást és bölcsességet, fényt, 
törődést és gazdagságot kíván csak ajándékozni, háború, 
viszályok, hódítás és kizsákmányolás helyett. A zsarnok 
bitorló, az Istengyermek azonban Igazi Uralkodó. Ismerjük fel 
tehát saját belső és külső zsarnokainkat, mint ahogyan 
képesnek kell mutatkoznunk önmagunkban megvalósítani az 
Igazi Királyt, a valódi Uralkodót, amely nem más, mint az 
Isteni Gyermek képmása bennünk. 

Az ember természeténél fogva halandó, csakis és 
kizárólag Isten élheti túl a halált, azonban ennek az Isteni 
Létezésmódnak a csírája és lehetősége minden egyes embernek 
szívében és lelkében ott leledzik, várva várván, hogy tudatára 
ébredjünk, — kibontsuk és a maga  legpompázatosabb 
teljességében kibontakoztassuk. 

Az Aghora Gnózisa 


Létezik egy bizonyos hindu aszkéta tradíció, amelynek 
tagjai elsősorban erősen bizarr szokásaikról, és a legtöbbünk 
szemében bizonyára visszataszítónak ható életvitelükről és 
rituáléikról nevezetesek. Ezen irányzatnak követői legtöbbször 
teljes mértékben visszautasítják az anyagi síkon történő 
birtoklást, csupán néhány közvetlen használati tárgyat 
engedélyezve önmaguk számára, hogy segítsék őket a 
mindennapi életben történő  boldogulásban. Rendszerint 
halotthamvasztásra kijelölt területek közelében élnek, így 
biztosítva önmaguk számára a hamut, amellyel meditációjuk 
során testüket bevonják. Sokszor fedél nélkül, a szabad ég alatt 
töltik mindennapjaikat, hasonló módon, mint ahogyan a fejlett 
nyugati nagyvárosok  hajléktalanjainak esetében látjuk, 
étkezésüket tekintve pedig beérik azzal, amit éppen találnak, 
legyen szó akár a mások által eldobott ételmaradékról, akár 
pedig a természetben talált állati (illetve a közhiedelem szerint 
akár emberi) maradványokról, amelyeket nem egyszer a 
hamvasztó máglyákról szerzett parázson sütnek át. Rituáléik 
során nem vetik meg a tömény alkoholt, a különféle kábító 
hatású füstölőket és a hitük szerint mágikus erővel bíró 
koponyák használatát. A halállal való bizarr kapcsolatuknak és 
rejtélyes, visszataszítónak ható szokásaiknak köszönhetően 
terjedt el a szóbeszéd, amely szerint ennek az irányzatnak a 
tagjai előszeretettel alkalmaznak fekete mágiát céljaik elérése 
érdekében, illetve olyan csodálatos képességek birtokában 
vannak, amelyek által képesek például meggyógyítani a lehető 
legsúlyosabb betegségeket, feltámasztani a halottakat, de akár 
halálos átkot mondani ellenségeikre. Ők az aghorik, a rejtélyes 
koponyahordozók szektájának jelenleg is fellelhető 
leszármazottai. 

Számomra minden egyes alkalom, amikor egy első 
látásra érthetetlen szokásrendszerrel és megmagyarázhatatlan 
szellemiséggel bíró tradícióval találkozom, egy újabb lehetőség 
arra, hogy feltegyem magamnak a kérdést: vajon találhatunk 
valami értékeset, megfontolásra, elgondolkodásra, mérlegelésre 
és megszívlelésre méltót az adott irányzat szellemiségében, 
avagy szükségszerűen rá kell sütnünk azt a bélyeget, amely egy 
teljes mértékben elhibázott, elfajzott és  radikalizálódott, 
groteszk, abnormális és tévúton járó közösséget illetne meg? 
A valláskutatók szerint az aghorik visszataszító életvitele 
lényegében egyfajta tiltakozásként alakult ki, amely az indiai 
kasztrendszer és a hindu vallásban tapasztalható visszásságok 
irányában fogalmazódott meg. Különleges módon az aghorik 
jelentős része nem az érinthetetlenek, vagy a legalsóbb kasztok 
képviselői közül kerül ki, hanem éppen azon felsőbb körökből, 
akiket rendes körülmények között megilletne a jog egy 
kényelmesebb, kellemesebb és a mindennapok szomorú 
valóságától nagyobb távolságot tartó élet. Ezek a személyek 
azonban éppen azért választják a hindu vallás szemében a 
lehető legelvetemültebb és legtisztátalanabb életformát, hogy 
rámutassanak a világi lét és a társadalom visszásságaira, 
igazságtalanságaira és az emberi élet viszonylagosságára. 
Önkéntesen vállalt létformájuk által mintegy alámerülnek a 
, tisztátalan" világba, hogy annak dolgait az Istenségnek való 
felajánlásuk által tisztává tegyék. Az aghorik nézete szerint a 
világon minden jelenség, ideértve még azokat a hinduk 
számára legtisztátalanabbnak tartott dolgokat is, mint a piszok, 
a halottak és a húsfélék, valójában önmagában hordozza az 
Istenségnek egy parányi Szikráját, és mint ilyen, alapvetően 
szentnek tekinthető. Így amikor az aghori elhagyja a 
hinduizmus tisztának tekintett kereteit és kilép a kasztrendszer 
által szabályozott társadalmi berendezkedés kötöttségei közül, 

hogy a , tisztátalan" dolgokkal kapcsolatba kerülve nemesebb 
célokra ajánlja fel és használja azokat, voltaképpen nem tesz 
mást, mint hogy felfedi bennük azt a nemes és szent lényeget, 
amely a kezdetektől fogva rejtett formájában bennük lakozott. 
Az , aghora" szó alapvetően többféle jelentéssel bír, ezeknek 
egyike a , nem rettenetes" kifejezéssel önthető szavakba, amely 
egybecseng a fent megfogalmazottakkal, hiszen amennyiben 
elfogadható számunkra a nézet, hogy minden dologban az 
Istenség ilyen, olyan, vagy amolyan fokú megjelenési formája 
fedezhető fel, akkor voltaképpen elmosódik a határ tiszta és 
tisztátalan között. Egy másik jelentés tartalmának vizsgálata 
során a kifejezést két részre szükséges bontanunk: a-ghora. Az 
,a" egy tagadószó, a , ghora" pedig jelenthet tudatlanságot, 
sötétséget, ignoranciát, átlátszatlanságot, lefüggönyözöttséget, 
vagy közömbösséget, így az , aghora" kifejezésben mindezek 
hiánya foglalható össze. A szó így jelenthet tudást, 
tudatosságot, áttetszőséget, megismerést és együttérzést, illetve 
mindezeken túlmenően egyszerűen fényt Is. 


Az aghori alapvetően önkéntes sorsközösséget vállal a 
materiális lét legalacsonyabb formáival és a társadalom 
peremére szorult lényekkel is. Nem egy közülük népi 
gyógyítóként, egyfajta sámánként, vagy füvesemberként is 
funkcionál, míg mások jártasak a tradicionális — hindu 
gyógyításban is. — Szembenéz a világban uralkodó 
legnyomorúságosabb körülményekkel is, és nem tagadja a 
nyomort, szenvedést, kilátástalanságot, kegyetlenséget és 
tudatlanságot, hanem tudatosan elmerül benne, és a Mindenség 
egyfajta , titkos ügynökeként" segíti a szétszóródott Isteni 
Szikrák hazatérését a Fénybe. Napjainkban az emberek jelentős 
hányada elképesztően tragikus tagadás állapotában él. Tagadja 
az anyagi javak egyenlőtlen és igazságtalan elosztásának 

tényét, az éhínséget, nyomort, az ökológiai katasztrófák 
küszöbön állását, — valamint tágabb értelemben a 
bejósolhatatlanságot, bizonytalanságot, az élet végességét és az 
emberi hatalom és befolyás korlátoltságát. Nem képes 
szembenézni önmaga végességével, és az általa alkotott 
társadalmi és világrend borzalmasan labilis és mindennemű 
behatásra érzékenyen reagáló, egy-egy erősebb széllökés által 
kártyavárként összeomló természetével, ehelyett az anyagi 
javak, hatalom, befolyás, szépség és fiatalság fékevesztett 
hajszolása által próbálkozik kétségbeesetten a biztonság és 
állandóság illuzórikus állapotának megteremtésével és 
fenntartásával. Az aghori életvitele által ennek a mentalitásnak 
és berendezkedési módnak kíván groteszk és torz tükröt állítani 
azzal, hogy extrém és visszataszító életvitele által karikírozza 
annak visszásságait. Egyfajta , szent kívülállás" ez, hiszen az 
aghori nem tud, és lényegében nem is akar a jelenlegi 
társadalom tagjává lenni, hanem önmagát amolyan önkéntes 
száműzetésbe taszítván próbál jelzőtáblául szolgálni a világ 
számára, jelezvén a tévutakat, amelyeken az emberek milliói 
mainapság haladnak. Azzal, hogy a hagyományos értékrenddel 
bíró emberek szemében saját akaratukból undorítóvá, 
visszataszítóvá és viszolygást keltővé válnak, egyben mélyebb 
elgondolkodásra is sarkallják azokat, akiket jelenlétük nem lök 
egyből vissza a biztonságos és kényelmes tagadás állapotába. 


Amikor ugyanis végighaladva valamelyik forgalmas 
nagyváros utcáin, szemünket a járdákon, sarkokon és 
aluljáróban heverő piszkos, mocskos és koszos koldusokra 
vetjük, sokan elfordítjuk a tekintetünket és igyekszünk 
valamiféle szépre és jóra gondolni. Mások az illető 
becsmérlése által próbálják megtalálni benne a hibát, 
bebizonyítván önmaguk előtt, hogy az adott személy a saját 

hibái és mulasztásai, esetleg rossz karmája okán jutott el ebbe a 
rémes állapotba, így velük, akik eleve jók, szorgalmasak, 
tiszták és körültekintőek, efféle katasztrófa eleve nem történhet 
meg. Az emberek egy kicsiny hányadát azonban ezek a 
többféle szempontból is kívülállónak ható személyek mégis 
elgondolkodásra sarkallják: elgondolkodásra, hogy valami 
végletesen elhibázott, rosszul értelmezett és illuzórikus ebben a 
beteg, értékvesztett és hamis bálványok által vezérelt, irányított 
és uralt világban, amely mintegy ez által termeli ki a maga 
mocskát, a maga kívülálló rétegét. Nem szükséges ugyanis 
túlzottan messzire mennünk az úgynevezett , kívülállók" 
keresésében, hiszen lényegében ők is itt élnek közöttünk, és 
talán mindannyian, akik ezeket a sorokat olvassuk, egyszeriben 
meg tudnánk nevezni nem egy olyan ismerősünket, akik 
bizonyos fokon kívülállónak számítanak, ilyen, vagy olyan 
tekintetben. Ők azok, akik valamilyen oknál fogva nem tudnak, 
vagy egyáltalán nem is akarnak idomulni ahhoz a világrendhez, 
amely létünk meghatározására napjainkban hegemón módon 
igényt tart. 


Ők azok, akik szükségből, vagy akár önkéntes alapon 
lemondanak a létbiztonság,  megbecsültség, elismertség, 
megértettség és elfogadottság kényelmes, ámde meglehetősen 
ingatag lábakon álló menedékéről, hogy a magasabb értékekre 
irányítván a figyelmet követői és követei legyenek egy másik 
értékrendnek, és egy Magasabb Világ fényének és üzenetének 
hordozóivá váljanak. 

A misztikus életmód kialakításának gyakorlati 
fontosságáról 


A témakört csupán a külső szemlélő álláspontjának 
perspektívájából tanulmányozók sok esetben hajlamosak úgy 
tekinteni a misztikára, mint valamiféle szélsőségesen elvont, az 
objektív valóságosságtól végletesen elrugaszkodott, sőt mi 
több, egyenesen a szentimentális érzelgősség és romantikus 
képzelgés — szintjén — megrekedt jelenségre. Mindezen 
megközelítésmódok és álláspontok azonban elképesztő 
mértékben távol állnak a misztika varázslatosan mélységes 
valóságának mibenlététől, elvégre a misztikus út olyasfajta 
megközelítési formája a Tapasztalaton Túlonnan Létező 
Valóságnak, amely lényegét tekintve gyakorlatias, dinamikus 
és teljes mértékben tapasztalati irányultságú  létmódnak 
mondható. Vannak vélemények, amelyek szerint a misztikus 
rendszerint olyasfajta személy, aki mivel emberileg nem igazán 
mondható alkalmasnak más tevékenységre, voltaképpen csupán 
csak üldögél, imádkozik, békésen mosolyogva révetegen 
szemlélődik, közben pedig gyermekies ábrándokat szövöget 
fellegek feletti világokról, és az azokat benépesítő pufók 
angyalkákról, illetőleg "mennyei egyesülésről álmodozik 
menyasszonyokkal és vőlegényekkel. Nos, bizton mondhatjuk, 
hogy ezek a megközelítések teljes mértékben elhibázott, és 
mindennemű értelmet nélkülöző személeteknek tarthatóak, 
hiszen amennyiben megadatott már valaha számunkra egy 
igazi és valódi, autentikus misztikussal való találkozás 
élménye, joggal vallhatjuk, hogy bizony a misztikus 
rendszerint nem ilyen, hanem valamiképpen teljesen más, 
mondhatni egészen misztikus jelenség. 

A misztika területét sajnos, legalábbis az én 
véleményem szerint legfőképp avégett övezi ennyire hatalmas 
mértékű tájékozatlanság, tudatlanság és félreértések tömege, 
mert a különféle vallási intézmények képviselői hajlamosak 
úgy ábrázolni a követők, gyakorlók és hívők számára a 
misztikát, mint aminek környékén az átlagos embernek semmi 
keresnivalója nincsen. Amikor misztikus létélményről és 
tapasztalásokról esik szó, a vallási tekintélyek jelentős része 
kitérő válaszokkal próbálja kikerülni a kérdést, elhárítván 
azzal, hogy ezeket egy hétköznapi hívőnek, vagy gyakorlónak 
nem szükséges keresnie, hanem csupán a "világiak" számára 
fenntartott . gyakorlatokkal — és lehetőségekkel kellene 
foglalkoznia, és ezekkel megelégednie. Mindezeken túlmenően 
sajnos nagyon sok vallási elöljáró eleve sötét területnek tekinti 
a misztikát, amelyet bejárni csupán a legnagyobb aszkétáknak 
és szenteknek lehet jogosultsága, azonban mindezek a tiltások 
és félreinformálások főleg abból fakadnak, hogy a legtöbb 
vallási tekintélyszemély eleve hiányos, avagy teljes mértékben 
hiányzó ismeretekkel rendelkezik a misztikáról. Ugyancsak 
szomorú, de ténylegesen tetten érhető jelenség az úgynevezett 
"intellektuális beállítottságú" emberek ellenérzése, amikor a 
misztikára terelődik a szó, ők ugyanis sok esetben szintén 
azokból a téves elképzelésből indulnak ki, amelyeket a 
felületes magyarázatok ültettek el a területtel kapcsolatban, 
túlságosan is egyoldalú módon ábrázolván azt. Ezeknek a 
személyeknek az óvakodása főként abból fakad, hogy egyfajta 
ájtatoskodó, érzelgős és számukra túlságosan is émelyítő 
módon túlburjánzó emocionalitást látnak benne, amely mint 
ilyen, megítélésük szerint egyáltalán nem méltó a hozzájuk 
hasonló komoly és két lábbal a földön álló, racionális 
emberekhez. 

Mindezeken felül sok más ellenérzéssel és előítélettel 
kénytelen szembesülni úton-útfélen a misztikus létszemlélet, 
azonban éppen ezért szükséges kiemelkedő figyelmet 
fordítanunk a félreértések eloszlatására. Kezdjük tehát ezekkel. 
Az első, korábban már felvázolt, közkeletű tévedés, hogy a 
misztikus út csakis a kivételezett kevesek, a szent 
kiváltságosok sajátja lehet. Ez a lehető legnagyobb hiba, 
amelybe csak bele lehet esni a kérdéssel kapcsolatban. A 
misztikus út ugyanis a lehető legkönnyebben elérhető út, 
mielőtt azonban ezen a ponton túlságosan is könnyelmű módon 
elbíznánk magunkat, szükségét érzem rögvest kikötni, hogy 
egyúttal a lehető legnehezebb is mindegyik lehetséges ösvény 
között. A legkönnyebb és a legnehezebb is egyszerre, miként is 
lehetséges ez? A misztika a Végtelenség felé törekvők 
egyetemes nyelve, és mint ilyen, mindenki számára a lélek 
legmélyére van kódolva. Ebből következik, hogy a legtöbb 
misztikus, aki élete során erre az útra téved, voltaképpen arra 
döbben rá, hogy ő maga egész életében ezt az utat járta, 
mindösszesen korábban nem vált mindez teljességgel 
nyilvánvalóvá előtte. Könnyű rálépni, hiszen tudtommal a 
misztikus létszemlélet azon kevés irányzatok közé tartozik, 
amelyet még nem uraltak le a különféle hierarchikus 
szerveződésű rendek, intézmények, egyházak és rendszerek, 
így nem szükséges mindenféle tekintélyszemélyek, vezetők, 
elöljárók, tanítók és mesterek engedélyét, felszentelését, 
avatását, áldását és beleegyezését kérni ahhoz, hogy valaki a 
"Misztikusok . Misztikus  Közösségéhez"  tartozhasson. A 
misztika ugyanis olyan terület, amelyet nem igazán lehet 
megjátszani, mímelni, vagy elhitetni másokkal, intézményeket 
alapítani rá pedig a lehető legkevésbé sem lehetséges. 
Általánosságban azért, mert az egyének szintjén viszonylag 
hamar, vagy legalábbis záros határidőn belül nyilvánvalóvá 

válik, hogy ki számít igazi misztikusnak, és ki közülük a 
köpönyegforgató és a szájhős. Intézmények szintjén pedig még 
ennél is könnyebbé válik a dolgunk a megkülönböztetés 
tekintetében, ugyanis olyan, hogy intézményesített misztika 
voltaképpen nem létezik. Miért nem? Mert intézmény és 
misztika eredendően kizárják egymást. Ahol a misztikus 
létmód megszületik, majd pedig felnövekedvén intézmény 
alapul rá, az egyúttal magának a misztikának a halálát is jelenti, 
így tehát rendszerint nem marad más, mint kiszikkadt csontváz 
és száraz épületváz, alapok, falak és kötőanyag nélkül, 
intézmény címszó alatt. 


Miért is mondom, hogy a misztikus út a lehető 
legnehezebb is egyben? Mindez abból következik, hogy bár az 
ösvényre való rálépés mindenki számára nyitva áll, és 
kimondottan egyszerűnek mondható is, a rajta való járás és 
megmaradás egyike a lehető legnehezebb feladatoknak, 
amellyel emberi életünk folyamán szembesülhetünk. Nem 
létezik ugyanis "instant megvilágosodás", kétnapos beavatás, 
vagy könnyű, gyors, egyszerű, "csak legyél" típusú misztikus 
út, hanem bizony komoly, szigorú és következetes, állandó 
lelki munkával végigkísért, lassú és fokozatos fejlődés, sok-sok 
(látszólagos) visszaeséssel, kudarccal és botlással tarkítva. Már 
pusztán az éberség megfelelő kiépítése és a következetes 
misztikus életmód kialakítása is éveket vehet igénybe, a valódi 
megvalósítás pedig még ennél is tovább tarthat. Napjaink 
türelmetlen, szétszórt és sietős attitüdjét vizsgálván nem 
csodálkozhatunk azon, hogy igazán kevesen képesek csak 
megmaradni ezen az ösvényen, a sorozatos nehézségek és 
csalódások megtapasztalásával pedig könnyen letérnek és 
lemondanak róla, olcsó vigaszt keresvén valamelyik 
divatirányzatban. 

Így tehát valójában bárki ráléphet a misztika ösvényére, 
illetve összhangban maradva a korábbi gondolattal inkább azt 
mondanám, hogy bárki felfedezheti önmagában az eleve benne 
rejtetten jelenlevő misztikust. A másik közkeletű tévedés 
ugyanis, hogy a misztika voltaképpen nem más, mint egy a 
múlt homályába vesző irányzat, amelynek hiteles megvalósítói 
és képviselői mainapság már nem léteznek egyáltalán. 
Alapvetően hibás feltételezés, ugyanis a valódi misztikusok 
jelenleg is korunkban élnek, pusztán a felismerhetőségük 
mondható meglehetősen bajosnak. Van ugyanis a misztikus 
létmódnak egy olyan, alapvető feltétele és meghatározója, 
amely eleve megnehezíti az útonlevők felismerését, ez pediglen 
nem más, mint a hallgatás. Paradox módon leginkább úgy lehet 
elkülöníteni korunk szájhőseit az autentikus megvalósítóktól, 
hogy míg előbbiek a lehető legszélesebb körben és legnagyobb 
fórumon hirdetik magukról misztikus voltukat, az utóbbiak 
minden erejükkel azon vannak, hogy lehetőség szerint senki se 
tudhasson róluk semmit. Így tehát korunk százada a különféle 
piedesztálra emelt, vagy önmagukat emelő "sztárguruk" kora, 
akik öltözékükkel, beszédmódjukkal, kinézetükkel, 
viselkedésükkel és jól begyakorolt monológjaikkal próbálják 
elhitetni velünk önmaguk emelkedett voltát. Velük szemben 
pedig az inkognitóban élő, rejtőzködő és szerényen megbúvó, 
valódi neofiták, adeptusok és mesterek azok, akik minden 
igyekezetükkel próbálnak visszatalálni Ahhoz, Ami lényük 
valódi és autentikus lényegét képezi, ezzel egyúttal pedig minél 
távolabbra kerülni mindattól, ami Ezzel ellentétes. A 
gondolatmenet ezen részletének lezárásaként még annyit 
érdemes megjegyezni, hogy semmi esetre se tévesszen meg 
bennünket azoknak a példája sem, akik az álszerénység 
eszközeivel kívánják elhitetni velünk, hogy személyükben 
valódi misztikusokkal van dolgunk. Ők azok, akik a saját 

méltatlanságuk, tudatlanságok és avatatlanságuk szüntelen 
felemlegetésével próbálnak ellenpontot nyújtani a sokféle 
hencegővel szemben, azonban nem szabad elfelejtenünk, hogy 
a buzgón hirdetett szerénykedés éppen annyira ellentétes a 
misztikus hallgatás eszményével, mint a spirituális nagyzolás. 


Gyakorlatiasabb vizekre evezvén próbáljuk meg most 
áttekinteni, hogy miért is feltétlenül fontos egy stabil, 
megfelelően átgondolt és kellőképpen következetes misztikus 
életmód és gyakorlatrendszer összeállítása mindazoknak, aki a 
misztikus — létélmény megélése  — mellett —— szeretnének 
elköteleződni. Fontos megjegyeznem, hogy bár a misztika 
lényegét tekintve egyetemesnek mondható, mégis különféle 
irányzatai alakultak ki az egyes tradíciók keretein belül. 
Misztikának nevezhető például a taoista bölcsek lelkisége, a 
tantrikus buddhizmus, a jóga különféle irányzatai, a karmelita 
misztika, a kabbalah, illetve az iszlám talaján álló szúfi 
tradíció, így tehát számos alternatíva áll az érdeklődő 
személyek rendelkezésére, — amennyiben el kívánnak 
köteleződni valamelyik lehetőség mellett. Amely változatra az 
én — gondolatmenetem alkalmazható, az a — misztikus 
megismerésnek azon irányvonala, amelyet leginkább úgy 
lehetne nevezni, mint egyfajta "vadgnózis", vagy "Bolond 
Bölcsesség". Ez az Út mentes mindennemű vallási, felekezeti 
és egyházi elköteleződéstől, és bár olyan irányzatok 
kincsestárából merít, mint a szúfi lelkiség, a kabbalah, az 
alkímia és a theurgikus mágia, mégis mindenkor törekszik a 
saját függetlenségének és  "úttalanságának" megtartására. 
Ennek az útnak, tehát nevezetesen egyfajta theurgikus-mágikus 
miszticizmusnak a szempontjából igyekszem bemutatni, hogy 
miért is fontos a megfelelő életrend kialakítása és gyakorlása, 
illetve hogy miként is művelhető ki és tartható fenn mindez a 


43 


mindennapok során. Amikor életemnek egy pontján úgy 
éreztem, hogy valamiféleképpen képtelennek mutatkozom 
továbblépni az úton, és olyan akadályok tolultak elém, 
amelyekkel nem tudtam mit kezdeni, hosszas elmélkedésbe 
kezdtem abban a kérdésben, hogy vajon mit is csinálhatok 
rosszul, ami miatt nem áll módomban áttörni az aktuális 
blokkot. Egy alkalommal villámcsapásként ért engem a 
felismerés, hogy vajon mit is várhatok, amikor tulajdonképpen 
teljes mértékben hiányzik az életemből az a következetes és 
kiépített gyakorlatrendszer, amely nélkül a misztikában nem 
igazán érhető el semmi. Éppen ezért szeretném összefoglalni, 
hogy miben is áll egy misztikus életformát támogató életrend 
kidolgozása. 


1. A misztikus életmóddal egybecsengő környezet és hangulat 
kialakítása 


Bár tudom, hogy a külsőségeknek fokozatosan 
szükséges elhalványulniuk a misztikus úton való előrehaladás 
során, kezdetben mégis alapvető fontossággal bírónak tartom, 
hogy úgy alakítsuk ki környezetünket, hogy az a lehető 
legnagyobb mértékben képessé váljon egy misztikus 
atmoszféra és hangulat sugározására. Elcsépelt közhelynek 
számít ugyan, de ennek ellenére igazságtartalma nem vonható 
kétségbe, hogy "amire figyelsz, az a világ". Mindez 
szolipszisztikus szempontból is kifejezetten igaz, hiszen 
amennyiben a tudatomtól független valóság nem érhető tetten, 
úgy nekem magamnak lehetőségemben áll tudatos művelettel 
alakítani a világomat és a valóságomat, hogy az megfeleljen és 
összhangba hozhatóvá váljon mindazzal, ami felé törekszem. 
Így tehát amennyiben úgy építem fel és élem meg 
mindennapjaimat, hogy az misztikus hangulattal teljes legyen, 

akkor idővel ez a hangulat életem szerves részévé válik, 
csodálatos módon támogatva a misztikus önkiteljesítésben való 
előrehaladásomat. Praktikus szempontból ez nem jelent többet, 
mint hogy egyre inkább úgy rendezzük be a környezetünket, 
hogy annak minél több aspektusa emlékeztessen bennünket az 
általunk választott misztikus ösvényre. Kezdeti lépésként 
például rendezzünk be egy kis sarkot, vagy akár polcrészt 
olyan szentélynek, vagy oltárnak, amelyen a választott tradíció 
jellegzetes szimbólumait helyezhetjük el. Nem szükséges 
ennek egy egész helyiséget szentelnünk, tökéletesen elégséges 
egy egészen aprócska terület, elvégre a lényeges nem a 
kiterjedtség, hanem a misztikus atmoszféra megteremtése. Nem 
érdemes továbbá drága és értékes tárgyakra gondolunk, néhány 
mécses-, . vagy gyertyatartó igazán — nem —— minősül 
megengedhetetlen kiadásnak, ugyanígy néhány kép, füstölő, 
terítő,  kegytárgy, vagy szobrocska sem tartozik a 
hogy ne a díszítettségre, illetve még csak ne is a hagyományos 
értelemben vett esztétikára törekedjünk, hanem csakis és 
kizárólag arra, hogy mi magunk képesek legyünk megélni 
ezzel a megszentelt területtel kapcsolatban a misztikus 
ihletettséget. Ha szeretnénk, lakásunk több pontján is 
kialakíthatunk ilyen aprócska szentélyeket, akár minden egyes 
helyszínt . különböző tradícióknak szentelhetünk. Így 
rendelkezhetünk egyszerre akár gnosztikus, buddhista és hindu 
szentéllyel is. Kerüljük azonban az egyes hagyományvonalak 
elemeinek vegyítését egyazon oltáron, vagy szentélyben, 
inkább alkossunk minden, általunk alkalmasnak érzett tradíció 
lelkisége számára különbözőt. Füstölőkkel, gyertyafénnyel és 
ha szükséges, zenével is meghittebbé varázsolhatjuk ezt a 
környezetet. 

Létezik még egy igazán fontos momentuma ennek a 
misztikus életterület kialakításának, —— nevezetesen a 
megszentelés. Nem elégséges ugyanis, ha pusztán beszerezzük 
a számunkra alkalmas eszközöket, majd pedig esztétikus 
rendbe helyezzük őket az otthonunkban, hanem feltétlenül 
szükséges úgymond "belehelyeznünk" valamit önmagunkból 
is, nevezetesen a  Megszenteltség lelki felismerését és 
tudatosítását, ez pedig az akarati tevékenység szertartásba 
öltöztetett  gesztusaival valósítható meg. Nem szükséges 
papokhoz, sámánokhoz, lámákhoz vagy tanítókhoz fordulnunk, 
hiszen a megszentelésre való képesség mágikus aktusa olyan 
potenciál, amely minden egyes emberi lény alapvető és 
elidegeníthetetlen képessége, mondhatni olyan örök Hivatása, 
amellyel a világra született. Az, hogy milyen módon, milyen 
szertartás segítségével szenteljük meg misztikus életterünket, 
teljes egészében rajtunk és a választott tradíciónk eszköztárán 
múlik. Használhatunk önmagunk által megszentelt vizet, vagy 
olajat, illetve füstöt, fényt, vagy egyéb adományokat is, csakis 
és kizárólag az intenció, a szándék, az akarat és a cselekmény 
számít. Mindezeken kívül fontos, hogy ezt a misztikus 
hangulatot képesek legyünk minél inkább tudatosítani, 
elmélyíteni és megőrizni otthonunkból kimozdulván, a 
mindennapok körülményei között is. 


2. A tudatosság és éberség elmélyítése 


Minden misztikus tradíció meghatározó sarokpontja ez. 
A legtöbb ember voltaképpen egész életét egyfajta kábult 
tompultságban éli le, mindennapi szükségletei, 
rutintevékenységei és szeszélyei által sodortatván önmagát. Ez 
olyasfajta állapotot eredményez, mintha egyáltalán nem is 
lennénk ébren, hanem a kollektív álom bűvöletében 

maradnánk. Ébernek lenni annyit jelent, hogy minden egyes 
tevékenységünket megpróbáljuk tudatosan, önmagunk igaz 
valójának jelenlétében végezni, a buddhista bölcsek szavaival 
élve: "ha ülünk, akkor üljünk, ha állunk, akkor álljunk, ha 
fekszünk, akkor feküdjünk". Ne zárjuk ki tehát a létezésből 
Azt, Akik és Amik valójában vagyunk. Ehhez persze szükséges 
megtalálunk magunkban Mindazt, Ami lényünk valódi valóját 
képezi, erről és ennek mikéntjéről más írásokban nagyon sok 
szó esik. Éberen élni azonban egyáltalán nem könnyű feladat, 
sok esetben kimondottan fárasztó tevékenység lehet, illetve 
halmozottan fel kell készülnünk arra a jelenségre, hogy 
érzékelésünk — elmélyültebbé és  kifinomultabbá válik, 
érzékenységünk pedig mindkét irányban kimondottan megnő. 
Éppen ezért érdemes lassan, átgondoltan haladnunk ahhoz, 
hogy ne ártson meg nekünk ez a fajta felébredési folyamat, 
hanem fokozatosan, lépésről — lépésre hozzászoktatni 
önmagunkat ehhez a felfokozott  ébrenléti állapothoz. 


3. Misztikus gyakorlatok felépítése 


Pármennyire is pejoratív jelentéssel bír napjaink 
betáblázott rohanásában a napirend, misztikus szempontból 
azonban mégis kiemelt fontossággal bír. Nem szabad azonban 
átesnie egyfajta "muszáj kötelességrendszer" szintjére, hanem 
mindenképpen a magunk saját szükségleteihez kell igazodnia. 
Egy kényszerrel végzett gyakorlatrendszer voltaképpen idővel 
kötelességgé silányul, ami pedig a misztikus tapasztalás és 
gazdagodás egyik legveszedelmesebb ellensége. Számomra a 
legnagyobb akadályt jelenti, hogy nem szánok megfelelő 
mennyiségű időt a meditációra, imádságra és egyéb rituális 
cselekmények végzésére, pedig ezek a tevékenységek mind- 
mind hozzájárulnak az éberség és tudatosság elmélyítéséhez és 

fenntartásához a mindennapok során is. 


A meditációnak számos fajtája és módja létezik, így 
alapvető fontossággal bír, hogy mindenki a maga sajátos lelki 
alkatának megfelelő változatát találja meg. Akinek számára a 
letisztultság, praktikusság és sallangmentesség fontossággal 
bír, érdemes a zen buddhizmus által képviselt meditációs 
technikákra építenie, a vizuális, élénk  fantáziaélettel 
rendelkező személyek számára pedig megfelelő ösvényt 
jelenthetnek a különféle kabbalista meditációs technikák. Az 
eksztázisra törekvők számára a különböző szúfi meditációs 
lehetőségek jelenthetnek nagyon szép hátteret a lelki fejlődére, 
hogy csupán néhány példát említsek. A lényeg, hogy ne essünk 
bele a számtalan álspirituális, vagy divat-ezoterikus irányzatok 
által hirdetett téves eszmék csapdájába, hanem mindenképpen 
válasszunk autentikus és eredeti utat. Ne próbáljunk meg 
egyszerre túlontúl sokat akarni, ugyanis a meditációs 
elmélyültség és a gondolatok elengedése voltaképpen rendkívül 
nehéz és bonyolult feladat. Egy minden szempontból a 
misztikus önkiteljesítésre alkalmas zazen praxis kialakítása 
például öt-hat esztendős mindennapos gyakorlás mellett 
valósítható meg, és nagy vonalakban ugyanez mondható el az 
összes, valódi meditációs technikáról is. 


A legfontosabb azonban mindebben az, hogy a 
misztikus önkiteljesítés szempontjából kezdetben már a lehető 
legkezdetlegesebben alkalmazott meditációs technikák is 
rendkívül épületesek és alkalmasak lehetnek, a lényeges az, 
hogy kezdjünk bele. Amennyiben képesek vagyunk 
hozzászoktatni magunkat ahhoz, hogy minden reggelünk és 
esténk rendjébe beiktatunk egy-egy ötperces meditációs 
elmélyedést, már hatalmas lépést léptünk előre a misztikus 

létezésmód hosszú és rögös útjain. Ezeket az ötperces 
szakaszokat később lassacskán megnövelhetjük, mondjuk 
tízpercesre, aztán félórásra, vagy még hosszabbra, a lényeg 
azonban a minőségi, nem pedig a mennyiségi időn alapszik. 
Inkább töltsön el ugyanis valaki öt percet igazán tartalmas és 
mély meditációban, mint hogy hosszú órákon át szenvedjen, 
utána pedig buzgón hirdesse minden lehetséges alkalommal, 
hogy mennyi mindent tesz meg ő valójában a misztikus 
előrehaladásért. A hallgatás ebben az esetben is illendőbb. 


4. Imádság 


A huszadik század elejének egyik legjelentősebb francia 
misztikusa, Gérald Encausse (Tau Vincent) úgy beszélt az 
imádságról, mint a lehető legmagasabb rendű gyakorlatról, 
amelynek középponti helye kell legyen valamennyi misztikus 
életében. Állítása szerint egyetlen őszinte és elmélyült imádság 
sokkalta többet jelent, mint a lehető legbonyolultabb és 
legtökéletesebben végrehajtott mágikus ceremónia. Sajnos 
sokakat visszariaszt az imádsággal kapcsolatban az a tévhit, 
amely szerint az nem lehet más, mint előre begyakorolt 
formulák gépies ismételgetése, vagy mint olyan ájtatossági 
gyakorlat, amely során megkíséreljük mintegy "meglágyítani" 
az Istenség szívét avégett, hogy teljesítse azokat a kéréseket, 
amelyeket Vele szemben megfogalmazunk. Sokan hajlamosak 
vagyunk azt feltételezni, hogy minél többet, minél buzgóbban 
és minél rendületlenebbül imádkozunk, Isten majd "megadja 
magát", teljesítve a Feléje terjesztett kívánságainkat. Emiatt 
nagyon sokan, meglehetősen hamar csalódnak majd az 
imádságban, mert hiszen az eredeti célja és értelme egyáltalán 
nem ebben rejlik. Nem véletlenül beszélt Yeshua Krisztus arról, 
hogy a rejtekben végzett ima sokkalta többet jelent, mint a 

nagy plénum előtt, nagy szavakkal végzett ájtatosság, illetve 
hogy nem szükséges a mindennapi dolgok felől kéréseket 
megfogalmaznunk, — hiszen vágyaink és szükségleteink 
tökéletesen ismertek a Mindenség színe előtt. 


Az imádság lényege tehát nem abban rejlik, hogy 
megostromoljuk Istent a kéréseinkkel, megváltoztatva ezzel az 
Ő eredeti szándékait, hanem éppen ellenkezőleg, a mi saját 
akaratunkat és szándékainkat kívánjuk felemelni avégett, hogy 
a lehető legteljesebb mértékben méltó legyen a bennünk élő 
Isteni Jelenléthez. Összhangba hozni a saját érzéseinket, 
vágyainkat, gondolatainkat és akaratunkat a Felsőbb 
Természettel, nos gondolkodásom szerint ez az imádság 
elsődleges célja. 


Hogyan is imádkozzunk? Nos, erre nem igazán lehetek 
képes érdemben válaszolni, hiszen az imádság a lehető 
legszemélyesebb és legbensőségesebb megnyilatkozás az 
Istenség felé. Ezért is nem igazán tudnak megfogni a 
különböző — "imamódok",  —— módszerek, — vagy vallási 
iránymutatások a magam saját imaéletét illetően, hiszen 
véleményem szerint nem lehet egyedül üdvözítő utakat 
kijelölni arra, hogy valaki miképpen kommunikáljon a 
Mindenséggel. Ez mindig a mi saját, közös és személyre 
szabott hangunk, amelyet mindenképpen nekünk magunknak 
szükséges megtalálnunk. 

5. Liturgikus gyakorlatok, szertartások és ceremóniák 


Engem személy szerint olyannyira lenyűgöznek a 
misztikus életet elmélyítő különféle rituális cselekmények, 
hogy metafizikai életem egyik legfontosabb sarokköveként 
tekintek rájuk, ugyanakkor azonban tudatában vagyok annak, 
hogy ez egyáltalán nem mindenkire igaz, és nem is szükséges, 
hogy mindenki számára igaz legyen. A misztikus úton járva 
egyikünk igényli a különféle külsőségeket, ceremoniális 
kellékeket és liturgiákat, míg a másikunk tökéletesen képes 
előre haladni ezeknek hiányában is. Életem során rengeteg 
liturgia és ceremoniális előírás szerint végeztem megszentelt 
cselekményeket, majd később hozzáfogtam a saját 
gyakorlataim és rituális módszereim kialakításához. A 
modernkori gnosztikus tanító, Tau Malachi szerint az 
önmagunk által megalkotott rituális elemek először csupán 
nem többek, mint egyszerű  cselekménysorok, amelyek 
gyakorta végezve azáltal telnek meg tartalommal, hogy mi 
magunk tartalmat kezdünk tulajdonítani nekik, azaz szándékot, 
lelki energiákat és fókuszált figyelmet szentelünk rájuk. 
Ahogyan ezek a rituális és ceremoniális keretek az 
elmélyültségünknek köszönhetően egyre inkább megtelnek 
lélekkel és élettel, előbb-utóbb a bennünk élő Istenség is 
bekapcsolódik a folyamatba, az Isteni Jelenlét fényével és 
áldásaival töltve meg a  cselekményeinket. Így tehát, 
amennyiben az Istenség különféle megnyilatkozási formáit 
vizualizáljuk, Isten lassacskán mintegy "birtokba veszi", élettel 
tölti meg ezeket a vizualizációkat, cselekménysorokat és 
liturgikus, rituális cselekedeteket. Amennyiben tehát úgy 
érezzük, hogy misztikus elmélyültségünket a különféle 
külsőségek és ceremóniák képesek lennének még inkább 
kiteljesíteni, célszerű lehet alaposabban is elmélyedni ezekben. 

6. Misztikus források és tanítók szerepe 


Próbáljunk meg autentikus és hiteles forrásokat találni, 
amelyek által elmélyíthetjük tudásukat és tájékozottságunkat a 
misztikus életet illetően. Igaz ugyan, hogy a misztika 
alapvetően  tapasztalás-alapú életút, ismereteink szerint 
azonban tudás és bölcsesség kéz a kézben járnak, így 
amennyiben bölcsességünket az éberség, tudatosság, meditáció, 
imádság és rituális cselekedetek képesek elmélyíteni, úgy 
tudásra és értelemre a tanulás által tehetünk szert. Célszerű 
azonban gondosan megválasztanunk forrásainkat, ugyanis 
alapvetően  félrecsúszhat egy misztikus út, amennyiben 
valamiféle álspirituális, vagy divat-ezoterikus tanító műveinek 
bűvkörébe kerülünk. Véleményem szerint csodálatos dolog, 
hogy léteznek olyan klasszikusok, mint Marcus Aurelius, Jakob 
Boehme, Heinrich Cornelius Agrippa, Paracelsus, Martinez de 
Pasgually, Louis-Claude de Saint-Martin, Ramana Maharshi, 
vagy Hazrat Inayat Khan, de hozzájuk sorolható még bizonyos 
szempontból Friedrich Nietzsche, vagy Carl Gustav Jung is. Én 
magam nagy örömmel és lelkesedéssel forgatom még a 
különféle gnosztikus írásokat, így a Tamás, Mária és Fülöp 
evangéliumokat, illetve a Pistis Sophia című alkotást, gondosan 
átelmélkedve a benne foglaltakat. A Magyarországhoz 
kapcsolható szerzők közül Hamvas Bélát emelném ki, azonban 
az ő esetében hozzátenném, hogy megfelelő óvatossággal és 
körültekintéssel szükséges feléje  közelednünk, nehogy 
véletlenül összetévesszük az általa képviselt igazi lelkiséget a 
reája gyakorta hivatkozó kortárs szerzők irányvonalával. 
Nagyon ritkán és nagy gonddal hivatkozom csak kortárs 
szerzőkre, elvégre ilyenkor sokkalta jobban fennáll a tévedés és 
félreismerés — esélye, — azonban Tau Malachi írásait 
mindenképpen szeretném kiemelni és ajánlani. 

7. Helyes értelemben vett aszkézis 


Gondolkodásom szerint ez igényli mind közül a 
legnagyobb mértékű körültekintést és tisztázást, ugyanis a 
kifejezés gyakorta mosódik össze a különféle irányzatok 
önsanyargató és lemondással teljes magatartásával, amely 
azonban egyáltalán nem tekinthető helyes útnak. Az aszkézis 
ugyanis voltaképpen egyáltalán nem jelent mást, mint 
következetes és tudatos gyakorlást, vagy szellemi önfejlesztést. 
Mindez, mint ahogyan már korábban írtam róla, alapvető 
fontossággal bír a misztikus életszemlélet szempontjából. Az 
aszkézis helyes gyakorlása által képessé válhatunk önmagunk 
önzőségének felszámolására, illetve gondolataink 
megzabolázásának, uralásának és irányításának, az érzelmeink 
által hordozott üzenetek helyes megértésének módját is 
elsajátíthatjuk. Fontos azonban megértenünk, hogy az egyes 
vallási irányzatok követői által népszerűsített önsanyargatás 
voltaképpen nem különbözik egyfajta befelé fordított 
agressziótól, és végső soron egyenlőnek mondható az 
önmagam ellen való fordulással. Jellegzetes tapasztalatom volt 
a kolostorban eltöltött időszakom alatt, hogy éppen a 
legnagyobb mértékű önsanyargatást végző szerzetestársaim 
bizonyultak a legridegebbnek, legszívtelenebbnek és a 
legkegyetlenebbnek társaik felé, pontosan azért, mert 
aszkézisük nem volt más, mint a bennük lévő agresszió és 
bestialitás szociálisan elfogadott módja. Az ilyesfajta önmagam 
ellen való fordulás azonban olykor a visszájára fordul, 
elszabadul, és már nem fogja nézni, hogy hol és kiben is keres 
magának újabb áldozatot. Ezzel szemben a helyesen megélt 
aszketikus praxis egyáltalában nem jelent kegyetlenséget, 
önkorlátozást és önsanyargatást, hanem a lehető legteljesebben 
megélt lelki szabadságot azáltal, hogy különbséget enged tenni 

lényeges és lényegtelen dolgok között, illetve önmagam 
tudatos fegyelmezése révén koncentrálttá tehet az életem 
aprócska csodáinak felismerésére és teljesebb megélésére. 


Amikor tehát önmagamban valamiféle tiltást 
tapasztalok, célszerű lenne alaposan górcső alá venni, hogy 
éppenséggel mely területen gyökerezik ez a fajta tiltás. Ha azt 
tapasztaljuk, hogy a tiltás a külvilág felől érkezik hozzánk, 
tehát a társadalom, vagy valamiféle külső tekintélyszemély 
elvárásaként fogható fel, úgy célszerű volna nem tulajdonítani 
túlzott jelentőséget neki, hiszen a külső tekintély szavának 
alapvetően semmi keresnivalója nincsen a misztikus életben. 
Amennyiben arra a konklúzióra jutunk, hogy a tiltás, vagy az 
elvárás a személyiségünk felől érkezik hozzánk, úgy szintén 
nem érdemes túlzottan komolyan vennünk, hiszen akkor 
nagyrészt valamiféle belsővé tett, de eredendően ugyanúgy 
külsőnek mondható elvárásnak próbálunk megfelelni. Ezt úgy 
érhető leginkább tetten, hogy amennyiben elbukunk, vagy nem 
sikerül helytállnunk egy általunk fontosnak tartott dologban, 
mennyire vagyunk képesek elengedni a bűntudatot és az 
önvádat. Amennyiben egy hibánk, botlásunk, vagy vétkünk 
elkövetése után maró bűntudat száll meg bennünket, amelyen 
nem vagyunk képesek viszonylag hamar felülemelkedni, úgy 
valószínűsíthetjük, hogy voltaképpen mi magunk vagyunk 
azok, akik haragot és elégedetlenséget, illetőleg csalódást 
érzünk magunkban amiatt, mert nem sikerült megfelelnünk az 
önmagunkkal szemben támasztott elvárásoknak. Ez azonban 
ugyanúgy hibás hozzáállás, mint a külvilágnak való megfelelés 
vágya. Isten valójában sokkalta könnyebben, gyorsabban és 
nagyobb szeretettel bocsát meg nekünk, mint ahogyan mi 
magunk viszonyulunk önmagunkhoz az önszeretet kérdését 
illetően. 

Ha azonban azt tapasztalom, hogy egy aszketikus 
szándék, vagy önkorlátozási tiltás nem kívülről, de nem is 
belülről, hanem a Mindenség felől érkezik hozzánk, akkor az 
biztos jele lehet annak, hogy egy újabb lépést jelenthet az Igazi 
Önmagam felé vezető úton. Ilyen esetekben egyáltalán nem 
lényeges többé számunkra, hogy a külvilág miként is vélekedik 
rólunk, illetve nem ostorozzuk magunkat felesleges önváddal 
amiatt, hogy nem voltunk képesek megfelelni saját magunkkal 
szemben támasztott követeléseinknek. Egyszerűen azért 
teszünk meg bizonyos aszketikus gyakorlatokat, mert ezek által 
közelebb kerülünk Önmagunkhoz és a bennünk élő Istenhez, 
illetve ezek által képesek vagyunk újabb és újabb lépéseket 
tenni emberi létftormánk meghaladása felé. Nietzsche szerint az 
emberi létezésmód csupán abban az értelemben érdemelhet 
csak figyelmet, amennyiben az egyfajta létrafoknak tekinthető 
az Emberfeletti Ember megvalósításának műveletében. Ez a 
fajta ember az, aki képes felfedezni Önmaga Isteni eredetét, és 
tudatos lépéseket tenni ennek az Isteni Eredetnek az újbóli 
megtapasztalása felé. A helyes értelemben vett aszkézis által 
képessé válhatunk a belénk plántált magasabb emberi 
minőségek kibontakoztatására, és egyfajta emberfeletti életre 
is, amely kreatív, gondoskodó, szeretetteljes és magasztos, 
teremtő természetünk megélésének szükséges feltétele. 

"Minek álmodni, ha ébren is jó?" 


Amióta csak öntudatra ébredtem, állandó jelleggel 
kénytelennek mutatkoztam szembesülni a környezetemben 
élők részéről azokkal a kisebb-nagyobb mértékben kritikainak 
nevezhető észrevételekkel és  megállapításokkal, amelyek 
szerint túlságosan is visszahúzódó, önmagamba forduló, 
idealista, naiv és álmodozó, söt mi több, egyenesen lusta, 
menthetetlenül kényelmes, kényes és nemtörődöm, a világgal 
szemben irreális elvárásokat támasztó, tudatosan kihúzó és 
elkülönülő személyiség lennék. Ezeknek a véleményeknek a 
számomra legsúlyosabban csengő, és — legtömörebben 
zanzásított összefoglalását éppen egy ókatolikus egyházi 
személy részéről nyílhatott alkalmam megtapasztalni, aki 
szerint "nem találom a helyemet a világban, ezért teremtettem 
magamnak egy mesterséges, egyszemélyes világot", illetve 
hogy "igazán kár értem, mert egy értékes ember vagyok, aki 
jobb sorsra lenne érdemes". Ennek és a többi, voltaképpen 
hasonszőrű véleménynek a nyomán gyakorta elgondolkodtat 
annak a kérdése, hogy miért is érzem magamat sokkalta jobban 
ebben az alternatív és egyszemélyes világban, mint az 
úgynevezett "való életben". 


Első ízben mindenképpen érdemes elárulnom, hogy 
személy szerint teljes mértékben egyetértek ezeknek a 
véleményeknek a tartalmával, legalábbis azon a síkon, amelyen 
a maguk valójában megfogalmazódtak. Amennyiben az 
anyagias világ nézőpontrendszerét vesszük alapul, bizony 
valóban meglehetősen lusta, a mindennapokban előforduló 
eseményekkel, a világgal és az emberekkel szemben 
kimondottan érdektelen,  álmodozásra és idealisztikus 

gondolkodásra meglehetősen hajlamos figurának tűnnék, én 
magam azonban fenntartom magamnak a jogot és a lehetőséget 
arra, hogy ilyennek tűnjek, sőt mi több, egyenesen arra is, hogy 
valóban ilyen is legyek. Nem tudok azonban egyetérteni 
ezekkel a véleményekkel mindazon síkokon, amelyek az 
anyagiasság szempontjainál mélyebben fekszenek, és amelyek 
a szellemi-metafizikai és misztikus rétegeket érintik, ezeken a 
síkokon ugyanis teljesen más szabályok és szokásrendek 
vannak érvényben, ugyanúgy, ahogyan az itt működő 
értékrendszer is alapjaiban tér el a biológiai-materiális- 
társadalmi síkon megjelenő preferenciáktól. 


Számos kritikai észrevételt nyílott már alkalmam 
meghallgatni, némelyekkel szembesülvén bizony erőteljesen 
kellett tartanom magamat ahhoz, hogy az általam ilyen 
helyzetekben felölteni szokásos, — derűsen megengedő 
félmosolyt a lehető legteljesebb valójában fenntarthassam, 
elrejtvén az emberek elől valódi véleményemet. Az igazság 
azonban az, hogy a magam részéről sokkalta szívesebben 
töltöm mindennapjaimat ebben az úgynevezett alternatív, 
mesterséges és  egy(illetve mostanra már kettő plusz 
három)személyes világban, mintsem hogy a feltétlenül 
szükségesnél akár csak egy fikarcnyival is nagyobb mértékben 
bonyolódjak bele annak a számomra elképesztően sivár, 
felületes — és  — rettenetesen —— nyomasztó,  — igazságtalan 
létezésmódnak a mocsarába, amelyet az emberek nagy része 
valóságnak hív. 


Sohasem felejtem el a beszélgetést, amelyet serdülőként 
Édesanyámmal folytattam — optimizmus és pesszimizmus 
kérdésében. Úgy tizennégy esztendős lehettem, amikor 
Édesanyám, akit a maga saját életében alapvetően pozitív 

világlátás, derűsen reményteljes ember-, és társadalomfelfogás 
jellemez, egyszer felvetette nekem, hogy nem kellene ennyire 
negatívan, sötéten és pesszimistán, a számomra kedvezőtlen 
fordulatokat valószínűsítvén szemlélnem a világot. Én magam 
tisztán emlékszem a saját válaszomra, amelyet erre a 
gondolatra megfogalmaztam: "Tudod Anyu, én alapvetően a 
lehető legrosszabbat nézem ki és várom minden egyes 
helyzettől, így azonban bármi, ami ennél a lehetőségnél akár 
csak egy kicsivel is jobbnak mondható, már örömet okoz 
számomra. Ha azonban minél pozitívabb dolgokat várok az 
életben, annál kevésbé okoz majd jóleső, kellemes csalódást a 
pozitív történés, hiszen végső soron "csak! azt kapom, amit 
vártam, azonban annál nagyobbat csalódok majd, ha végül 
negatívabban sülnek el a dolgok." Bár tény és való, hogy ezek 
a szavak közel sem ennyire körültekintően megfogalmazva 
hangzottak el akkoriban, és végső soron nem is bizonyultak 
többnek, mint egy kiskamasz naiv bölcselkedései az életének 
kezdetén, azonban tizenöt esztendő távlatából visszatekintvén 
nem gondolom mainapság sem másként. 


Mindennemű tettetett optimizmust mellőzvén én 
magam szilárdan hitet teszek azon álláspontom mellett, hogy 
az úgynevezett "valóság" számomra nem több, mint egy 
végeláthatatlan  hullámasút, egy örök időkig görgetett 
mókuskerék, amelyben legtöbben úgy rohanunk előre, a 
magunk sajátos és sajátságos gumicsontjai után kajtatva 
lélekszakadván, hogy még csupán közelébe sem kerülünk 
állapotunk végletes, és végzetes nyomorúsága tudatosításának. 
A Nagy Tanítók szavait, mint Yeshua Krisztus, Buddha, 
Zoroaszter, Máni, Marcus Aurelius, Shams Tabriz és Saint- 
Martin, meghallgatjuk ugyan, alkalomadtán még nagy 
bölcselkedve elmélődünk is az igazságtartalmukat illetően, 

azonban a bennünk elrejtett fténymagocskák a legtöbb esetben 
teljességgel terméketlen talajba hullanak. Sokan jószándékúan 
megszívlelik ezeket az intelmeket, és még valamilyen szinten 
valóra is váltják őket az életük során, azonban mindez mégsem 
változtat azon a helyzeten, amelyben valójában vannak. Sajnos 
alapvetően tévednek azok, akik hisznek a "két úrnak való 
szolgálat" lehetségességében, a valóság ugyanis az, hogy a 
materiális világnak való megfelelés és a metafizikai 
önmegvalósítás között egy ponton túl szükségszerűen és 
menthetetlenül kibékíthetetlenné válik az ellentét. 


Nagyjából tízesztendős koromban tapasztaltam először, 
hogy idegen vagyok ezen a világon. Nem tudtam még 
akkoriban válaszokat találni és gondolatokat megfogalmazni a 
miértekkel kapcsolatban, azonban tisztán és áthatóan éreztem, 
hogy nem érzem jól magamat itt, és el akarok menni, ki akarok 
kerülni ebből a létezésből. Ezt a fajta kilépést, mihelyst 
lehetett, meg is tettem, bár mindez pusztán gondolatban, a 
fantáziámat latba vetve volt lehetséges. Onnantól fogva 
tudatosan törekedtem az elkülönülésre, olyan tüskéket 
növesztvén önmagam kültakarójára, amelyek távol tartanak 
mindenfajta külső belépési kísérletet. Életemnek egy bizonyos 
szakaszában egyszerűen bolondnak tettettem magamat, bizarr 
viselkedéseket produkálván kortársaim előtt, aztán pedig a nyílt 
arrogancia útját választottam. Később aztán megélhettem az 
öszinte emberi barátságok örömét is, bizonyos időszakokra 
tapasztalván a rokonság és otthonosság érzéseit, azonban 
mihelyst ezeknek vége szakadt, az üresség, idegenség és meg 
nem értettség árnyai ismételten visszakúszni látszottak 
lelkemnek egére. Nem volt számomra más választás, egy 
ponton túl tudatosan és teljes vállszélességgel felvállaltam hát a 
vállalhatatlant, jelesül a kívülállóság és az ezzel járó 

kitaszítottság rózsakeresztjét. 


Mi tagadás, sajátságos Út kezdődött el ezzel, mégpedig 
az a bizonyos "nagybetűs". Amikor kellett, bezártam. Amikor 
kellett, teremtettem és alkottam: új világokat, számomra 
érdekes, értékes és szabad világokat. Hatalmas ajándék a 
fantázia: a teremtés gesztusa, alternatív  valóságok 
megalkotásának lehetőségét önmagában hordozó, Isteni 
Ajándék. Először csak játékban, majd aztán a játékoktól 
elrugaszkodván a saját képzeletem játékában, majd pedig a 
Fantasy RPG műfajában elmélyedve alkotván teremtettem. 
Hősöket, sárkányokat, megannyi különleges, izgalmas, távoli 
világot. Megtapasztalhattam a teremtés aktusát, megélhettem, 
hogy milyen érzés teremtőnek lenni. Felnövekedvén ugyanígy 
éltem tovább a mindennapjaimat, kiterjesztve és kibővítve 
lassacskán a teremtő kedvem fókuszát oly módon, hogy 
fantázia és valóság csakhamar összefonódottá válhatott 
számomra. Amikor kellett, otthont teremtettem, amikor úgy 
hozta a szükség, akkor pedig remeteséget a nagyváros közepén. 
Egyházat teremtettem, amikor nem találtam otthonra egyik 
egyházban és felekezetben sem, és Tradíciót, amikor nem 
találtam meg önmagamat egyik elérhető és megtapasztalható 
Tradíció keretein belül sem. Mindez persze jelentős mértékben 
önhittnek és megalománnak hathat, azonban egy meg nem 
értett, sokat szenvedett egykori kisgyermek számára mindez az 
életet, jobban mondva a nagybetűs Életet jelentette. Manapság 
sokan róják fel nekem, hogy biza! jó volna már felnőni, illetve 
megtalálni a magam helyét a "való világ" keretein belül, 
azonban én magam ilyenkor minduntalan felteszem magamnak 
a kérdést, hogy vajon tényleg ez lenne az a bizonyos "valóság", 
amely egyedüliként érvényes és igaz volttal bír? 

Létezik egy bizonyos filozófiai irányzat, amelyet 
szolipszizmusnak neveznek, és amely bizonyos authorok 
szerint a misztikus létélmény alapvető hagyományi hátterét 
jelenti. A szolipszizmus ugyanis nem állít mást, mint hogy az 
ÉN-en kívül, és ezalatt mindig az én saját ÉN-jét érti, 
voltaképpen nem létezik semmi és senki. Ezen a ponton persze 
sietvén érdemes rögvest megjegyezni, hogy mindez távolról 
sem jelent egyet a korunkban virágkorát élő divat-ezoterikus és 
pszeudo-spirituális — irányzatok — "minden illúzió" típusú 
állításaival. A szolipszizmus nem zárja ki, hogy a világ a maga 
teljességében valóságosan létezik, csupán annyit állít, hogy ez 
az ÉN-en kívül egyáltalán nem fogható fel az érzékelés 
számára. Így tehát azt mondhatjuk, hogy a tudatunktól 
függetlenül nem létezik valóság, hiszen amennyiben nem 
létezne a tudatunk, úgy számunkra a valóság észlelése totálisan 
lehetetlenné válna. Mindez ilyetén módon már sokkalta 
logikusabban hangzik, talán. Hiába létezik ugyanis egy tőlünk 
teljességében független, objektív valóság, az a mi számunkra 
sohasem lesz teljes mértékben felfogható, hiszen akárhány 
emberi lény, annyi különféle értelmezési keret létezik, amelyek 
által az emberek eleve "torzítottan észlelik a valóságot", 
legalábbis a pszichológia így fogalmaz. Mi történik azonban, 
ha azt feltételezzük, hogy a "valóság" az ÉN-en kívül valóban 
nem létezik objektív formájában, és a pszichológia által a 
"torzítás" kifejezéssel illetett tapasztalás voltaképpen nem is 
torzítás, hanem egyfajta szolipszisztikus életélmény? 


Aleister Crowley két különleges példával tesz kísérletet 
a szolipszisztikus létélmény szemléltetésére. Tételezzük fel, 
hogy ketten sétálunk az úton, majd hirtelenjében elmegy 
közöttünk egy harmadik ember, oly módon, hogy egyikünk az 
egyik, másikunk pedig csupán a másik oldalát látja. Persze, 

elvárásaink és tapasztalataink alapján kiegyezhetünk abban, 
hogy a kétféle látásmód hátterében ugyanaz a személy áll, mint 
ahogyan egyazon személyt megismervén nem tételezzük fel, 
hogy az a személy ne lenne egy, még akkor sem, ha egyikünk 
egy szélsőségesen pozitív, még másikunk egy szélsőségesen 
negatív oldaláról ismeri meg. Esetleg elgondolkodunk annak 
tekintetében, hogy mennyire különbözőképpen ítéltük meg az 
adott személyt, azonban az igazság az, hogy egyazon dolgot 
mindenki eltérő módon érzékel, voltaképpen a leginkább 
rokonítható "nézőpontok sem képviselhetik soha teljesen 
ugyanazt. Én magam "én" vagyok a szerelmemnek, "én" 
vagyok a családomnak, "én" vagyok a munkatársaimnak, "én 
vagyok a szeretteimnek és "én" vagyok a bírálóimnak, akik 
természetesen kiegyeznek abban, hogy ez a sokféle "én" 
valóban egyetlen személyt jelöl, azonban az igazság az, hogy 
közülük egyik sem észlelheti teljes mértékben ugyanazt a 
személyt. 


A másik példa szerint képzeljük el egy pillanat erejéig, 
hogy egy csodálatos tengerparton múlatjuk az időt. A Nap 
varázslatos sugaraival kényeztet és áld meg bennünket, 
körülöttünk a világ gyönyörűséges, az emberek csodálatosak, 
kedvesek és szeretettel teljesek, mi magunk pedig értékesek, 
gyönyörűek és varázslatosak vagyunk. Aztán egy pillanatra 
megérint bennünket a szorongás gondolata, egy kósza félelem 
a betegségtől, öregségtől, elmúlástól. A Nap egyszeriben már 
nem is süt olyan fényesen, a világ már korántsem mondható 
olyan makulátlannak, az emberek sok esetben fenyegetőek 
lehetnek, mi magunk egyszeriben már közel sem érezzük 
magunkat annyira nagyszerűen. Változott a világ körülöttünk? 
Objektíve nem, azonban mégis minden a feje tetejére állt egy 
pillanat alatt. Ez lenne annak gondolata, hogy az ÉN-en kívül, 

és tőle függetlenül voltaképpen nem létezik semmi és senki. 
Persze, ezzel kapcsolatban is felmerülhet, hogy rajtunk kívül 
minden egyes másik ember vallhatja magáról azt, hogy az ő 
saját ÉN-jén kívül nem létezik semmi és senki, ez azonban a 
magam Én-ségének megélése — szempontjából — nem 
különösebben lényeges. Attól, hogy a másik ember a saját 
világában úgyszintén ÉN, a mi magunk világában attól ő még 
nem lesz ÉN, legfeljebb "Te", vagy esetleg "Ön", illetve "Ő". 
Én azonban egyedül vagyok ÉN a magam saját tudati 
világában. 


Mi azonban az ÉN? Mi lenne hát, ha sem ez, sem pedig 
az nem vagyunk? A testem lennék az a bizonyos ÉN? 
Tudvalevő, hogy a testünket alkotó különféle sejtek és szövetek 
lebontódási és átalakulási folyamatai révén folyamatosan 
megújulunk. Bizonyos kutatások szerint jelen pillanatban 
egyetlen olyan sejtje sincsen a szervezetünknek, amely 
hétévesnél idősebb lenne, azaz teljes egészében lecserélődött a 
testünk az elmúlt hét esztendő során. Hogyan is 
azonosíthatnánk  Önmagunkat ezzel a változékony és 
sérülékeny burokkal? 


Vajon a személyiségünk vagyunk? Hiszen gondoljunk 
csak bele, mennyire változékonynak, szeszélyesnek és 
ingatagnak bizonyulunk a mindennapok során, amikor is az 
egyes eszmék, gondolatok és érzések áramlatai ide és oda 
taszigálják a figyelmünket, folyamatosan változtatván és 
terelvén annak fókuszát. Vajon az emlékeinkben, vagy az 
intellektusunkban vagyunk igazán jelen? Nos, bármikor jöhet 
egy permanens amnézia, vagy agyvérzés, amely az egészet 
romba döntheti. Mi az tehát, ami és aki valójában ÉN vagyok. 
Én Önmagam vagyok, az a teljes való, amelyet Jung a Selbst 

néven nevez, azaz Saját Magam. Nem a testem, nem a 
személyiségem, hiszen a "persona" eredetileg sem jelent mást, 
mint a maga nemes egyszerűségében annyit hogy"maszk". 
Nem a gondolataim és nem is az érzéseim. Nem az 
eredményeim, nem a szerepeim, nem a karrierem. Én 
Önmagam vagyok. 


Amint ebbe az Önmagamba tekintek, és ahogyan ebben 
a betekintésben egyre és egyre mélyebbre jutok, hirtelenjében 
azt tapasztalhatom, hogy Önmagam mélysége végtelen. 
Minden emberi lény voltaképpen feneketlen kút, lényegünket 
tekintve még a saját tudatunk előtt is teljesen ismeretlenek 
vagyunk. Ha abból indulunk ki, hogy az ÉN-en kívül nem 
létezik senki és semmi, akkor mintegy csalódottan 
tapasztalhatjuk, hogy ez az Önmagam is mennyire ismeretlen 
és feltáratlan terület, még a saját tapasztalásom számára is. 
Voltaképpen még én sem ismerem Önmagamat, és minél 
mélyebbre hatolok önmagamban, egyre inkább a tudatára 
ébredek annak, hogy a Végtelenségben járok éppen. Nos, ez a 
végtelenség az a Valami, Ami és Aki valójában Én Magam 
vagyok. Nem más, mint Önmagam Létének Totalitása, ahogyan 
a szolipszizmus egyik legismertebb hazai gondolkodója 
fogalmaz. A Szeretett Tanítvány, János apostol ezt a 
lényegiséget ragadja meg, amikor így beszél: "Most Isten 
gyermekei vagyunk, és még nem lett nyilvánvalóvá, hogy mivé 
leszünk. De tudjuk, hogy ha nyilvánvalóvá lesz, hasonlókká 
leszünk Ő hozzá; mert meg fogjuk Őt látni, amint van." 


Annak ellenére ugyanis, hogy Önmagam igazi valója 
ismeretlen és felfoghatatlan még a saját magam tudatossága 
számára is, ez nem jelenti azt, hogy nem bontakoztatható ki a 
maga teljességében. Ha abból indulunk ki, hogy Önmagam 

vagyok a Lét Teljessége, akkor ez két lehetséges következtetést 
vethet fel. Az egyik szerint a saját világom nem más, mint a 
Fényesség által számomra ajándékba adott realitás, univerzum 
az Univerzumban. A másik következtetés lényege pediglen 
abban keresendő, hogy amennyiben a Világ egyes egyedül 
számomra lett alkotva, akkor nekem Istentől való 
kötelességem, hogy ezt a Világot a lehető legteljesebb 
mértékben megismerjem, birtokba vegyem, és Önmagamat 
benne a Magam teljességében kibontakoztassam. Ebben a 
megközelítésben pediglen nem létezik többé külvilág, vagy 
belvilág, hanem egyes egyedül az ÉN saját világom, amelyben 
tevékeny részt vállalhatok a Teremtés Nagy Alkotásában. 


Így tehát amikor azok a vádak érnek, hogy 
álomvilágban élek, rendszerint halovány mosoly suhan csak át 
az arcomon, amely bírálóim számára azt a látszatot hivatott 
kelteni, hogy mintegy álmodozván tudomást veszek ugyan a 
felvetésükről, de a magam befelé forduló voltában nem igazán 
tudok kezdeni vele semmit sem. Én azonban másképpen 
gondolkodom és érzek a mosoly mögött. Mosolyom egyfelől 
szomorúságot sejtet, hiszen tudom és érzem, hogy a bírálat 
forrásaiban sokszor még csupán pillanatok erejéig sem vetődik 
fel, hogy az általuk tapasztalt és megélt világ voltaképpen 
csupán egy aprócska, korlátozott szegmense a Valóságnak. 
Feltétel nélkül igaznak, legitimnek és valósnak fognak fel 
mindent, ami a tapasztalataikkal és beállítódásaikkal egyezik, 
hazugságnak bélyegezvén és elutasítván mindazt, amiről nem 
akarnak tudomást venni. 


Amikor a magam világában élek, látszólag korlátokat 


ölt körülöttem a létezés, ugyanakkor a Belső Világ irányában 
fantasztikus távlatok nyílnak mmeg.  Megélhetem, hogy 

gondolataim valóban teremtő erővel bírnak, és az általam 
alkotott Univerzumok voltaképpen ugyanannyira bizonyulnak 
valósnak, mint az úgymond "való világ"  univerzumat. 
Megélhetem az élményt, hogy milyen érzés Annak lenni, akit 
Martinez de Pasgually úgy jellemez, mint a Világegyetem 
köműves-lovagja és választott papja az  Univerzumnak. 
Megélhetem az Istenség számomra alkotott leghatalmasabb 
Ajándékát, jelesül a saját teremtő és alkotó  erőim 
kibontakoztatásának élményét. Belső világom így teljessé, 
fénylővé és lángolóvá válhat, végső soron pedig lehetőségem 
nyílhat arra is, hogy ennek a teljességnek, fényességnek és 
lángolásnak üzenetét más Világokra, mások Világaira is 
eljuttassam. 


Az elméleti háttér forrása: Dr. László András: Tradicionalitás 
és létszemlélet, Kötet Kiadó, Nyíregyháza, 1995. 

Kitörési kísérletek Jaldabaoth börtönéből 


Az elmúlt esztendők folyamán rendkívül sokszor fogott 
el az aggodalom és éreztem döbbenetesen erős szorongást és 
félelmet, amelyeknek okát főként abban a számomra 
véghetetlennek és végtelenül szomorúnak látszó anyagi, 
szellemi és spirituális hányattatottságban és kilátástalanságban 
véltem felfedezni, amely jelenleg a világunkban tapasztalható, 
és amely megülni látszik lassacskán szinte minden lakójának 
szívét-lelkét. Alkalmam nyílott több gondolattal is találkozni 
azzal kapcsolatban, hogy miközben korunkban gyakorlatilag 
mindeddig sohasem tapasztalt intenzitással virágzik az ezotéria 
és a spiritualitás, irányzatok, tanítók, mesterek és guruk szinte 
véget nem érő ármádiája ajánlja fel számunkra és nyújtja 
felénk a megváltást, szabadulást, megvilágosodást, teljességet, 
boldogságot, gazdagodást és biztonságot ígérő tudást, az 
emberiség zöme mégis egyre  kétségbeesettebb és 
kilátástalanabb helyzetbe kerül, mindenféle értelemben. 


Érző és értelemmel rendelkező lényekként kutatni 
próbálunk az életünk mélyebb értelmének megértése után, a 
világban betöltött helyünk felismerése és tudatosítása okán, 
illetve a Végtelennel, a Mindenséggel, a Minden Tapasztalaton 
Túlival való kapcsolatunk elmélyítése céljából. Ezen 
intellektuális-spirituális keresés során folyamatosan válaszokra 
vágyunk, amelyekkel kapcsolatban olykor kénytelen-kelletlen 
szükségesnek bizonyul belátnunk, hogy talán nem is léteznek 
ilyenek, vagy legalábbis még nem született a világra 
olyasvalaki, aki ezekkel a kérdésekkel kapcsolatban hiteles és 
minden helyzetben igaznak bizonyuló válaszokkal szolgálhat 
számunkra. 

A keresés során sokan a különféle vallásokban keresnek 
vigaszt, támaszt, otthont és menedéket, amelyek világos 
hitrendszerükkel, dogmatikájukkal, szertartásrendjükkel és jól 
áttekinthető hierarchiájukkal képesnek bizonyulhatnak arra, 
hogy követőik számára pontos, tiszta és egyértelmű 
válaszokkal szolgáljanak az élet mindenfajta területén 
felmerülő megannyi kérdésre, a legelvontabb filozófiai- 
teológiai fejtegetésektől kezdve, egészen a mindennapok 
leghétköznapibb jelenségeit érintőket is belefoglalva. Jól 
átlátható, — követhető — és  — bejósolható erkölcsi és 
normarendszerükkel világosan körülhatárolják a jó és rossz, 
helyes és helytelen fogalmát, illetve egyértelmű utasításokkal 
szolgálnak arra, hogy mi a megengedett és a tiltott. Minthogy a 
legtöbb vallás világosan összefoglalt és megfogalmazott 
elképzelésekkel — rendelkezik a  Tapasztalatokon Túli 
természetéről, szándékairól és a teremtett világegyetem (benne 
az emberrel) céljáról, a vallásos emberek számára egyenes, 
szűkre szabott és jól belátható életutakat és élethivatásokat 
kínálnak, amelyek egy egész életre kijelölik a számára előírt 
teendők — körét. Tudvalevő ugyanis, hogy kevesebb 
alternatívából és lehetőségből mindig könnyebb választani, 
mint a szinte beláthatatlan és végtelen számú ösvénytengerből. 
Az emberek számára néminemű bizonyosságot és biztonságot 
nyújt, hogy pontosan láthatják, mit is vár el tőlük közösség és a 
vallásuk, mi a feladatuk az életben, mit kíván tőlük az Isten és 
pontosan hol is van a helyük a világban. Egy vallásos 
hierarchia egyértelműen kijelöli az egyes személyek helyét és 
feladatát a közösségen belül, fellebbezésnek és lázadásnak 
ezzel szemben pedig nem biztosít helyet és lehetőséget, így a 
közösség tagjait voltaképpen egy olyan környezetbe helyezi, 
ahol a jól belátható keretek, szabályok, határok és feladatok 
között létezve biztonságban érezhetik magukat. Hitük szerint 

ugyanis — amennyiben képesek megfelelni ezeknek a 
követelményeknek és ellátni a reájuk szabott feladatot, 
életükben és azon túl elnyerik a vágyott jutalmakat, amelyeket 
sajnos sok esetben földi létük során nélkülözniük kell. 


Mások ezzel szemben egyénibb utakra lépnek és 
valamelyik divatos keleti, vagy nyugati ezoterikus irányzaton 
belül kutakodva egy-egy elérhető, vagy legalábbis könyvei 
által olvasható, vagy hanganyagok segítségével meghallgatható 
szerző, tanító, vagy guru vezetése alá helyezik magukat. Őket 
látva azonban felvetődik a kérdés, hogy sok esetben vajon 
miért is ugyanolyan  kétségbeesettek,  megkeseredettek, 
kisszerűek és gyarlók ezek az emberek is, mint amennyire ez a 
társadalom nagy egészére nézve általánosnak mondható. Sok 
esetben azt tapasztalom, hogy a spiritualitás egy-egy személy 
számára az élet apró-cseprő tennivalói és mindennapi 
világának dolgai mellett egyfajta saláta, vagy desszert szerepét 
tölti be, amelynek célja, hogy mintegy megédesítse, betetőzze, 
vagy legalábbis valamiféleképp egészségesebbé, 
kiegyensúlyozottabbá tegye a mindennapokat. Az úgynevezett 
, spirituális úton járó" ember legtöbbször ugyanúgy küzd a 
fogyasztói társadalom által mézesmadzagként előttünk elhúzott 
anyagi javak megszerzéséért, ugyanúgy eltapossa a másikat a 
jobb pénzkereseti lehetőségért és ugyanúgy feláldozza életét a 
megélhetés, karrier és siker oltárán, mint az ilyen utat életében 
nem taposó társai. A különbség sok esetben csupán annyi, hogy 
az ilyesfajta , ezoterikus", vagy , spiris" ember legalább képes 
valamiféle megfoghatatlan, ellenőrizhetetlen és mások számára 
bölcsnek, haladottnak és emelkedettnek látszó spirituális 
szólammal önigazolást biztosítani önmaga számára és 
önmegerősítést nyerni akkor, amikor a másik ember megítélése 
kerül előtérbe. Az ilyen mentalitás sokszor csupán arra 

elegendő, hogy az ember képes legyen ,egót", , illúziót", 
, poklot", , karmát", , hiúságot" kiabálni és , alázatra" inteni 
akkor, amikor a többiek viselkedését próbálja helyteleníteni, 
önmaga torzulásaira, és a maga számára jogosnak tartott 
törekvéseire pedig előszeretettel alkalmaz olyan mentesítő 
szólamokat, mint , önmegvalósítás",  , szükségletpiramis", 
, Önmagam kiteljesítése", ,a saját önvalómhoz vezető út", 
, isteni rendelés", vagy ilyesfajta egyéb, kimondottan jól 
hangzó, ámde a legtöbb esetben meglehetősen üres és 
semmitmondó kifejezések. 


Úgy tapasztaltam, hogy a Gnózis után való kutakodás 
korántsem számít vonzó útnak és előszeretettel választott 
ösvénynek, legalábbis abban az esetben biztosan nem, amikor a 
valódi Tudásról és Ismeretről, nem pedig a különféle ezoterikus 
divatirányzatok által definiált gnózisról beszélünk. Azt 
gondolom, hogy utóbbi esetében nagyjából ugyanaz mondható 
általánosan bevett és alkalmazott gyakorlatnak, mint amiről az 
előző bekezdésben írtam, a , spirituális úton járók" kapcsán. 
Olyan gnóziskeresésről beszélek itt, ahol nem létezik olyan, 
hogy az , én gnózisom", vagy a , te gnózisod", de még az , igazi 
gnózis" sem, hanem azokról az egyéni, egyedi és individuális 
életutakról, amelyeken az egyes személyek sokszor minden 
más vagyonukat és birtokukat feladva képesek csak járni. Arról 
az Útról, amely nem meleg, biztonságot és bejósolhatóságot 
nyújtó, szénaillatú akol és nem is a háromfogásos ebédet 
megkoronázó édesség, vagy az egészségesség illúzióját 
biztosítani hivatott saláta, hanem bizony sötét tenger, végtelen 
óceán, mélységes örvény, amelyben alámerülve sokszor nem 
igazán számíthatunk másra, mint a látásunk, pontosabban a 
korábban látásnak hitt észlelési mód elhomályosulására, a 
korábban valóságnak hitt formák elhalványulására és a 

korábban otthonunknak tartott világ álcalepleinek lehullására. 
Ahogyan elhagyjuk az eddig jól megszokott és megismert 
világunk — bejósolhatóságot, —— biztonságot, statikusságot, 
stabilitást, változatlanságot és időtlenséget sugárzó markáns 
oszlopcsarnokát, és kilépünk a határtalanság, kendőzetlenség, 
árnyékolatlanság, fedetlenség és takarástól való mentesség 
terére, a kellemes tudatlanság és feledékenység félárnyékához 
szokott szemünket pedig életünk során először éri el szűretlen 
és kendőzetlen formájában a Végtelen Fényességből származó 
napsugár, néhány pillanat erejéig rácsodálkozhatunk mindarra, 
amelyet a keleti misztikusok aghorának, azaz a felejtés és 
tudatlanság árnyleple felhasadásának neveznek. 


Ez a fajta élmény a Gnózis beáramlásának első jele, 
találkozás egy olyan tapasztalással, amely nem tanítható, nem 
adható át a maga teljességében, és ami talán még ennél is 
sokkalta jelentősebb fontossággal bír, nem vásárolható meg a 
manapság dívó ezoterikus irányzatok összessége által felépített 
és működtetett piactéren. Egyetlen tanfolyam, elvonulás, 
avatás, szentelés és egyéb gesztus (bár némelyikük 
hasznosságát és jelentőségét én sem vitatom) sem alkalmas 
arra, hogy egyik pillanatról a másikra átadjon nekünk valami 
olyasfajta dolgot, amellyel korábban nem rendelkeztünk. El 
kell felejtenünk, hogy létezik olyan lehetőség, amely a , most 
még nem rendelkezel vele, de ettől a dologtól majd fogsz" 
elvén hatva képes lehet minket mintegy , elteleportálni" a Valós 
Tudáshoz. Erre egyetlen szertartás, gesztus, vagy szentelés sem 
képes és nem létezik olyan hatalom, amely egyik pillanatról a 
másikra kezébe adható valakinek is, legalábbis spirituális síkon 
gondolkodva bizonyosan nem. Hamarosan nagy bajban lesznek 
azok, — akik megvásárolható  beavatásokkal, párnapos 
tanfolyamokon pénzért elsajátítható tudással, vagy emberi 

kézrátétel által átadható hatalommal, tekintéllyel, titulusokkal, 
vagy jogosítványokkal kecsegtetnek, mint ahogyan azok is, 
akik a tudásukért cserébe hosszú távú anyagi, erkölcsi és 
szellemi elköteleződést követelnek. A Gnózisra találás ugyanis 
folyamat, méghozzá meglehetősen hosszas, sok-sok-sok 
kitartást, állhatatosságot, erőt, türelmet és bátorságot, mindezek 
mellett pedig nem kevés kudarctűrési képességet, lelki 
viharedzettséget és frusztráció-toleranciát megkívánó folyamat, 
amely egyáltalán nem a lelki örömökre, kiegyensúlyozottságra, 
egészségre, harmóniára és elégedettségre való eljutásról szól. A 
Gnózis — kíméletlenül szembesít saját  árnyoldalainkkal, 
félelmeinkkel, szorongásainkkal, komplexusainkkal, hamis 
beidegződéseinkkel és hibás vélekedéseinkkel, azaz leplezetlen 
őszinteséggel rántja le a leplet azokról a rejtett démonokról, 
amelyek a homályból szervezkednek ellenünk, illetve 
gondolataink, — érzéseink, — véleményeink — és döntéseink 
befolyásolása által hatnak ránk és környezetünkre. Önmagunk 
legsötétebb árnyoldalával szembesülni kétségkívül minden, 
csak nem kellemes, örömteli és emelkedett élmény, elvégre a 
világon semmi olyan nincsen benne, ami élvezetesnek és 
megelégedésre okot adónak lenne nevezhető, és igazándiból 
egyáltalán nem is kell, hogy rendelkezzen ilyesféle vetülettel. 


A gnóziskeresés sok esetben a kívülállás, elszigetelődés, 
kirekesztettség, meg nem értettség, lenézettség és megvetettség 
élményét magával és magában hordozó útirány, amelynek 
hamisítatlan, eredeti és autentikus képviselői nem véletlenül 
nem tömörülnek semmiféle irányzatba, tradícióba, vagy 
vallásba. Véleményem szerint mindez ugyanis éppen azzal 
járna, hogy a Gnózis menthetetlenül elveszítené azt az alapvető 


ezer 


Gnózis Utja egyéni út, amelyet nem lehet úgymond felülről 

, leszervezni",  dogmatikába önteni, teológiát húzni rá, 
hitrendszer béklyóiba kényszeríteni, avagy éppenséggel önző, 
hatalomvágyó és megalomán hierarchák kezébe adni. Az ilyen 
törekvések gazdái ugyanis menthetetlenül és rövid úton azon 
kapják majd magukat, hogy minél erősebben szorítják össze a 
markukat a Gnózis megragadása, önmaguk és követőik 
számára való kisajátítása, kontrollálása és a vele való üzleties 
üzérkedés céljából, annál sebesebben és kérlelhetetlenebb 
gyorsasággal peregnek ki ujjaik közül a Gnózis Szent 
Homokszemcséi. Minél önzőbben próbálja valaki kisajátítani, 
lefoglalni, behatárolni és a saját egoisztikus törekvéseinek 
szolgálatára fogni a Gnózist, az annál határozottabban és 
fürgébben menekül előle, míg végül az ilyesféle törekvő éppen 
azt veszíti el, amit megragadni, elvenni és uralni vágyott. 


Ha a Gnózis keresésére indulunk, azt tehát egyáltalán 
nem önmagunkon kívül, nem valamilyen tradícióban, 
közösségben, szervezetben, vallásban, felekezetben, egyházban 
vagy avatási rendszerben kell keresnünk, hanem éppen 
ellenkezőleg, önmagunk legmélyére, a saját szívünk és lelkünk 
legrejtettebb tárnáiba és kazamatáiba kell, hogy leszálljunk érte 
még akkor is, ha ez a legsötétebb örvények és viharok szemébe 
történő közvetlen betekintéssel jár. Nem zárhatjuk ki, nem 
vehetjük . semmibe, — nem  gyorsíthatjuk — meg, nem 
hanyagolhatjuk el, és ami a legfontosabb, nem spórolhatjuk 
meg azt az Utat, amely Önmagunk legbelsőbb lényegéhez 
vezet el bennünket, és amelyet rajtunk kívül senki be nem 
járhat. Utunk során nem kizárt, hogy találkozhatunk olyan 
emberekkel, akik számára már megadatott az Út teljes 
bejárásának élménye, így visszatekintve képessé válhatnak 
arra, hogy bizonyos útszakaszokon kalauzunkká szegődjenek, 
azonban semmi esetre sem szabad beleesnünk velük 

kapcsolatban semminemű kultusz, vagy hazugság bűvöletébe. 
A valódi Gnózishoz jutott személy ugyanis rettenetesen és 
fájdalmasan — ritka, így  — bármekkora vehemenciával, 
magabiztossággal és önbizalommal, avagy éppen ellenkezőleg, 
a hamis alázat és színpadias szerénység álarcai mögé bújtatott 
módon állítja valaki is, hogy eljutott a tudásra, egységre, 
megvilágosodottságra, életszentségre, esetében már csupán 
ezen létállapotok ritkaságszámba menő voltából fakadóan is 
erősen megkérdőjelezhető a valódiság. Paradox helyzet áll 
tehát elő. Az önmagát a Gnózis birtokosának nevező személy 
szinte bizonyosan nincsen birtokában ennek a Kincsnek, a 
Ritka Kevesek körébe tartozók pedig a világért sem állítanák 
magukról, hogy eljutottak már a céljához ennek az Útnak. 
Marad tehát a magányos, — sokszor — meglehetősen 
kilátástalannak, reménytelennek és fénytelennek, 
értelmetlennek és borzasztóan nyomasztónak ható utazás, 
amelynek során csupán igencsak kevesek részeltetnek abban az 
ajándékban, hogy igaz társakra lelnek, akikkel terheiket, 
örömeiket, félelmeiket, kétségeiket és bánataikat 
megoszthatják. 


Miért érdemes tehát mégiscsak a Gnózis keresésére 
indulni? Én magam amondó vagyok, hogy erre a kérdésre nem 
lehet, és talán nincs is értelme válasszal szolgálni. Valószínű 
számomra, hogy a Gnózis valamiképpen maga választja 
azokat, akiket a saját, közvetlen keresésére hív, nekik pedig 
saját belátásuk szerint jogukban és szabadságukban áll döntést 
hozni arról, hogy végső soron felkerekednek-e, avagy sem. 
Ezzel a gondolatommal azonban egyáltalán nem azt akarom 
mondani, hogy gnóziskeresőnek lenni egyfajta elitklub tagsági 
kártyájának birtoklását jelenti, hanem éppen ellenkezőleg, azt 
gyanítom, hogy amennyiben valaki a Gnózis keresésére való 

elindulásra kezdi el érezni szívében az elhívatást, annak forrása 
kétségtelenül a Mindenségnek, a Tapasztalatokon Túlinak, az 
Isteni Jelenlétnek a lélek legmélyéből szóló, halk suttogása. E 
nélkül a halk suttogás nélkül ugyanis alapvetően senki sem 
bizonyulna hajlandónak és képesnek arra, hogy kiszakadva a 
jól ismert, biztonságot, melegséget és bejósolhatóságot nyújtó 
(ugyanakkor ezzel egyúttal az illúziók csalfa lidércfényébe 
vontan derengő) fészekből a spirituális vadon feltérképezésére 
induljon, elvégre ennek az Útnak menthetetlenül részét képezi 
a saját, személyes pokloknak legmélyére történő alászállás is. 

Memento 2011-ből 


Mily rég nem alkottam semmit...hallgatásra, örökösnek szánt 
némaságra ítéltem magamat jó néhány héttel, avagy talán 
hónappal ezelőtt... 


Elhatározásomat, mint mostanság oly sok ízben és 
megannyi egyéb ügyem esetében tapasztalható módon nem 
sikerült betartanom, elvégre jelen élethelyzetemben a kudarcot 
kudarcra halmozásnak vagyok kénytelen kitéve lenni mind 
magánéleti, mind pedig szakmai síkon, és sikerekkel csupán 
elvétve találkozom, akkor is legtöbbször mások büszkeségtől 
izzó elbeszéléseiben visszatündökölvén, mikoron is csillogó 
szemekkel és buzgó lelkesedéssel telvén számolnak be kiváló 
helytállásukról egy vizsga során, avagy éppen egy, az 
Örökkévalóságnak való megőrzésre szánt boldog pillanatról, 
mit szívüknek kedves személyek társaságában tölthettek el. 


Ilyesfajta jelenségekkel  szembesülvén az ember 
óhatatlanul is belekényszerül az önmagával való számot vetés 
gyakorta már-már elviselhetetlenül tiszta, és mindenfajta 
torzítástól mentes képet eléje táró tükrébe történő belepillantás 
belülről fakadó "kötelezettségével", hogy legfőképpen az 
Advent időszakának során mindenfajta önző vágyhazugságától 
szabadulván objektív módon legyen képes szemlélni magát, 
dacolván az ezen folyamattal óhatatlanul is együtt járó 
fájdalommal és keserűséggel, elvégre a tompítást nélkülöző 
igazsággal való szembesülés az esetek igazán túlnyomónak 
mondható  — többségében korántsem szívet melengető 
cselekmény. 

Én magam sem tettem másképp...az Ünnepre szívemet 
ez egyszer valóban ünnepi díszbe öltöztetni kívánván több 
ízben is alkalmat biztosítottam magamnak arra a lehetőségre, 
hogy bátorságomat összegyűjtvén, kellő összeszedettséggel 
magamat felövezvén lépjem át Belső Kastélyom kapuit, hogy 
az ott posztoló őrnek mindennemű, zavaromra váló jelenség 
okozására szolgáló cselekmény végrehajtására alkalmas 
személy, avagy helyzet távol tartását meghagyván vonulhassak 
vissza Spirituális Erődítményem legbelső toronyszobájába, hol 
a világ zajától és az engem körülvevő undok és szeretetlen 
légkör bűnös és torz fertőjétől időlegesen szabadulván képessé 
válhassak átadni magamat annak a tökéletes csöndnek, 
melynek termékeny talajába ülteti el a Jóisten azokat a 
magvakat, amiket aztán gondolataim által kifakasztván és 
szárba szökkentvén juthatok hozzá a felismerés áldott 
csodáihoz. 


Megpróbáltam tehát lemondani... lemondani és 
elfeledkezni mindenről, ami ehhez a steril és érzelemmentes, 
üres és mindennemű empátiától elszigetelt bábokkal engem 
összezáró világhoz köt, hogy képessé váljak tisztán és 
mindennemű csekélységről, és önző semmirevalóságomból 
fakadó kisszerűségtől megszabadulván egyre közelebb kerülni 
ahhoz a forráshoz, mely szüntelenül hív és vár, sőt ennél is 
tovább fokozván vágy magához engem, hogy egyedül Őneki és 
Őbenne élvén jussak el az általam mindig is vágyott 
teljességre, hol a világ mocskos leple végleg lángra kap, és a 
reája rakódó szennytől tüzét táplálván szempillantás alatt porrá 
válva hullik le szemeim elől... és én végre megláthatom az 
általam látni vágyott csodákat. 

Nem sikerült...most is, mint mindig csupán kudarc az, 
mit ez ügyben elkönyvelhetek magamban... avagy talán 
mégsem? Ezt kell eldöntened, Névtelen Vándor, ki olvasod e 
sorokat! 


..Neked írnod kell!.. Írnod, míg ezen világ keretein belül vagy 
kénytelen élni... míg fel nem szabadulsz börtönödből és az 
Angyal nevedet szólítván hív magával, hogy elvezessen Téged 
a Mindenható Atyaisten ítélőszéke elé, hol sort kerítenek 
majdan végső elszámoltatásodra és végre elnyered azt, amit 
megérdemelsz... 


Ekkor pediglen a magad teljességében és tiszta 
valóságában láthatod majd saját tulajdon magadat, és a Jóisten 
látásának édessége mellett bekövetkezik az, mitől a legjobban 
rettegtél: ráébredsz majdan saját végzetes gyarlóságodra... 
szembesülsz majdan saját rettenetes bűneiddel, mulasztásaiddal 
és gyengeségeiddel, hogy mindezeknek súlya alatt megtörvén, 
az önmagad iránt érzett mélységes megvetéstől és undortól 
fuldokolván gyengén és erőtlenül ismételgess egyetlen rövidre 
szabott mondatot, egyetlen kérést, melyben jelen pillanatban 
ott rejtezik a mindenség és melyből egyedül remélheted csak 
szabadulásodat: Bocsáss meg nekem. 


Írok tehát, hiszen egyedül ezen tevékenység adhat 
nekem nyugalmat... ezen egyetlen fórumon megszólalván 
kiálthatom bele az engemet körülvevő, behálózó és sötét 
fényben derengő selyemzsinórjával fojtogató szellemi nihilbe 
az igazságot, mely bár csupán nem több egy szabadulni vágyó 


78 


kicsinyes, és talán teljességgel hamisnak nevezhető 
igazságánál, mégis az egyetlen, mi forrását a léthez láncolja és 
életre motiválja. 


Oly sokszor kértem már szabadulást és  zúgolódtam 
méltatlankodván avégett, mert nem kaptam meg... nem nyert 
még teljesítést kérésem... még itt vagyok... VALAMIERT MEG 
ITT! 


Miért...miért , kell minduntalan, nap nap után 
elszenvednem azokat a megaláztatásokat, melyekkel a világ 
korbácsol...miért , szükséges, hogy számomra idegen és 
érthetetlen környezetben keressem a boldogulást? Miért nem 
találhatok életet a Halál Hegyén... miért nem fakadhat 
számomra üdítő és fáradalmat csillapító, hűs vizű forrás a 
Sötétség Völgyében? Miért nem jön el végre az a Valaki, aki 
alkalmasnak és hajlandóságot birtoklónak mutatkozik ahhoz, 
hogy fénylő kendőjével letörölje szemeimről azokat a 
könnyeket, melyeket ez az undok siralomvölgy fakaszt rajtuk? 


Ezen gondolatokkal engemet megjutalmazván ért véget 
az Advent. A készülődésnek vége szakadt... a Megváltó a 
világra született... én pedig talán végre megértettem... 
megértettem egy aprócska szeletet a lét értelmének átláthatatlan 
egészéből... megláthattam az Egészet az Igazság Óceánjának 
egy aprócska cseppjében... megtalálhattam egy aprócska 
szilánkot a Csodák Gyémántjából... közelebb kerültem Hozzád, 
Üresség! 

Első blogom indító bejegyzése 2010 vége felé 


Amennyiben az egyszeri ember hozzám hasonlóan 
internetes napló készítésére, nyilvánosság elé tárására és az 
azon való gyakori, és folyamatos gondolatpublikálásra adja a 
fejét, szinte minden esetben szükségszerű és egyébként 
meglehetősen erősen javallott is, amennyiben néhány 
gondolatot alaposan megrág, bizonyos tényeket pedig 
rendkívül erős mértékben tudatosít magában. 


Az első ilyesfajta gondolat pediglen annak megértése, 
hogy amennyiben írásaink megosztásának eme különleges 
módját választjuk a magunk számára megfelelőnek, úgy előbb, 
vagy utóbb feltétlenül indokolttá válik, hogy a számos, általunk 
egyébként igencsak értékesnek tartott (elvégre ha nem így 
lenne, nem vezetnénk blogot...) írás mellett saját személyünket 
illetően is biztosítsunk néminemű rálátást az olvasó számára. 


Amennyiben ugyanis írásra szánjuk magunkat, és 
regisztrálunk egy ehhez hasonló területet, úgy még a 
legnagyobb fokú pesszimizmus feltételezése esetén is azért 
erősen ott él bennünk a remény, hogy valaki majdan olvasni is 
fogja gondolatainkat, és ha ténylegesen feltételezzük, hogy 
idővel kialakul körülöttünk egyfajta olvasói közönség, úgy 
egyúttal afelől is bizonyosak lehetünk, hogy ezen közönség 
előbb, vagy éppenséggel utóbb, ám idővel mindenképpen 
igényelni fogja, hogy a számára szimpatikus, vagy netalántán 
éppen visszataszító (merthogy ismerek olyat is, aki éppen a 
tartalmak felett való rosszalló fejcsóválás igényével olvas egy 

bizonyos blogot...) megnyilvánulások mögött rejtező elme 
kilétéről és mibenlétéről tudomást szerezzen, és róla alapvető 
információkhoz jusson. 


Ezen szándékkal, és egyébként igencsak megtisztelő 
feladatnak eleget kívánva tenni fogtam hozzá magam is ezen 
bemutatkozó szöveg megalkotásához, bár kétségtelen, hogy 
szívesebben írnék valami sokkalta érdekesebbet és olvasóim 
számára építőbb jellegűt, azonban a blog az ugyebár azért 
mégiscsak blog, ahová történetesen kell egy ilyen is... 


Mit is mondhatnék tehát el magamról, elvégre csupán 
saját egyéniségemből kiindulva is bizonyos lehetek afelől, 
hogy a környezetemben élő legtöbb személyt teljes mértékben 


4 EGEN : 


hidegen hagyják a "születtem...", "iskolába jártam itt és itt...", 
"szemem színe..., hajam...", "szabadidőmben szívesen..." és az 
ehhez hasonló kezdettel bíró, egyébként a blog szempontjából 
valóban érdektelennek minősülő információkat hordozó 
mondatok, így engedtessék meg nekem, hogy ezek helyett 
inkább arról értekezzek, hogy vajon miféle motivációk vezettek 


az internetes térben való publikálásra. 


Valamilyen szinten mindig is vonzott az írói pálya, és 
annak ellenére, hogy mint a legtöbb dologhoz az életben, ehhez 
sem rendelkezem a megfelelő mértékű tehetséggel és 
affinitással, így valószínűleg bőven akadhatnak nálam sokkalta 
teljesebb olvasói élményt nyújtó források is. 

Ezen okfejtést olvasván azonban felvetődhet az újabb 
kérdés, miszerint akkor minek is az egész... a válasz pedig 
sokkalta egyszerűbb, mint amennyire a Tisztelt Olvasó 
gondolná, éspedig mert pontosan ebben van komparatív 
előnyöm a Többiekhez képest, elvégre hiába lennék csapnivaló 
író, amennyiben az élet más területén még ennél is nagyobb 
mértékben múlnám alul a szintet, bőven megérné írnom, hiszen 
ha csupán feleannyira jó író vagyok, mint a másik, de csupán 
tizedannyira jó matematikus, akkor éppenséggel az én 
táboromat erősíti a komparatív előnyök elve, elvégre a másik 
inkább matekozzon a nálamnál tízszerte nagyobb tehetségével, 
mint írjon a kétszer akkorával... 


Amennyiben tehát az ember átlendült a tervének 
megfoganását követő legelső dilemmán, és valamilyen 
különleges oknál fogva még mindig írni vagyon kedve, 
célszerű alaposan átgondolnia az olvasói közönség kérdését, 
nevezetesen lesz-e egyáltalán kinek írnia? 


Esetemben ezen kérdés sokkalta nagyobb súllyal esik 
latba, mint az első, elvégre el kell árulnom, hogy nem vagyok 
sem elég ismert (elismert meg aztán pláne nem...), sem pedig 
elegendően közkedvelt ahhoz, hogy olvasók tucatjait vonzzam 
virtuális naplóm lapjaira, és ösztönözzem a gondolataim között 
való kutakodásra. 


Hiszem és vallom azonban, hogy amennyiben 
szándékom a gondolatok közvetítésére valóban őszinte, és 
mentes mindenfajta önző érdektől és önigazolást, sikerélményt 

kajtató szándéktól, úgy az, aki felébresztette bennem az írásra 
való vágyat, és biztosított hozzá számomra néminemű vénát is, 
az majdan gondoskodik arról is, hogy éppen azok tévedjenek 
hozzám, akiknek erre igazán szüksége van. 


Megelőzvén a következő kérdést, mit a való életben 
aránylag gyakran tesznek fel nekem szeretném nyomatékosan 
kijelenteni: nem szándékozom sem most, sem pedig a 
későbbiekben könyvet írni, illetve kiadni. 


Ezen kijelentésem valószínűleg sokak számára 
hangozhat érthetetlennek főleg avégett, hogy vajon miért is 
érzem szükségesnek ennyire nyomatékos formában közölni a 
fenti — tényállást, azonban meglehetősen komoly és 
megalapozott okokkal rendelkezem rá, szám szerint kettővel: 
Az első lényegében a néhány bekezdéssel fentebb foglaltaknak 
felel meg, elvégre nem ringathatom magam a minimálisabbnál 
ismeretében meglehetősen nehezen találnék olyan kiadót, mely 
vállalná a műveim publikálásával járó (véleményem szerint 
egyébként meglehetősen jelentősnek prediktálható) anyagi 
kiadásokat és veszteségeket. Tudatában vagyok ugyanis annak, 
hogy manapság a könyvvásárlás lassacskán a nehezen 
szinten pedig inkább válik színre és formára választott 
méteráruvá devalválttá, mintsem valódi irodalmi értéket 
közvetítő, egyedi szórakozási lehetőséggé, amennyiben pedig 
mégiscsak létezik még olyan szerencsés helyzetben leledző 
egyén, akinek lelkében az irodalmi érdeklődés és bizonyos 
fokú igényesség magja elvettetett, és ráadásképpen még anyagi 

helyzete is megenged magának néhanapján némi beruházást a 
könyvesboltokban, nos az vélhetően nem az én munkáimat 
vásárolná, egyrészt mert alaposan meggondolná, hogy mibe is 
fekteti csekélyke rendelkezésre álló keretét, másrészt pedig, 
mert igényes és mindenkor törekszik lehetőségeihez képest a 
legjobbat választani. 


Ezen meglehetősen gyakorlatias ok ismertetése után 
kissé aggodalmaskodva rukkolok elő a másikkal, lévén ez 
egészen prózai és mindennemű racionalitást nélkülözőnek 
mondható. 


A napló szerkesztése folyamán felvetődött bennem 
ugyanis azon kérdés eldöntésének vágya, hogy elvégre miért is 
teszem azt, amit teszek, nevezetesen hogy éppen írással töltöm 
el csekély mértékű szabadidőmet, és voltaképpen arra a 
következtetésre jutottam, hogy esetemben az alkotó szándék és 
a környezetemnek való ajándékadás vágya motivál a sajátos 
dicsőség hajszolása, és egyéb egyéni javak megszerzésének 
lehetősége helyett. 


Az alkotó tudniillik sohasem az alkotással elérhető 
materiális, avagy intellektuális sikerek végett alkot (hiszen 
ekkor nem alkotó, hanem csupán egyfajta szolgáltató lenne a 
neve...), hanem sokkal inkább azon remény birtokában, hogy a 
másokkal megosztott gondolatai közt akadhat valami, mely egy 
társa számára esetleg hasznos lehet, és segítséget nyújthat neki 
a mindennapi élete során felmerülő problémákon való 
átlendülésben. 

Éppen ezért jutottam el azon elhatározásra, hogy nem 
áll szándékomban a bennem valamilyen különleges és 
megmagyarázhatatlan oknál fogva időről időre felgyülemlő 
ihletből fakadó sorokat több ezer forintba kerülő (és nem is 
feltétlenül több ezer forintot érő...) könyvek formájában 
továbbadni, amikor ezt az internet világában már ingyen és 
bérmentve is hozzáférhetővé tehetem mindenki számára. Miért 
Is... mert véleményem szerint a gondolatok a társadalmi 
nevetséges, és önnön bagatellizálásukat maga után vonó 
gesztus bárminemű anyagi ellenszolgáltatást kérni, elvégre 
nem az alkotó tiszteli meg az olvasót azáltal, hogy lehetőséget 
biztosít számára a műveihez való hozzáférésre, hanem éppen 
megfordítva: az olvasó adja meg a tiszteletet az alkotónak, 
hogy szabad idejéből rá áldozva kezébe veszi és foglalkozik 
műveivel. 


Ezen irományból kiindulva könnyűszerrel be- és 
átláthatóvá válnak tehát azon motivációk, melyek engem, mint 
a jelenleg olvasott blog íróját tevékenységem végzésére 
ösztönöznek, — és őszintén bízom abban, hogy jelen 
információkkal lényegében több és jobb szolgálatot tettem a 
Kedves Olvasónak, mint azáltal, hogy rendelkezésére 
bocsátottam volna magasságomat, súlyomat, haj és 
szemszínemet, valamint lakhelyemet és érdeklődési körömet 
célzó adatokat, és rövidesen zárásra kerülő soraim által 
bátorkodom Sok Szeretettel ajánlani munkáimat mindazoknak, 
akikben ott rejtezik a motiváció és a kedv, valamint nem utolsó 
sorban rendelkeznek a szabad idejükből való áldozás 
szándékával. 

Egyik legelső írásom, 2010 elején 


Manapság rendkívül gyakran eszembe ötlik, és kivétel 
nélkül minden egyes alkalommal alapos elmélyülésre és 
végiggondolásra sarkall a szeretet gondolatvilága, és a vele 
kapcsolatos kérdések, elvégre tagadhatatlan, hogy még 
érzelmileg és szellemileg kiüresedetté vált világunkban is 
központi szerepet tölt be a fent nevezett érzelem, vagy 
legalábbis annak hiánya bizonyosan. 


Amennyiben a Tisztelt Olvasó netalántán arra 
vetemedne, hogy a témakört velem együtt boncolgassa végig, 
első lépésben talán nem árt tisztázni magát a szeretet fogalmát, 
persze tisztázáson jelen esetben nem a teljességre és 
precizitásra törekvő irodalmi megfeleltetést értem, hanem 
csupán néhány olyasforma gondolat ismertetését, mely az 
ember számára a szót hallván elsődlegesen eszébe ötlik. 


A szeretet a legmélyebb és legintimebb emberi érzések 
egyike, ezt talán mindannyian tudatosítottuk magunkban 
szocializációnk során, és jobb esetben még akár így is érezzük, 
azonban én magam nem állnék meg ezen a ponton, hanem 
egyenesek kijelentem, hogy maga a szeretet az, amit 
magunkból a legeslegnagyobb ajándékként a másiknak 
átadhatunk. — Ezen kijelentés azonban kellő mértékű 
megokoltságot kíván, így a továbbiakban rátérnék a szeretet 
eredeztetésének — véleményem és álláspontom szerinti 
kifejtésére annak érdekében, hogy magyarázatot adjak 

kiemelkedő fontosságának, és  helyettesíthetetlen voltának 
mibenlétére. 


Isten megteremté az embert a saját képére és 
hasonlatosságára... ezt talán mindannyian elégszer hallottuk 
már, ám vajon belegondoltunk-e egyszer is, hogy vajon mivel 
is jár számunkra ez az Istenképiség és Hasonlatosság? Ahhoz, 
hogy ezen kérdésben szert tehessünk valamiféle tisztánlátásra, 
vagy  — legalábbis felületes tájékozottságra,  — célszerű 
megvizsgálnunk a Jóisten "motivációját" az emberteremtéssel 
kapcsolatban. Mikor annak idején (ami azt illeti, elég rég volt 
már) elsős hittanosként találkoztam a kérdéssel, a tanítónéni a 
következő válasszal szolgált reája, miszerint Isten azon okból 
alkotott embert, hogy legyen neki kit szeretnie. 


Bizonyára jelenlegi önmagammal egyetemben sokakat 
megmosolyogtat ezen gyermekien egyszerű, ám ugyanakkor 
meglepően frappáns, és a lényegi részt tökéletesen kiemelő 
indoklás, kérem vegyük észre, hogy a végső igazság csakugyan 
ebben rejlik, elvégre ott található benne jelenlegi okoskodásunk 
központi eleme, mégpedig a szeretet maga. Eszerint az 
álláspont szerint tehát ama teremtő  gesztusban, mely 
tulajdonképpen emberi fajunknak Isteni létet ajándékozott, a 
szeretet játszotta az elsődleges mozgatórugó szerepét... 


Egészen drámai gondolat ez, Kedves Blogolvasó, 
elvégre egészen kis továbbgondolással levonható belőle a 
következtetés, miszerint a lét forrása lényegében nem más, 
mint a szeretet, mely forráshoz időnként nemcsak, hogy nem 

árt, hanem meglehetősen erősen javallott gyakran visszanyúlni, 
hogy vizéből merítvén ismételten kapcsolatba kerüljünk annak 
tartalmával és belőle szomjunkat  csillapítsuk, valamint 
részesüljünk a belőle másokat való megajándékozás nagyszerű, 
és semmihez nem fogható gesztusában. 


Eljutottunk tehát addig a pontig, hol világosan 
beláthattuk a szeretetnek az élet alapjaként való szerepét, 
azonban ildomos nem megállnunk ezen az állomáson, elvégre 
innen egyéb ösvényeken továbblépve ismételt felfedezéseket 
tehetünk, — nevezetesen személy szerint jelen esetben 
megvizsgálnám, hogy miként hatott a Jóisten szeretete az 
emberi faj létének további szakaszaiban. Mint ahogyan 
mindenki számára tudva levő, a gyermek fogantatásához és 
megszületéséhez elengedhetetlen két, optimális esetben egymás 
iránt mély szerelmet tápláló személy közvetlen interakciója, 
melynek során az egymás iránti szeretet talán legtökéletesebb 
kifejezésmódját tapasztalhatjuk meg. 


Ez azonban bármennyire is romantikus és kifejező 
gondolat, önmagában nem elegendő ahhoz, hogy a születendő 
gyermek fel is nőhessen, hiányt semmiben ne szenvedjen, 
erényt és jóságot tanuljon, és felcseperedvén értékes tagjává 
váljon a társadalomnak, ugyanis ezen cél valós állapotba 
helyezéséért a szülők további, lehetőség szerint egész életen 
átívelő gondoskodására is feltétlenül szükség van. 


Ezen gondolatmenetet  végigkövetvén könnyedén 
beláthatjuk tehát, hogy a Jóisten szeretetéből fakadó ajándékok 

nem merülnek ki a teremtő gesztusban, elvégre ekkor igencsak 
különösen alakulhatott volna sorsunk és a legtöbben amúgy is 
meglehetős értetlenséggel állnánk a kérdés előtt, hogy vajon 
miért is teremtett volna embert, vagy helyesebben szólva 
emberiséget az Isten, amennyiben ne gondolt volna további 
sorsára és nem mutatott volna hajlandóságot arra, hogy egész 
élete során gondot viseljen reája. 


Isten úgy szerette a világot, hogy saját fiát adta érte... 
szintén ismerős, sokak által és sok helyütt hangoztatott, ámde 
tapasztalataim szerint mind a mai napig kevéssé átérzett, 
megragadott és szívünkbe mélyen belevésett gondolat, pedig 
éppen ebben áll — az emberiség — legfontosabb és 
leggyönyörűségesebb ajándéka, nevezetesen hogy nem 
kárhoztatott a bűnök fertőjében való örökös megragadásra és a 
test elmúlásával megvalósuló teljes megsemmisülésre, hanem 
örök élet adatott neki Szerető Atyjának közelségében. 


Isten megteremtette az embert az Ő képére és 
hasonlatosságára. Ebben van tehát az emberiségnek és 
magának az emberségnek is a lényege: Isten képmásaiként kell 
sugároznunk minden erőnkkel azon szeretetet, melynek magját 
Ő maga vetette el bennünk a teremtés által, sarjasztotta ki az 
Üdvtörténet állomásain és végül Krisztus által teljesítette ki és 
adott róla elévülhetetlen példát. 


Az Apostol szavait kissé szabadabban használva vallom 
magam is, hogy hiába szól valaki emberek, vagy éppenséggel 
akár angyalok nyelvén és hiába tüntette ki a Jóisten végtelen 

adományaival a tehetség, boldogulásra való készség, és 
egyebek terén, amennyiben a szeretetnek még a szikrája is 
kiveszett belőle, ugyan mit ér az egész, elvégre az ember 
természetéből adódóan a világ változékonyságának van kitéve, 
és mint ilyen, akár egy pillanat alatt elveszthet bármit, amit 
verejtékes munkával felépített... egyet azonban sohasem, és ez 
pediglen a szeretet. 


Itt talán abba is hagyhatnám, és őszintén szólva ezen 
ponthoz érvén komolyan fontolóra vettem a befejezést, elvégre 
a fenti mondatnál alkalmasabb csattanó megtalálása felülmúlja 
képességeimet, azonban kötelességemnek érzem szólni azon 
problémáról is, miszerint mint minden jelenség, a szeretet is 
rendelkezik egy olyasfajta árnyoldallal, amely leginkább 
kimutatási formáinak téves megítélésén alapszik, és ami mellett 
nem lehet szó nélkül elmenni. 


Ez pediglen a kizsákmányoló szeretet, melynek 
veszélye bizony sokkalta nagyobb mértékben és gyakorisággal 
áll fenn életünkben, mint ahogyan azt egyáltalán gondolnánk, 
elvégre emberek lennénk, és a Jóisten tökéletes szeretetét teljes 
mértékben nem áll módunkban Feléje és embertársaink felé 
reprodukálni, így tehát még a legnagyobb jószándék esetén is 
csúszhatnak bele rendetlen felhangok. Bizony emberek 
vagyunk mindannyian, és mint ilyenek, kellőképpen önzőek is. 
Ezen persze nincsen mit szégyellni, elvégre ki is ne akarná, 
hogy önmaga által feltétlennek és őszintének hitt szeretetének 
tárgya ne váljék egyes egyedül az őt való viszont szeretet 
forrásává. 

Hajlamosak vagyunk ugyanis, főleg jelenlegi 
korunkban, hol aztán mindennek megvan a maga jól beállított 
ára, és voltaképpen semmit sem kapunk meg ingyen, a 
szeretetet is egyfajta árucikké tenni, amelyért ugyanúgy várjuk 
a viszonzást, mint minden más termékért, így sok esetben 
fordul . elő, hogy drágának és mások számára 
nélkülözhetetlennek hitt "ajándékunkért" nem kérünk cserébe 
mást, mint kizárólagos ragaszkodást és viszonzást. 


Azzal tehát, hogy szeretetünkkel megajándékozunk 
valakit, nagyon sok esetben a világban lezajló gazdasági 
mechanizmusok szintjére degradálva az érzést, elvárjuk a 
feltétlen engedelmességgel és hálával való adózást. 


Pedig taglalt érzelmünk nem erről szól, elvégre annak 
legelső és kizárólagos forrása sem szabott semminemű feltételt 
ajándékának kiosztásakor, így amennyiben esetében ingyenes 
gesztusról volt szó, ugyan hogy tehetnénk meg mi magunk, 
hogy továbbosztásakor különböző mértékű hasznot igyekszünk 
rátenni, hogy minket még véletlenül se érhessen a legkisebb 
mértékű kár sem... 


A kizsákmányoló és kisajátító "szeretet" ugyanis a 
legkegyetlenebb eszköz, mely az egyes személy rendelkezésére 
áll az embertársának való fájdalomokozás "művészetének" 
gyakorlásában. Legvégső formájában még a féltékenység bűne 
is társulhat hozzá, elvégre ragaszkodásunk tárgyának esetleges 
egyéb kapcsolatai, vagy akár sikerélményei eltávolíthatják a 
szerintünk számára legfontosabb tényezőtől, vagyis tőlünk 

magunktól. Így gyorsan ollót ragadunk és alaposan megtépjük 
a szárnyalt...vagy akár tőből szakítjuk ki, hogy még 
biztosabbak lehessünk a dolgunkba. 


A szárnyától megfosztott angyal azonban nem képes az 
égbe jutni, így földi keretek közé szorítva szűk kalitkába zárt 
madárként sorvad végül el fény és levegő hiányában. És miért, 
pedig mi mindent megtettünk érte, megadtunk neki? Pedig nem 
így van... egy valamiről megfeledkeztünk: mégpedig a 
szabadságról és a méltóságról, és bizonyos fokon magáról az 
igazi szeretetről is, hiszen amennyiben igazán fontos lenne 
számunkra a boldogsága, úgy szépen kinyitnánk a kalitka 
ajtaját, és bár a búcsúzás számunkra igazán fájdalmas lehet, 
engedjük neki, hogy elinduljon a számára kijelölt úton. Ez 
tehát a szeretet: olykor fájdalmas, véráldozatnak is beillő 
jelenség, olykor azonban maga az élet érzésben való 
leképezése. 


Úgy kell tehát szeretnünk, hogy közben ne tegyük saját 
ragaszkodásunk rabjává  adományozottunkat, ezt pedig 
mindenkor és minden körülmények között bizony tanulni kell, 
elvégre nem megy evidensen magától... 


Nem szabad azonban csüggedté válnunk, hiszen 
amennyiben kellő őszinteség birtokában, és megfelelő alázattal 
próbálkozunk, előbb vagy utóbb megtaláljuk majd az 
ajándékozás igazán helyes módját! 

A társas kategorizáció szerepe a modellkövetésben 
és társas tanulásban 


Lenyűgöz az emberi elme és lélek. Mindaz, ahogyan az 
ember a világból feléje áramló ingereket fogadja, feldolgozza, 
értékeli és válaszol rájuk. Azáltal, hogy ebben a világban élünk, 
mozgunk és vagyunk, kölcsönös kapcsolatba kerülünk 
környezetünkkel. Az, ahogyan a körülöttünk létező forrásokból 
származó ingereket és tapasztalatokat feldolgozzuk és felelünk 
rájuk, hatással van személyiségünk alakulására, és mindez 
fordítva is igaz: személyiségünk, mindaz, akik vagyunk, 
tapasztalataink és előzetesen felhalmozott tudásunk is 
befolyásolja azt, ahogyan a környezetből érkező ingereket 
feldolgozzuk. 


Senki sem képes a dolgokat a maguk valós, 
értelmezéstől és előítélettől mentes valójukban szemlélni, 
hiszen mindannyiunk a magunk sajátos élményeinek, előzetes 
tudásának és sémáinak szemüvegén keresztül értelmezzük a 
velünk történteket. Ennélfogva nem létezik olyan objektív 
tapasztalás, . amely teljesen és tökéletesen ugyanazon 
élményeket váltaná ki két különböző emberben, elvégre 
mindannyian egyediek, megismételhetetlenek és 
pótolhatatlanok vagyunk, ezáltal pedig mindannyiunk esetében 
eltérő lehet, ahogyan egy kívülről érkező tapasztalat elménkben 
reprezentálódik és értelmezésre kerül. Életünk során 
folyamatosan fejlődünk, tanulunk, értelmezzük és megismerjük 
a körülöttünk lévő világot, mindezt pedig úgy tesszük, hogy 
szüntelenül tanulunk másoktól, szelektálunk a 
rendelkezésünkre álló információforrások között, és a saját 
sémáinkhoz igazítva értelmezzük tapasztalatainkat. 

Az, hogy kik vagyunk, bizonyos mértékben 
meghatározza azt is, hogy milyen információkra figyelünk fel, 
kiket választunk ki arra, hogy tanuljunk tőlük, és hogy 
végeredményben milyen információkat használunk fel a 
környezetünkben való tájékozódás során. A tanulás és a tudás 
megszerzésére irányuló vágy átszövi és meghatározza egész 
létünket, élményeinket és tapasztalatainkat, és éppen ezért 
korántsem mindegy, hogy milyen módon veszünk részt ebben a 
tanulási folyamatban. Az értelmező, megismerésre irányuló 
szándék már a fejlődésnek egész korai szakaszában megjelenik, 
és a gyermek, hasonlóan a felnőttekhez, erős hajlamot mutat 
arra, hogy a feléje érkező ingerek között szelektáljon, a 
számára rendelkezésre álló források közül kritikus szemmel, a 
korábbi tapasztalataiból okulva válogasson, és a megszerzett 
tudást az adott környezetben a lehető leghatékonyabban 
használja fel. A következő oldalakon arra keressük a választ, 
hogy vajon milyen tényezők befolyásolják ezt a fajta tanulást a 
gyermekek esetében. Melyek azok a tényezők, amelyek mentén 
kategóriákat alkotnak, és hogyan csoportosítják a környezetben 
megjelenő  információforrásokat, valamint hogy miként 
hasznosítják a megszerzett tudást mindennapi életük során? 


Civilizált . világunk  — fennmaradása szempontjából 
alapvető fontossággal bír, hogy az ember képes legyen 
megszerezni és felhasználni azokat az információkat, amelyek 
a környezetében fellelhető tárgyakkal való sikeres manipuláció 
szempontjából — relevánsak — és —— megfelelő —— mértékben 
hasznosíthatóak. A szervezett társas közösségekben élő ember a 
világban való boldogulás érdekében erősen motivált kell, hogy 
legyen arra, hogy megfigyelés és tanulás útján megszerezze, és 
a célok elérése érdekében hatékonyan alkalmazza ezeket az 
információkat. Emellett a legtöbben motiváltak vagyunk arra, 

hogy utódaink, rokonaink, vagy csak egyszerűen embertársaink 
fejlődése és boldogulása érdekében tanítsunk, neveljünk és 
továbbadjuk az általunk megszerzett tudást a fiatalabb 
nemzedéknek. 


A pszichológia tudományával foglalkozva, azon belül is 
a — társas — megismeréssel — és tanulással foglalkozó 
szakirodalmakat olvasva szinte kimeríthetetlen forrást 
találhatunk annak bizonyítására, hogy az ember veleszületett 
képességekkel és motivációkkal rendelkezik arra nézve, hogy 
az — őt — körülvevő társas környezetben fellelhető 
információforrásokból gyűjtve használható tudásra tegyen 
szert. Ezt a tudást aztán a saját és embertársai szükségletei, 
céljai és előrehaladása érdekében alkalmazza, sőt mi több, meg 
is oszthatja, továbbadhatja a vele szükebb-tágabb közösségben 
élőknek. Emellett képes arra is, hogy az egy adott helyzetben 
megszerzett tudást, és a felmerülő problémák megoldása 
érdekében alkalmazott viselkedéses stratégiákat generalizálja 
más, az eredeti problémahelyzettel több-kevesebb aspektus 
szempontjából rokonítható helyzetekre. Ezeket a képességeket, 
nevezetesen a különféle forrásokból történő 
információbegyűjtést, az összegyűjtött és alkalmazott tudás 
egymásnak való átadását, és a tapasztalatok és stratégiák új 
helyzetekre való generalizálását a jelenséggel foglalkozó 
kutatók pedagógiának nevezik. Ezen szakemberek tudományos 
munkája főként arra a célra irányul, hogy megerősítsék azon 
elméleteiket, melyek szerint ez a pedagógia végeredményben 
nem más, mint egy olyan, speciális evolúciós adaptáció, 
amelynek fő célja a társas környezetben összegyűjtött és 
felhalmozott tudásanyag átadományozása a soron következő 
nemzedéknek. 

Ezek a pedagógiával foglalkozó elméletek, illetve az 
azokat megalkotó kutatók túlnyomó többsége egyetért abban, 
hogy az ember már csecsemőkorban számos olyan, 
veleszületett képességgel rendelkezik, amelyek segítik őt 
abban, hogy a társas tudás megszerzése érdekében releváns 
információforrásokat az őt körülvevő környezetben felismerje 
(Gergely £ Csibra, 2006). 


A témakörrel foglalkozó szakirodalomban számos 
tanulmányt találhatunk, amelyek azt igazolják, hogy a 
gyermekek valamikor három és ötéves koruk között szert 
tesznek azokra a kognitív képességekre, amelyek alkalmassá 
teszik őket arra, hogy felismerjék a számukra releváns 
információkat nyújtó forrásokat, és szelektíven válogassanak 
közülük aszerint, hogy a tőlük nyerhető információ 
hasznosítható — lehet-e számukra az adott kulturális 
környezetben. Bizonyítékokat találhatunk, hogy ebben a 
korban a gyermekek képesek arra, hogy szelektíven utánozzák 
az információt nyújtó modelleket, méghozzá aszerint, hogy 
azok a gyermekek korábbi tapasztalatai szerint nyújtottak-e 
használható információkat, avagy sem, tehát hajlamosabbnak 
mutatkoznak utánozni az olyan modelleket, akik szolgáltattak 
korábban számukra hasznosítható információkat, szemben 
azokkal, akik ezt nem tették meg (Courriveau k Harris, 2009; 
Koenig, Clément, g Harris, 2004). A gyermekek tanulási 
szokásai és hajlandósága tehát nagyon erősen forrásfüggő, és 
elsősorban a szociális partnerek egyes tulajdonságain és 
képességein múlik. Az információforrások ugyanis sok esetben 
különböznek abban, hogy milyen mértékben nyújtanak 
használható és releváns információkat az adott helyzetben, így 
amennyiben a gyermekek sikeresek kívánnak lenni a szociális 
közegben, úgy alapvető fontosságú számukra, hogy képesek 

legyenek némi szelektivitásra annak érdekében, hogy valóban a 
számukra fontos és releváns társas tudáshoz jussanak (Howard, 
Henderson, Carrazza, k Woodward; 2014). 


Ez a nyilvánvaló különbségtételi képesség, amelyről a 
gyermekek az információforrások között való szelektálás során 
tanúbizonyságot tesznek, még korántsem a legtöbb, amire 
ebben a korban képesek. Kutatások bizonyítékokat 
szolgáltatnak arra, hogy a modellekkel kapcsolatos korábbi 
tapasztalatok nem az egyedüli tényezők, amelyekre a 
gyermekek a tanulási folyamat során támaszkodnak. Több 
szerző eredményei szerint a gyermekek az információforrások 
megválasztása során előnyben részesítik azokat a modelleket, 
akik az általuk prezentált tudást, például egy bemutatott 
cselekvéssort szemmel láthatóan magabiztosan közvetítik 
feléjük, szemben azokkal, akik a tanítás során bizonytalannak 
mutatkoznak az általuk reprezentált tudással és cselekvéssel 
kapcsolatban (Birch, Akmal, k Frampton, 2010; Sabbagh £ 
Baldwin, 2001). Ugyanígy amellett, hogy képesek a 
bizonytalan — információforrásoktól — származó ismeretek 
kiszűrésére és visszautasítására, a gyermekek hajlamosnak 
mutatkoznak a számukra , outgroup" kategóriatagként definiált 
személyek által prezentált tudás negligálására is. Mint ahogyan 
a későbbi oldalakon kiderül majd, a gyermekek kimondottan 
kritikus és szelektív szociális tudáselsajátítóknak számítanak 
(Zmyj, Daum, £ Carpenter; 2013). Azonban néhány kutatás 
eredménye rámutat ugyanakkor arra is, hogy a gyermekek ezen 
szelektivitásra való képessége fiatalabb korban még számos 
korlátot mutat. Óvodás gyermekek esetében például bizonyos 
eredmények szerint jellemző, hogy hibákat vétenek a hibás és 
használhatatlan információk elkülönítésében, amennyiben a 
tanítás — feladatát ellátó személlyel szemtől szemben 

helyezkednek el, valamint ha a hamis információ túlságosan 
magabiztos, vagy erőltető modelltől származik (Mascaro g 
Sperber, 2009). 


A szociális tanulás elméletének megalkotója és a mai 
napig egyik legnagyobb teoretikusa, Albert Bandura (1962) 
klasszikus kísérletének eredményeit összegezve arra a 
felismerésre jutott, hogy a gyermekek nagyobb valószínűséggel 
utánozzák azokat a modelleket, amelyek a cselekvéssor 
végrehajtása során sikert érnek el, és a cselekedetükért 
jutalomban részesülnek, szemben azokkal a modellekkel, 
akiknek cselekvése nem vezet el a kívánt eredményre, vagy 
akiket valamilyen módon megbüntetnek viselkedésükért. 
Vizsgálatában a modellt, aki a gyermekek előtt agresszív 
viselkedést mutat be, nagyobb valószínűséggel utánozták a 
gyermekek abban az esetben, amennyiben az agresszív 
magatartásával eléri az általa kívánt célt, mint akkor, 
amennyiben alulmarad a  tesztszituációban. Ebből az 
eredményből azon következtetés szűrhető le, mely szerint a 
modell sikeressége alapvető szempont a viselkedésének 
utánzására való hajlandóság tekintetében, tehát a gyermekek 
szívesebben és nagyobb hajlandósággal — vesznek át 
cselekvéssorozatokat az olyan modellektől, akiknek a kérdéses 
cselekvéssor alkalmazásával elért sikerének tanúi voltak, 
sokszor attól függetlenül, hogy az adott modell milyen 
módszerrel érte el az adott sikert (Zajonc, 1954). 


Több bizonyíték támasztja alá továbbá, hogy a 
gyermekek tanulását nagyon sok esetben befolyásolja a tanító 
helyzet kontextusa. Nem mindegy például, hogy az adott 
cselekvéssort videó felvételen, avagy élőben mutatják be a 
gyermeknek egy-egy kutatás során. Eredmények szólnak 

amellett, hogy a gyermekek többet hibáznak a releváns és 
irreleváns információk elkülönítésében, amennyiben közvetlen 
kapcsolatban vannak a modellel, és nemcsak videó felvételen 
láthatják az adott cselekvéssort. Ilyen körülmények között 
ugyanis nehezen választják ki, hogy melyik információforrás a 
releváns és melyik kevéssé az, valószínűleg a helyzet 

Egy másik vizsgálatban ezzel összhangban arra a 
következtetésre jutottak, hogy a modellekkel szemtől szemben, 
avagy , élőben" találkozó gyermekek számára a modell 
helyzete olyannyira erőteljesen befolyásoló tényező, hogy 
képes felülírni még az olyan, egyébként kiugróan erős hatást is, 
mint az ingroup modellek preferenciája, szemben az outgroup 
modellekkel. A kérdéses kísérletben az az eredmény született, 
hogy amennyiben a tizenkilenc hónapos gyermekek valós 
szituációban, tehát nem videó felvételen keresztül találkoznak a 
modellel, egyenlő mértékben hajlandóak utánozni az egyes 
modellek által bemutatott cselekvéseket, függetlenül attól, 
hogy az adott modell a gyermekek saját anyanyelvén (ingruop 
csoport), avagy egy idegen nyelven (outgroup csoport) szólalt 
meg. Az ingeranyagok videó felvételen való bemutatása 
alkalmával azonban már ebben a fiatal életkorban is tetten 
érhető volt az ingroup preferencia. Ebben az esetben arra 
gondolhatunk, hogy a modellekkel való direkt kontaktus 
esetében megjelenő száliens interakciós gesztusok, mint 
például a szemkontaktus, képesek felülírni azt a fajta 
preferenciát, amely egyébként a tizenkilenc hónapos 
gyermekek esetében már tetten érhető, amennyiben indirektebb 
ingerbemutatási technikákat alkalmazunk (Howard, Henderson, 
Carrazza, kx Woodward; 2014). 

Nem csupán a modell személye az, amely a gyermekek 
utánzási hajlandóságát meghatározza, hanem az általa 
közvetített információ relevanciája is legalább ugyanilyen 
fontos " szempontnak tűnik az  utánzási viselkedés 
kialakulásában. A területen eddig folytatott kutatások 
eredményeinek számbavételével igen valószínűnek tűnik, hogy 
a gyermekek bizonyos szociális kategóriákat használnak arra, 
hogy a társas világból feléjük érkező információk között rendet 
tartsanak, és szelektáljanak a rendelkezésre álló források közül. 
Ennek a feltételezésnek egyik legfontosabb bizonyítékára 
bukkanhatunk, amennyiben figyelembe vesszük a gyermekek 
veleszületett . arcpreferenciájának jelenségét. A kutatási 
eredmények szerint már az egészen fiatal csecsemők is 
hajlamosak hosszabban nézni, nagyobb valószínűséggel és 
kitartóbban követni tekintetükkel az olyan geometriai 
mintázatokat, amelyek többé-kevésbé hasonlóak az emberi 
arcokhoz (Johnson £k Morton, 1991). 


Amennyiben értelmezni próbáljuk ezen veleszületettnek 
tűnő arcpreferencia jelenségét, úgy azt mondhatjuk, hogy ez 
egy olyan, evolúciósan is adaptív mechanizmus lehet, amely 
már egészen fiatalon arra irányítja a gyermeket, hogy figyelmét 
a környezetében legrelevánsabb ingerforrásra, nevezetesen 
gondozójának arcára irányítsa. Első életévük második felében a 
csecsemők elkezdik követni interakciós partnerük tekintetét, és 
ekkor egyre nagyobb valószínűséggel és rendszerességgel 
néznek ugyanabba az irányba, mint ezek a partnerek (Moore £ 
Dunham, 1995). Azzal, hogy követi a másik ember tekintetét, a 
csecsemő fontos információkat szerezhet az interakciós partner 
szándékait illetően, és egyúttal őt magát is segíti abban, hogy 
saját tapasztalatait másokkal megossza, és így másokkal közös, 
interszubjektív valóságot alakítson ki. Ezzel a kijelentéssel 

összecseng egy vizsgálat azon eredménye, amely arra utal, 
hogy az újszülöttek erős preferenciát mutatnak azon arcok 
iránt, amelyeknek tekintete rájuk irányul (Farroni, Csibra, 
Simion, k Johnson, 2002). 


A pedagógia jelenségét egy másik nézőpontból 
megvizsgálva fontos észrevennünk, hogy a tanítás folyamata 
kimondottan nagy költségekkel jár a tanár számára a befektetett 
idő tekintetében, ugyanis ez olyasfajta tevékenység, amely 
szemmel láthatóan elsősorban mások, jelesül a tanuló számára 
jár kézzel fogható előnyökkel, tehát minden tekintetben 
altruista cselekedetnek minősül. Nem mellesleg sokkalta 
nagyobb fokú odafigyelést, körültekintést, és az esetek nagy 
többségében sokkal nagyobb fáradságot is igényel annál, mint 
amikor valaki csupán használná a maga készségeit és stratégiáit 
az adott feladat elvégzése érdekében. Azért tehát, hogy ez a 
befektetett többletenergia valamilyen módon megtérüljön, és 
legalább a tanuló számára kézzelfogható előnyökkel járjon, a 
tanár szerepét betöltő személynek bizonyosnak kell lennie 
afelől, hogy nem vesztegeti el a maga idejét olyan esetre, 
amelyben a tanuló személy nincsen abban a helyzetben, hogy 
az információkat befogadja (Gergely £ Csibra, 2006). 


A tanár számára tehát alapvető fontossággal bír, hogy az 
általa birtokolt tudás átadására tett erőfeszítések során 
folyamatosan ellenőrizze a tranzakciót, és bizonyosságot 
szerezzen afelől, hogy a tanuló az információk befogadására 
alkalmas állapotban van. Ennél fogva a tanár nem csupán a 
tudását kívánja átadni tanítványának, hanem egyúttal a tanítás 
szándékát is interpretálnia kell a számára. Így olyan 
szignálokkal " (szemkontaktus, — beszéd, figyelemfelhívás, 
rámutatás) igyekszik jelt adni a tudás befogadójának, amelyek 

egyértelművé teszik a tanító szándékot. Emellett fontos 
számára, hogy megbizonyosodjon afelől, hogy a tanítvány meg 
is értette ezeket a jelzéseket. A pedagógiának ezen rámutató 
aspektusát nevezzük osztenziónak, amelyre a gyermekek 
felettébb érzékenynek mutatkoznak (Sperber k Wilson, 1986). 
Egyes kutatások szerint alapvetően befolyásolja a gyermekek 
hajlandóságát az egyes cselekvéssorok kiválasztására az a 
körülmény, hogy az azokat bemutató modell a cselekvés 
közben a gyermekre néz, keresi-e vele a szemkontaktust, 
próbálja-e felhívni és fenntartani a figyelmét a tanítás során, 
avagy sem (Király, Csibra, k Gergely, 2013). Egy másik 
vizsgálatban például arra az eredményre bukkantak a kutatók, 
hogy a tizennyolc hónapos korú gyermekek  utánzási 
hajlandóságára befolyással bír az is, hogy az adott modell 
szociálisan mennyire megnyerő, avagy kellemes jelenség, tehát 
mosolyog-e a gyermekre, megpróbál-e vele közös figyelmi 
helyzetet létesíteni. Ezzel szemben huszonnégy hónapos 
gyermekek már egyenlő arányban utánozzák azokat a 
modelleket is, akik nem vonódnak be ilyetén módon a szociális 
helyzetbe (Nielsen, 2006). 


A tanítás folyamata során tehát alapvető, hogy a leendő 
tanítvány felismerje, megértse, és el is fogadja a másik személy 
tanításra, az általa birtokolt információk megosztására irányuló 
szándékát. A kisgyermekek már egészen fiatalon, mintegy hat 
és fél hónapos korban képessé válnak arra, hogy különféle 
szándékokat (így például tanító szándékot is) tulajdonítsanak 
emberi, vagy akár emberszerű lényeknek is. Ezen a ponton 
érdemes lehet közelebbről is megvizsgálni azokat a tényezőket, 
amelyek alapvetően szükségeltetnek ahhoz, hogy az emberek 
bizonyos cselekvéseket  célvezéreltnek és szándékosnak 
ítéljenek, és ekképpen reflektáljanak rájuk. Miközben az 

emberek megfigyelik saját cselekedeteiket, és — ezen 
cselekedetek végzése közben megélt gondolataikat és 
érzelmeiket, valamint folyamatosan tapasztalatokat szereznek a 
környezetükben élő más személyek viselkedéséről is, arra a 
következtetésre jutnak, hogy a cselekedeteket célok vezérlik, és 
így hajlamossá válnak arra, hogy oksági kapcsolatokat 
fedezzenek fel az egyes események mögött (Heider k Simmel, 
1944; Gergely gk Csibra, 1997). Lou és Baillargeon (2005) 
munkássága nyomán tudjuk, hogy az önindította mozgás 
például olyan speciális jelzőmozzanat, amelynek megléte 
esetén már az öthónapos gyermek is hajlamosnak mutatkozik 
arra, hogy szándékvezéreltnek ítéljen meg egyes cselekvéseket. 
Gergely György és Csibra Gergely eredményei szerint 
nagyjából tizenkét hónapos korra a gyermekek képessé válnak 
arra, hogy  — úgynevezett intencionális állapotokat 
tulajdonítsanak a cselekvőknek, ezáltal pedig elvárásokat 
alakítsanak ki az általuk korábban racionálisnak címkézett 
ágensek jövőbeli cselekedeteit illetően (Gergely, Nádasdy, 
Csibra, g Bíró, 1995). Itt tehát lényegében nem történik más, 
mint az, hogy a gyermek felfedezi, hogy az egyes ágensek 
szándékokkal, vágyakkal, vélekedésekkel és célokkal 
rendelkeznek, viselkedéseiket és cselekedeteiket pedig úgy 
alakítják, hogy azok összhangban legyenek szándékaikkal és 
mindig céljaik elérésére irányuljanak. Így tehát elkezdenek úgy 
tekinteni a környezetükben jelenlevő személyekre, mint olyan 
intencionális ágensekre, amelyek viselkedése bizonyos konkrét 
célokra irányul, ezeknek a céloknak ismeretében pedig képessé 
válnak arra, hogy előfeltevéseket fogalmazzanak meg az adott 
személyek későbbi viselkedéseit illetően. 


Néhány további olyan jelzőmozzanatot is ismerünk, 
amelyek segítségként szolgálnak a gyermekek számára ahhoz, 

hogy képesek legyenek a racionális ágensek elkülönítésére a 
környezetükben előforduló egyéb tárgyaktól. — Ilyen 
jelzőmozzanatok például az úgynevezett biológiai mozgások 
különféle változatai, mint például az olyan, önirányította 
mozgások, amelyek mindenféle külső beavatkozás nélkül 
indulnak el és állnak később le (Premack, 1990), valamint a 
tárgy alakjának mindennemű külső behatás nélkül bekövetkező 
változása (Gibson, Owsley, k Johnston, 1978), de ilyen még a 
mozgás pályájának a helyzethez igazított, szabálytalan 
mozgása is (Gergey, Nádasdy, Csibra, £ Bíró, 1994). Ezek 
ugyanis olyan tulajdonságok, amelyek azt implikálják nemcsak 
a felnőttek, hanem a gyermekek számára is, hogy az adott 
tárgyak rendelkeznek egyfajta belső energiaforrással, amelyet 
tetszőlegesen, — saját céljaik függvényében fordíthatnak 
mozgásuk elindítására és megállítására, illetve a mozgás 
irányának változtatására, avagy akár saját alakjuk és formájuk 
megváltoztatására (Leslie, 1994; Mandler, 1992). 


Bár jelenlegi munkánk homlokterében mindenekelőtt a 
társas tanulás és  modellkövetés  fejlődéspszichológiai 
vonatkozásaira való összpontosítás áll, mégis a történeti 
teljesség kedvéért feltétlenül érdemes lehet röviden áttekinteni, 
hogy hogyan és miként is gondolkodtak korábban a 
pszichológiának egy másik területén, nevezetesen a 
szociálpszichológiában a modellkövetés és szociális tanulás 
alapját képező társas  kategorizációról. Nemrégiben a 
fejlődéspszichológiai kutatások alapját képező elméletek között 
is teret nyert azon elképzelés, mely szerint a gyermekek a 
társas világban való eligazodás céljából szociális kategóriákra 
alapoznak, és eszerint a rendező elv szerint válogatnak a 
lehetséges információforrások között. Emellett pedig több 
kutatás eredményei is igazolják, hogy a tanulás folyamata 

során — hajlamosabbak előnyben részesíteni az olyan 
információkat, amelyeket olyan modell oszt meg velük, aki 
ugyanabba a társas csoportba tartozik, mint amelyiknek ők 
maguk is tagjai. Mindennapi életünk során mindannyian 
különféle csoportokban válunk involválttá, legyen ez akár egy 
óvodai csoport, vagy iskolai osztály, de ilyen csoport lehet egy 
meghatározott futballcsapat rajongói tábora, egy egyház, vagy 
egyéb vallási közösség, de akár egy szakma gyakorlóinak köre 
IS. 


A rendező elv, amely mentén az egyes csoportok 
kialakulnak, és magukat a másiktól megkülönböztetik, szinte 
bármi lehet, kezdve a bőrszínnel, a társadalmi státuszon és az 
egyes különleges érdeklődési körökön át egészen a vallási és 
politikai elköteleződésekig. Egy csoport tagjának lenni az 
esetek nagy többségében együtt jár azzal, hogy az emberek 
azonosulnak . ezeknek a csoportoknak értékrendjével, 
szokásaival, jellemző gondolkodási mintázataival, és az őket 
körülvevő világot is hajlamossá válnak az ezen csoportok által 
biztosított szemüvegen keresztül szemlélni (Tajfel et al., 1971; 
Turner et al., 1987). 


Az álláspontot megerősítő számtalan kutatási eredmény 
alapján ma már szinte természetesnek tekinthető az emberek 
esetében az a tendencia, hogy már minimális különbségek 
megléte esetén is csoportokba kezdik el sorolni a 
környezetükben élőket, ezáltal pedig úgynevezett társas 
kategóriákat teremtenek (Tajfel, Billig, Bundy, £ Flament, 
1971). Amennyiben ugyanis a társas világról, mint különféle 
kisebb-nagyobb csoportok összességéről gondolkodunk, az 
számos előnnyel járhat ránk és  környezetünkre nézve. 
Amennyiben ugyanis a másik emberre tekintünk, óhatatlanul is 

következtetéseket vonunk el arról, hogy az adott személy 
mennyiben nevezhető hozzánk hasonlónak, avagy tőlünk 
különbözőnek. Ennek megítéléséhez olyan kiugró, száliens 
információkra támaszkodunk, mint a nem, a rassz, a társadalmi 
csoport, avagy pedig akár ilyen lehet a vallás is. Ezeknek a 
tényezőknek vizsgálata során vagyunk képesek megállapítani, 
hogy a másik mennyiben hasonlít hozzánk, és az így levont 
következtetések határozzák meg aztán azt, hogy hogyan is 
viszonyulunk a jövőben a másikhoz. Elfogadjuk a közeledését, 
baráti kapcsolatot remélünk tőle, magunk közé fogadjuk-e, 
avagy inkább szorongással, félelemmel és gyanúval tekintünk 
rá, és lépéseket teszünk elkerülése, vagy esetleg valamilyen 
mértékű agresszióval lépünk fel ellene? Általánosságban azt 
mondhatjuk, — hogy hajlamosak vagyunk nagyobb 
együttműködést, segítséget és támogatást remélni azoktól, 
akiket hozzánk hasonlónak ítélünk, míg azoknak, akik tőlünk 
különböznek, gyakrabban tulajdonítunk ellenségességet, és 
valószínűbbnek ítélünk meg velük kapcsolatban lehetséges 
konfliktusokat (Mahajan k Wynn; 2012). 


A csoporthoz való tartozásnak megvannak ugyanis a 
maga előnyei, azonban, mint ahogyan a későbbiekben látni 
fogjuk, hátrányai is. A kiközösítés egyéni és társas hatásaival 
foglalkozó kutatók rámutatnak, hogy a csoport voltaképpen a 
valahova tartozás társas szükségletét elégíti ki (Williams, Shore 
$ Grahe, 1998; Williams, Cheung, k Choi, 2000). A csoportok 
olyan értékeket kínálnak, amelyekkel szívesen azonosulunk, 
baráti kapcsolatokat biztosítanak, valamint biztonságot 
jelenthetnek, és annak tudatát, hogy mások elfogadnak minket. 
Az emberek számára a pozitív önértékelés fenntartásához is 
nagyban hozzájárulhat a csoporttagság. Ezt a jelenséget BIRG- 
nek (basking in the reflected glory) nevezték el a kutatók 

(Cialdini et al., 1976). Mindannyian felfigyelhettünk már 
életünk során környezetünkben arra a jelenségre, amikor 
különösen is meghatározott — ünnepeinken, történelmi 
események — évfordulóin nemzetünk egy-egy jelesebb 
képviselőjének nagy tetteit elevenítjük fel, és ilyenkor 
rendszerint büszkeség tölti el szívünket, hogy ilyen kitűnő 
emberekkel — alkothatunk egy nemzetet. — Szívesebben 
hangsúlyozzuk például nemzetünkkel, egyetemünkkel, vallási 
felekezetünkkel való  összetartozásunkat, amennyiben az 
valamiképpen pozitív színben tüntethet fel minket, vagy 
önértékelésünket  — javíthatjai. — Ezzel — együtt továbbá 
hajlamosabbak vagyunk előnyben részesíteni a saját szociális 
csoportunkhoz tartozó személyeket, szemben a valamilyen 
szempontból nézve külsőnek nevezhető csoport tagjaival 
(Hewstone, Rubin, k Willis, 2002). 


Amennyiben. csoporttagságunkat valamilyen történés, 
mondjuk egy külső csoporttag megjelenése, vagy akár csak 
egy, a saját társas csoportunkkal kapcsolatos gondolat, vagy 
emlékkép aktiválja, akkor a tagság befolyásolni fogja azt, hogy 
miként reagálunk egy adott eseményre, illetve hogyan 
észlelünk másokat. Az emberek alapvetően hajlamosak arra, 
hogy a saját csoportjukba tartozó személyt magukhoz 
hasonlóbbnak, szimpatikusabbnak lássák, míg a külső csoport 
tagjával szemben főként a különbségeket és a negatív 
tényezőket keresik. Ez maga után vonja azt is, hogy inkább 
tesznek erőfeszítéseket arra, hogy a saját csoportjukba 
tartozónak kedvezzenek a másik csoport tagjával szemben. Egy 
érdekes és ötletes vizsgálatban az egyéves gyermekeknek két 
babát mutattak be, akik aztán különböző ételpreferenciákról 
, tettek tanúságot". Egyikük a gyermek által preferált ételt 
, választotta", míg másikuk azt, amely nem ízlett a 

gyermeknek. Az eredmények szerint ezek a gyermekek 
nagyobb százalékban választották azt a babát, amely az 
övékkel egyező ételpreferenciát mutatott be (Mahajan k Wynn, 
2012). 


A szociálpszichológus John Turner önkategorizációs 
elméletében arról számol be, hogy azok a csoporttagságok, 
amelyek az emberek számára fontosak, és az életük során 
hosszú ideig fennállnak, végül az identitás olyan alapvető 
részeivé válnak, hogy az  önmagunkról alkotott kép 
meghatározó darabjai lesznek (Turner et al., 1987). Itt 
természetesen egyaránt kulcsszó a , fontos" és a , hosszú ideig 
fennálló". Az a tény például, hogy egy-egy meghatározott 
számú villamos, avagy trolibusz utasai vagyunk, valószínűleg 
csupán a járművön való utazásunk ideje alatt teremt közös 
csoporttagságot utastársainkkal, azonban az, hogy mondjuk egy 
bizonyos egyetem hallgatói, vagy egy szakma művelői 
vagyunk, — már komolyabb mértékben meghatározza 
identitásunkat és társas önkategorizációnkat, nem is beszélve a 
nemünkről, vallásunkról, vagy politikai nézetrendszerünkről. 
Az, hogy ezek a csoportok mit is jelentenek a számunkra, 
milyen előnyökkel, hátrányokkal és kötelezettségekkel jár a 
hozzájuk való tartozás, illetve hogy ez milyen érzelmeket is 
jelent nekünk, tanulás útján sajátítjuk el. Megfigyelhetjük az 
egyes csoporttagok viselkedését, elsajátíthatjuk a csoport 
normáit, ezzel pedig voltaképpen arról szerzünk tudomást, 
hogy mit is jelent egy adott csoport tagjának lenni. Ugyanígy 
szerezhetünk információkat más, külső csoportokról is. 
Felismerjük, hogy a külső csoport nem azonos a miénkkel és 
megismerkedünk azokkal a tényezőkkel is, amelyek 
csoportjaink között különbözőséget teremtenek. 


108 


A társas identitás elmélete szerint korántsem mindegy 
azonban, hogy mennyire hozzáférhetőek, milyen gyakran 
idéződnek fel különféle csoporttagságaink. Hiába rendelkezünk 
például viszonylag sokrétű és gazdag információs anyaggal 
arra nézve, hogy mit is jelent egyetemistának lenni, ha 
voltaképpen szinte sohasem jelenünk meg az egyetemen, nem 
látogatjuk az egyes előadásokat, nem találkozunk, és nem is 
tartjuk a kapcsolatot egyetemista csoporttársainkkal. 
Különböző körülmények és történések azonban, az eredeti 
példánál maradva mondjuk egy egyetemi pulóver, vagy egyéb 
embléma látványa, vagy egy más egyetemről származó 
egyetemista csoport megjelenése  emlékeztethet minket 
csoporttagságunkra, kiugróvá teheti azt, ezzel pedig arra 
késztethet . minket, hogy a csoportunk normáinak, 
értékrendjének és viselkedésmintáinak megfelelően kezdjünk 
viselkedni (Billig k Tajfel, 1973; Wilder k Shapiro, 1991). 
Többször megfigyelték például, hogy amennyiben egy 
országon belüli kisebbség tagjainak, mondjuk egy walesi 
csoport összejövetelén megjelenik egy külső csoportba tartozó 
személy, jelen esetben egy angol, akkor a walesiek hajlamosak 
a beszélgetés során jobban hangsúlyozni walesi akcentusukat, 
amely által valamilyen módon előtérbe hozzák saját 
csoporttagságukat (Fiske, 2005). További példákért azonban 
egyáltalán nem kell messze mennünk, hiszen elég csak 
körülnéznünk a magunk saját környezetében. Könnyen tetten 
érhető például egy kisgyermek, aki akár teljesen másképpen 
viselkedhet otthon, amikor a családdal való egységét 
hangsúlyozó csoporttagsága aktív, mint az iskolában, ahol 
olyan környezet és társak veszik körül, akik egy másik fajta, 
jelen esetben az iskolai, tanulói csoporttagságát aktivizálják. 

Mindezek az elméletek tehát arra a megállapításra 
engednek következtetni minket, hogy az emberek önértékelése, 
biztonságra való igénye szempontjából alapvető jelentőségű, 
hogy valamilyen társas csoport tagjaiként tekinthessenek 
magukra. Ennél a megállapításnál felvetődik azonban a kérdés, 
hogy vajon milyen tényezők szükségeltetnek ahhoz, hogy a 
személy valóban a csoport tagjának érezze magát, és vajon ez 
miként jelenik meg a gondolkodásában és viselkedésében. A 
minimális csoportparadigma szerint szervezett kísérletek arra 
az eredményre jutottak, hogy az emberek már minimális 
különbözőségek esetén is hajlanak arra, hogy csoportokba 
sorolják a környezetükben előforduló személyeket, sőt mi több, 
egyenesen arra is, hogy egy jutalomelosztásos feladatban a 
saját csoportnak kedvezzenek a másik csoport ellenében, akár 
még akkor is, ha ez abszolút értelemben veszteségesnek 
könyvelhető el a csoportjuk számára (Tajfel k Billig, 1973). A 
minimális — csoportközi helyzetben megmutatkozó társas 
kategorizáció már akkor is megjelenik, amennyiben a vizsgálati 
személyeket színek szerint rendezik csoportokba, vagy jelvényt 
kapnak a csoport emblémájával, majd pedig sorszámmal 
ellátva kerülnek a vizsgálatba. A társas identitás elméletével 
megmagyarázva ugyanis azt a jelenséget láthatjuk, hogy ebben 
a helyzetben a szubjektív bizonytalanság szintje meglehetősen 
magas, hiszen olyan feladathelyzetbe kerül a személy, 
amelyben nem áll rendelkezésére számára más viszonyítási 
pont, mint csapatának színe és egy azonosítószám. Ebben a 
helyzetben az önértékelés megingása figyelhető meg, melyet a 
személy úgy próbál meg ellensúlyozni, hogy azonosul az 
egyetlen rendelkezésére álló támponttal, a csoporttal, és az 
annak való kedvezés, a csoport felértékelése által kívánja 
visszaállítani megcsorbult önértékelését (Hogg Abrams, 
1993). 

A hozzánk hasonlónak ítélt személyek preferenciája 
kultúrától független jelenség, és elsősorban olyan helyzetekben 
mutatkozik meg, amikor például arról kell döntenünk, hogy 
kedvezünk-e másoknak, avagy hátrányosan megkülönböztetve 
kezeljük őket, általánosabban fogalmazva akkor, amikor a 
másikkal való bánásmód milyenségéről döntünk. Egyes 
kutatások szerint nagyobb mértékben vonzódunk olyan 
személyekhez, akik fizikális "megjelenésük tekintetében 
hasonlítanak ránk. Ugyanígy inkább méltányoljuk azokat, akik 
attitüdjeikben, hitrendszerükben hozzánk hasonló álláspontokat 
képviselnek, illetve szociális és kulturális hátterük olyan, mint 
amilyen a miénk (Berscheid k Walster, 1974; Byrne, 1971). 


Érdekes megfigyelést tettek azon kutatók, akik arra a 
megállapításra jutottak, hogy az emberekben együtt van jelen 
azon szándék, hogy önmagukat csoporttagként definiálják, 
illetve az is, hogy a csoporton belül kellőképpen differenciálják 
magukat a többi csoporttaghoz képest (McGurre et al., 1978). 
Ebben a differenciálási folyamatban olyan jegyeket emelnek ki, 
amely a csoporttagság szempontjából kevésbé releváns, 
mondjuk egy érdekes hobbit, vagy érdeklődési kört. Így amint 
egyre több, hozzánk hasonlóan viselkedő  csoporttagot 
ismerünk meg, a hozzánk való hasonlóságuk mellett, amelyek 
bizonyos, a csoporttagság szempontjából releváns tényezők 
mentén megfigyelhetők, feltünhet számunkra a tőlünk való 
különbözőségük, sokszínűségük is. Így voltaképpen érhetővé 
válik azon, sok kutató által megfigyelt jelenség, hogy a saját 
csoportunk sokszínűként való elkönyvelése mellett hajlamossá 
leszünk a külső csoportokat sokkal homogénebbnek, tagjaikat 
egymáshoz sokkal egyformábbnak látni (Linville et al., 1989). 
Ebből fakad azon, tragikus következményeket maga után vonó 
tendenciánk is, hogy hajlamot mutatunk a külső csoport egyes 

tagjainak viselkedését az egész csoportra nézve általánosítani, 
mondván, ők alapvetően mind egyformák. Amennyiben például 
a másik csoport egy tagja követ el valamiféle negatív 
cselekedetet, azt hajlamosak vagyunk az egész csoportra nézve 
általánosnak mondani, például olyasfajta kijelentéseket tenni, 
hogy a politikusok mind csalók, azonban a mi saját csoportunk 
tagja által elkövetett vétket már sokkalta hajlamosabbnak 
vagyunk az ő saját egyéni vétkének betudni, ugyanis a mi 
változatos és színes összetételű csoportunkba beleférhetnek 
ilyen tagok is, azonban ez korántsem általános a csoportunk 
egészére nézve. 


Összegezve tehát azt mondhatjuk, hogy a 
szociálpszichológusok által kutatott jelenségek, és a számos 
kutatás során kialakított és megerősített elméletek közelebb 
vihetnek minket ahhoz, hogy megértsük, mennyire alapvető 
emberi gondolkodási jellegzetesség is az, hogy a társas 
világban való eligazodás során kategóriákat alkotunk. Azután 
ezen kategóriákba soroljuk be majdan mindazokat a 
személyeket, akik körülvesznek minket, és ezekre a társas 
kategóriákra támaszkodunk akkor is, amennyiben szelektálni 
akarunk a lehetséges  információforrások között. Azt 
mondhatjuk tehát, hogy az emberek alapvető társas 
szükséglete, hogy környezetében bizonyos csoportok tagjává 
váljon, ezekben a csoportokban elfogadásra leljen, 
önértékelését a csoport eredményeire és erősségeire alapozva 
javítsa, és a társas világot, másokat saját csoportjainak 
szemüvegén keresztül szemlélje. Amennyiben környezetünk 
tagjait úgy szemléljük, hogy csoportokba soroljuk őket, és 
ugyanazokat a tulajdonságokat és  jellegzetességeket 
általánosítjuk rájuk, mint amilyeneket a  csoportjukra 
alkalmazunk, úgy azzal a saját kognitív rendszerünket kíméljük 

meg attól a többletmunkától, amely azzal járna, ha minden 
egyes személyt külön-külön meg kellene ismernünk. Ehelyett 
sokkalta egyszerűbb, ha legalább bizonyos tulajdonságok 
tekintetében általánosítjuk rájuk azokat a jellegzetességeket, 
amelyeket társas csoportjukhoz kapcsolunk. 


Önértékelésünk emelése céljából —— hajlamosnak 
mutatkozunk arra, hogy saját csoportunkat felértékeljük, sajnos 
sok esetben a külső csoportok leértékelése árán is, illetve 
előszeretettel mélyítjük a köztünk lévő szakadékot azáltal, 
hogy a különbségeket hangsúlyozzuk a hasonlóságok helyett. 
Mindezek a jelenségek és emberi jellegzetességek persze nagy 
részben tanulás és tapasztalatok útján alakulnak ki, azonban 
számos, a fejlődéspszichológia körébe tartozó vizsgálat 
szolgáltat értékes bizonyítékokat arra nézve, hogy ezek a 
tendenciák már a fejlődés korai szakaszában is tetten érthetőek, 
és talán részben veleszületettnek is nevezhetőek. A következő 
fejezetben részletesen is kitérünk majd arra, hogy melyek is 
ezek a jellegzetességek, és mely kutatási eredményekkel 
támaszthatóak alá további állításaink. 


Az előző fejezetben hosszasan áttekintettük azokat az 
elsősorban a szociálpszichológia talaján gyökerező elméleteket, 
amelyek alapot szolgáltatnak arra, hogy a társas kategorizáció 
jelenségének lényegét megértsük, és a társas világban való 
működés folyamatában betöltött fontosságára ráébredjünk. 
Láthattuk, hogy mennyire alapvető emberi sajátosság is az, 
hogy önmagunkra és a környezetünkben élőkre hajlamosak 
vagyunk bizonyos társas csoportok tagjaiként tekinteni. 
Mindez segít minket abban, hogy a társadalom sokszor kusza 
és átláthatatlan rengetegében a valóságot valamilyen módon 
leegyszerűsítve rendet tegyünk, valamint abban, hogy a 

valahova tartozás és elfogadás társas szükségleteinek a magunk 
életében teret engedjünk. Ezáltal a világ átláthatóbbá, 
megismerhetővé és biztonságosabbá válik számunkra. Ennek a 
kognitív rendszer tehermentesítését célzó folyamatnak, és az 
ezzel járó, sokszor túlzottan is leegyszerűsítő és általánosító 
gondolkodásnak azonban számos, a szociálpszichológusok által 
jól ismert árnyoldala is akad, ezeknek ismertetése azonban nem 
célja a mi, elsősorban a fejlődéspszichológia tárgykörével 
foglalkozó munkánknak. 


A mi szempontunkból bőségesen elegendő, ha azokra az 
eredményekre támaszkodunk, melyek szerint a gyermekek már 
egészen fiatal korban készek arra, hogy társas kategorizációt 
alkalmazzanak a rendelkezésükre álló információforrások 
között való szelektálás során, és hajlamosak előnyben 
részesíteni a saját társas csoportjuk tagjaitól származó 
információkat, szemben a valamilyen tényező mentén külső 
csoport tagjának számító személytől származóval. Ezzel együtt 
általánosságban is hajlamosak előnyben részesíteni a saját 
csoportjukba tartozó személyeket (Tajfel, Billig, Bundy, £ 
Flament, 1971; Hewstone, Rubin, g Willis, 2002). Ezt a 
kérdéskört illetően számos kutató indított vizsgálatokat, 
amelyek igencsak érdekes eredményekkel gazdagították a 
szakirodalmat. Az eredmények szerint a gyermekek három és 
ötéves kor között preferenciát kezdenek mutatni arra, hogy 
olyan játékokat válasszanak ki több, más játék közül, és 
használják fel azokat a saját játékuk során, amelyeket egy 
velük azonos társas kategóriába (azonos nemű, vagy egyazon 
korosztályba) tartozó modell mutatott be nekik korábban. 
Mindez nem csupán a játéktárgyakra áll, hanem olyan más 
jelenségekre is, mint az egyes ételek preferenciája, és 
általánosságban a különféle elfoglaltságok szelektív utánzása. 

Mindegyik előbb említett példa esetében tetten érhető a 
tendencia, hogy a gyermekek hajlamosabbak a velük azonos 
csoportba tartozó modell által bemutatott alternatívát 
választani, vagy utánozni (Shutts, Banaji gk Spelke, 2010). 
Ezenkívül tudjuk továbbá, hogy az emberek sokkal 
pontosabbnak mutatkoznak akkor, amennyiben a saját 
társadalmi  csoportjukhoz tartozó személyek arcát kell 
azonosítaniuk, szemben azzal, amikor ez külső csoportba 
(például eltérő rasszba) tartozó személyek esetében feladat 
(Bothwell, Brigham, £ Malpass 1989; Meissner £ Brigham, 
2001). Elegendő csupán arra gondolnunk, hogy hányszor 
tűnődünk el magunkban esetleg azon, hogy egyes, a 
sajátunkétól eltérő rasszba tartozó embereket mennyire 
egyformának látunk, és valószínűleg fel sem merül bennünk az, 
hogy a maguk részéről valószínűleg ők maguk is ugyanígy 
vélekednek rólunk. Bizonyos kutatók szerint ez a tendencia 
már egészen korán, háromhónapos csecsemők esetében is 
kimutatható (Sangrigoli k de Schonen, 2004). Más kutatók 
érdekes eredményeket szolgáltatnak arról a jelenségről mely 
szerint amennyiben a gyermekek kimondottan a különböző 
játékszerekkel — kapcsolatban kívánnak tájékozódni és 
információkat gyűjteni, hajlamosak előnyben részesíteni a 
kortársaiktól — származó információkat a felnőttektől 
származóakkal szemben (Van der Borght gk Jaswal, 2009). Ez 
azonban nem jelenti feltétlenül azt, hogy a gyermekek 
általánosságban jobban preferálnák a saját csoportjukba tartozó 
modelleket, sokkal inkább azoknak a személyeknek modellként 
való előnyben részesítését, akik osztoznak a gyermekekkel a 
szűkebb környezetükben (mint például saját kortársaik). Ők 
ugyanis feltételezhetően használható információk birtokában 
vannak az adott környezetben előforduló eszközök és ezek 
használatához szükséges készségek terén, így minden 

bizonnyal érdemes lehet tanulni tőlük a későbbiekben (Bar- 
Haim et al., 2006). Ahhoz ugyanis, hogy a gyermekből az adott 
társadalom kompetens és hatékony tagja váljék, elsősorban 
meg kell tanulnia, hogy hogyan, miként, és nem utolsósorban 
kitől szerezhetőek be azok az információk, amelyek az adott 
kultúrában és közösségben relevánsnak mondhatók. Képesnek 
kell lennie arra, hogy különféle információkat és készségeket 
sajátítson el, mindennek pedig elsődleges forrása lehet az arra 
kompetens modellek megfigyelése és a viselkedésük utánzása 
(Kinzler et al., 2012). Elképzelhető tehát, hogy a velünk 
egyazon társas csoportba tartozó modellek iránt való 
preferencia egyfajta evolúciósan is adaptív mechanizmus arra, 
hogy a tanulás során olyan tanítókat, modelleket válasszunk, 
akik képesek arra, hogy olyan releváns, az adott kultúrkörben 
és társadalomban használható tudást nyújtsanak szánunkra, 
amely hozzásegít minket a társas közegben való boldoguláshoz 
és eredményes működéshez. A jelenség a fejlődés során 
meglehetősen korai megjelenése minden bizonnyal erős 
csábítást jelenthet a kutatók és elméletalkotók számára arra, 
hogy ezen innát, evolúciósan adaptív mechanizmus létét 
feltételezzék. 


Korábban már említést tettünk arról, hogy léteznek 
olyan szociális jelzőingerek, amelyek segítik a gyermekeket 
abban, hogy szelektáljanak a rendelkezésükre álló egyes 
modellek közül, és amelyekre a gyermekek már egészen korán 
kimondottan érzékenyek. Ilyen jelzőinger lehet például a 
szemkontaktus, a rámutatás, illetve a különféle vokális, vagy 
gesztikuláris jegyek, tehát a korábbiak folyamán már tárgyalt 
osztenzív kommunikáció. Úgy tűnik, hogy a gyermekek 
preferenciát mutatnak az olyan személyek iránt, akik a 
modellnyújtás és az egyes cselekvések bemutatása során rájuk 

néznek, készek a velük való szemkontaktus kialakítására és 
fenntartására, valamint szavakkal is bátorítják őket, felhívják a 
figyelmüket a tanító gesztusra (tehát megjelenik esetükben az 
osztenzív szándék), valamint fizikálisan is jelen vannak akkor 
is, amikor a gyermeknek a viselkedés utánzására és a 
tanultaknak a gyakorlatban való kipróbálására nyílik 
lehetőségük (Király, Csibra, € Gergely, 2004). Ezek a 
személyek ugyanis abban különböznek azoktól a modellektől, 
akik nem tesznek mást, mint csak egészen egyszerűen 
bemutatják . az adott cselekvéseket, hogy osztenzív 
kommunikációjukkal a tanító szándék egyértelmű jeleit 
mutatják a gyermekek felé. Úgy tűnik tehát, hogy ezekre az 
osztenzív kommunikációs jelzőingerekre, amelyek a fontos és 
releváns információk átadására vonatkozó szándékot közvetítik 
a modell részéről, a gyermekek kimondottan érzékenyek már 
egészen fiatal korukban. 


A témakörben történt, és jelenleg is folyó kutatások 
egyik kiemelt ágazata, amelynek eredményei jelenlegi 
tanulmányunk szempontjából is figyelemre méltóak, olyan 
adatokat szolgáltat, amelyek szerint négy-ötéves gyermekek 
előnyben részesítenek, és szívesebben utánoznak olyan 
cselekvéseket, amelyeket a velük egyazon nyelven, vagy 
akcentussal beszélő modell mutat be nekik, mint abban az 
esetben, amennyiben ezt egy idegen nyelven beszélő modell 
teszi meg, vagy olyasvalaki, akinek az akcentusa eltér az adott 
gyermekétől (Kinzler, Corriveau, dt Harris, 2011). A 
gyermekek ugyanis már a születésüktől kezdődően igazán 
kifinomult nyelvi képességeket mutatnak, amelyek magukban 
foglalják többek között a különféle nyelvi különbségekre való 
érzékenységet is. Már az újszülött gyermekek is preferenciát 
mutatnak az anyanyelvükön elhangzó szavak iránt, és még arra 

is képesek, hogy a nyelveket bizonyos tényezők mentén 
megkülönböztessék (Mehler et al., 1988). Ahogyan egyre 
idősebbek lesznek, egyre inkább képesek lesznek egyazon 
nyelven belüli különbségek felismerésére is, úgy, mint a 
dialektus és az akcentus. Egy vizsgálatban hároméves 
gyermekek játszottak együtt anyanyelvű és idegen nyelvet 
beszélő modellel. Az eredmények szerint a gyermekek 
gyakrabban működtek együtt, adtak át és fogadtak el tárgyakat 
az anyanyelvű modelltől, mint az idegen nyelven 
kommunikálótól (Kinzler, Dupoux, k Spelke, 2012). Egyéves 
gyermekek vizsgálata során azt tapasztalták, hogy nagyobb 
mértékben választanak olyan ételeket, amelyeket előttük egy 
velük azonos nyelven beszélő modell kóstolt meg és ítélt 
ehetőnek és gusztusosnak, szemben azzal, amikor egy tőlük 
eltérő nyelvet használó modell tette ugyanezt (Shutts, Kinzler, 
McKee, £ Spelke, 2009). 


Más, fiatalabb gyermekek körében végzett kutatások 
arra az eredményre jutottak, hogy bizonyos esetekben már 
féléves csecsemők esetében is bizonyítékot találhatunk arra, 
hogy ezen gyermekek hajlamosabbak tovább nézni azokat a 
személyeket, akik előzőleg a gyermekek anyanyelvén szólaltak 
meg, szemben az idegen nyelven hozzájuk szóló modellel 
(Kinzler et al., 2007).Tizennégy hónapos gyermekek között 
végzett vizsgálatban bizonyítékot találtak arra, hogy ők is 
hajlamosak szelektíven utánozni a velük egyazon nyelvet 
beszélő modellek által bemutatott cselekvéseket, szemben a 
számukra idegen nyelven beszélő modell által prezentált 
viselkedésekkel. Az olyan további, speciális jelzőmozzanatok, 
mint a modell a gyermekek által észlelt kompetenciája és 
magabiztossága, szintén fontos tényezőknek számítanak a 
viselkedés  utánzására való hajlandóság szempontjából 

(Buttelmann, Zmyj, Daum, k Carpenter, 2012). Egy másik 
kutatás, amelyet tizenkilenc hónapos, illetve hároméves 
gyermekekkel folytattak, azt az eredményt hozta, hogy míg 
tizenkilenc hónapos korban a gyermekek esetében nem 
mutatható ki szignifikáns mértékű eltérés az anyanyelvű 
modellek javára az idegennyelvűekkel szemben, hároméves 
korban már megfigyelhető és igazolható ez a preferencia. Ezzel 
szemben ezek a hároméves gyermekek nagyobb arányban 
preferálták azokat a játéktárgyakat, amelyeket a velük azonos 
nyelven beszélő modellek nyújtottak feléjük. Emellett azonban 
a kutatók eredményei szerint ez a fajta modellpreferencia a 
hároméves gyermekeknél eltűnt a kísérlet végére, és egyaránt 
hajlottak arra, hogy elfogadják a tárgyat az outgroup modell 
kezéből is. (Howard, Henderson, Carrazza, gkWoodward; 
2014). 


A kutatók a fenti jelenséget azzal magyarázták, hogy az 
idegen nyelven beszélő outgroup modellel való találkozás és 
interakció az idő előrehaladtával képes volt oldani ezt a fajta 
idegenkedést, — és végül eltüntette a különbségeket. 
Eredményeik szerint a gyermekek eleinte idegenkedtek az 
eltérő nyelven beszélő modellel való kontaktusteremtéstől, 
azonban amennyiben a modellt barátságosnak, 
veszélytelennek, biztonságosnak találták, hajlandóak voltak 
felülírni ezt a kezdeti idegenkedést annak érdekében, hogy 
valami újat, érdekeset és izgalmasat tanuljanak. Ez a hipotézis 
értékes kiindulópontot jelenthet mindazok számára, akik a 
kultúrközi — konfliktusok, sztereotípiák, előítéletek és 
diszkriminációk — csökkentésének lehetséges módjai és 
lehetőségei után szeretnének kutatni a jövőben. Társas életünk 
során minduntalan olyan tevékenységekbe bonyolódunk, 
amelyek során osztozunk másokkal egy közös feladatban, 

magunkévá teszünk közös célokat, és egymás viselkedésére 
reflektálva — dolgozunk — ezeknek a közös céloknak 
megvalósításán. Ilyen közös tevékenység egy vasárnapi ebéd 
elkészítésétől kezdve egy ház felépítésén át egészen a 
legbonyolultabb orvosi beavatkozásokig szinte bármi lehet, és 
ide sorolhatjuk természetesen magát a társas tanulást is, elvégre 
itt is tetten érhető a közös tevékenység, jelen vannak közös 
célok, amelyeknek elérése során a résztvevők, tanuló és tanár 
egymás visszajelzéseihez szabva alakítják viselkedésüket, és 
egymás tevékenységét folyamatosan segítve, kooperatív módon 
haladnak előre a kitűzött célok felé. 


A következőkben röviden áttekintjük, hogy milyen 
kognitív képességekkel kell rendelkeznie a társadalom egy 
tagjának . ahhoz, hogy képes legyen ilyen közös 
tevékenységekbe vonódni környezetének más tagjaival. A 
közös tevékenységekbe való bevonódás egyik legalapvetőbb 
feltétele, hogy a személy képes legyen saját intencióinak 
(vágyainak, céljainak és vélekedéseinek) megosztására, és 
ugyanakkor arra is, hogy mások megosztott intencióit 
értelmezze. Emellett szükséges a motiváció arra nézve, hogy 
valóban meg is ossza másokkal a saját intencionális állapotait. 
Az intenció voltaképpen összetett jelenség, hiszen magában 
foglalja nemcsak a célt és az elérésére irányuló szándékot, 
hanem ezzel egyúttal a cél mentális reprezentációját is, amelyet 
összevetünk azzal, ami a valóságban éppen létezik, és ahogyan 
a cél elérésének folyamatában éppen állunk, valamint magában 
foglalja azokat az akcióterveket is, amelyeket a személy 
alkalmaz annak érdekében, hogy a valóságban előforduló 
helyzeteket a saját céljainak megfelelően változtassa meg. Ezen 
kívül magában foglalja továbbá még azokat az érzelmeket is, 
amelyeket a személy a különféle lehetséges végkimenetelek 

mentális reprezentációihoz társít. Az egyén emellett a közös 
tevékenység egyes szakaszaiban folyamatosan monitorozza azt 
is, hogy éppen holt tart az adott cselekvés az elérendő célhoz 
képest, és mennyiben viszi majd a továbbiakban közelebb 
ehhez a célhoz, avagy éppen mennyiben távolodik tőle a nem 
megfelelően végzett tevékenységek következtében ( Tomasello, 
Carpenter, Call, Behne, k Moll, 2005). Erre a képességre és 
motivációra úgy tekinthetünk, mint ami evolúciósan adaptív 
jelenség, és az emberiség történelme során hozzásegíthetett 
minket ahhoz, hogy olyan, közös tevékenységeken és 
konszenzuson alapuló termékeket hozzunk létre, mint a nyelv, 
vagy a különféle szociális normák. Mindegyik az egymással 
folytatott közös interakcióknak, és a rájuk irányuló alapvető 
emberi motivációnak köszönhetően alakult ki az évezredek 
folyamán. Minderre bizonyítékul szolgálhatnak azok az adatok, 
amelyeket az egyes emberszabású majmokkal folytatott 
kutatásokból nyerhettünk, és amelyek szerint a primáták is 
képesek arra, hogy bizonyos intenciókat megértsenek, azonban 
a legtöbb esetben a közös tevékenységekbe vonódásra, és az 
intenciók megosztására irányuló motiváció az, ami esetükben 
hiányzik. 


A gyermekek fejlődése során óriási előrelépés történik a 
társas intenciók értelmezésében az első tizennégy hónap 
végére. Egyre inkább képesek megérteni az intenciókat, és 
egyúttal úgy tekinteni a környezetükben élő személyekre, mint 
célvezérelt, mentális állapotokkal, vágyakkal, vélekedésekkel 
rendelkező teremtményekre (Tomasello et al., 2005). Egyre 
inkább motiváltabbakká válnak arra, hogy saját mentális 
állapotaikat másokkal megosszák, és hogy mások mentális 
állapotainak hatékony olvasóivá váljanak. Ez a motiváció pedig 
alapvető és kikerülhetetlen fontossággal bír a társas interakciók 

kivitelezése szempontjából. A csecsemő a gondozójával 
interszubjektív valóságot hoz létre, mely először elsődleges 
interszubjektivitás (a csecsemő és gondozója közötti 
összehangolt érzelemmegosztás és szerepcserélgetés), majd 
pedig hat és kilenc hónapos kor között már másodlagos 
interszubjektivitás (a csecsemő és gondozója a kettejük 
kapcsolatán túl más tárgyakra és személyekre vonatkozó 
tudásban és érzelmekben is osztoznak) formájában nyilvánul 
meg (ITrevarthen, 1998). 


Az úgynevezett diádikus interakciók során a figyelem 
és emóciók alapvető megosztása történik a gyermek és a 
gondozója között. A gyermek ezekben a face-to-face 
helyzetekben megtanul interakciókat kezdeményezni, illetve 
azt is elsajátítja hogy miként lehet és kell a másik 
visszajelzéseire reflektálni. A folyamatot a szemkontaktus, 
gyakori tekintetváltások, mosoly és élénk vokalizáció kíséri és 
segíti. A triádikus  interakciókban ezek az interakciók 
kibővülnek, és magukba foglalják a környezetben jelen levő 
más személyeket, vagy tárgyakat is (másodlagos 
interszubjektivitás). A gyermekek egyre inkább bevonódnak a 
felnőttekkel — közös  tevékenységekbe, és megtanulják 
megosztani céljaikat a partnerekkel. Társas élete során az 
ember azonban nemcsak közös interakciókba lép másokkal, 
hanem ennél tovább lépve olyan egyszerűbb, majd 
bonyolultabb közös, célvezérelt cselekvésekbe kezd velük, 
amelyek voltaképpen az emberi civilizáció és kultúra 
kialakulásának alapját képezik, mint a grandiózus építkezések, 
egy-egy vallás nézetrendszereinek kidolgozása, vagy a 
legkülönfélébb találmányok és tudományos felfedezések. 


122 


A kollaboráció és a társas tanulás alapját mindenekelőtt 
a — nyelvi szimbólumok teremtik meg, amelyeknek 
kialakulásához szintén az intenciók felismerésének képessége, 
és a megosztásra irányuló alapvető motiváció szükségeltetik. A 
partnerek ugyanis alapvetően azt várják el egymástól, hogy a 
közös tevékenység során kölcsönösen támogassák egymás 
céljait, így ez egyfajta közös elköteleződést teremt közöttük, 
hiszen a saját akcióterveket a kollaboráció során csak a másik 
akcióterveinek ismeretében lehet megváltoztatni. Fejlődésük 
során a gyermekek többek között a kultúra megtanulására is 
motiválttá válnak, ehhez azonban ugyanígy szükségük van arra 
a képességükre, hogy mások rámutató, tanító gesztusait 
megértsék és értelmezzék. A kultúra szabályait elsajátítani 
kívánó tanulónak ugyanakkor azt is figyelembe kell vennie, 
hogy a tanulás során rendelkezésre álló személyek közül 
egyesek jobb tanárnak mutatkoznak, mint mások. Feltétlenül 
szükséges elsajátítaniuk azt, hogy milyen szokások, rituálék, 
szabályok és gyakorlatok relevánsak az adott társadalomban. 
Így tanárnak elsősorban olyan személyek alkalmasak, akik az 
adott kultúrában releváns tudást képesek átadni. Egy 
vizsgálatban felfigyeltek arra, hogy a négyéves gyermekek 
sokkal motiváltabbnak mutatkoznak azon tárgyak neveinek 
megtanulására, amelyeket a vizsgálat során úgy mutattak be, 
hogy a saját országukból származnak, szemben azokkal, 
amelyek az ismereteik szerint idegen országból kerültek 
hozzájuk, és így nem relevánsak az adott kultúrkörben 
(Henderson £ Sabbagh, 2013). 


Az intenciók megértésére irányuló motivációk és 
képességek jelenlétének már az első életév során 


tapasztalhatjuk jeleit. Ebben a korban a gyermekek már 
képesek felismerni az autonóm, önindította mozgásokat és 

cselekvéseket, és képesek azokat elkülöníteni az olyan 
állapotváltozásoktól, amelyeket külső tényező okozta hatások 
vittek végbe az adott tárgyon. Képesek továbbá a célok 
felismerésére, illetve annak megértésére is, hogy a cselekvőnek 
az esetek túlnyomó többségében valamiféle konkrét célja van 
az adott cselekvéssel, például amennyiben egy személy egy 
adott tárgy felé nyúl, akkor valószínűleg azzal az adott tárggyal 
valamiféle célja lehet. Ezzel együtt a gyerekek egyre inkább 
megértik azt is, hogy a cselekvők egy cél elérése érdekében 
számos lehetséges alternatíva közül választják ki a megoldás 
szempontjából leginkább adekvát lehetőséget. Így tehát egyre 
inkább megértik a viselkedésben jelen levő oksági 
kapcsolatokat, valamint azt, hogy a cselekvők szándéktól 
vezérelten hajtanak végre bizonyos cselekvéseket (Tomasello 
et al., 2005). Kilenc és tizenkét hónapos koruk környékére a 
gyermekek képesek átlátni a célvezérelt viselkedés alapjait és 
megértik, hogy a célelérés érdekében a személyek rendszerint 
különféle akcióterveket dolgoznak ki (Gergely et al., 2002). 


Tizenkettő és tizenöt hónapos kor között a gyermekek 
triádikus interakciói jelentős kvalitatív változáson mennek 
keresztül. Ekkor kezdik megérteni ugyanis annak mikéntjét, 
hogy a másik személy hogyan választja ki a különféle 
akcióterveket a közös cselevés során. Emellett egyre inkább 
átlátják azt is, hogy a közös célok érdekében szükség van a 
másikkal közös tevékenység fenntartására, így egyre 
érzékenyebbek lesznek az annak megszakadására utaló jelekre, 
sőt mi több, aktívan kezdeményeznek és közbeavatkoznak, 
amennyiben a másik személy ki akarja vonni magát ezekből a 
kollaboratív tevékenységekből. Az intenciók egyre mélyebb és 
mélyebb megértése, és a másik szerepének jelentőségét átlátni 
engedő képességek révén egyre aktívabbá válnak abban, hogy 

érdeklődésüket, céljaikat másokkal megosszák, például egyre 
gyakrabban mutatnak rá arra a tárgyra, amellyel konkrét céljuk 
van. Fejlődésük további állomásain megfigyelhető a nyelvi 
kommunikáció egyre gyakoribb és tökéletesebb bevonása 
ezekbe a megosztási folyamatokba. Képessé válnak nemcsak 
megfogalmazni és megosztani a közös célokat, hanem arra is, 
hogy egymást támogatva, az  akcióterveket hatékonyan 
koordinálva haladjanak a közös célok felé (Tomasello et al., 
20059). 


A közös célokat elérve az esetek nagy többségében 
kérdésessé válik, hogy az addig együttműködő felek miként 
osszák meg egymás között az elért cél eredményeképpen 
megszerzett jutalmakat. Az emberi társadalmakban (legalábbis 
elméletben) alapvető elv ezen megosztások során az 
egyenlőség elve. A természeti társadalmakban sokszor 
megfigyelhető jelenség, hogy a felnőtt ember törekszik a 
szerzett zsákmány egyenlő szétosztására még akkor is, 
amennyiben teljes joggal követelhetné magának azt. A 
gyermekek verbális tesztekkel való vizsgálata során arra a 
megállapításra jutottak, hogy először a kisiskoláskorban, tehát 
hat-hétéves kor környékén jelenik meg az egyenlőség elve a 
különféle szétosztásos feladatokban. Ennek minden bizonnyal 
evolúciósan is adaptív hatásai vannak, elvégre az a személy, aki 
hajlandónak mutatkozik a megszerzett javak igazságos 
megosztására, szükség esetén joggal várhatja el a partnerektől 
is ugyanezt, ezzel szemben a magának előszeretettel 
monopolizáló személy saját magát fosztja meg a későbbiekben 
a másokkal való kooperáció, ezáltal pedig a további 
erőforrásokhoz való jutás lehetőségétől. 

A legrövidebb szakasz... a legtisztább tanítás 


"Yeshua mondja: Létezzetek úgy, mint akik áthaladnak" 
- Tamás Evangéliuma, 42. Logion 


Legjobb tudomásom szerint valamennyi evangéliumi 
szakasz között, légyen szó akár kanonikus, akár apokrif 
iratokról, a Tamás Evangélium negyvenkettedik mondása 
tekinthető a legrövidebbnek és legvelősebbnek, számomra 
ugyanakkor ez tartalmazza a lehető legtisztábban és 
legátláthatóbban megfogalmazott messiási tanítást. 
Amennyiben az angol nyelvű fordításra tekintünk (Yeshua said: 
Be passersby), még sokkalta inkább kirajzolódhat előttünk a 
krisztusi megnyilatkozás egészen elképesztően és lélekbe 
vágóan drasztikus tömörsége. Mindösszesen két egyszerű 
szóban megragadható a lényege: "Legyetek áthaladók", 
azonban ez a két szócska mégis oly elképesztő tisztaságában 
képes visszaadni mindazt, amely a misztikus létnek 
legkardinálisabb . sarokpontját képezi. Átutazónak lenni, 
mindegy vendégnek egy változó és sok szempontból labilis 
alapokon nyugvó világban, éppen ebben rejlik a spirituális úton 
való járás esszenciája. Sok szempontból megérint és 
elgondolkodtat az "áthaladás" lelkisége, mindenek előtt abból 
az aspektusból történő vizsgálódásra sarkallva, hogy miként 
válhat lehetségessé ennek a fajta viszonyulásmódnak a 
mindennapok keretei között való megélése. Mégis, miféle 
jelentéssel bírhat egyáltalán az "áthaladás", "átutazás", vagy 
"általmenés" lényegisége a misztikus létének szempontjából? A 
gondolatmenet megnyitása gyanánt arra invitálnám az olvasót, 
hogy tekintsünk meg együtt egy rövidke történetet, majd pedig 
gondolkodjunk el közösen annak tanulságain: 

Egyszer egy utazó meglátogatott egy szúfi bölcset, hogy a lelki 
életre vonatkozó tanítását meghallgathassa. Belépvén a bölcs 
lakhelyére emberünk meglepődve tapasztalta, hogy a szúfinak 
semmiféle bútora, vagy egyéb használati tárgya nem található 
meg a szobában. Mindösszesen egy olvasóálvány és fekhely 
gyanánt néhány takaró képezte a szoba berendezését. Az utazó, 
nem tudván napirendre térni a dolog felett, kisvártatva neki is 
szegezte a kérdést a mesternek: "De Mester, hol vannak a 
bútoraid?" Erre a szúfi egyszerű, ámde kedves mosollyal az 
arcán egy másik kérdéssel válaszolt: "Miért, a Tiédek hol 
vannak?" Az utazó megdöbbent az első hallásra különösnek és 
bizarrnak hangzó kérdésen, így eképpen válaszolt: "Az 
enyémek? Hiszen én csupán átutazó vagyok itt?" A mester 
arcán erre újabb kedves mosoly haladt át, majd ezt mondta: 
" Átutazó, igen. Akárcsak én magam." 


Az Iszlám vallásban sajátságos színfoltnak számít a 
szúfik testvérisége. Már magának a szónak a jelentését 
vizsgálva arra lehetünk figyelmesek, hogy a háromféle 
lehetséges meghatározás mindegyike hozzátesz valamit a 
lelkiség lényegének megértéséhez. Az első lehetséges 
megközelítés szerint a szúfi elnevezés a "szúf" szóból 
származik, amelynek eredeti jelentése annyit tesz, hogy 
"gyapjú", utalva a szúfik hagyományos, gyapjúból készült 
öltözetére. A középkorban a gyapjú számított a lehető 
legegyszerűbb módon és legszélesebb körben elérhető 
anyagnak, amelyből ruházat készülhetett, így egyúttal ez 
minősült a legegyszerűbb, legszerényebb viseletnek is. 
Nemcsak az Iszlám misztikusainak, hanem az európai 
szerzetességnek is kedvelt öltözetévé vált a gyapjú, mint az 
anyagi világról való lemondásnak, ezzel együtt pedig a 
figyelem egy magasabb eszmény, egy láthatatlan világ felé való 

irányításának szimbóluma. Az a felvetés tehát, hogy a szúfi 
kifejezés a "gyapjú" szóból származik, a ruházatra vonatkozó 
ténymegállapításon túl egyértelműen utal a testvériség által 
képviselt spirituális értékrend, és a világ felé való 
viszonyulásmód sajátságos természetére. Egy szúfi életében 
semminemű szerepet sem játszott az anyagi síkon 
megnyilatkozó szerzésvágy, figyelmét ugyanis a Tapasztalaton 
Túlira irányította. Hagyományosan két másik kifejezéssel is 
illették a szúfikat, ezek közül az egyik a "fakír", a másik pedig 
a "dervis" szó volt, mindkettőnek a jelentése: "szegény", vagy 
egyenesen "nincstelen". 


Egy másik lehetséges megközelítés szerint a szúfi 
kifejezés a "tisztaság" szóra vezethető vissza, amelynek 
jelentése szintén értelmezhető úgy, mint a tudatos távolmaradás 
mindattól, ami úgymond tisztátalan. Persze, a tisztátalanság 
fogalma egyike azoknak a különösen is kényes kérdéseknek, 
amelyeknek értelmezéséből a vallásos és spirituális 
életfelfogások értelmezésében megannyi visszásság fakadt. Az 
exoterikus, azaz a spirituális tanításokat főként a felszínen, a 
külsőségekben értelmező vallások számtalan besorolásmódot 
dolgoztak ki arra a kérdésre, hogy vajon mi számít 
tisztátalannak, és mi az, ami tiszta és az Istennek tetsző. Ezzel 
szemben a misztikus, úgymond ezoterikus, vagy rejtett 
értelmezések már sokkalta egyszerűbben mutatnak rá a 
kérdésre. Ezeknek tanítása szerint tisztának mondható mindaz, 
amely az Istenségre irányul, és tisztátalan mindaz, amelynek 
célja az Istenségen kívül esik, azaz nem a Végső Valóság 
elérésére irányul. A misztikus életnek, ezzel együtt pedig az 
önmegtartóztatásnak is ez a végső lényege: különbséget tenni 
aközött, ami az Istenség, mindazzal szemben, ami nem Ő. Az 
önmegtartóztatás nem valamiféle megkötözöttség, vagy 

lemondás, hanem egy értékesebb, tartalmasabb és teljesebb élet 
alapját jelentő viszonyulásmód, amelynek keretében távol 
tartjuk magunkat mindattól, ami az Végtelenséggel való 
kapcsolatunk szempontjából felesleges, avagy éppen káros, és 
tudatosan keressük azt, ami ennek a kapcsolatnak a hasznára 
válik. Sohasem silányulhat egyfajta dogmatikus 
parancsteljesítéssé, vagy önmagunk beteges megalázásává, 
hanem sokkalta inkább az önszeretetnek egy igazán magasztos 
és mély megnyilvánulása érhető tetten benne. Fontos ugyanis, 
hogy különbséget tudjunk tenni az önmagát ostorozó, fanyar 
világtagadó és a valódi aszkéta között. Előbbi számára a 
világról való lemondás sok esetben egy távoli jövőbe helyezett 
jutalom reményében történik, az anyagi értékek sokszor 
radikális megvetése mellett, míg az igazi aszkétát egyfajta 
végtelen emelkedettség, derű, szabadság, és a jó értelemben 
vett lazaság jellemzi. Nem zárja ki egyértelműen az életéből az 
anyagiakat, azonban képes őket egy magasabb cél, jelesül az 
Istenséggel — való kapcsolatának elmélyítése céljából 
hasznosítani. Egy valódi aszkéta számára a kulcs a 
mértékletességben rejlik, ez azonban nem gátolja meg őt 
abban, hogy az Istenséggel találkozzon egy ízletes ételben, egy 
pohárka borban, de akár (oh, minő eretnekség) egy tábla 
csokoládéban is. Mindösszesen annyi a lényeg, hogy a valódi 
aszkéta képes Istent meglátni ezekben a dolgokban is, és a 
Forrással találkozik akkor is, amikor látszólag a mindennapi 
élet örömeit élvezi. 


Tisztának maradni a megkötözöttségektől, ebben áll az 
anyagi világhoz való kapcsolódás kulcsa. A szélsőséges 
önmegtagadás, és a túlvilági jutalmak reményében való teljes 
világfeladás ugyanis voltaképpen nem más, mint a 
megkötözöttség egy sajátságos formája, itt ugyanis a cselekedet 

nem pusztán a Forrásra irányul, hanem valamiféle voltaképpen 
meglehetősen egyéni, és végső soron önközpontú céllal 
történik. Tagadni ezt a világot pusztán azért, hogy egy elérhető 
másikban minél jobb legyen majd nekünk, valójában csak a 
jövőbe vetett tudatos befektetés, nem pedig önzetlen 
önfelajánlás a Végtelenség számára. Ha folyamatosan, árgus 
szemekkel kutatván azt keressük, hogy mi a helyes és a tiszta, 
akkor könnyen válhatunk gyanakvóvá, szélsőségesen 
elutasítóvá, és végső soron gyűlölködővé mindazzal szemben, 
ami a szemünkben tisztátalannak minősíttetik. 


A harmadik értelmezés szerint a "Sophia", azaz a 
Bölcsesség jelenti a szúfi kifejezés forrását. Lássuk hát: gyapjú, 
azaz egyszerűség, tisztaság, bölcsesség. Véleményem szerint 
ebben foglalható össze az "áthaladás", illetve az "átutazás" 
lelkisége. A Bölcsesség keresése ugyanis egyet jelent 
mindannak óhajtásával, ami a Határtalanra, Láthatatlanra és 
Tapasztalaton Túlira irányul. A Bölcsesség ugyanis nem 
egyenlő azzal, hogy valaki behatóan ismeri a világ működését, 
az ugyanis még csupán tudás, vagy legalábbis erősen 
kisbetűvel írandó bölcsesség. Az igazi, nagybetűs Bölcsesség 
azonban nem tanulható a hagyományos módon, annak ellenére 
sem, hogy ideális esetben a tudással "kéz a kézben" kellene 
járnia. A tudás és a bölcsesség fokozatosan fejlődnek az evilági 
élet előrehaladásával, legalábbis ez lenne mindnyájunk célja, a 
Bölcsesség azonban valami olyasmi, ami egyes egyedül a 
Csendben bontakozhat ki. Amikor tudatosan és akarva 
visszavonjuk érzékeinket és gondolatainkat a minket körülvevő 
világról, és a Láthatatlan Világok felé irányítjuk szívünket, 
valami olyasfajta dolog történik, amely nehezen és bajosan 
ragadható meg a mindennapi fogalmak mentén. Amikor a szív 
és lélek kiürül és megtisztul a mindennapi dolgoktól, és föléje 

emelkedik a kicsinyes forgatagnak, akkor az így keletkező űrt 
csakhamar egy másik Világból származó pataknak vize kezdi el 
kitölteni, amely később letisztulva és kikristályosodva valami 
olyasfajta jelleget ölt majd, amelyet már némi okkal és joggal 
nevezhetünk valódi Bölcsességnek. Ezt keresik maguk a szúfik 
is, de ugyanez az irányultság mondható el valamennyi 
misztikus hagyomány  képviselőjéről, így a különféle 
remetékről, jógikról, mágusokról, alkimistákról, taoistákról, 
lámákról, tzaddikokról, nazírokról és keresőkről is. 


Térjünk most vissza az eredeti kiindulópontunkhoz, 
jelesül Yeshua tanításához, amelyet a Tamás Evangélium tár 
elénk a maga egyszerűségében, és vizsgáljuk meg, miként 
képzelhető el ennek megélése egy olyan világban, amelynek 
egyedüli istene a pénz, szerzésvágy, hatalom, elnyomás, 
harácsolás és karrier. Amióta ember él a Földön, eredendően ott 
él benne a vágy, hogy valahol, valahogyan, valamiképpen 
otthon legyen rajta, még akkor is, ha ez az otthonteremtés 
voltaképpen meglehetősen rövidke időre szól. "Életkorunk 
mindössze hetven év, jó erőben lehet tán nyolcvan is...", jegyzi 
meg kesetűen a zsoltáros, majd röviddel ezután sietve hozzá is 
teszi: "... de javarészt az is kín és gyötrődés, bizony hamar 
elszáll, és mi elmegyünk." Bizony, elmegyünk, és még 
pontosan arról sem lehetnek fogalmaink, hogy vajon hová is 
megyünk. Egyesek szerint halálunk után az életünk során 
szerzett érdemeink szerint folytatjuk új életünket, örökké élve 
egy csodálatos világban, míg mások szerint egyszerűen 
beleoldódunk a "Nagy Egységbe", vagy a lényünket alkotó 
energia új formát ölt valahol máshol. Valaki a mennyekbe 
teljes megsemmisülést és feloldódást keresi. Akadnak olyanok 
is, akik szerint voltaképpen nem történik semmi a halálunk 

után. Ezzel szemben miként vélekedik a misztikus a halál utáni 
létről? , Nos azt mondhatom, meglehetősen radikális 
nyegleséggel, mégpedig úgy, hogy mindezt teljesen 
mindegynek és lényegtelennek tartja. 


Számára mindegy, hogy milyen formában létezik majd 
tovább a halála után, vagy hogy tovább létezik-e egyáltalán. Őt 
"csupán" a Forrás, a Végső Valóság, a Tapasztalaton Túlonnal 
Lévő irányában való kutakodás, és a Vele való személyes, 
direkt találkozás élménye vezérli. Tudja jól, hogy mindaz, amit 
oly nagy szeretettel és kitartással keres, az voltaképpen nem 
őrajta kívül, hanem sokkalta inkább körülötte és őbenne érhető 
tetten. Bár erre a gondolatra sokan a spirituális, vallásos életet 
élők közül bizonyára felhorkannának, mondván hogyan 
lehetséges, hogy valaki éppen a "lényeg" irányában nem mutat 
érdeklődést, már amennyiben a lényeg valóban a halál utáni 
élet, vagy a túlvilág. Egyfelől azonban érdemes számításba 
venni, hogy a misztikus "érdektelensége" valójában a 
ráhagyatkozásból fakad. Ez a ráhagyatkozás azonban nem 
vakhit, nem valamiféle homályos dogma irányában 
megmutatkozó, feltétel nélküli elfogadás, hanem sokkalta 
inkább annak a biztos tudata, hogy AZ, AMI ott rejtezik és él 
szívének és lelkének legmélyén, egészen bizonyosan olyan 
Utakra vezeti, amelyek számára a lehető legjobb, legteljesebb 
és legboldogabb létezésmódot jelentik. Hogy ez a létezésmód 
végső soron a Mennyországban, a Nirvánában, vagy netalántán 
a Semmiben, az Ürességben nyilvánul majd meg, ennek 
jelentősége voltaképpen eltörpül amellett, hogy a misztikus 
minden napjának minden egyes percének valamennyi 
pillanatában törekszik annak tudatos megtapasztalására, hogy 
az Istenségben megnyilatkozó Örök Jelen(lét) állandó jelleggel 
Benne lakozik, így pedig sem Kezdet, sem pedig Vég 

valójában nem létezik. Ennek tudatában fokozatosan lehullanak 
róla azok a héjak és sallangok, amelyek a "nemisten" 
kategóriába tartozó jelenségekhez kapcsolják. Fokozatosan 
lekopnak róla a formák, címek és nevek, amelyeket ezen a 
világon korábban még előszeretettel viselt, önmagát pedig 
egyre inkább egyfajta utazói identitással azonosítja, aki a 
világot és benne valamennyi létezőt egyfajta külső 
szemlélőként kezdi tapasztalni. Mindez azonban korántsem 
jelent elhatárolódást és elutasítást, elitizmust és dölyfösséget 
pedig a legkevésbé sem, sokkalta inkább egyfajta rendíthetetlen 
derüt és szeretetet. Megtapasztalja, hogy életének minden 
pillanatában nálánál sokkalta hatalmasabb, láthatatlan erők 
hordozzák, olyan pedig, mint esetlegesség, vagy véletlen, 
lényegében egyáltalán nem létezik. 


Mindezzel együtt a korábban vallott különféle 
értelmezések, hitelvek és dogmák is folyamatosan búcsút 
intenek tőle, elvégre elérték már azt a célt, amelyre alkotóik 
eredetileg szánták őket, nevezetesen hogy mutatópálca, vagy 
iránytű módjára kijelöljék az Utat, azonban a későbbiekben 
már az Örök Csillag válik útmutatóvá, nem pediglen a 
különféle emberi vélekedések és okoskodások. 
Megnyilatkozásai egyre egyszerűbbé,  letisztultabbá és 
érthetőbbé válnak, hiszen egyre inkább rádöbbenni látszik arra, 
hogy a Végső Valóság maga is egyszerű, nem igényel 
kacskaringós, filozófiai-teológiai igényességű megfogalmazást. 
Sokszor egyre és egyre hallgatagabbá, ábrándozóbbá és 
elvontabbá, a környezete számára pedig kétségtelenül 
kimondottan furává válik, mindezen bogarai azonban biztos 
jeleit képezik annak, hogy az átutazói identitás valóban 
lényének részévé vált. Kimondottan nehéz útszakaszhoz ért, 
ugyanis egyre inkább lehetetlenné válik számára, hogy a 

különféle vallási keretek között otthonra találhasson, a 
korábban biztonságot jelentő hajlékok elhagyásával azonban 
olyan területre ért, ahol önmaga menthetetlenül teljes 
mértékben egyedül marad. Többé nem létezik számára 
rendszer, dogma, vagy hierarchikus intézmény, amely 
megtartja, utat mutat számára, vagy előírásaival terelgeti, 
hanem végső soron maga a Végtelenség siet megsegítésére, 
vesz tanyát szívében és válik lelkének vezérlő Csillagává. 


Így jut el a misztikus arra a pontra, hogy Isten 
Barátjává, igazi társává lesz, ebben a társkapcsolatban pedig 
minden fokozatosan egyre és egyre tisztábbá és átláthatóbbá 
válik. Korábbi élete legfontosabb sarokpontjainak esetében 
válik nyilvánvalóvá, hogy valójában csupán egyszerű 
téveszmék, illúziók voltak a Mindenséghez képest, helyettük 
pedig korábban kevés figyelemre számot tartó tényezők 
értékelődnek fel. Karriervágy helyett egyszerűség, csend, béke, 
szerelem és nyugalom, anyagi javak halmozása helyett pedig 
letisztultság,  — minimalizmus  —— és  — nagylelkűség válik 
meghatározóvá az életében. Többé már nem törekszik arra, 
hogy gazdag, sikeres, hatalmas, ismert és elismert legyen, sőt 
mi több, egy ponton túl tudatosan kezdi kerülni ezeket, mint 
ahogyan arra is egyre inkább törekedni fog, hogy minél 
kevésbé legyen látható a külvilág színe előtt. Tudni, merni, 
akarni és hallgatni, ezek a törekvések válnak életében értéket 
képviselő tényezőkké. Fokozatosan érdektelenné válik az iránt, 
hogy mások miként és hogyan gondolkodnak róla, sőt mi több, 
sok esetben az iránt fog fáradozni, hogy lehetőleg mindennemű 
"sztárolás", rivaldafény és piedesztál elkerülje, tudván jól, hogy 
az a misztika halálát jelentené az életében. 

Ehelyett csendben, szemlélődésben és a lehető 
legkevesebb kártevést okozva igyekszik élni az életét, mindez 
azonban egyáltalán nem vezet passzivitáshoz részéről. 
Folyamatosan szeme előtt tartja feladatát, amely kétségtelenül 
a — gazdagodás és  gazdagítás,  lelki-spirituális — szinten 
megnyilvánítva. Fáklyává válik mindazok számára, akiknek 
szemei a sötétség ellenére is  kitárulni látszanak, a 
mindennapok szürke felhőjéből kitörvén pedig egyre inkább 
nyilvánvalóvá válik számukra a valós, végső Világ. Az életünk 
ugyanis ezen a földön az illúziók birodalmának fogságában 
telik, ahol is olyan módon sínylődünk a mindenféle hamis 
vágy, cél és törekvés bilincseiben, hogy a legtöbb esetben még 
csupán nem is gyanítjuk, hogy valójában délibábokat 
kergetünk.  Irigykedéssel tekintünk mindazokra, akiknek 
látszólag nálunknál több, szebb és nagyobb jutott az anyagi 
javakból, életünket pedig rabszolgák módjára éljük, szinte 
minden időnket robotolással töltve avégett, hogy ne haljunk 
éhen, eleget tudjunk tenni  számla- és  adóbefizetési 
kötelezettségeinknek, és fenn tudjuk tartani azt az életet, 
amelybe jobbára csak aludni térünk haza. A poklok birodalmát 
építjük önmagunk körül, és ezt a poklot hagyjuk majd 
gyermekeinkre is, ráadásul abban a hitben, hogy valami 
nagyszerűvel ajándékozzuk meg őket. Körülöttünk az emberek 
végletesen boldogtalanok, frusztráltak és megkeseredettek, 
keserűségükben pedig egymást próbálják mennél mélyebbre és 
mélyebbre taszítani ahelyett, hogy önmagukkal együtt 
felemeljék őket. Végtelenül sötét, végtelenül elhibázott, és 
végtelenül kilátástalan ez az illúziók alkotta birodalom, 
amennyiben az Igazi Fény sohasem kerül felfedezésre, és 
sohasem válik megnyilvánulóvá bennünk és körülöttünk. A 
szabadulás, megváltás, megvilágosodás és megszentelődés, 
amelyről a különféle vallások beszélnek, teljes mértékben és 

mindenki számára elérhető, ezt azonban nem önmagunktól 
független, külső tényezőktől kell várnunk, hanem életre kell 
keltenünk önmagunkban. Krisztus eljövetelét nem a homályos, 
távoli jövőben kellene keresnünk, és nem is az ég felhői felé 
emelt tekintettel kell vágyakoznunk utána, hanem szívünk és 
lelkünk legmélyére pillantván kellene felfedeznünk azt a 
Jelenlétet, amely voltaképpen mindig is ott lakozott bennünk, 
csupán túlságosan is leláncoltak, és az illúzióktól elvakultak 
voltunk ahhoz, hogy mindezt észrevegyük. A "második 
eljövetel" tehát voltaképpen ráeszmélés, megismerés és 
felfedezés, jobban mondva újra felfedezése Mindannak, AMI 
eleve bennünk szunnyadt, időtlenségek óta. 


A misztikus útjának leglényege tehát nem több ennél: 
átutazónak lenni az életnek tengerén, felismerten és felvállaltan 
idegennek lenni egy olyan világban, ahol mindenki otthon 
érezni igyekszik magát. Meglátni a Valóságot amögött, amelyet 
mások tévesen valóságnak hisznek. Felismerni, hogy a Végső 
Igazságok nem rajtunk kívül, hanem bennünk és körülöttünk 
léteznek, és képessé válni felfedezni a Csodát mindabban, 
amely távol esik a hétköznapi megismerés lehetséges 
módozatain. Körülöttünk a világ borzalmasan kifacsarodott 
módon működik. Istenné tesszük és imádjuk a dolgokat, a 
valódi Isteneket pedig dolgokká degradáljuk. A csillagokhoz 
fordulunk menedékért, útmutatásként, és egyfajta második 
lehetőségért az általunk haldoklóvá tett Föld helyett, mindezzel 
párhuzamosan pedig megfeledkezünk arról, hogy a Valódi 
Csillagok, jelesül önmagunk és egymás felé fordítsuk 
tekintetünket, önmagunkban és egymásban találjunk értékekre. 
Nem feledkezhetünk meg azonban arról, hogy az Időtlenség 
valós realitás, nem pedig egyfajta gyermekmese, amelyet 
csupán az álmok igazi álmodói mernek tovább álmodni. 

Apostoli Folytonosság és Gnosztikus 
Hagyományvonal 


A kérdéssel való foglalatoskodás egyáltalán nem 
mondható újkeletű jelenségnek ezen az oldalon, ugyanis 
egyfelől a személyes élményeim által keletkezett tapasztalatok 
okozta tépelődési folyamatok, másfelől pedig a témakörrel való 
igazán mély és átható megismerkedésre nyílott alkalmaim 
egyaránt arra ösztönöznek, hogy időről időre górcső alá 
vegyem a kérdést. Nem titok továbbá, hogy a gondolatmenet 
címének eredetileg az "Apostoli Folytonosság versus 
Gnosztikus Hagyományvonal" formát szántam, duálisabb 
módon szembeállítván egymással a kettőt. Erről azonban a 
későbbi gondolkodási folyamat során mégiscsak letettem, 
jelesül avégett, mert érzésem szerint a szembeállítás a legtöbb 
esetben nem kerülheti el, hogy menthetetlenül értékítéletté 
váljon, felmagasztalván az egyik, illetve lealacsonyítván a 
másik alternatívát. Ez azonban jelenleg nem célom. 
Mindösszesen annyit szeretnék kifejezni a jelenlegi iromány 
soraiban, hogy a két gyakorlat és megközelítésmód lehet 
olykor egymással teljes mértékben szemben álló, mint ahogyan 
egymás mellett párhuzamosan, békében létező, illetve akár 
egymással áldásos módon összeolvadó egyaránt. 


Azokban az irányzatokban, ahol a Gnózis keresése 
alapvetően a Yeshua Krisztus által megosztott Fényüzenet és 
Tanítás talaján valósul meg, a történelem folyamán számos 
áramlat vált elkülöníthetővé. A Niceai Zsinat során hozott 
dogmatikai,  liturgikai és egyházfegyelmi rendelkezések 
nyomán aztán ezek közül végső soron egyetlenegy emelkedett 
ki, és vált uralkodóvá. Ezt az irányzatot leginkább úgy lehetne 

meghatározni, mint mindazt, amit napjainkban az úgynevezett 
"mainstream", vagy fősodorbeli kereszténység néven ismerünk. 
Nevezhetjük még orthodox-katolikus kereszténységnek, vagy 
páli kereszténységnek is, mint ahogyan sokan, sokféleképpen 
ismerik. Azonban már az őskereszténység időszakában is 
nyilvánvalóan tetten érhető volt, hogy a hagyományosan 
elterjedt nézetekkel ellentétben nem egyetlen nagy áramlatban 
futott az irányvonal fejlődése, mellette a sok apró, többé- 
kevésbé eretnek színezetű patakocskával, hanem sokkalta 
inkább többféle, a Krisztusi Tanítást a maga komplexitásában 
és sokszínűségében megragadni képes irányzatot, közösséget 
és iskolát különíthetünk el. 


Ezek közül a későbbiekben egyeduralkodóvá vált 
nézetrendszer Paulus, azaz Pál apostol nevéhez köthető, aki 
emberfeletti erővel végzett térítő munkálatai, kiterjedt 
levelezése és hitvédő beszédei nyomán hamarosan a keresztény 
közösségek központi alakjává vált. Paulust rendkívül mély, 
rendíthetetlen hit és elköteleződés vezette, azonban emellett 
elmondhatjuk azt is, hogy összességében kevéssé bizonyult 
nyitottnak a saját gondolati rendszerétől eltérő iskolákkal, vagy 
irányzatokkal szemben. A Krisztusi Tanítás értelmezésének 
ezen áramlata, amelyet aztán kereszténységként ismert meg a 
világ, csakhamar egyeduralkodóvá vált, kialakította saját belső 
szervezeti rendszerét, aztán a századok során az Egyház 
intézményrendszerében erősítette meg azt. Ebben a 
rendszerben az egyes közösségeket az egységes tanítás, az 
egyetemesség eszménye fogta össze, a hívők csoportjait pedig 
az úgynevezett prespiterek (papok) és diakónusok (felszentelt 
szolgálattevők), a későbbi klérus előfutárai kormányozták. A 
diakónusok feladatává vált az egyre növekvő mozgalom 
közösségeiben az adminisztratív ügyek elrendezése, a 

szeretetszolgálatok vezetése, illetve a  liturgiákon való 
segédkezés. A presbiterek voltak azok, akik a közösségnek 
mintegy atyjaként a tanítás feladatát látták el, illetve a 
szakramentális — cselekmények végzésére is ők váltak 
felhatalmazottakká. A tényleges vezetői szerep azonban egy 
igencsak szűk réteg — kezében összpontosult, akiket 
felügyelőnek, idegen szóval élve episkopos-nak, illetve 
püspöknek neveztek. Ők az apostolok egyenesági utódaiként 
voltaképpen a Tanítás teljességét birtokolták, ők fogták össze 
több presbiter, diakónus és közösség működését, illetőleg ők 
voltak azok, akik az új presbiterek, diakónusok és episkoposok 
választását és szentelését végezték. Ezeket az elöljárókat 
kezdetben a közösség tagjai választották a saját maguk 
számára, főként személyes hitük, a tanításra való 
elhivatottságuk, tapasztalataik és életpéldájuk nyomán, a 
későbbi századok során azonban kiválasztásuk és felavatásuk 
szinte teljes mértékben függetlenedett a közösség tagjainak 
véleményétől, — és —— voltaképpen sokkalta profánabb, 
materiálisabb és személyesebb célokat kezdett szolgálni. 


Az időközben egyre erőteljesebbé, és végső soron 
főáramlattá vált irányzaton kívül azonban léteztek más, 
akkortájt is inkább szűkebb rétegek figyelmét felkeltő vonalak 
is, akik a Krisztusi Tanítást egészen másfajta módon 
értelmezték. . Nem kívánták ugyanis kiemelni és 
egyeduralkodóvá tenni, és más spirituális irányzatok rovására 
egyedül üdvözítő, végső igazságnak kikiáltani, hanem sokkalta 
inkább úgy tekintettek rá, mint az emberiség történelmének 
korábbi tradícióinak betetőzésére és kiteljesítésére. Ebben a 
meggyőződésükben voltaképpen arra vállalkoztak, hogy a 
Fényüzenetet számára  trónust emeljenek a spirituális 
hagyományok között, azonban minden igyekezetükkel el 

kívánták kerülni azt a fajta kizárólagosságra való törekvést, 
rugalmatlanságot és intoleranciát, amely a  fővonalbeli 
gondolkodókat sok esetben erősen jellemezte. Nézetük szerint 
Yeshua Krisztus Tanítása és Üzenete voltaképpen önmagában 
nem vallás, vagy tradíció, hanem sokkalta inkább a korábbi 
tradíciókat egységbe és  egyetértésbe hozó, univerzális 
bölcsességadomány, valamint semmi esetre sem a korábbi 
hitrendszerek, vallások és hagyományok által felhalmozott 
lelki kincseket felülíró és semmissé tevő, egyedül igaz 
megnyilatkozás. Őket kezdték később gnosztikusoknak, az 
általuk képviselt tanításokat pedig gnoszticizmusnak nevezni, 
nézőpontom szerint meglehetősen helytelen módon. A Gnózis 
ugyanis sokminden más, de semmi esetre sem "-izmus". Tény 
és való, hogy téves ismeretek birtokában építhető rá 
mindenféle "-izmus", azonban attól még nem válik a 
gnoszticizmus Gnózissá, csak mert a nevében benne foglaltatik 
ez a szó. Ugyanígy különbséget érdemes tenni a miszticizmus 
és a Misztika kifejezések kötött, józan ítélőképesség birtokában 
hitet tenni az utóbbi, nagybetűs kifejezés mellett. 


Visszakanyarodván tehát ezekhez a fentebb ismertetett 
irányzatokhoz, érdemes elmondanunk róluk, hogy nemcsak az 
általuk képviselt tanítás tekintetében, hanem szerveződésük 
szempontjából is alapvetően eltérő módon viselkedtek, mint a 
később egyeduralkodóvá vált, Paulus-féle közösségek. A 
gnosztikus közösségek magját mindig egy olyan tanító alkotta, 
akinek valamilyen úton-módon birtokában volt a Tanítás, 
egyszersmind a tradíciók tudásának és bölcsességének ismerete 
is jellemezte. Hogy ezt személyes tanulmányok által, vagy 
pediglen egy másik, hiteles tanító hallgatása nyomán érte el, ez 
egyénenként változott, azonban esetükben nem a külső, akár az 
episkoposok, akár magának a közösségnek az irányából érkező 

felhatalmazás, hanem csakis és kizárólag a Gnózis ismeretének 
egyfajta magas foka határozta meg a hivatás gyakorlásának 
lehetőségeit. Tekintve azonban, hogy az akkori korok tanítási 
rendszereiben a maitól eltérő módon főként a mester-tanítvány 
viszonyrendszer dominált, egy gnosztikus tanító szinte minden 
esetben vissza tudta vezetni önmaga tanítói hivatását egy olyan 
személyre, akitől ő maga a hiteles tanítást átvette és 
elsajátította. Valentinus például, akit az egyik legelső ilyen 
tanítóként ismernek, Paulus (Pál apostol) egyik tanítványától 
tanult, egy későbbi bölcs, Pelagius pedig úgyszintén tanítói 
által sajátította el a szükséges ismereteket. Ezek a tanítók aztán 
jellemző módon közvetlen tanítványaik házaiban szálltak meg, 
tanították a hozzájuk közeledőket, és végezték a liturgia 
cselekményeit. Jellemző módon tartózkodtak attól, hogy 
tömegeket képezzenek, elvégre az általuk képviselt tudás 
elsajátítása teljes és mindenre kész lelkeket kívánt meg. A 
viszonylagos zártság azonban egyáltalán nem valamiféle 
félreértelmezett elitizmusból fakadt, hanem sokkalta inkább a 
kor sajátosságainak volt köszönhető, illetve valószínű, hogy 
egy-egy tanító nem is igazán rendelkezett túlságosan kiterjedt 
(elyismeretségi körrel. A tanítók a hagyományos, Krisztusi 
Üzenet tartalmának ismerete mellett rendelkeztek az akkori 
világ különféle bölcseleti rendszereinek alapos átlátásával, így 
például képzettek voltak az ókori hellén és római civilizáció 
bölcseleti rendszereiben, csakúgy mint az egyiptomi és keleti 
misztériumokat illetően, valamint az ősi kabbalisztikus 
tanokban is. Ebbe a gazdag rendszerbe helyezték bele a 
Krisztusi Tanítást, mint egyfajta koronát a csillagokra. 


Fontos — megjegyezni — azonban, hogy míg a 


hagyományos, katolikus-orthodox közösségekben a presbiter és 
az episkopos megválasztásának feltételei egyre inkább a külső, 

szervezeti jelleghez köthető igényekkel kezdek összefüggésbe 
kerülni, a gnosztikus közösségekben ez sokkalta inkább a 
személyes elmélyültség, tudás és tanítás képességétől függött. 
Ugyanígy elmondható, hogy míg a fősodorbeli közösségekben 
a — papi hierarchia egyre inkább  rétegzetté vált, 
átadományozásának joga és lehetősége pedig idővel kizárólag a 
felsőpapság, a püspökök birtokába került, a gnosztikus tanítók 
esetében egyedül a Gnózis volt az, ami a tanítói hivatás 
gyakorlását meghatározta. Újabb fontos különbség, hogy míg a 
hierarchikussá vált hagyományos keresztény papságban a 
püspökök kézrátétellel történő szentelése által átadományozott 
Apostoli Folytonosság, azaz a Yeshua Krisztus személyéig 
visszamenő apostoli láncolat birtokában vallhatta csak magát 
az illető hiteles presbiternek, vagy episkoposnak, addig a 
gnosztikus tanátadási vonalak elsődlegesen a tanító-tanítvány 
viszonyrendszer keretein belül bontakoztak ki. Igaz ugyan, 
hogy alapvető feltételnek számított a tanító elismerése és a 
tanításra való felhatalmazás gesztusa a tanítvány felé, a 
történelem során ez egyáltalán nem minden esetben valósult 
meg. Időről időre tanátadási vonalak indultak, szakadtak meg, 
majd születtek újak, egy-egy értékes, bölcs, és a Gnózis 
megismerésére jutott tanító fellépése nyomán. 


Létezett ugyanis még egy kritérium, amely a különféle 
tanítások elmélyült ismerete mellett szükségeltetett ahhoz, 
hogy valakiből hiteles tanító válhasson, ez pedig a személyes, 
direkt és misztikus megismerés, találkozás és önrealizáció. Ez 
ugyanis — olyan elmaradhatatlan, nélkülözhetetlen és 
megkerülhetetlen feltétel, amelynek teljesülése nélkül valódi 
gnosztikus tanítói hivatás egyszerűen nem élhető meg. Iudás 
és Bölcsesség ugyanis kéz a kézben járnak, és amennyiben a 
tárgyi tudás és felkészültség nélkülözi a valódi Gnózis 

megtapasztalását, az illető személy meglehet, hogy igazán 
nagystílű és kiváló tudóssá válik, de pusztán a tárgyi, teoretikus 
és akadémiai ismeretek meglététől még nem válhat belőle 
valódi, hiteles gnosztikus tanító. Gondoljunk csak bele ennek a 
felvetésnek az  igazságtartalmába az egyes egyetemi 
professzorok példáján keresztül. Léteznek óriási tudásanyagot 
felhalmozó, az adott terület minden apró  szegletébe 
betekintéssel bíró tudósok, akik ettől azonban még nem 
feltétlenül hiteles, építő és inspiráló tanárok. Sok esetben egy 
kisebb tudással rendelkező, de egyfajta mélységet, karizmát és 
valami megfoghatatlan lángot képviselő professzor képes 
valóban átadni a tudást. 


Napjaink divat-ezoterikus, spirituális tanítóinak körében 
is rengeteg esetben tapasztalhatjuk, hogy némelyeknél ugyan 
jelen van a sokrétű, rendszerezett és szerteágazó akadémiai 
tudás, azonban mégsem tudunk rájuk mesterként tekinteni, 
hanem inkább egyfajta jól felkészült érdeklődőnek, vagy 
tudósnak látjuk őket. Mindez azonban közelről sem azt jelenti, 
hogy a tudás és a szükséges ismeretek összegyűjtése felesleges, 
vagy kihagyható lenne. Az akadémiai, teoretikus ismeretek 
megszerzése az alap, amelynek megléte magától értetődő 
kell(ene), hogy legyen egy gnosztikus tanító számára. Ezzel 
párhuzamban azonban mindenféleképpen szükséges a valódi, 
ismeretekkel fel nem fogható, tudás által el nem érhető Tudás, 
az Igazi Gnózis megismerése és megtapasztalása. Ez az, ami 
megkülönbözteti a kutatót és a tudóst a valódi misztikustól és 
tanítótól. Tárgyi tudás birtokában lehet misztikus érintettséget 
és elmélyültséget mímelni, mint ahogyan a tanítói karizma 
ajándékának megléte esetén is lehet a tárgyi tudás meglétét 
tettetni, azonban menthetetlen bukás lesz a vége, ha nem 
rendelkezünk a Tudás és Bölcsesség — Oszlopainak 

mindegyikével. . Amennyiben egy rendkívüli tudással 
rendelkező személy, ismereteinek kiterjedtségén felbátorodván 
misztikus tanítónak kezdi láttatni magát, akkor voltaképpen az 
történik, hogy tudása okán szert tehet néminemű figyelemre és 
elismerésre, ő maga azonban a legjobb esetben is csupán újabb 
tudósokat taníthat ki, nagybetűs Tanítványokat azonban semmi 
esetre sem. Ugyanígy egy alapvetően misztikus érintettséggel 
bíró személy a tárgyi tudás hiányában legfeljebb lelkes 
rajongókat, vagy mamelukokat gyűjthet önmaga köré, a várt 
gnosztikus tapasztalás azonban elmarad, hiszen a követők még 
azt sem igazán fogják tudni, hogy merre 15 induljanak el a saját 
útjukon. 


Visszatérvén az eredeti gondolatmenethez vizsgáljuk 
meg, hogy mi is történt a gnosztikus tanítókkal a kereszténység 
első századainak során. Létezik egy meglehetősen érdekes 
megközelítési mód, amely úgy írja le az általunk vizsgált 
folyamatot, mint a "püspökök és tanítók háborúja". Ennek a 
csatározásnak során a szemben álló felek, azaz az Apostoli 
Folytonosság kézrátétellel átadományozott, a hivatalos egyház 
fegyelme által hitelesített tekintélye által felhatalmazott 
püspökök, és a Tanítás teljességét  mester-tanítvány 
viszonyrendszerben megismerő és képviselő tanítók között állt 
fenn a teológiai-spirituális véleménykülönbség. A püspökök 
tekintélyét ugyanis elsősorban az egyházi intézmény határozta 
meg, hivataluk főként a kézrátétellel történő szentelés 
megtörténtének puszta tényén alapult, függetlenül a lelki- 
szellemi minőségektől. Ez persze távolról sem azt jelenti, hogy 
nem léteztek ekkoriban szent, művelt és a misztikus létélmény 
igazán magas szintjén álló püspökök, ahogyan önhitt, tévúton 
járó gnosztikus tanítóból is szép számmal akadt és akad is 
bőven. Úgy tűnik azonban, hogy az egyre inkább megerősödő, 

és a különféle irányzatokat a saját doktrinális keretrendszerébe 
beleidomítani kívánó fővonalbeli kereszténység az apostoli 
leszármazásvonal által birtokolt tekintélyére hivatkozva próbált 
gátat vetni a különféle gnosztikus iskolák ténykedésének. 
Ebben az úgynevezett "háborúban", persze már ha valóban sor 
került ilyesmire, lényegét tekintve egy szerteágazó, 
természettudományos-filozófiai-metafizikai tudást és misztikus 
önmegvalósítást képviselő gnosztikus irányzat(ok) állt(ak) 
szemben egy inkább doktrinális, hierarchikus rétegződésű és 
folytonossági tekintélyre alapuló intézménnyel. A történelem 
folyamán aztán ez utóbbi vált meghatározóvá és terjedt el úgy, 
mint keresztény egyház, katolicizmus, vagy  orthodoxia, 
azonban a gnosztikus áramlatokat sohasem bizonyult képesnek 
teljes mértékben elfojtani, sokkal inkább csupán a felszín alá 
kényszeríteni. 


Lássuk most végső soron, hogy miként is áll jelenleg a 
helyzet korunk gnosztikus, vagy legalábbis annak mondott 
mikro-világában. Számos, önmagát gnosztikusként definiáló 
közösség, egyház, vagy rend létezik, amelyekben a különféle 
tanátadási vonalak egészen sajátságos formában nyilvánulnak 
meg, keverednek, olvadnak össze, vagy léteznek egymás 
mellett. Számos gnosztikus közösség, amellett hogy a Tanítás 
Hagyományvonala által fenntartotta kapcsolatát a valódi 
gnózistradíciókkal, a hagyományos keresztény egyházakkal 
kapcsolatot keresvén kísérletet tett az apostoli kézrátételes 
vonalak megszerzésére is, amely vállalkozásokat az esetek 
nagy részében végül siker koronázta. Bizonyos ilyesféle, 
apostoli-gnosztikus . közösségek aztán idővel inkább a 
hagyományos keresztény-katolikus egyházszervezeti rendszer 
használatára tértek át, ahol is a püspök ugyan kifejezetten 
gnosztikus püspök, azonban tekintélyét alapvetően az Apostoli 

Folytonosság keretein belül történő szentelés, semmint a valódi 
Gnózisban való elmélyültség határozza meg.  Áldásos 
esetekben a kettő együtt jár, azonban nagyon sokszor még 
csupán köszönőviszonyban sincsenek egymással. Léteznek 
olyan közösségek, ahol a gnosztikus tanító, a megfelelő 
kritériumoknak való megfelelése mellett birtokolja még a 
keresztény-katolikus — apostoli  szenteléseket is, mintegy 
külsőleg is legitimizálván gnosztikus tanítói hivatalát, míg más 
tanítók erőteljesen ellenzik azt, hogy részei legyenek a 
számukra elnyomást, hierarchikus rendet és dogmatikus 
gondolkodást megtestesítő apostoli vonalnak. Imigyen áll elő, 
hogy — bizonyos gnosztikus tanítók, bízva a saját 
hagyományvonaluk tisztaságában nem is tartanak igényt arra, 
hogy apostoli szentelésekben részesüljenek, míg mások a saját 
vonaluknak való töretlen hűség mellett, ha lehetőségük adódik 
rá, felveszik a püspöki hivatalt, míg megint sok más, főként 
szenteléseik erejében bízó gnosztikus püspök valójában nem is 
gnosztikus egyáltalán. 


Végezetül nézzük még meg, miként is születhetnek új 
Gnosztikus Hagyományvonalak. Mint már említettük, a 
gnosztikus tradícióban a tanítói hitelességnek nem feltétlenül 
szükséges feltétele az apostolok tanátadási vonalának feltétlen 
birtoklása, így időről időre előfordulhat, sajnos manapság 
meglehetősen gyakorta, hogy egyes személyek a megfelelő 
teoretikus tudás elsajátításával, és a misztikus létélmény 
megélésének tudatában tanítóként lépnek fel, és új vonalakat 
alapítanak. Ilyen volt Jules Doinel Francia Gnosztikus 
Egyháza, illetve Aleister Crowley Ecclesia Gnostica Catholica 
névre keresztelt alapítása, valamint az elsődlegesen a Tau 
Miriam nevéhez köthető Sophiánus Tradíció. Fontos azonban 
látnunk, hogy ezek az újfajta alapítások egyáltalán nem légből 

kapott ötlettől vezérelten, egoisztikus ambíciók talaján sarjadva 
öltöttek alakot, hanem alapítóik rendszerint rendelkeztek 
azokkal a lelki-szellemi-misztikus feltételekkel és karizmákkal, 
amelyek a tanítókat igazzá és legitimmé teszik. Persze, 
mainapság a különféle gurukra, mesterekre és tanítókra való 
hivatkozással sokan és sokféleképpen remélnek elismertséget 
és legitimitást, azonban a gnosztikus tradíció esetében egy 
tanítóval kapcsolatos hitelesség kérdése viszonylag fekete és 
fehér. Vagy rendelkezik a kérdéses attribútumokkal és 
minőségekkel, vagy nem. Nyilvánvaló, hogy az egyes tanítók a 
lelki-spirituális fejlődés és nívó különböző szintjein állnak, így 
közöttük vannak egyéni különbségek és különbözőségek, 
azonban egy bizonyos, kellőképpen magas szint megléte 
lényegében meghatározó kritériumnak minősül, amellyel vagy 
rendelkezik a kérdéses illető, vagy nem. 


Összefoglalva tehát azt mondhatjuk, hogy érdemes 
volna úgy tekinteni az Apostoli Folytonosság és a Gnosztikus 
Hagyományvonal kettősségére, mint egyfajta "aranyláncolat" 
és "ezüstfonal" jelenségére. Ebben az értelmezésben az 
aranyláncolat képezheti azokat a vonalakat, amelyek az 
intézményesített . tanátadás rituális  gesztusain keresztül 
képviselik egy-egy egyház, hitrendszer, vagy szervezet legitim 
tekintélyi láncolatát, illetve egy olyan finom, szinte láthatatlan 
szálakon futó ezüstfonalakról is beszélhetünk, amelyek az ősi 
misztériumtradíciók  tanító-tanítványi  láncolatán keresztül 
futnak, avagy személyes önrealizáció által kelnek útra. Ezek 
bizonyos esetekben összefonódhatnak, néhanapján egymástól 
függetlenül létezhetnek, olykor pedig egymást kölcsönösen 
kizáró ellentétet is képezhetnek. Ilyen  ezüstfonalas 
hagyományvonal lehet véleményem szerint a  jungi 
pszichoanalízis, persze szigorúan az elanyagiasodástól mentes, 

eredeti formájában, illetve az alkímisták, taoisták, kabbalisták, 
mágusok és theurgoszok, vagy misztikusok tradíciói. 

Gnóziskeresőként érték- és életszemléletről 


A Gnózis keresésének Nagy Kalandjaként bejárt 
életutam során gyakran nyílik alkalmam szembesülni, és ennek 
folyományaként elgondolkodni azon, hogy ki is vagyok én 
valójában ezen az Úton, milyen célok, álmok és 
megvalósítandó lehetőségek felé törekszem, hol is lakoznak 
életemben a gyújtópontok lelkei, és persze hogy vajon mások 
hogyan, miként is látnak, vagy könyvelnek el engem, 
miközben ösvényeink különféle kereszteződéseinél járva 
találkozunk. A magam részéről teljes és nagyon komoly 
következetességgel, sokszor már-már kétségbeesett 
vehemenciával "— igyekszem elkerülni azt, hogy a 
környezetemben élők egyfajta kutatót lássanak bennem, aki 
egyszerű műértőként, közönséges szakmai kíváncsiságától 
vezérelve foglalkozik (többek között és egyebek mellett) ezzel 
a témával (is). Mindezzel kapcsolatban oly mértékű 
idegenkedéssel viseltetek, hogy szinte megfagy bennem a vér, 
és mindennemű életkedvem elhagyni látszik, amikor 
"gnóziskutatóként", vagy "valláskutatóként" hivatkoznak rám. 
Persze, én magam valóban kíváncsi személyként szívesen 
megyek utána annak, hogy vajon honnan is érkezik, illetve 
miből is fakad esetemben ez a fajta rendkívüli ellenállás a 
"kutatói" identitással szemben. 


Egy efféle "kutatói attitűddel" való azonosulás teljes 
mértékben és szögesen ellentétben állna mindazzal, amelyet a 
Gnózis útján járva képviselni szeretnék. Egy kutatói lelkület 
ugyanis magában hordoz egyfajta kötelező szakmai 
alaposságot és következetességet, illetve bizonyos szempontból 
kérlelhetetlen precizitást és szorgalmat, amellyel én magam 
történetesen egyáltalán nem rendelkezem. Túlontúl sokféle 

minden érdekel, és a figyelmem köre olyannyira szerteágazó, 
hogy képtelen lennék mindennel olyan alapossággal 
foglalkozni, amennyire ennek a területnek a protokollja 
egyébként megkövetelné. Bármennyire is szeretek olvasni, 
tanulmányokat folytatni, — gondolkodni, — elmélődni és 
gondolataimat szavakba önteni, a tudományos mélységű és 
igényű publikációk készítése igencsak nagyon távol esik tőlem. 
Én magam szeretem megengedni magamnak, hogy valamivel 
kapcsolatban csak felületesen tájékozódom, hogy csak a 
felszínén kalandozok a kérdéskörnek, és persze azt, hogy 
valamit pontatlanul, vagy rosszul tudok. Egészen egyszerűen 
azért, mert viszolygással tölt el az a fajta, sok esetben a 
szorongásig — fokozódó  — mértékű rugózás az apró 
részletkérdéseken, amelyet kutatói szemlélettel rendelkező 
embertársaimnál sok esetben tapasztalni alkalmam volt. Én 
magam túlságosan kényelmesnek és lustának vallom magamat 
ahhoz, hogy minden egyes mondatom esetében huszadjára is 
felülbíráljam, hogy az vajon nyelvtanilag, stilisztikailag és 
tárgyi tartalmát illetően egyaránt helyes, esztétikus, vagy igaz. 
Ezt a feladatot szeretem inkább másokra bízni. 


A másik szempont részemről már korántsem ennyire 
praktikus, sokkalta inkább morális-küldetéstudati kérdéskört 
érint. Részemről a Gnóziskeresés mindenek felett Belső 
Kaland, egy egész élet odaajánlását megkövetelő, teljes 
személyt kívánó, úgymond "főállású" életút a maga 
mindennapi spirituális gyakorlataival, liturgiájával, 
szertartásaival,  értékszemléletével, viszonyulásmódjával és 
persze a sajátos lépéseivel, állomásaival és céljaival 
egybefonódva. Itt egyáltalán nem arról van szó, hogy 
valamiféle intellektuális kíváncsiságtól való vezéreltséggel 
hozzáfogunk egy-egy témakör kutatásának, és svédasztalos 

lakoma módjára, mintegy szórakozás gyanánt belecsippentünk 
ebbe is és abba is, a "jaj, de érdekes" mentalitásával csak a 
felszínt érintve kíséreljük meg kielégíteni érdeklődésünket, 
vagy ami még ennél is sokkalta rosszabb, elűzni unalmunkat. 


Esetemben egyáltalán nem arról van szó, hogy 
"érdekelnek a vallások", vagy "szeretném megismerni az 
engem körülvevő világot", hanem egy ennél teljes egészében 
átfogóbb, mélyebb és bizonyos szempontból sokkalta 
tragikusabb vágyat jelent arra, hogy rátaláljak önmagam 
gyökereire, illetve arra, hogy ki voltam, ki vagyok valójában, 
és hogy merre is tartok az életem útjait járva. A Gnóziskeresés 
így tehát nem csupán a temérdek közül való egyik aspektusa az 
életemnek, hanem Remény arra, hogy a gyermekkoromtól 
fogva egészen mélyen átérzett magányosságot, 
elhagyatottságot és vágyódást megértsem, elfogadjam és 
megéljem. Egy lehetséges irányvonal arra, hogy a materiális 
elidegenedés szomorú világában, a mindennapok illúzióinak és 
vágyhazugságainak rengetegében valahogyan megtaláljam a 
magam Ösvényét, amely Igaz Utakra vezet, Igaz Célokért. Így 
tehát mindebben látható módon sokkalta több motivációs erő 
rejlik, mintsem egy egyszerű kíváncsiság-vezérelt, vagy 
unaloműző aktivitás, amelynek segítségével szórakoztatni 
kívánom magamat, vagy hódolni egy manapság tetőpontját élő 
divathóbortnak. Számomra a Gnózis keresése élet és halál 
kérdése, egy önmagam mélységeibe vezető személyes életút, a 
maga sajátságos veszélyeivel, kihívásaival és tétjeivel egyaránt. 
E kettő viszonyulásmód pedig, bármennyire is hasonlatosnak 
mutatkozik egymáshoz a felszínen, a mélységeket illetően 
teljesen különböző szívekkel bírnak. Esetemben a közlésvágy 
kölcsönzi az erejét annak a ténykedésemnek, hogy az Utam 
során — megélt — élmények és tapasztalatok — nyomán 

megfogalmazott gondolataimat írásba foglalva megosszam. 
Ezek azonban mindenképpen egy személyes, vergődésekkel, 
bukdácsolásokkal, kudarcokkal és belső megsemmisülések- 
újrateremtődések körforgása által kibontakozó Belső Ösvény 
megjárása során keletkeznek, nem pediglen egyszerű 
bemagolása és asszimilációja mindannak, amit előttem már 
mások megismertek és megosztottak. 


A Gnózis Útján járva ugyanis menthetetlenül 
Virrasztókká kell válnunk, akik egy alvó, beteg és 
megkeseredett világ rettenetes mocsarában próbálunk törekedni 
a Kollektív Álomból való kikerülésre és Önmagunk valódi 
lényegére való ráébredésre, ezzel együttesen pedig aktív és 
teljes, bátor megélésére mindannak, Amik és Akik valójában 
vagyunk. Ez pedig egyáltalán nem lehetséges az olyan 
mentalitás számára, amely a Lelki Útra csupán a kíváncsiság 
kielégítése, vagy intellektuális tudásvágy csillapítása céljából 
törekszik. Tapasztalatból tudom továbbá, hogy még náluknál is 
rútabbul pórul jár az, aki a Gnózist mások kontrollálása, 
manipulálása, uralása és irányítása céljából akarná megismerni. 
Én magam kutakodok, keresek és tanulmányozok, azonban 
nem a  karosszék-filozófia által képviselt kényelmes 
tudáshalmozás céljából, hanem mert kínzó módon fojtogatnak 
azok a kérdések, kételyek, félelmek és szorongások, amelyek 
az Utam során felébrednek lelkemben, és fenyegetést 
jelentenek számomra azok a lelki sérülések, törések és 
betegségek, amelyeket nem tudok a hagyományos eszközökkel 
gyógyítani, csakis egyfajta meghaladásuk által. Ez pedig nem 
lehetséges anélkül, hogy előtte a dolgok legmélyére le ne 
ássunk. Szeretném továbbá a látókörömet olyan szélesre 
tágítani és olyan szélesen tartani, amennyire csak lehetséges, 
hogy még véletlenül se kerüljek bele semmiféle akol- 

mentalitásba, vagy valamelyik szekta bűvkörébe. Ezért 
olvasok, tanulok annyit, amennyit csak lehet, azonban 
magamat elsősorban Útonlevőnek, Virrasztónak, vándornak és 
zarándoknak tartom. Kapcsolatot kívánván találni azokkal, 
akiket a Tapasztalatokon Túlonnan Levő az enyémhez 
hasonlatos ösvényekre vezetett, és a hozzájuk való szellemi 
hasonlóság és lelki rokonság érzésén keresztül, úgy érzem, 
részese vagyok egyfajta Tradíciónak, amely a kívülállók, 
csodabogarak és lelki vándorlók között képez transzcendens 
értelemben családot. 


A kutató kutat, hogy kíváncsiságát enyhítse, hogy a 
megismerésre és megértésre irányuló vágyát kielégítse, a 
Virrasztó viszont azért, mert nincsen más választása, ha nem 
akar a kérdések, kételyek és félelmek, árnyékok, betegségek és 
démonok hálójában raboskodni. Mivel ébren van és látja az őt 
körülölelő sötétet, felismeri, hogy nem akar benne lenni 
tovább, és ezzel a felismeréssel egyúttal megkezdi önmaga 
végtelen megismerésének útját a Fényesség felé. 

Isten Országa - Isteni Jelenlét bennünk 


"Yeshua mondta: Ha azt mondják, akik előttetek járnak: íme, a 
királyság az égben van, akkor a madarak meg fognak előzni 
titeket az égben. Ha azt mondják nektek, hogy a tengerben van, 
akkor a halak meg fognak előzni titeket. Ám a királyság 
bennetek és kívületek van. Ha megismeritek magatokat, akkor 
megismertettek, és fölismeritek, hogy az élő Atyának a fiai 
vagytok. De ha nem ismeritek meg magatokat, akkor 
szegénységben lesztek, és ti magatok lesztek a szegénység." 

- Tamás Evangéliuma, második Logion 


Amióta teológia, vagy misztika létezik e világon, az 
"Isten Országa" kifejezés azon titkok egyikének számít, 
amelyeknek tekintetében igencsak bajosan lehetne beszélni 
egységes megközelítésmódról. A Krisztusi Tanítást tartalmazó 
fősodorbeli, avagy éppen apokrif iratok számos helyen említik 
az — eljövetelét — valami  — olyasminek, — amely —— mind 
nagyságrendjében, mind pedig minőségét illetően magasan 
felette áll mindannak, ami az anyagi, társadalmi és erkölcsi 
síkon megvalósul a világban. A második eljövetel, az isteni 
királyság közeledése, és az új időknek jelei olyan ígéretek és 
várakozások, amelyekre így, vagy úgy, de az összes keresztény 
irányzat számít valamilyen módon és formában. Ahogyan 
azonban a neves középkori misztikus szerző, Eckhart mester 
oly találóan megfogalmazza: "A teológusok ugyan vitatkoznak, 
de a világ misztikusai mind egyazon nyelvet beszélik", a 
különféle teológiai és filozófiai bölcselkedések között 
meglehetős egyet nem értés és zűrzavar uralkodik annak 
tekintetében, hogy vajon mire is számítsunk pontosan, amikor 
ezt a bizonyos "Országot" várjuk. 

Jelen korunk kiemelkedő jelentőségű gnosztikus 
tanítója, Tau Malachi igencsak bölcsen különbséget tesz 
teológia és teozófia között (fontos megjegyeznünk, hogy a 
teozófia kifejezés ebben a megközelítésben teljesen független a 
Madame Blavatsky nevéhez kapcsolható  irányzattól), 
kihangsúlyozva ezzel a mindkét kifejezésben tetten érhető 
paradoxont. A teológia szó jelentése "Istenről való 
gondolkodás", — amely valójában — meglehetősen bajos 
foglalatoskodás, hiszen Isten alapvetően kívül áll a hétköznapi 
megismerés határain, így a róla való gondolkodás voltaképpen 
puszta spekuláció szintjét érheti csak el. A teozófia szó eredeti 
jelentéstartalmát — az "isteni bölcsesség" kifejezésben 
ragadhatjuk meg leginkább, azonban ezen a pontos felvetődhet 
bennünk a kérdés, hogy vajon ki lehet közülünk olyan bölcs, 
mint az Isten. Akárhogyan is, a misztikus élet szempontjából 
egy helyesen értelmezett teológiai hozzáállás, ahol az "Istenről 
való gondolkodást" inkább egyfajta "Istenre való gondolással" 
váltjuk fel, képes lehet elvezetni bennünket a helyesen 
értelmezett teozófiai beállítódáshoz, amelynek során nem 
intellektuális módon kívánunk szert tenni az isteni 
bölcsességre, hanem sokkalta inkább engedjük Istennek, hogy 
bennünk és rajtunk keresztül nyilváníthassa ki a saját 
Bölcsességét. Amennyiben így teszünk, úgy minden 
reményünk meglehet arra, hogy előrehaladhatunk a misztikus 
életben, ugyanis ahogyan azt a szúfi bölcs, Suhrawardi 
megfogalmazta: "Az Istenség sohasem fukar a láthatatlannal". 


Sajnos azonban nagyon sok vallás és hitrendszer 
esetében tetten érhető, hogy a külsőségekben megnyilvánuló 
sajátosságok mellett a belső, misztikus tapasztalás korántsem 
képvisel akkora jelentőséget, mint ahogyan azt minden 
tekintetben megérdemelné. Sokszor a különféle elöljáróságok 


162 


és tekintélyek kimondott zárkózottsággal és elutasítással 
viseltetnek akkor, ha valaki a misztikus élet felé kinyilvánított 
törekvésekkel fordul hozzájuk. Talán a legszomorúbb eset, 
amikor ezt a fajta visszajelzést kapjuk: "Neked ezzel nem kell 
foglalkoznod". Gnóziskeresőnek lenni azonban éppen ettől (is) 
igazán sajátságos beállítódás, életszemlélet és létmód, ugyanis 
ebben az esetben éppen azzal foglalatoskodunk, amellyel a 
fenti megítélés szerint "nem kell(ene) foglalkozunk", jelesül a 
misztikus élettel, a Végtelenség és Határtalanság, azaz az 
Istenség — személyes, szívbeli megtapasztalásával és 
megismerésével. Természetesen nem mondhatjuk, hogy a 
misztikus, vagy a gnosztikus képes lehet a maga teljes 
valójában megismerni a Megismerhetetlent, hiszen ahogyan 
korábban írtam róla, az Istenség felette áll a hétköznapi 
megismerés lehetőségeinek. Isten azonban minden kétséget 
kizáróan törekszik arra, hogy ezt a személyes, szívbeli 
megtapasztalást lehetővé tegye az arra törekvők számára, így 
pedig egy sajátos megoldásmódot alkalmazva cselekszik, 
nevezetesen az "önkorlátozás", vagy "limitáció" aktusával. 
Erről beszél az evangelista is, amikor így ír: "és az Ige testté 
lőn", hiszen ilyenkor a Határtalan, Megfoghatatlan és 
Megtapasztalhatatlan valamilyen módon behatárolttá, 
megfoghatóvá és megtapasztalhatóvá válik, kinek kinek 
aktuális állapota, a misztikus létben való előrehaladottsága és 
kegyelmi lehetőségei szerint. Ez persze nem azt jelenti, hogy 
Isten ettől valamilyen szinten is veszítene a végtelenségéből, 
csupán azt, hogy hajlandónak mutatkozik valamilyen 
mértékben korlátozni ezeket a tulajdonságait akkor, amikor 
belép a magunk személyes univerzumába. Hasonlóan működik 
mindez ahhoz, mint amikor valaki a Napba néz. Amennyiben 
túlságosan is intenzív mértékben ér minket a Csillag fénye, 
időlegesen, vagy akár véglegesen is károsodhat a retinánk, 

illetve szélsőséges esetben akár bele is halhatunk a 
"találkozásba", azonban amennyiben a Napnak fénye különféle 
közvetítő közegeken áthatolva, ezáltal pedig mérséklődve éri el 
a világunkat, úgy a gazdagodás, fény és élet különleges 
forrásává válhat. Ettől persze a Határtalan Fény nem válik 
kevesebbé, csak alkalmasabbá a velünk való találkozásra. Így 
érhető tetten az, hogy akárhány ember létezik a földön, annyi 
különféle istenélmény, istenkép és személyes megtapasztalás 
létezik. Mint ahogyan azonban a világosság, vagy a fénysugár 
sem azonos magával a Fénnyel, úgy az Istenség aktuális és 
személyes megnyilvánulási formája sem teljes mértékben 
azonos magával az Istenséggel. Bármennyire is magasztos, 
fennkölt és haladott képet őrzünk magunkban ugyanis az 
Istenről, az emberi észlelés és felismerés azonban 
természetéből kifolyólag mindenkor korlátozott marad, így 
alapvetően elhibázott feltételezés lenne azt hinnünk, hogy a 
magunkban őrzött kép egyenlő lenne a Forrással. Még ennél is 
nagyobb mértékű tévedés lenne továbbá azt gondolnunk, hogy 
a magunk istenképe akár valamivel is több, teljesebb, jobb, 
vagy igazabb lenne, mint a másik személy szívében megélt 
istenélmény, bármennyire is sokan estek és esnek bele 
mainapság is ebbe a hibába. 


Ugyanakkor nagyon fontos élnünk azzal az alapvető 
megkülönböztetéssel, amely elválasztja egymástól mindazt, 
ami az Isten, és ami úgymond a "nemisten". Sokszor halljuk 
ugyanis, hogy néhányan minden egyes  rezdülésüket 
hajlamosnak mutatkoznak az "isteni akarat" 
megnyilvánulásának tulajdonítani, és úgy tekinteni az 
életükben felmerülő kérdésekre, hogy azokat mintegy 
"megbeszélik az Istennel" és így végső soron minden 
döntésüket az Isten rendelése szerint valónak ítélik. 

Természetes, hogy saját létezésünk és akaratunk összhangba 
hozása az Isteni Akarattal alapvető jelentőségű a misztikus 
törekvések szempontjából, azonban fontos belátnunk, hogy 
mindez korántsem annyira egyszerű, mint ahogyan sok 
karizmatikus irányzat állítja. A Határtalan felé való törekvés 
kezdeti szakaszaiban gyakori illúzió, hogy összekeverjük 
magunkban a saját törekvéseink, vágyaink és tökéletlenségeink 
késztetéseit a valódi Isteni indíttatással. Ezekben az esetekben 
hajlamosnak . mutatkozunk minden saját  rezdülésünket 
valamiféle transzcendens élménynek tulajdonítani, ahelyett, 
hogy elfogadnánk, bizony ez még minden tekintetben rólunk 
szól. Így állnak elő a mainapság annyira széles körben elterjedt 
"instant  megvilágosodások", vagy kétnapos  képzéseken 
elsajátítható  "önrealizációs élmények" és  "felébredések". 
Mindezek persze fontos részét képezik spirituális életünknek, 
azonban az óvatosság, éberség és a megkülönböztetés 
képességének magas foka szükségeltetik ahhoz, hogy képesek 
legyünk eligazodni ebben a sok esetben igencsak kacifántos 
útvesztőben. 


Bármennyire is kétkedéssel viszonyulok a különféle 
"mester-kultuszok" irányában, — főként korábbi rossz 
tapasztalataim, és a különféle botrányos  félrevezetések 
előfordulási gyakoriságai miatt, mégis úgy tartom, hogy egy 
igazi, autentikus és hiteles tanító jelenléte felbecsülhetetlen 
értékű kincset jelenthet ezen az Úton, hiszen képes lehet 
segíteni . a —  törekvőt abban, hogy a szükséges 
megkülönböztetéseket és elkülönítéseket megtegye. Mivel 
azonban ilyen autentikus, valódi és hiteles mestert találni 
napjainkban szinte lehetetlen vállalkozásnak bizonyul, a 
legtöbbünk számára nem marad más választás, mint hogy saját 
magunk verekedjük át magunkat a mocsárvilágon. Ennek a 

magányos utazásnak persze ugyancsak megvannak a maga 
veszélyei, útvesztői és buktatói, ám véleményem szerint még 
így is sokkalta jobban járunk, mint ha áldozatul esnénk a 
milliónyi "áltanító" valamelyikének. Ők ugyanis vagy akarva, 
vagy pediglen akaratlanul mindannyian a "vak vezet(ne) 
világtalant" hibájába esnek. Sokakat egyszerűen a profit, az 
anyagi haszonszerzés, vagy a mások felett gyakorolt hatalom 
vágya vezérel, míg mások inkább az egyszerű tudatlanság 
árnyékában vágnak bele a "tanítóságba". Véleményem szerint a 
legtöbben közülük pusztán jó szándékú tanítani vágyók, akik 
néhány lépéssel mások előtt járva abba az illúzióba esnek, hogy 
ezzel a pár lépéssel voltaképpen már be is járták az egész utat, 
így pedig képesnek érzik magukat arra, hogy másokat is 
végigvezessenek rajta. Minthogy azonban maguk sem látnak 
előbbre annál a néhány lépésnél, amelyet már maguk is 
megtettek, a legtöbben tanítványaikkal együtt esnek bele abba 
a gödörbe, amely csupán néhány újabb méterrel fekszik 
kicsivel távolabbra tőlük. Bármennyire is vágyunk tehát 
valamiféle külső tanítóra, útmutatóra és mesterre, sajnos 
szembe kell néznünk azzal, hogy szinte lehetetlenség lesz 
találnunk akár egy igazit is a hamis mesterek tömegében. Nem 
véletlen, hogy a szúfi tradíció képviselőinek körében már a 
középkor folyamán elterjedt hagyománya volt annak, hogy 
autentikus mesterek hiányában úgymond "halott mesterek" 
oltalmába helyezték magukat, és már eltávozott tanítók 
munkáit tanulmányozván vágtak neki, haladtak előre az Úton. 
Én magam személy szerint napjaink Gnóziskeresői számára is 
ezt a megoldást ajánlom. Klasszikus gondolkodók, írók és 
mesterek munkáit olvasván, gondolatvilágukba betekintést 
nyervén és útjukon haladván képessé válhatunk elsajátítani 
valamennyit mindabból, ami ezeknek az embereknek kincseit 
képezte, illetve misztikus szempontból teljesen bizonyosak 

lehetünk afelől, hogy a régen eltávozott bölcsek öröksége új 
életre kel bennünk,  lelkiségük pedig  tanítónkul és 
tanácsadónkul szegődik majd. 


Ezt a gondolatmenetet vizsgálva rátapinthatunk annak 
lényegére, hogy miért is oly nehézkes értelmeznünk olyan 
gondolatokat, mint az "Isten Országa". A különféle teológusok 
vallásos értelmezése legalább ugyanannyira átláthatatlannak, 
kacifántosnak és kizárólagosságra törekvőnek bizonyul, 
akárcsak a misztikusok kísérletei tapasztalataik átadására. 
Mindezen persze nem érdemes csodálkoznunk, elvégre Yeshua 
közvetlen tanítványainak véleménye is  megosztottnak 
mutatkozott, legalábbis a mainstream evangéliumokat 
vizsgálván azt érezhetjük, hogy a kortársak az Ország 
megvalósulását főként az anyagi síkon várták, kevés figyelmet 
szentelve az üzenet intrapszichés értelmezésének. Isten igazi 
Országának eljövetelével kapcsolatban azonban érdemesebb 
lenne valamiféle sokkalta érdekesebb, izgalmasabb és 
emelkedettebb helyszínre számítanunk, mint ez a külső, anyagi 
világ. A Tamás Evangélium második Mondása, amelyet 
gondolatmenetem nyitányaként segítségül hívtam, a fősodorba 
tartozó forrásoknál sokkalta egzaktabb, és 
félreértelmezhetetlenül tisztább módon hozza tudomásunkra 
mindazt, amit Krisztus Üzenete feltárni kíván számunkra. Az 
eredeti szövegezés szerint ugyanis az "Ország" kifejezés 
helyett a "Malkuth" szó szerepel, amely sokkalta inkább jelent 
királyságot, uralmat, vagy jelenlétet, mindezt ráadásul olyan 
ezoterikus, kabbalisztikus értelmezésben, amelyet Yeshua 
korában a beavatottak kimondottan jól ismertek. A "Malkuth" 
szó ugyanis egyfajta belső, individuális és lelki jelenlétre, 
uralomra utal, nem pedig egy külső, látható és kollektív módon 

amikor "Új Jeruzsálemről", "Isten Országáról" és "Krisztus 
Második Eljöveteléről" beszélünk, akkor célszerű ezeket egy 
sokkalta mélyebb, elvontabb és szimbolikusabb értelemben 
vizsgálnunk, mint azok, akik a Mennyországot egy égi 
királyságként képzelik el, ahol Krisztus trónol a főhatalmon, 
uralma alatt pedig új világ szerveződik. Így értették 
valószínűleg Yeshua kevésbé avatott kortársai is az Üzenetet, 
és ezért is okozott sokak számára kiábrándultságot és 
csalódottságot, amikor ez a második eljövetel nem valósult 
meg. Ha azonban abból indulunk ki, hogy a "Malkuth" valóban 
bennünk és körülöttünk ölt alakot, egyre inkább feltárulhat 
előttünk az Evangélium örömhíre. 


A mustármag példázata ugyancsak ismert előttünk, mint 
az apró magból kikelt gigantikus méretű fa, amelynek 
lombkoronájában az ég madarai megpihennek.  Yeshua 
szülőföldjén azonban nem éltek ekkora fák, ráadásul az arrafelé 
honos — mustármag fája tulajdonképpen inkább egy 
nagyobbacska bokorra hasonlít. Mindez azonban egyáltalán 
nem ok a csalódottságra, hiszen amennyiben a "Mennyek 
Országa" valóban a "Malkuth" szóval kerül kifejezésre Yeshua 
által, úgy a belőle kifejlődött gigantikus fa nem más, mint 
maga az Élet Fája. A kabbalisztikus hagyományban a 
"Malkuth" ugyanis nemcsak a királyság és a jelenlét szavakkal 
rokonítható, hanem egyike az Életfa tíz  Sephirájának 
(misztikus edény, amely a hagyomány szerint mintegy felfogja 
az Istenség kiáradó kegyelmét, és csatornázva árasztja ki a 
világba), amelyekre az Univerzum épül. A Malkuth a legalsó 
Sephira, voltaképpen az Életfa alapja, vagy magja, amely 
voltaképpen megegyezik ezzel a világgal, a látható, emberi 
világgal. A felette álló edények már a felsőbb, mennyei 
világokat jelölik, így az "Isten Országából", mint magból 

kisarjadó gigantikus fa voltaképpen a Teljességet jelképezi. 
Tehát a Malkuth, mint királyság valóban a Teljesség Magja, 
amely ha kisarjad és fává érik, akkor felsőbb ágain és 
koronáján valóban az ég madarai, azaz a mennyei lények élnek, 
rajta felmászván pedig magához az Istenhez jutunk. 


Ez a fa azonban látható módon sokkalta több, mint 
egyfajta materiális síkon megnyilvánuló entitás, ugyanúgy, 
mint ahogyan az Isteni Ország megnyilvánulása is sokkalta 
magasztosabb, mint egy materiális, világi ország, vagy 
valamiféle transzcendens, újfajta világrend. Maga a "Malkuth" 
végső soron nem más, mint a mi belső világunk, amely belső 
világ egyszerűen szomjazik a fényre, és bármennyire rejtetten 
nyilvánul ez meg sok emberben, mindannyiunkat jellemez 
egyfajta tudattalan, vagy tudatos törekvés a Fényesség felé. 
Még azok az embertársaink is, akik látszólag semminemű 
figyelmet nem hajlandóak szentelni a metafizikai kérdéseknek, 
legalább a mindennapi kínlódásaik és szenvedéseik útján 
képesek néhány kósza villanás erejéig időről időre realizálni 
önmagukban ezt a vágyakozást, legalábbis a "valami még 
hiányzik" szintjén. Sajnálatos módon nincsenek tudatában 
annak, hogy mi is ez a "valami", de legalább valahol, legbelül 
érzik. Ez a mustármag, az "Ország", a "Malkuth". A mag, 
amely kezdetben kisebb valamennyi magnál. Az Isteni Szikra 
rejtett, elveszettnek hitt fénye, amely sokunk esetében 
kezdetben nem több, mint egy annyira halovány derengés, 
hogy alig-alig vagyunk képesek felfedezni önmagunkban és 
másokban. Illetve, ha fel is fedezzük, sokunk eleinte 
délibábnak, lidércfénynek és tündérmesének hiszi. Azon állapot 
még ez, amelyet a népmesékben a "szegény ember", a három 
gyermek apjának archetípusában ragadhatunk meg. Egész 
életét szegénységben élte végig, ráadásul ő maga nem is igazán 

törekszik kikerülni még ebből a szegénységből, és a legtöbb 
mesében csupán a gyermekei, pontosabban a mese végén 
királlyá váló legkisebb gyermek által válik csak gazdaggá. Így 
van ez a maggal is. Ott lakozik benne a lényegiség, azonban 
csak az ágai által érheti el azt a magasságot, ahol az ég 
madaraival, a mennyei lényekkel találkozhat, és teremthet 
kapcsolatot. 


Egy másik nagyon érdekes gondolat kívánkozik még 
ide, ez pedig a sok esetben meglehetősen ellenszenves módon 
ábrázolt "menyasszonyság" szimbolikája. Az ellenszenvesség, 
legalábbis a belőlem kiváltott változata véleményem szerint 
abból fakad, hogy az eredeti szimbolikától messze eltávolodva 
egyfajta érzelgős, szentimentális Istenkapcsolat jelölésére 
Amennyiben azonban ennél kissé mélyebbre merülünk, 
felfedezhetünk egy igazán különleges  jelentéstartalmat, 
nevezetesen hogy a "Malkuth", azaz a "Királyság", "Ország", 
vagy "Jelenlét" fogalomhoz társítható a  kabbalisztikus 
bölcseletben "Kallah", azaz a "Menyasszony" képe. Ez a 
megjelenési forma voltaképpen nem más, mint a JHVH 
tetragrammaton második "H" betűje, azaz az úgynevezett "Alsó 
Shekinah". A Shekinah az Isteni Lélek, azaz lényegében a 
Jelenlét kozmikus kiáradása a megnyilvánuló világban. Az első 
"H" a transzcendens Shekinah, az Anya, míg a második a 
látható módon megnyilvánuló Jelenlét, azaz a Leány, vagy a 
Menyasszony. Ez pediglen nem más, mint a megnyilvánuló 
világ, a makro- és a mikrokozmoz egyaránt, körülöttünk és 
bennünk. Ez a Menyasszony, ez a mélybe szakadt Isteni 
Fénymag az, amely lelkünk igazi, valódi, legbelső lényegét 
képezi, és misztikus értelemben ez az, amelyet egyesítenünk 
kell a Vőlegénnyel, azaz lelkünk felsőbb, Isteni lényegével, 

vagy Máni próféta szavait kölcsönkérve, az Angyali Fivérrel. 
Ez voltaképpen nem más, mint a kabbalisztikus Életfa egy 
magasabb Sephirája, amely a bölcseletben a Vőlegény, illetve a 
Fiú képét jeleníti meg. Még tovább haladván azt láthatjuk, 
hogy ez az egyesített állapot, a Menyegző is csupán egy 
állomás, hiszen a Fiú képe az, amelyben egy magasabb 
világból származó Szülőpár, az Atya és az Anya megnyilvánul. 
Azt mondhatjuk tehát, hogy a Menyasszony és a Vőlegény 
egyesítésével jutunk el a Fiúhoz, azaz a Fiúság állapotához, 
amely voltaképpen az Istenséghez való eljutás előszobája. 


Nem hiába jelenti ki az Isteni Logosz Yeshua szavai 
nyomán, hogy "Én vagyok az Út, az Igazság és az Élet. Senki 
sem juthat el az Atyához(Anyához), csakis általam". A 
bölcsességtradíciók szerint ugyanis az Életfán az Istenhez 
vezető Út kihagyhatatlan állomása a Fiú, azaz a fiúság, a 
gyermekség megélése, ehhez azonban feltétlenül szükséges, 
hogy a saját lelkünket menyasszonnyá tegyük. Fontos azonban 
mindenek előtt és felett látnunk és tudatosítanunk, hogy a 
menyasszony-vőlegény-házasság szimbolika ebben az esetben 
egyáltalán nem valamiféle materiális, vagy intézményi 
házasságot jelöl, hanem csakis és kizárólag a spirituális síkon 
mutatkozik meg ennek az értelme. Mint ahogyan ugyanis a 
Shekinah is kétféle természettel rendelkezik, jelesül a 
transzcendens (Felső) és a megnyilvánuló (Alsó) formával, úgy 
ez a kettősség ránk is áll. Mi magunk is egyaránt rendelkezünk 
megragadható és megnyilvánuló természettel (menyasszony) és 
felső, transzcendens természettel (vőlegény). Fontos azonban 
megtennünk azt a kitételt, hogy a férfi-női megnevezések 
szigorúan spirituális síkon értendőek, és még véletlenül sem 
hozhatóak párhuzamba a hagyományos, vagy éppenséggel 
"nem hagyományos" férfi-nő kérdésekkel. Sajnálatos módon 


171 


azonban a materiális, vagy legalábbis intellektuális 
gondolkodású befogadók rendszerint félreértik ezeket a 
szimbolikus kifejezéseket, és olyan rettenetes 
megkülönböztetések forrásává teszik, mint amilyenekre 
mondjuk a patriarchális társadalmi berendezkedés épül. 


Az alsó terület, amely valójában az "Isten Országa" 
képezi mindazt, ami megnyilvánulhat bennünk abban a 
folyamatban, amelynek során önmagunk a látható felől 
fokozatosan a láthatatlan felé kezdjük fordítani tekintetünket. 
Ahogyan egyre inkább előrehaladunk a spirituális úton, belső 
országunk egyre szebb, rendezettebb, tisztább és tetszetősebb 
lesz, mintegy készen arra, hogy valóban királyi vendégeket 
fogadhasson, és az ég madarai valóban a koronájában 
fészkelhessenek. Egy ponton pedig elérkezetté válik az idő 
arra, hogy maga a Király is bevonuljon, azaz hogy lelkünk 
alsóbb szférái egyesülhessenek azzal a csodálatos, végső 
Valóssággal, amely lényünk legbelső lényegét képezi. Úgy 
érdemes elképzelnünk mindezt, mint önmagunk lehető legjobb, 
legteljesebb, legmagasztosabb és legnagyszerűbb 
megnyilvánulási formáját. Amint tehát lelkünknek ez a végletes 
szétszakítottsága, amelyben lényünk alsóbb természete 
leválasztódott a felső, mennyei, angyali ideálról, a királyi 
menyegző szimbolikájában megszűnik, végre megvalósul az a 
cél, amelyet az egyes tradíciók  megvilágosodásnak, 
beteljesedésnek, —— felébredésnek, —— szabadulásnak,  — vagy 
megváltásnak neveznek. Mindez azonban csupán egy lépés a 
sok közül, ahogyan az Életfán sem a Fiúság és a Gyermekség a 
legmagasabb állapot. A Királyság, a Jelenlét, a Malkuth csupán 
állomás, a Menyegző és a Király bevonulásának előfeltétele, 
azonban A Fiún keresztül még valóban el kell jutnunk az 
Atyáig (Anyáig), onnan pedig még ki tudja, hogy meddig. Az 

élet végtelen vándorlás, fejlődés és gazdagodás, hiszen az 
Istenség a maga teljességében sohasem válik számunkra 
elérhetővé, ám sohasem szűnik meg egyre és egyre többet adni, 
megmutatni és feltárni Önmagából. Egyre inkább egyesülünk, 
Egyé válunk Vele, ám mégis mindig és mindig adatik majd 
újabb állomása az Egyesülésnek. 

Mi a baj a pszichológiával? 


Meglehet, hogy semmi. Amennyiben abból indulunk ki, 
hogy a legtöbb ember számára a továbbiakban felvázolt 
gondolatok jelentős része nem minősül problémának, sőt mi 
több egyenesen igaztalannak fogják találni őket, talán 
érdemesebb volna úgy megfogalmaznom a felvetést, hogy 
nekem magamnak vajon mi bajom a pszichológiával. Azonban 
ha ténylegesen sor kerül a cím ilyetén való módosítására, úgy 
már joggal mondhatom, hogy kimondottan sok bajom van vele. 


Két kitételt látok szükségesnek megtenni a 
gondolatmenet kapcsán. Elsősorban előre kell bocsátanom, 
hogy véleményem, mint ahogyan minden egyes vélemény, 
meglehetősen szubjektív, egyéni élményeken, tapasztalatokon 
és gondolkodási kereten alapul, így természetesen nem 
törekedhet, és nem is tarthat igényt abszolút érvényességre és 
megdönthetetlenségre. Nem is célom, hogy ebben a szellemben 
ismertessem álláspontomat, és az abszolút igazság 
kinyilatkoztatására való képesség illúziójával sem élek. 
Véleményem csupán egy lehetséges szemléleti keretet, egy 
talán kevéssé ismert és tudatosított szemléletmódot szeretne 
közvetíteni, amelyet mindenki a saját tetszése szerint ragadhat 
meg, vagy vethet el. 


Másfelől azonban szükségesnek érzem egyértelművé 
tenni, hogy a pszichológiával kapcsolatos véleményem 
megfogalmazását nem laikusként, vagy a tudományág iránt 
valamelyest érdeklődő személyként teszem, hanem akadémiai 
szintű ismeretek, rálátás és szakmai tapasztalatok birtokában. 
Mindezt azért érzem fontosnak leírni, mert sok esetben 
tapasztalom a kortárs pszichológia éppen regnáló elitjének 

részéről, hogy a negatívumokra rámutató esetleges kritikákat 
hajlamosnak mutatkoznak a kritikát megfogalmazó személy 
képzetlenségének, tudatlanságának, avatatlanságának, avagy 
éppen a pszichológiával kapcsolatos korábbi rossz élményeinek 
számlájára írni, tudatosan devalválva a kritika forrását ahelyett, 
hogy magára a kritikai észrevétel tartalmára irányítanák a 
figyelmet. Éppen ezért — szeretném  — nyomatékosan 
előrebocsátani, hogy észrevételeimet a Magyarországon 
működő pszichológus képzést elejéről a végéig bejáró, az 
egyetemi oklevelet megszerző, és a szakmában egy ideig 
praktizáló személyként teszem, nem pedig néhány divatos 
könyv és internetes cikk átlapozása után. 


Az első problematikus pontot véleményem szerint abban a 
tekintetben lenne érdemes megfogalmazni, hogy ránézünk a 
pszichológiai képzési rendszerek szerkezetére, na meg arra, 
hogy mekkora szakadék tátong eszmény és valóság között. 
Hajdanán a pszichológia olyan területnek számított, amelyet az 
ősi misztikus tanokhoz hasonlóan leginkább egyfajta mester- 
tanítvány viszonyrendszerben lehetett elsajátítani. Az egyes 
mesterek ( a példa kedvvért nevezzük őket most így ) részint a 
saját . magukon, részint pedig  pácienseiken végzett 
megfigyeléseik alapján állították fel téziseiket, illetve ezek 
alapján dolgozták ki azokat a módszereket, amelyeket aztán 
önmagukon és betegeiken is kipróbáltak abból a célból, hogy 
megbizonyosodjanak érvényességükről és 
alkalmazhatóságukról. Mindez nem nélkülözhette a teljes 
odaszántságot és az önmagukon végzett, olykor szinte heroikus 
árnyékmunkát. Úgy is fogalmazhatunk, hogy a pszichológus 
első és legfontosabb páciense voltaképpen saját maga volt, és 
önmagát megismervén folyamatosan törekedett arra, hogy még 
véletlenül se essen bele a "vak vezet világtalant" 

problematikájába, amely sajnos egyáltalán nem ritka a 
"szakma" jelenlegi képviselőinek körében. 


Sigmund Freud például orvosként fordult a lélektan 
felé, és a korábban gyógyíthatatlannak bélyegzett "hisztériás" 
betegeken próbált segíteni a saját, újfajta módszerével, amelyet 
pszichoanalízisnek nevezett el. A módszer lényege voltaképpen 
abban állt, hogy a lélek azon rétegeibe szállt alá különféle 
technikák segítségével, ahová korábban csupán a sámánoknak, 
hierofánsoknak és gyógyítóknak volt bejárásuk, és ahol 
rendszerint azok a tudati tartalmak süppednek le, amelyeket az 
egyén ilyen, vagy olyan oknál fogva lelkének legmélyebb 
bugyraiba temetett el. Részint azért, mert félelmetesnek, 
kellemetlennek, szégyenletesnek, vagy természetellenesnek 
találta, részint pedig azért, mert valamilyen korai, rendszerint 
gyermekkori törés erre kényszerítette. Az így lesüllyedt egyes 
tudattartalmak azonban egyáltalán nem maradnak nyugton a 
tudattalanban, hanem időről időre különféle félelmek, 
szorongások, fóbiák és komplexusok formájában járnak vissza 
kísérteni, jelentősen megcsapolva ezzel a személy életerejét. 
Mindez persze  kísértetiesnek,  elvontnak és bizonyos 
szempontból nézve "ezósnak", vagy "spirisnek" hangozhat, 
azonban nem szabad megfeledkeznünk arról, hogy a 
pszichológia ezen korai, autentikus művelői még erős 
érdeklődést mutattak a különféle misztikus és okkult 
bölcsességek irányában, így Freud is jártas volt a kabbalah 
területén, míg közvetlen tanítványa és későbbi riválisa, Carl 
Gustav Jung az alkímia, Gnózis és hermetikus tudományok 
elkötelezett vizsgálója volt. 


A korai iskola olyan módszereket tudhatott 
eszköztárában, mint az álomfejtés, hipnózis és szabad 

asszociáció. Ez utóbbi egy különleges módszer, amelynek 
keretében a páciens számára különféle hívószavakat és 
kifejezéseket, vagy éppen tintapacákat adtak, nekik pedig 
habozás nélkül ki kellett mondaniuk, ami először eszükbe ötlött 
róluk, vagy amelyre az adott jelenség emlékeztette őket. Így 
próbálták meg feltörni a tudattalan zárait, és felszínre hozni az 
oda lesüllyedt, megbetegítő impulzusokat. Látnunk kell 
mindenek felett, hogy ez egyáltalán nem számított akkoriban 
elkülönülő "szakmának", tudományágnak, kétnapos 
tanfolyamokon elsajátítható tudásanyagnak pedig pláne nem. 
Hasonlóan a régi idők beavatási iskoláihoz, a tanítványnak 
amellett, hogy már előzőleg rendelkezett a megfelelő 
tudományos, anatómiai, orvosi és gyógyszerészeti, na meg 
persze metafizikai előképzettséggel, a legtöbb esetben egy 
egész életen át tartó, a teljes ember odaadottságát megkívánó 
spirituális út vállalását jelentette, ha erre a területre lépett. Ez 
azonban azt is magában hordozta, hogy részben az elérhető 
mesterek, részben pedig az alkalmas tanítványok alacsony 
száma miatt az irányzat meglehetősen zártnak bizonyult, mint 
ahogyan pszichoanalízis néven napjainkban is zárt rendszert 
alkot, noha sajnos egészen más okokból kifolyólag. 


Freud tanítványai között voltak többek között a fentebb 
már említett C. G. Jung, A. Adler, a világhírű tintateszt 
kidolgozásával nevet szerző H. Rorschach, illetve a mester 
saját lánya, Anna Freud is. Az irányzat a nők számára is 
teljességgel nyitottnak bizonyult, gondoljunk csak olyan nagy 
nevekre, mint Jane Loevinger, Melanie Klein, vagy Sabina 
Spielrein. Olyan személyek számára nyújtott lehetőséget a 
korai pszichológia, mint Erik Erikson, Ferenczi Sándor, illetve 
a József Attila és Illyés Gyula kapcsán inkább ismert Kozmutza 
Flóra, aki egyébként kiváló analitikus pszichológusnak 

számított. A bécsi iskola aztán tovább fejlődve gyökeret vert 
Svájcban és Budapesten is, majd pedig az Egyesült Államok 
területén is. 


Nem kétséges, hogy a pszichológia tudománnyá válása 
és evolúciós fejlődése során számos olyan üdítő hatással 
szembesült, és épített bele saját corpusába, amelyek nagyban 
hozzásegítették nézőpontjának gazdagításához, illetve hogy az 
általa kínált gyógyító és személyiségfejlesztő erők szélesebb 
körben is hozzáférhetővé váljanak, azonban mindezzel együtt 
menthetetlenül elindult a tömegesedés és profitorientáltság 
irányában. Az egyre terjedő népszerűsége, kutatási 
eredményeinek széles körű alkalmazhatósága, és a tömegek 
befolyásolásának, irányításának és manipulálásának területén 
való felhasználásának lehetősége hozzájárult ahhoz, hogy 
felkeltse olyan rétegek érdeklődését, amelyek aztán a saját 
céljaikra használták ki és fel a pszichológiát. Egyre kétesebb 
tisztaságú —motivációkkal rendelkező szervezetek tűzték 
zászlajukra a tudományág követői által használt kifejezéseket, 
elméleteket és módszereket, felhígítva ezzel az eredeti 
felfedezések, tanítások és eredmények értékeit. Egyre több 
olyan ágazat, gondolkodási rendszer, személy, szervezet és 
szekta született meg, amelyek így, vagy úgy, de szerepeltették 
módszereik között a pszichológiai eljárásokat, a hitelesség és 
tudományosság látszatát kölcsönözvén belőle a saját 
struktúráik . számára. Így manapság sajnálatos módon 
pszichológiaként könyvel el a közvélemény olyan ágazatokat, 
elméleteket, gyakorlatokat és személyeket, amelyeknek 
valójában már semmiféle közük nincsen mindahhoz, ami a 
pszichológia eredeti lényegét képzi. 

A pszichológia divattá válásával voltaképpen két súlyos 
tendencia kifejlődése válik megfigyelhetővé. Nevezetesen a 
populáris igényeket kiszolgáló személyek és irányzatok 
robbanásszerű terjedése és terjeszkedése azon ágazatok 
rovására, amelyek a lélektan eredeti, mélyebb megismerésre és 
megértésre törekvő szándékát képviselik. A közvélemény 
nagyobb lelkesedéssel fogadja azoknak az ágazatoknak a 
térnyerését, amelyeknek programja,  emberszemlélete és 
célkitűzései összhangban állnak azzal, amelyet hallani szeretne, 
szemben azokkal a gondolati áramlatokkal, amelyek a 
"nemszeretem"  aspektusokat is érintik. A pszichológia 
tudománya önmagunk és a környezetünk mélyebb 
megismerésére és megélésére, az árnyoldalainkkal való sokszor 
kíméletlen, kendőzetlen és őszinte szembesülés eszköztára 
helyett a társadalomba való jobb beilleszkedés, helytállás és 
érdekérvényesítés, . azaz — mások befolyásolására, saját 
maguknak a munka és kizsákmányolás oltárán való 
hatékonyabb feláldozhatóságára, és a "gondolkodj pozitívan" 
jegyében a világ borzalmainak figyelmen kívül hagyására tett 
törekvések szolgálatára szegődött. Könyvek tucatjai szólnak 
arról, hogy miként építhetünk jobb önbizalmat, hogyan 
lehetünk  — önérvényesítőek, —vonzóbbak, hatékonyabbak, 
sikeresebbek és befolyásosabbak, illetve úgymond "miként 
hozzuk ki a legjobbat magunkból", vagy miként legyünk 
képesek elviselni a ránk zúduló értelmetlen és ostoba 
elvárásokat és követeléseket, azaz hogyan legyünk jobb téglák 
a falban, vagy olajozottabb csavarok egy ördögi masinériában. 
Mindezt persze úgy, hogy a lehető leghaloványabb fogalmunk 
ne lehessen minderről, hiszen voltaképpen bennünket is 
manipulálnak, fogságba ejtenek és megvezetnek akkor, amikor 
arról okítanak, hogy mi magunk miként érvényesíthetjük a 
saját érdekeinket és akaratunkat másokon. 

Mindezzel párhuzamban a pszichológia erősen 
eltávolodott attól az amúgy erőteljesen metafizikai, misztikus 
és okkult világképtől, amely eredetileg oly szerves részét 
képezte, és tipikusan két tévúton indult el. Az egyik ezek közül 
a szélsőségesen materiális és intellektuális, leginkább 
tudományos alapokra támaszkodó pszichológia, amely szerint 
az ember nem több, mint magasabbrendű állat, az evolúció 
egyik terméke, érzelmi, gondolati és spirituális életének forrása 
pedig csakis és kizárólag az agyunk, hormonrendszerünk és 
ideghálózatunk működésének egyéni mintázataiban keresendő. 
Ez a fajta gondolkodásmód száműzni igyekszik mindazt, amely 
az embert isteni lényegére emlékeztetné, és leginkább a 
mindennapi igények kielégítésének szintjére degradálja, 
legyenek azok akár biológiai, emocionális, szociális, vagy 
spirituális igények. Persze tagadhatatlan, hogy az idegélettan, 
neurológia és neuropszichológia eredményei számottevően 
hozzásegíthetnek bennünket önmagunk, környezetünk, a 
társadalom és a világ jobb és teljesebb megértéséhez, azonban 
a látókör kiterjesztésének, és az egyre  impozánsabb 
felfedezések megtételének álcája mögött végső soron az 
emberben a magasrendű állatság eszményét erősítik, láthatatlan 
módon legitimmé téve olyan trendeket, amelyek metafizikai 
szempontból finoman szólva sem legitimek. 


A másik ilyen tévút voltaképpen az inga teljes kilengése 
az egyik szélsőség, a fentebb taglalt tudományos-materiális 
nézőpont felől elmozdulván a másikig. Ezt én magam úgy 
fogalmaznám meg, mint egyfajta "álspirituális pszichológia", 
vagy "divatezoterikus pszicho-spiritualitás". Mindkét fogalom 
erősen degradáló, azonban véleményem szerint talán képes 
megragadni ennek az irányzatnak a lényegét. Ez a végleges és 
végletes  felhígítás, amelyet az úgymond "értek a 

pszichológiához" típusú laikus pszichológusok képviselnek, 
azaz sajnos a társadalmunknak egy eléggé jelentős hányada. 
Ők azok, akik a különféle bestseller írók pszichologikusnak 
álcázott műveit olvasván elhiszik magukról, hogy a jól csengő 
szlogenek és első olvasatra szemfelnyitónak ható "nagy 
életigazságok" olvasata nyomán néhány hónap alatt maguk is 
pszichológusokká váltak, önmaguk és mások hatékony 
diagnosztáivá, terapeutáivá és ha kell, befolyásolóivá és 
manipulálóivá. Ez a nézőpont azonban legalább annyira 
kártékony és hamis, mint az úgynevezett tudományos- 
materiális nézőpont. Elhitetni valakivel, hogy érteni fog valami 
olyasmihez, amelyhez valójában nem ért, ami pedig még 
rosszabb, azt a látszatot kelteni, hogy néhány hónap alatt valódi 
pszichológussá válhat bárki. Az ilyen ember lesz az, aki óriási 
magabiztossággal hangoztat különféle pszichológiai 
fogalmakat, amelyeknek sokszor még a valódi jelentésével 
sincsen tisztában, illetve  diagnosztizál olyan pszichés 
zavarokat a környezetében élőkön, amelyeknek természetéről 
legtöbbször semminemű valódi fogalma sincsen, persze, 
önmaga ezek alól mindig kivétel. Végül, de nem utolsó sorban 
kimondottan kellemetlen lehet mindez az egyébként egyetemet 
végzett és képzett pszichológusok számára, főként amikor a 
saját szakmai tudásukat kérdőjelezik meg ezek az emberek, 
mondván, minek kellett ehhez "öt-plusz-jóegynehány" év, 
amikor én két hónap alatt elolvastam ezt és ezt a könyvet és 
már most jobban tudom, mint a pszichológus. Kellemetlen 
élmény ez minden szakember számára, de hát sajna magára 
vessen a szakma, hiszen teljes egészében őket terheli mindezért 
a felelősség. Újabb jelentős probléma keresendő a 
pszichológusok képzési rendjében, legalábbis ami a hazai 
viszonyokat illeti. Mint korábban állítottam, a pszichológia 
hatékony műveléséhez komoly előtanulmányok, önmagunknak 

lehető legmélyebb megismerése, egy igazán hiteles és képzett, 
tapasztalt mester megléte, valamint teljes  odaszántság 
szükséges. Mindez persze nem mondana ellene felületes 
ránézésre mindannak, ahogyan a pszichológusok képzése 
jelenleg működik, ideértve ezzel az elképesztően hosszú 
képzési időt, a módszerek elsajátításának nehéz(kes)ségét, 
illetve a hatalmas áldozatokat és teljes odaszántságot. Azonban, 
mint ahogyan mondani szokás, az ördög a részletekben rejlik, 
így célszerű rámutatni arra, hogy miként gyilkolja szét ez a 
rendszer a pszichológia méltóságát. 


A pszichológia divattá válásával egyre nagyobb az 
igény a pszichológusok képzésére, így a magyarországi 
egyetemek a tömegoktatásra rendezkedtek be. Az egyik 
legpatinásabb budapesti egyetem például évente körülbelül 
százhúsz embert vesz fel, ezeknek többsége pedig aztán el is 
végzi az ötéves képzést. Mindez azonban azzal jár együtt, hogy 
szinte bárki jelentkezhet és felvételt nyerhet pszichológiai 
tanulmányok végzésére, ugyanis az egyetemek által 
megszabott, egyébként elképesztően magas ponthatár és 
képzési díjak messze nem jelentenek garanciát arra, hogy 
valóban az odaillő emberek számára adatik meg a lehetőség. 
Persze tudatában vagyok annak, hogy jelenleg éppen önmagam 
ellen beszélek, azonban én magam elképesztően hálás lettem 
volna és lennék most is abban az esetben, ha "oda nem illésem" 
már a képzés kezdeti időszakában egyértelművé vált volna, és 
egyáltalán nem éreztem volna csalódottságot, ha valami mást 
kellett volna tanulnom ehelyett. Hiszek ugyanis abban, hogy a 
ténylegesen pszichológusnak való személyek körültekintő és 
alapos megválasztása a későbbiek során minden fél javát 
szolgálja, hiszen a pszichológia pontosan az a szakma, vagy 
hivatás, amelyet csakis és kizárólag az elhivatottság, 

elkötelezettség, illetve bizonyos fokú  "kiválasztottság" 
tudatában lehet csak hosszú távon végezni. A magyarországi 
helyzet azonban avégett borzalmasan siralmas, mert az ötéves 
tanulmányok viszonylag zökkenőmentes elvégzése után a 
továbblépési lehetőségek meglehetősen korlátozottak, a frissen 
kikerülők pedig — kimondottan szűkkörű elhelyezkedési 
lehetőségekkel rendelkeznek. Nagy vonalakban az óvoda és 
iskola, illetve a klinika és a nevelési tanácsadók világa az, 
amely nyitottan viszonyul a pályakezdők irányában. Ezekre a 
helyekre éppen ezért borzalmasan nagy a túljelentkezés, a 
kiválasztott "szerencsés" keveseket pedig egyáltalán nem 
becsülik meg olyan fokban, ahogyan az a megfelelő szakmai 
fejlődés alapjául szolgáló önbizalom és önértékelés 
kialakulásához feltétlenül szükséges lenne. Minek is, hiszen 
úgyis állnak sorban elegen az ajtóban, és versengenek még 
ezért a munkahelyért. 


Bármennyire is anyagias — szempont, — azonban 
mindenképpen említést érdemel, hogy ezeken a területeken az 
elérhető kezdőfizetés voltaképpen annyira alacsony, hogy 
nemhogy motiváló erőt nem jelent, de még csak a mindennapi 
kiadásokra sem feltétlenül elég, pláne a mainapság irdatlanul 
magas albérleti díjak mellett. A kezdő pszichológus tehát azzal 
szembesül, hogy az alapvetően is rendkívül magas munkahelyi 
stressz jelenléte mellett még a mindennapi megélhetés 
nehézségei is a vállára kerülnek, amelyek lassacskán annyira 
felőrlik, hogy kevesen tudnak kiégés nélkül megmaradni. 
Ehhez kellene annak biztos tudata, hogy valaki tényleg erre 
született, ugyanis ha szemernyi kétség is felmerül az ifjú 
pszichológusban, akkor ez biztos előfutára annak, hogy idővel 
elhagyja a pályát, hiszen voltaképpen nem éri meg másért 
csinálni, mint hivatástudatból. Az elérhető eredmények, 


183 


sikerélmények és örömek köre ugyanis annyira szűkös, hogy 
egyáltalán nem tölti el a személyt a hasznosság, eredményesség 
és sikeresség élményével, hanem sokkalta inkább a megélt 
kudarcok,  elmarasztalások, illetve a súlyos munkahelyi 
rivalizáció hatására voltaképpen teljes mértékben kialakulhat a 
haszontalanság és az értéktelenség érzése. 


Mindehhez társulnak még a különféle továbbképzési 
kötelezettségek, amelyek szintén csillagászati összegekbe 
kerülnek, mégis alapvető feltételei a szakmai előremenetelnek. 
A probléma ugyanis abban keresendő, hogy Magyarországon a 
pszichológus szakma egy olyan zárt körű, magasan képzett elit 
kezében összpontosul, akiknek nem fűződik érdekük ahhoz, 
hogy az általuk birtokolt felhatalmazásokhoz, képzettségekhez 
és lehetőségekhez szélesebb körökben is hozzáférhessenek, 
ugyanis — magasan képzett  pszichoterapeutának lenni 
kimondottan jó anyagi vonzattal bír, főként ha minél kevesebb 
mértékű konkurenciával kell számolni. Mindezt úgy éri el a 
rendszer, hogy a feljebblépési lehetőségeket különféle új, 
lehetőség szerint minél drágább és minél hosszabb 
időtartamúra nyújtott képzések elvégzéséhez kötik, például a 
klinikai pszichológiai szakképzés Magyarországon négy és fél 
esztendeig tart, elvégzése pedig nagyjából, másfél-kétmillió 
forintba kerül. Ehhez társulnak még a különféle terápiás 
módszerek elsajátításának követelményei, amelyek nagyjából 
két-három millió forintnyi további befektetést igényelnek. 
Mindezt munka mellett, ráadásképpen úgy, hogy az átlagos 
pszichológus alapbér, amelyet kézhez kaphatnak a 
szakemberek, nagyjából százötven-százhetvenezer forint között 
mozog. Csak az összehasonlítás kedvvért, egy átlagos 
könyvesbolti eladó havi bérezése nagyjából százharminc, 
száznegyvenezer forintra rúg, tehát csupán egy-két tízezressel 

kevesebb, mint egy egyetemet végzett pszichológus illetménye. 
Ebből kellene megélni, elegendő időt fordítani a 
kikapcsolódásra, illetve kigazdálkodni ezeknek a képzéseknek 
a költségeit. Sajátságos lehetőség, amikor a munkahely 
átvállalja a képzés költségeit, tanulmányi szerződést kötve az 
illetővel, amelynek záradékaként elrendeli a képzési idő 
kétszeresének  ledolgozását az adott intézményben. Ez 
négyéves képzés esetén további nyolc év, kétéves képzésnél 
pedig négy év, amelyre gyakorlatilag az aspiránst odaláncolják 
a munkahelyre, felmondás esetén pedig kötelezik a képzési díj 
megfizetésére. A recept tehát egyszerű: ahhoz, hogy a pályán 
maradhasson valaki, még hosszú-hosszú és borzasztóan drága 
képzéseken szükséges részt vennie, amelyeket vagy saját 
zsebből, a rettenetesen alacsony fizetések mellett kell 
kigazdálkodnia, vagy pediglen voltaképpen el kell adnia saját 
magát hosszú évekre a munkahelyének, ahol pedig egyáltalán 
nem fenékig tejfel az élet. A szakemberek sokszor leterheltek 
az értelmetlen többletfeladatok, az erejüket meghaladó 
munkakövetelmények, és a személyes fejlődést súlyosan gátló 
munkahelyi rivalizáció és átléphetetlen hierarchia megléte 
miatt. 


Természetesen mondhatjuk, hogy az ennyire nehéz 
előrejutás alaposan kipróbálhatja az egyén rátermettségét és 
hivatástudatát, azonban jelen esetben egyáltalán nem ez a 
helyzet. Ezekben a berkekben leginkább egyetlen tényező 
szabja meg, hogy kiből lehet komolyabb és magasabb szintű 
pszichológus, aki akár képessé válhat emberi módon megélni a 
munkájából és emberhez méltó munkakörülmények között 
dolgozni. Ez a tényező pedig nem más, mint a pénz. Lehet 
valaki akármennyire elhivatott és egész életének odaszánására 
hajlandó, megfelelő anyagi tőke hiánya esetén sohasem lehet 

belőle teljes értékű, a szakmai hierarchia csúcsára eljutó 
pszichológus. Ugyanígy az anyagiak birtokában még a 
legalkalmatlanabb, leginkább pénzsóvár, és az egyéni érdekek 
mentén gondolkodó, törtető és másokat semmibe sem néző 
személy is eljuthat a szakma legnívósabb berkeibe, aki aztán 
nem lesz más, mint a pácienseit kizsákmányoló, hitegető és 
manipuláló valaki. A pszichológusok képzése jelenleg egyfajta 
piramisjáték jelleggel működik, amelynek keretein belül 
voltaképpen súlyos összegeket fizetnek a magasabb szintre 
való feljutásért, hogy aztán a legmagasabb szintek egyikén 
állva majd ők lehessenek azok, akik ezeket az összegeket 
bevasalják másokon, csillagászati órabérek formájában. A 
magasabb szintek elérésére képtelenek pedig amolyan "futottak 
még" szakemberek módjára tengethetik napjaikat éhbérért 
dolgozva, — extrém magas  stressz-szinttel jellemezhető 
munkakörülmények között. 


Végezetül, de egyáltalán nem utolsó sorban szeretnék 
még néhány gondolattal — visszakanyarodni ahhoz a 
problémához, amely jelenleg talán a legsúlyosabbnak 
tekinthető a pszichológia berkein belül. Nevezetesen az, hogy 
vajon mit is képvisel mainapság a szakma. Nem titok, hogy 
olyan világrendben élünk, amelynek fenntarthatósága abban 
rejlik, hogy az embereket jól irányítható, engedelmes, 
beletörődő és kérdések feltételére alkalmatlan masszaként tudja 
kezelni. Olyan embertömeg létrehozása a cél, amelyeket jól 
csengő és sokat ígérő mézesmadzagok és gumicsontok csalóka 
látszatával benne lehet tartani abban a mókuskerékben, amelyet 
a szerzésvágy, dominanciára, önérvényesítésre, mások kisszerű 
harcokban való legyőzésére irányuló vágyak tartanak 
mozgásban, és amely a társadalmi rendszert működteti. A 
pszichológia és a hozzá hasonló irányvonalak elvben azt a célt 

kellene, hogy szolgálják, hogy az emberi létezésmódok 
magasabb szintre való emelésével olyan érett, fejlett és kiváló 
személyiségek megteremtését segítsék elő, amelyek képessé 
tehetik az egyéneket arra, hogy ebből a körből kitörjenek, és 
igazi emberhez méltó, autentikus életet éljenek. Ezzel szemben 
azonban a jelenlegi pszichológia nem tesz mást, mint hogy 
elősegíti az egyén "megfelelő beilleszkedését és működését a 
társadalomban". A pszichés egészséget és jóllétet főként abban 
látja, hogy az ember mennyire képes, úgymond "jól működni", 
és megállni a helyét ebben a világban. Krishnamurti óta 
azonban jól tudjuk, hogy egyáltalán nem az a lelki egészség 
jele, ha valaki képes jól alkalmazkodni egy alapvetően beteg 
társadalmi rendszerhez. A pszichológia azonban azzal, hogy 
eltávolodni látszik gyökereitől, voltaképpen olyan eszközzé 
vált a  Hatalmasok kezében, amelyekkel kiválóan 
manipulálható tömegeket hozhatnak létre. 


Miként érik el mindezt? Alapvetően úgy, hogy a 
társadalmi trendekkel karöltve olyan hamis célokat, vágyakat 
és ambíciókat helyeznek az emberek fejébe, amelyek elérésére 
aztán megoldást kínálnak. Voltaképpen olyan, mintha egy 
kisgyereknek megmagyaráznák, hogy csak akkor lehet boldog, 
teljes és működő az élete, ha szert tesz mondjuk a piros 
homokozólapátra, majd pediglen arra ajánlanak számára 
eszközöket, hogy minél könnyebben elérhesse annak a 
homokozólapátnak a megszerzését. Optimális esetben ennek 
úgy kellene azonban történnie, hogy megtanítjuk a 
kisgyermeket arra, hogy miként tud hatékonyan homokvárat 
építeni eszközök nélkül, mondjuk a saját két kezével, merthogy 
piros homokozólapátja korántsem lehet mindenkinek. A 
pszichológiának is alapvetően ez lenne a feladata: 
visszavezetni az embert a maga teljességébe, azaz önmagához, 

és nem pedig abban erősíteni, hogy egy álságos, önmagától 
idegen és kevéssé önazonos életre rendezkedhessen be. Olyan 
ez, mintha a halat tanítanánk fára mászni ahelyett, hogy 
megmutatnánk számára a végtelen óceánt. A pszichológia 
divatos irányzatai azonban pontosan ezt teszik: kiszolgálják a 
mainapság divatos társadalmi trendeket azzal, hogy az 
embereket egy számukra alapvetően idegen és életellenes 
létmódhoz való alkalmazkodásra segítik hozzá, tehát 
voltaképpen a túlélésüket, vagy radikálisabb hasonlattal élve 
lassú agóniájukat segítik elő, nem pedig valódi élettel 
ajándékozzák meg őket. 


Vádaskodtam éppen elegen, mondhatnátok, csak éppen 
megoldási alternatívákat nem javasoltam. Nos, véleményem 
szerint a pszichológiának legelőször vissza kellene térnie 
ahhoz, amelynek céljából eredetileg megalkották a nagy 
elődök, nevezetesen hogy valódi spirituális útként megmutassa 
az embereknek a valós emberi létezés hatalmas lehetőségeit, 
illetve hogy ezen az úton visszavezesse őket eredeti 
önmagukhoz. A pszichológia azonban sajnálatos módon, 
egyfelől a tudományosság igényeinek való túlzott megfelelési 
vágya miatt, másfelől pedig a populáris közízlés kiszolgálására 
való törekvéseinek következtében menthetetlenül eltávolodott 
attól az okkult, misztikus és spirituális irányvonaltól, amely 
születésének pillanataiban még szerves részét képezte. 
Lemondott arról, hogy az ősi bölcsességhagyományok 
modernkori utódaként az emberfeletti élet tudásának 
áthagyományozója legyen, ehelyett pedig beérte azzal, hogy a 
modernkori társadalom hamis világának bérence, és a közízlést 
kiszolgáló rendszer legyen. Egy rendszer, amely kíméletlenül 
kiszűri a másképpen gondolkodókat, azonban a céljaival 
egyetértők tömegeiből olyan hierarchikus alapon szerveződő 

masszát képez, amelyben nagyjából egy szűkkörű elit 
nevezheti csak magát teljes értékű pszichológusnak, a többieket 
pedig az egyre és egyre jobb körülmények, megélhetés és 
növekvő presztízs ígéretével hitegetvén szorítják rá arra, hogy 
fenntartsák a rendszert. 


Véleményem szerint a pszichológiának vagy meg 
kellene teremtenie a mindenki számára azonos lehetőségeket 
biztosító képzési rendszert, vagy pedig le kellene mondani 
arról, hogy tömegtudomány legyen és visszatérnie a 
gyökereihez, nevezetesen a mester-tanítványi kapcsolatlánc 
keretein belül megnyilvánuló áthagyományozáshoz. Ez persze 
magában hordozza az elitizmus és kizárólagosság veszélyeit, 
azonban rá kell mutatnom arra, hogy ez az elitizmus burkolt 
formában már jelenleg is fennáll, és a szakma nyitottsága 
igazándiból csupán látszat. Attól, hogy elvben lehetséges az 
előrelépés, még nem válik valóssá az egyenlőség. Azzal, hogy 
elméletileg nyitott a fejlődés a rendszeren belül, az irreális 
anyagi követelmények miatt ez a nyitottság csupán az 
elméletek szintjén lehetséges. A tömegképzés jelensége, a 
kevesek számára végigjárható hierarchikus út megléte mellett 
olyan gyilkos elegy létrejöttét képezi, amely voltaképpen 
senkinek sem jó. Attól, hogy tömegesen bocsátják útjukra az 
egyetemek a pszichológusokat, még nem fogják megoldani az 
egyre és egyre szaporodó pszichés problémák jelenlétének 
kérdését, azonban jelentős károkat okoznak szakembernek és 
páciensnek egyaránt. Azzal, hogy az állami munkahelyek 
színvonala borzalmasan alacsony, voltaképpen rákényszerítik a 
frissen végzett szakembereket a magánpraxis idejekorán való 
megkezdésére, amelyet persze a felső elit foggal-körömmel 
ellenez, nem látván be, hogy voltaképpen éppen ők tehetnek 
erről a jelenségről. Amennyiben elfogadható, méltányos és 

valóban a fejlődést segítő képzési rendszert működtetnének, 
kiegészítve valódi munkalehetőségek biztosításával, akkor a 
kezdő szakemberek nem szorulnának rá a magánpraxis 
megnyitására, és kevesebb visszaélés lenne a páciensek 
rovására. Azzal ugyanis, hogy a megfelelő munkalehetőségek 
és a méltányos, minden szakember számára végigjárható 
képzési utak nem állnak rendelkezésre, a kezdő szakemberek 
számára a magánrendelés válik az egyetlen járható úttá, 
amelyhez azonban még valóban nem rendelkeznek megfelelő 
képzettséggel és tapasztalattal. Ők maguk folyamatosan félre 
fogják kezelni a betegeket, a páciensek pedig abban a tudatban, 
hogy valódi szakemberhez kerülnek, még csak nem is sejtik, 
hogy voltaképpen gyakorló tanulók kísérleti nyulaivá válnak. 
Persze, mondhatjuk, hogy a szakmai elit folyamatosan 
lobbizik, hogy ezeknek a tendenciáknak erejét vegye, azonban 
mindez olyan módon történik, mintha valakit eleve 
megfosztanának . mondjuk az  ivóvíztől, utána pedig 
megbüntetnék amiatt, hogy a közeli folyóból iszik. Azzal, hogy 
lépten-nyomon korlátozzák a magánrendeléseket, még nem 
oldják meg a szakma legnagyobb gondját, jelesül a 
tömegesedést, a színvonalas munkahelyek hiányát, és a 
továbbképződési lehetőségek biztosításának anomáliáit. 


Úgy gondolom, a pszichológia számára megérett az idő 
arra, hogy döntsön. Döntsön arról, hogy visszatér-e a saját 
gyökereihez, vagy továbbra is megmaradván a populáris 
igényeket kiszolgáló tömegesítés igényénél, végső soron 
lassacskán egy divatezoterikus ágazattá silányul. Véleményem 
szerint mindenképpen a visszatalálás lenne a megfelelő lépés, 
mégpedig olyan módon, hogy az az elért eredmények szerves 

Azt gondolom, hogy a kevesebb néha több, és a szakma hosszú 

távon többre menne kisebb létszámú, de ugyanakkor kellő 
mértékben alkalmas, elhivatott szakemberi gárdával, akiket 
megfelelő módon ki tud képezni, egészen az elérhető képzési 
szintek maximumáig, nem pedig egy piramisszerű elrendezést 
facilitálva — egyeseket  — felmagasztalni, — míg másokat 
ellehetetleníteni. Tudatában vagyok persze annak, hogy mindez 
nagyon sok, egyébként lelkes jelöltet zárna ki a pszichológusi 
pályáról, azonban hosszú távon mégsem vezetne zsákutcába 
jutott hivatásokhoz, a megfelelő munkahelyek és lehetőségek 
hiányában megélt kiégésekhez, és a végső csalódottságból 
fakadó pályaelhagyásokhoz. 


Mindebben persze alapvető szerep jutna azoknak, akik 
ebben az országban a pszichológusi elit köreibe tartozónak 
vallják magukat, azonban ők sajnos nem tesznek mást, mint a 
piramis csúcsán állva voltaképpen fenntartják ezt a páciensek 
és kezdő szakemberek számára egyaránt kizsákmányoló és 
félrevezető rendszert, elvégre a "status guo" minden kétséget 
kizáróan az ő boldogulásukat hivatott szolgálni. Hiába az 
elképesztően magas képzési keretszámok, hiába a szépen 
csengő ígéretek, a pszichológusként végzettek túlnyomó 
többsége még csak közelébe sem kerül ezeknek a páratlan 
lehetőségeknek. Azzal azonban, hogy huszonéves fiatalokat 
hitegetnek karrierrel, fényes jövőképpel és remek szakmai 
előmeneteli lehetőségekkel, voltaképpen megfosztják őket 
attól, hogy alaposabban belelássanak a szakmán belül uralkodó 
állapotokba. A "szakmai elit" egyfajta zárt, felsőpapi kasztként 
voltaképpen kitermeli saját maga alá az "alsópapság" kasztját, 
akik aztán, fizetve évtizedekig a képzések végeláthatatlan sorát, 
voltaképpen az ő fenntartásukat és eltartásukat segítik elő. 

Listám persze messze nem teljes és sok ponton 
valószínűleg hibás meglátásokon alapul. Lehetséges, hogy a 
csalódottság beszél csak belőlem és elképzelhető, hogy pusztán 
a saját sikertelenségem lehet felelős negatív véleményemért, 
ám akkor szabad utat engedek a kritikai észrevételeknek. Én 
magam lennék a legboldogabb, ha olyan pszichológiát 
láthatnék, amelynek keretein belül én magam is szívesen, 
büszkén és reményekkel eltelvén vallhatnám magamat 
pszichológusnak, azonban jelenleg egyáltalán nem állnak 
rendelkezésre ezek a tényezők. Hiszem és várom azonban, 
hogy idővel akadnak majd olyan személyek, akik a felső 
körökbe eljutván arra a döntésre jutnak, hogy változtatnak 
végre, és visszavezetik a pszichológiát oda, ahonnan jött, és 
ahova véleményem szerint tartozik, ismét a valódi 
megismerést, önkiteljesítést és önmeghaladást szolgáló, valódi 
tudománnyá és tradícióvá változtatva azt. 

Misztikus önmegvalósítás és önkiteljesítés 


Lássuk mindjárt először is a címet. Önmegvalósítás. .. 
veszedelmes kifejezés. Veszedelmes, jobban mondva inkább 
félreértelmezett,  közhelyesített, lefokozott, beszűkített és 
popularizált kifejezés, amely a modern értelmezésben már 
messze eltávolodott attól a jelentéstől, amelynek felvillantására 
ez a gondolatsor kísérletet tenne. Önkiteljesítés... ez már talán 
valamivel jobban hangzik, ugyanakkor ennek esetében is 
felvetődik a kérdés, hogy pontosan mit is teljesítünk ki az 
"ön-", vagy "önmagam" fogalma alatt. Misztikus... nos, ezzel 
már talán értelmes kiindulópontot találhatunk a 
vizsgálódáshoz. Misztikus —— szempontból  — megragadni, 
megvalósítani és megismerni valamit, illetve mély és 
bensőséges közelségbe kerülni valamihez, ami önmagunkon 
túlmutat, mindig másfajta módon történik, és minden 
szempontból valamiféle többletet hordoz, mint a hétköznapi 
módon történő tapasztalás esetében. 


Kezdjük azonban az önmegvalósítással. A mainapság 
divatos ezoterikus, vagy pszichológiai értelmezés szerint 
önmagunk megvalósítása alatt olyan folyamatok értendőek, 
amelyeknek során az individuum a képességei, lehetőségei, 
preferenciái és motivációi szerint találja meg a maga helyét az 
életben, éri el a saját maga által megszabott célokat, végső 
soron tehát érvényesíti az érdekeit és akaratát. Jó esetben ezt 
nem más emberek rovására teszi, azonban nem egy irányzat 
tartja legitimnek a másik elnyomását, legyőzését és magunk 
mögé utasítását azokban az esetekben, amikor jelenlétük és 
működésük gátló hatást fejt ki a saját önmegvalósításunkra. 
Még a sokaknak szemében alkalmas megoldásnak és 
életstratégiának minősülő asszertivitás is komoly veszélyeket 

hordoz magában, elvégre az  asszertív kommunikáció, 
érdekérvényesítés és önmegvalósítás jegyében sokszor csupán 
burkolt formában fejeződik ki ugyanaz az agresszió, versengés 
és elnyomás, legfeljebb a társadalom által elfogadott módon. 


Az önmegvalósítás tehát a hétköznapi értelmezésben 
voltaképpen nem jelent mást, mint a személy életterének és 
életterületének kiteljesítése, kisebb-nagyobb mértékben a 
környezet rovására. Élete során az egyén mindenféle 
elképzeléseket fogalmaz meg, célokat állít fel, és stratégiákat 
dolgoz ki ezeknek megvalósítására. Családot alapít, karriert 
épít, otthont teremt, majd taníttatja a gyermekeit és próbálja 
segíteni őket a maguk önmegvalósításának során. Bizonyos 
embereknél az önmegvalósítás eléri ugyan az intellektuális, 
vagy esetleg a vallásos-spirituális igényeket is, azonban nagyon 
sokak számára szinte csakis és kizárólag a materiális síkon 
valósul meg, semmivel sem meghaladva az anyagias igényeket. 
A "valósítsd meg önmagad" divatos szlogenje nagyjából így 
lehetne leginkább lefordítható: "dolgozz szorgalmasan, 
gyűjtögess, fogyassz, szerezz, terjeszd ki az életteredet, legyél 
hasznos tagja a társadalomnak. Érd el a céljaidat, szerezd meg 
az áhított munkát, pozíciót, címet és titulust. Légy jó 
szakember, apa/anya, férj/feleség/, állampolgár, ember, vagy 
bármi egyéb". Az önkiteljesítés már valamivel magasztosabb 
jelentéstartalmat sejtet, hiszen itt már talán felvetődik annak az 
érzése, hogy valami még hiányzik. Ha már minden anyagi, 
intellektuális, . vagy vallásos célunkat és igényünket 
megvalósítottuk, és a lehető legtöbbet, legjobbat, legszebbet 
kihoztuk magunkból az anyagi síkon, idővel talán feltesszük 
magunknak a kérdést, hogy vajon miként lehetnénk 
teljesebbek, önmagunkkal azonosak. Miként váljunk teljesebb 
személyiséggé, hogyan haladjuk meg önmagunkat? Ezen a 

szinten az egyén már képes valamelyest eltávolodni a 
hétköznapi igényektől, a társadalom által belénk oltott 
meggyőződésektől és céloktól, és ezeknél valamivel 
autentikusabb utak után kezd el kutatni. Itt azonban felvetődik 
a kérdés, hogy vajon végső soron mi az, amit ki akarunk 
teljesíteni "önmagunk" képében. Mi is vajon AZ, ami igazán 
vagyunk. Ezen a szinten már valamiképpen megérett a 
felismerés, hogy ez a bizonyos "AZ" már közel sem a testünk, 
a karrierünk, a szerepeink, kapcsolataink és életterünk, hanem 
sokkal inkább valamilyen belső szinten keresendő. Vajon az 
emocionális életünkről, vagy az intellektusunkról van szó? 
Valamilyen szinten igen, azonban mégsem teljesen. 


Sajnálatos módon gyakori félreértelmezés, hogy amikor 
az egyén végül rádöbben arra, hogy a valódi önkiteljesítés nem 
az — anyagi síkon keresendő, hirtelenjében áthelyezi 
szerzésvágyának fókuszát az intellektuális síkra, ezzel egyúttal 
pedig nagy lelkesedéssel tanulni, "önművelni", tájékozódni 
kezd, majd pediglen a frissen szerzett tudása birtokában 
hatalmas hévvel tudálékoskodni és okoskodni fog, illetve 
kioktat másokat azokról a dolgokról, amelyekkel kapcsolatban 
tudása ugyan több már a semminél, azonban még így is csupán 
felületesnek nevezhető csak. Továbbá megfigyelhető, hogy az 
intellektuális szinten való "gyűjtögetés" voltaképpen hasonló 
szabályok és szokások szerint működik, mint a pusztán anyagi 
természetű szerzési motiváció. Bármennyire is nemesebbnek, 
elvontabbnak, absztraktabbnak és megfoghatatlanabbnak tűnik 
az intellektuális önmegvalósítás, mint anyagias társa, lényegét 
tekintve itt is arról van szó, hogy miként tudunk még többet 
szerezni. Miként tehetünk szert minél több információra, 
tudás-, és  ismeretanyagra, amelyet aztán később meg- 
megcsillogtatván próbálhatjuk elkápráztatni a környezetünkben 

élőket, és bizonygatni számukra saját jelentőségünket és 
nélkülözhetetlenségünket? Hogyan bizonyíthatjuk be mások 
számára, hogy valami olyasmi van a birtokunkban, amely által 
többek, jobbak és értékesebbek vagyunk, mint ők? A tudás 
hatalom, tudjuk jól, és sokan nagyon könnyedén beleesnek 
abba a hibába, hogy az intellektuális önművelést és 
önmegvalósítást voltaképpen pusztán az anyagias síkon való 
haszonszerzés céljából végzik. Bármennyire is könnyedén 
elhitethetjük magunkkal, hogy a tudás gyűjtögetése mennyire 
magasztos élethivatás, voltaképpen semmi, de semmi értéke 
nincsen, ha az tisztán a haszonra irányul. 


Miként értelmezhető tehát helyesen az önkiteljesítés? 
Azt gondolom, hogy akkor lehet érdemben valódi 
önmegvalósításról és önkiteljesítésről beszélni, amennyiben az 
az "Én" helyes értelmezésével, és a vele való helyes 
azonosulással történik. Amennyiben az "Én" számunkra a testi 
valónkat jelenti, akkor kiteljesítése szükségszerűen az anyagi- 
materiális síkra fog irányulni. Ha ez az "Én" értelmezése az 
emocionális, vagy az intellektuális szférára irányul, akkor az 
önmegvalósítás valószínűleg a hatalom, befolyás, kontroll, 
vagy legalábbis a jelentőségteljesség és hatni akarás igényének 
kielégítésére fog mutatni. Utóbbi persze nagyságrendekkel 
jobb és emberhez méltóbb, mint a tisztán materiális természetű 
szerzésvágy, — azonban a háttérben álló motivációk 
szempontjából mégiscsak a múlandóra és változékonyra 
irányuló . marad. Az "Én"  lényegiségének misztikus 
szempontból történő megragadása voltaképpen abban a 
fogalomban történhet meg a lehető legteljesebben, amelyet C. 
G. Jung svájci pszichoanalitikus a "Selbst" szóban definiál. A 
Selbst voltaképpen az egyén létének legbelső magja, a 
személyiség központjának és teljes valójának kifejeződése. 

Olyan létező, amely magában foglalja mind a tudatot, mind 
pedig a tudattalant, valójában pedig a személyiség archetipikus 
teljessége valósul meg benne. A Selbst maga a mély-én, 
amelyben mindazon képességek, tulajdonságok, potenciálok és 
lehetőségek lakoznak, amelyeket az emberi lény a maga 
teljességét elérve kibontakoztathat magában. Jung szavaival 
élve a Selbst legmélyén lakozik az a bizonyos "Imago Dei", 
azaz az Istenség legtisztább képmása bennünk. 


Misztikus, alkímiai és mágikus szempontból tehát ez a 
Selbst, ez az Imago Dei képezi azt az "Én"-t, amelyre az 
önmegvalósítás és önkiteljesítés folyamata irányul. Lényegét 
tekintve nem végzünk egyebet ezen az úton, mint hogy 
egyértelmű megkülönböztetést teszünk azok között a dolgok 
között, amelyek ehhez a "mély-énhez" tartoznak, szemben 
azokkal, amelyek nem tartoznak szervesen hozzá. Én és "nem- 
én" között különbséget tenni voltaképpen nem jelent mást, mint 
hogy különbséget teszünk Isten és "nemisten" között. Előbbivel 
megpróbálunk direkt, személyes és misztikus kapcsolatba 
kerülni, míg utóbbit lépésről lépésre igyekszünk kizárni az 
életünkből. Sokan, főleg vallásos szemléletű emberek ezt 
egyfajta — önkorlátozásnak, lemondásnak, engedelmességi 
gyakorlatnak, vagy alázatnak értelmezik, azonban misztikus 
szempontból valójában nem történik semmiféle lemondás 
ebben a folyamatban. Annak felismerése zajlik csupán, hogy 
mely dolgok tartoznak valóban hozzánk, és melyek azok, 
amelyekkel kapcsolatban csupán tévesen hisszük, hogy 
lényünknek részét képezik. Így jelenik meg a látszólagos 
önkorlátozásban a teljes önkiteljesítés, azaz a "nem-én" 
illúzióinak és sallangjainak fokozatos leépítése, és a Selbst 
felszínre hozása. 

Ezen az úton haladván, a misztikus önmegvalósítás és 
önkiteljesítés ösvényén járván lassacskán meglepődve vesszük 
tudomásul, hogy mindaz, amelyet valaha az énünk szerves 
részének hittünk, az valójában csupán a "nem-én" egyik-másik 
sallang-szerű megnyilvánulása. Mindösszesen héjak, amelyeket 
lefejtvén a személyiségünk valódi lényege tárulkozhat fel. 
Amikor tehát — misztikus — szempontból beszélünk az 
önmegvalósításról, akkor tulajdonképpen azt a lehető 
legmagasabb rendű alkímiai, mágikus és misztikus folyamatot 
értjük alatta, amelynek során a lehető legnemesebb értelemben 
vett "Emberfeletti Ember" ébred fel ismét mély álmából 
bennünk. Szunnyadó  Istengyermekek vagyunk ugyanis, 
akiknek először fel kell ébredniük, azután pedig növekedniük 
kell, fokozatosan és folyamatosan megismerve Önmagukat, és 
tudatára ébrednünk lényünk valódi leglényegének. Annak a 
végső és varázslatos Titoknak, hogy voltaképpen "nem 
vagyunk az Istenen kívül", mint ahogyan lényegét tekintvén 
"semmi sem létezik az Istenen kívül". 


198 


Csillag a csillagok között 


"I believe in one secret and ineffable Lord 
and in one star in the company Of stars." 


Ezekkel a szavakkal indítván fogalmazza meg a maga sajátos 
Credo-ját, azaz személyes "hiszekegy-ét" a világtörténelem 
talán " legmegosztóbb — és  legkétesebb hírű spirituális 
személyisége, Aleister Crowley. A Gnózis keresésével 
foglalatoskodók körében talán senki sincs olyan, aki ne 
találkozott volna így, vagy úgy a nevével, és jelentőségét 
kiválóan példázza az a jelenség, hogy közömbösnek lenni 
irányában igencsak bajosan lehet. Valójában ugyanis a 
közömbösség számít a lehető legelmarasztalóbb és a 
legszámottevőbb kínkeserveket okozó reakciónak, amely a 
különféle alkotókat és szerzőket munkájuk "jutalmaként" 
megillethet, elvégre még a súlyosan negatív, lesújtó kritika is 
rendelkezik néminemű információtartalommal, jelesül hogy a 
munkálkodásunk legalább elindított a másikban valamit. Sőt mi 
több, nagyon sok esetben éppen a szélsőségesen túlzó, 
végletesen elmarasztaló kritika lehet a bizonysága annak, hogy 
üzenetünk éppen olyan területén találta meg a másik ember 
személyiségét, amely valamilyen szempontból átgondolásra, 
megvizsgálásra, átalakításra, vagy fejlesztésre szorul. Alkotói 
ténykedésem kezdeti periódusában történt meg velem, hogy 
rendkívüli mértékben megalázó, bántó, és a gyűlölet, lenézés és 
undor legmélyebb vermeinek sötétjét megjelenítő szavakkal 
illetett egy olvasóm, aki szerint voltaképpen nekem és a 
hozzám hasonlóaknak semmiféle jogunk nem lehetne az életre, 
avagy legalábbis valamiféle végletes és végleges elzárás 
mellett , szabadna csupán  léteznünk. Mivel akkoriban 
meglehetősen nehéz szívvel fogadtam az ehhez hasonlatos 

módon és stílusban megfogalmazott megnyilatkozásokat, 
szükségesnek — éreztem megvitatni a történést egy 
ismerősömmel, aki a lélekgyógyászat területén kiemelkedő 
rálátással bír az emberi viselkedés különféle megnyilvánulási 
formáira. —. Véleménye — sok — szempontból rendkívül 
lényeglátónak, szemfelnyitónak, sőt mi több, egyenesen 
megnyugtatónak és örömmel eltöltőnek mutatkozott számomra. 
Akkori szakmatársam ugyanis rámutatott, hogy inkább 
örülnöm kellene annak, hogy alkotóként ekkora hatással 
lehettem egy másik ember belső világára, még akkor is, ha ez a 
hatás ebben az esetben éppen szélsőséges dührohamban, 
pusztító gyűlölethullámban és hisztériás tagadásban nyilvánult 
meg. Véleménye szerint valószínűleg sikerült olvasóm 
személyiségének — olyan területét — megpiszkálnom a 
gondolataimmal és a stílusommal, ahol ő maga valamiféle 
mélyen gyökerező, elfojtással, tagadással és  ellentétébe 
fordítással rejtegetett sérülést, vagy önmaga felettes énje által 
elfogadhatatlannak és vállalhatatlannak ítélt késztetést hordoz. 


Olvasóm számára  — ugyanis feltehetően az 
szolgáltathatott okot a felháborodásra, hogy létezésem néhány 
pillanat erejéig emlékeztette őt arra, hogy a világban jelen 
vannak a sajátjától eltérő mértékben megfogalmazott és 
kinyilvánított élet- és értékszemléletek, életfelfogások és 
viszonyulásmódok, — amelyek természetükből adódóan 
fenyegetik azt a biztonságosnak,  bejósolhatónak és 
átláthatónak tartott világot, amelyet ő maga felépített saját 
magának, és amelyben nagyon mélyen próbál hinni. Az pedig, 
hogy a hozzám hasonló személyek léteznek, mindenféleképpen 
fenyegető tényezőként szerepel hajdani olvasóm világában, 
hiszen alapvetően veszélyezteti a számára elfogadható 
társadalmi rendet. Pusztító dühe azonban kétségtelenül a 

bizonytalanság érzését, és valamiféle kettősséget jelez 
személyiségében, hiszen egy kiegyensúlyozott és stabil, 
önmagával békében élő személyiséget nem szabadna 
megingassanak azok a pillanatok, amikor éppen olyan 
világokkal kerül szembe, amelyeknek törvényei, szokásai és 
különféle — megnyilvánulási formái valamilyen mértékben 
eltérnek a saját maga által képviselt sajátosságoktól. Egy érett, 
stabil és kiegyensúlyozott, biztos alapokon nyugvó belső 
világgal rendelkező individuumra ugyanis éppen az a 
tulajdonság jellemző, hogy egy másik világlátással való 
találkozása esetén nem azonnali lezárással, elhatárolódással, 
ítélkezéssel és elutasítással válaszol, hanem valamiféle 
visszafogott és óvatos kíváncsisággal közeledvén igyekszik 
alaposabban is górcső alá venni az abban rejlő értékeket. 
Amikor így tesz, akkor elsősorban azokat a tartalmakat 
próbálja felderíteni, amelyek alapot teremthetnek egymás 
megértésére, és a két világ között megnyilvánuló párbeszédre, 
amellett pedig, hogy nem válik vakká a különbözőségek 
irányában sem, azokat inkább egyfajta sokszínűség és üdítő 
változatosság megnyilvánulási formáiként értelmezi, és nem 
pedig elválasztó és elhatároló tényezőkként tekint rájuk. 


Mindennapi életünk során azonban alapvetően sémákra 
támaszkodunk, — hogy a bennünket érő tengernyi 
információáradatból kiválogathassuk a ránk vonatkozó, és 
számunkra fontos részleteket. Minthogy értelmünk kapacitása, 
és a rendelkezésünkre álló időkeret meglehetősen korlátozott, 
messze nem lehet lehetőségünk valamennyi információt a 
hozzá méltó alapossággal kezelni, sok esetben csupán 
részleteket, aprócska morzsákat és töredékeket emelünk ki a 
nagy egészből, a hézagokat pedig különféle felületes 
értelmezésekkel egészítjük ki. Így készülnek a különféle 

sémák, vagyis gondolati térképek, amelyek voltaképpen abban 
segítenek — minket, hogy a lehető — leggyorsabban, 
legkényelmesebben és legkevesebb  energiabefektetéssel 
legyünk képesek kategorizálni mindazokat az információkat, 
amelyekkel nap, mint nap találkozunk. Ez lehetőséget teremt a 
világban való viszonylag gyors eligazodásra, azonban mindez 
annak rovására megy, ami az információk pontosságára és 
hitelességére vonatkozik. Így tehát alapvetően gyorsan hozunk 
döntéseket abban a tekintetben is, hogy az egyes gondolatok, 
életszemléletek, és az azokat képviselő személyek vajon jók-e, 
avagy rosszak. Ezek az ítéletek persze alapvetően telítettek a 
tudattalannak különféle megnyilvánulásaival, amelyek elfojtott 
indulatokkal, komplexusokkal, vágyakkal és törekvésekkel 
fűtöttek. 


Ez esetben tehát egy szélsőségesen negatív, kizárólagos 
és kirekesztő vélemény is fontos jelentőséggel bírhat az alkotó 
számára, megerősítést biztosítva arra, hogy munkálkodása 
korántsem maradt hatástalan, mert legalább arra késztette a 
másikat, hogy felszínre hozzon valamit a különféle tudattalan 
tartalmai közül, ezáltal mélyebb megértésre és átgondolásra 
lehetőséget kapva önmagával kapcsolatban. Valami ehhez 
hasonlatos történhetett megítélésem szerint korábbi olvasóm 
belső világában is, amikor a sajátommal találkozott. Szembe 
került egy világgal, amely merőben más törvények szerint 
működik, és amely így elgondolkodásra sarkalván felszínre 
hozta belőle azokat a rejtett árnyakat, amelyeket talán önmaga 
számára is tudattalan módon hordozott mindez idáig. 
Mindezekre rámutatván ismerősöm nagyszerűen emlékeztetett 
arra, hogy az irányunkban megnyilvánuló szélsőségesen 
negatív viszonyulásmód sem teljesen haszontalan, még annak 
ellenére sem, hogy minket magunkat kimondottan bánthat és 

kellemetlenül érinthet. Ebben az esetben ugyanis képessé 
váltunk valamiféle hatást kiváltani a másik személy belső 
világában, amely hatás igen gyakran a fejlődés lehetőségét 
hordozza magában. Az állóvíz felkavarása ugyanis képessé 
válhat különféle értékek felszínre hozására még akkor is, ha 
kezdetben éppen a víztükör zavarossá válásával és a mélységi 
szennyeződések napvilágra kerülésével jár. 


Ezzel szemben a tapasztalt közömbösség sokkalta 
nehezebben viselhető egy alkotó számára, hiszen ez sokszor 
éppen annak jelének számít, hogy ténykedése valamilyen oknál 
fogva nem tudta kiváltani a kívánt hatást, nevezetesen éppen 
azt, hogy elgondolkodásra, mérlegelésre, fejlődésre és jobb 
önmegismerésre  sarkaljon. Persze, önmaguk hatásának 
felmérése alkalmával nagyon gyakorta esünk abba a hibába, 
hogy túlontúl felületes módon teszünk egyenlőségjelet 
ismertség és elismertség között, illetve nagyon gyakran 
gondoljuk tévesen azt, hogy a szimpatizánsok minél nagyobb 
száma jelenti a visszajelzést arra, hogy valóban képesek 
vagyunk kedvező, és mások számára előremutató hatást 
gyakorolni. Ez azonban sok esetben csupán meglehetősen 
korlátozott tekintetben bizonyul igaznak, vagy éppenséggel az 
ellenkezője válik igazzá. Nagyon gyakran tapasztalhatjuk, hogy 
éppen a jelentős számú olvasói, vagy követői táborral 
rendelkező személyek azok, akik alkotásaik minőségét és 
színvonalát tekintve meglehetősen elmaradnak azok mögött, 
akik náluknál kevésbé nevezhetőek ismertnek és elismertnek, 
avagy éppen az ismeretlenség árnyékában válik szükségessé 
munkálkodniuk. Azt gondolom, hogy éppen a "popularitás" az, 
ami különleges módon kialakít egyfajta vám-rév hatást az 
ismertség és a színvonal között. Amint ugyanis korábban már 
beszéltünk róla, az emberek alapvetően sémákat alkalmaznak a 


203 


mindennapi életben való tájékozódás céljából, az értékelés 
során pedig főleg olyan preferenciákkal rendelkeznek, amelyek 
illeszkednek a már meglévő rendszerükbe, és amelyek 
bizonyos tekintetben kiszolgálják mindazt, amit életük során 
hallani, vagy kapni akarnak. Így az egyes alkotóknak, 
művészeknek és egyéb kreatív foglalkozást üzőknek nehéz 
próba elé szükséges állniuk, és választaniuk aközött, hogy 
vajon meg kívánják-e lovagolni az éppen akkoriban divatos 
áramlatokat, jelentős mértékű követői táborra szert téve ezzel, 
vagy pedig az  ismeretlenséget, — közömbösséget és 
sikertelenséget megkockáztatván követik a saját ösvényüket 
akkor is, ha azok a divatostól éppenséggel igencsak messzire 
kanyarodhatnak el. 


Nos, Aleister Crowley éppen minden másnak 
mondható, csak éppen közömbösséget kiváltó alkotónak nem. 
A spiritualitás világában meglehetősen sokan ismerik a nevét, 
rajongói és "követői" azonban tapasztalataim szerint 
ugyanolyan mértékben váltak dogmatikussá, hierarchikus 
szervezeti jellegben működővé és kirekesztővé, mint a legtöbb 
más "irányzat" képviselői, még akkor is, ha mindez az "alapító" 
eredeti szándékaival és elképzeléseivel teljes mértékben 
ellentétesnek bizonyul. Crowley maga sohasem akart kultuszt, 
vallást, vagy rendszert alapítani, hanem mindenkor arra 
buzdította tanulmányozóit, hogy szavai szerint "vágjanak 
maguknak saját utat a dzsungelen keresztül". Sokaknak ereiben 
azonban meghűlni látszik a vér, amikor a neve valamilyen 
fórumon felmerül, rögvest sátánizmust, fekete mágiát és 
egyénieskedő tévutat emlegetvén, azonban mindkét szélsőséget 
vizsgálva bátran kijelenthetjük azt, hogy Crowley képesnek 
bizonyult elérni célját, jelesül hogy hatást gyakoroljon és 
valamiféle változást alakítson ki a vele kapcsolatba kerülők 

belső világában. A következőkben nem célom életrajzi adatokat 
közölni, sem pediglen értékítéleteket ismertetni, csupán 
szeretném megvizsgálni azt a gondolatkört, amelyből ennek a 
fejezetnek címadó gondolata is fakad. 


"Hiszek egy titkos és kimondhatatlan Úrban. És egy 
csillagban a megannyi csillagok sorában". Ezekkel a szavakkal 
kezdődik az Ecclesia Gnostica Catholica hitvallása, amelyben 
Crowley egyik sajátságos nézete bontakozik ki: "Minden férfi 
és nő egy csillag". Ebben az igazán sarkalatos gondolatban 
megnyilvánulóvá válik nézetem szerint mindaz, amely a 
legtöbb exoterikus (a külsőségekre jelentős hatást helyező) 
vallásból és spirituális rendszerből hiányzik, jelesül a 
"csillagság" sajátságos jelensége és jelentősége. A mainapság 
jelentősen divatos és elismert spirituális irányzatok nagy része 
ugyanis sajnálatos módon mindennemű kritikát mellőzve osztja 
azt a meglehetősen félreértelmezett nézetet, amelyet a "Minden 
Egy" zanzásított Írázisában lehetne leginkább tetten érni. 
Minden Egy... igazán jelentős azoknak a spirituális keresőknek 
a száma, akik már-már dogmaként ismételgetik a divatos 
kifejezést, sajnos sok esetben anélkül, hogy eredeti 
mélységeivel és jelentőségével tisztában lennének, sekélyes és 
számtalan visszaélésre lehetőséget teremtő közhellyé 
silányítván azt. 


Pedig a "Minden Egy" egyáltalán nem nevezhető üres 
közhelynek, és kétségtelen, hogy a maga nemében alapvető 
igazságtartalommal bír, azonban ennek a mélységes igazságnak 
a megértéséhez véleményem szerint nem szabadna kiragadunk 
a gondolatot abból a közegből, amelyben eredetileg született. 
Nem vagyok sajnos avatott ismerője a különféle keleti 
misztikus tanoknak, illetve sajnálatos módon nem ismerem a 

hindu, buddhista és taoista tanokat sem olyan mértékben, mint 
amilyen mértékben kétségtelenül szeretném, azonban azt képes 
vagyok tapasztalni, hogy kontinensünkre sajnos sok esetben 
ezeknek a tanoknak csupán a felhígult, és a közízlés igényeire 
szabott változatai érkeznek el. Ezeknek a tanoknak eredeti 
jelentésével tisztában lévők számára ténylegesen feltárulhat a 
"Minden Egy" tiszta jelentése. A felületes megismeréssel 
megelégedők számára azonban nem marad más, mint egy 
meglehetősen korlátozott igazságtartalommal rendelkező 
dogma, amely alapot teremthet a másik ember felett gyakorolt 
kontrollra,  elnyomásra, és a saját magunk mindennapi 
játszmáinak legitimmé tételére. "Miért nem teszed azt, amit én 
akarok? Hiszen minden egy, mi is egyek vagyunk, így az én 
akaratom a te akaratod is". Talán nem kevesen hallhattuk már 
ezt a kijelentést, avagy legalábbis szembesülhettünk már az 
ebben rejlő, meglehetősen pusztító mentalitással korábbi 
életünk során. Emellett pedig a "Minden Egy" fÍrázissá 
degradált változata kimondottan jó alapot teremt a különféle 
spirituális tanítóknak arra, hogy ezt az állítást ismételgetvén, és 
mindenféle homályos módon  magyarázván elhitessék 
követőikkel, hogy ők maguk teljes mértékben megértettek és 
értenek már valami olyasfajta mély igazságot, amelynek 
átélésével a hozzájuk fordulók még alapvetően nem 
rendelkeznek, azonban a tudást tőlük minden esetben 
elsajátíthatják, persze a megfelelő ellenszolgáltatás fejében. 


A másik, ugyancsak a "Minden Egy" gondolatból 
levezetett állítás, amely szerint a külvilág, és benne 
természetesen a többiek, csupán a mi belső tartalmaink 
kivetülései, így minden esetben azt tükrözik vissza, akik és 
amik mi magunk vagyunk. Ez természetesen, és a korábbi 
felvetéssel összhangban csupán csak részben mondható 

igaznak. Tény és való, hogy mindennapi életünkben 
mindnyájan kisebb-nagyobb mértékben kapcsolatban vagyunk 
egymással, és az egymással szemben megnyilvánuló akcióink 
és reakcióink nagyban függenek egymástól, mégis hiba lenne 
azt állítani, hogy a környezetünk egy az egyben 
visszatükröződése mindannak, amik mi magunk vagyunk. A 
felvetés, hogy mindent a tudatunk teremt, ugyancsak alapos 
körültekintéssel értelmezendő. A lélektan szempontjából persze 
kétségtelen, hogy minden, a külvilágból felénk áramló inger 
többféle szűrőn keresztül jut el a tudatunkhoz, a tudatunk pedig 
főként a maga sajátos természete és a korábbi élettapasztalatok 
milyensége szerint értelmezi azokat, hogy az értelmezést 
követően döntést hozzon az alkalmazandó reakciókat illetően. 
Így pediglen nem meglepő, hogy amennyiben valaki egy, a 
másik személytől származó jóindulatú, vagy legalábbis 
semleges gesztussal találkozik, akkor a korábbi negatív 
élményei nyomán még értelmezheti ellenséges lépésként azt, 
ennek megfelelően ellenségességgel reagálva, amely tettével 
akár ugyancsak ellenséges viszontreakciókra számíthat. 


Ebben az esetben működőképesnek nevezhető a 
"Mindent a Tudat teremt" kijelentés, azonban ugyanígy 
különösen is kifacsarodott, szintén a kontroll, elnyomás és 
hatalomszerzés céljára felhasználható  értelmezésekre is 
lehetőséget ad. "Azt kapod, amit adsz". Ezekkel a szavakkal 
reagált egy közeli ismerősöm, amikor kérdőre vontam annak 
tekintetében, hogy miért is viselkedik velem olyannyira 
arrogánsan, könyörtelenül, lekezelően és megalázóan, amikor 
én alapvetően nem így viszonyulok hozzá. Mivel szerinte 
mindent a tudat teremt, így az én értelmezésem az ő 
ellenségességével szemben pusztán abból fakad, hogy én 
magam így akarom látni a felém irányuló gesztusokat, pedig 

alapvetően ezek egyáltalán nem bírnak ellenséges színezettel. 
Eszerint "minden támadás, minden manipulatív gesztus, 
mindennemű ellenséges megnyilvánulás csupán a mi 
tudatunkban létezik, annak a kivetülése, így tehát az adott 
személy gondolkodásmódjának megváltoztatásával akár meg is 
szüntetheti ezeket a támadásokat. Sajnos ebben az állításban 
azonban véleményem szerint tetten érhető egy igencsak 
sajátságos manipulációs gesztus. Gondoljunk csak bele: 
amennyiben a környezetemből valaki megpróbál becsapni, 
kiszolgáltatottá tenni, megalázni, irányítani, vagy kihasználni, 
vajon megváltozik-e a helyzet attól, ha úgy kezdek 
gondolkodni a történésről, hogy a fenyegető helyzet csupán az 
én elmémben létezik, én pedig csak a korábbi élményeim 
hatására értelmezem így? Vajon kevésbé lesz a másik személy 
rosszakaratú és helytelen szándékú attól, hogy én magam hinni 
akarok a jó szándékában? Szerintem nem. 


Persze, bizonyos fokon mindannyian a saját 
személyiségünk, illetve korábbi élmyeink és tapasztalataink 
nyomán észleljük a külvilágot, olykor jelentősen átszabva és 
torzítva azt. Így nem árt, ha ennek a torzított látásmódnak 
mindenkor a tudatában vagyunk, azonban a fentebb leírt 
vélekedésmód attól még igencsak veszedelmes megoldás lehet, 
és éppen úgy hibás világlátáshoz vezet, mint a "nekem mindig 
igazam van" típusú beállítódások. A helyes lépés ezekben a 
helyzetekben megítélésem szerint az, hogy mindenkor 
törekszünk egy adott kérdésnek a lehető legtöbb nézőpontból 
való vizsgálatára, és nem kényelmeskedjük el a kérdést azzal, 
hogy erre nekünk egyszerűen nincsen sem időnk, sem pediglen 
kapacitásunk. Ha ugyanis abból indulunk ki, hogy a dolgok és 
történések minden esetben pontosan ugyanolyanok, mint 
amilyennek látjuk őket, voltaképpen hasonlóvá válunk egy 

önmaga körül forgolódó bolygóhoz, illetve egy olyan lényhez, 
aki csak a saját maga torzított szemüvegén keresztül szemléli a 
világot, képtelennek mutatkozván más perspektívák felvételére. 
Ha tehát teljességgel  beleragadunk abba a részleges 
igazságtartalmú meggyőződésbe, hogy mindent a tudatunk 
teremt, akkor könnyedén tapasztalhatjuk azt, hogy a külvilág 
azt tesz velünk, amit csak akar, miközben mi szentül hiszünk 
abban, hogy mindezt mi magunk idézzük elő, ráadásul így még 
az ellenünk elkövetett tettek felelősségét is könnyedén 
átruházhatják ránk, mondván mindez azért történt, mert mi 
magunk ilyen világot teremtünk magunknak. 


Ennek a végletesen elhibázott, bár a különféle áltanítók 
szempontjából kimondottan kényelmes, spirituális kötőfékként 
jól alkalmazható gondolatrendszernek a fogságából jelentős 
kitörési lehetőséget biztosíthat a Crowley által támogatott 
"csillagság" állapotának tudatosítása. Mi minden jellemez 
ugyanis egy csillagot? Korlátozott mértékű csillagászati 
ismereteim nyomán azt mondhatom, hogy meglehetősen 
jelentős mértékű autonómia. Mindemellett sok-sok (saját) fény, 
illetve a saját pályán való mozgás lehetősége. Egy csillag, 
amellett hogy a "Minden Egy" gondolatkörébe illeszkedvén 
része az Univerzum nagy egységének, mégis sok szempontból 
egyedi, utánozhatatlan és mellőzhetetlen entitás. Egy csillag 
nem fog kevésbé létezni attól, hogy nem ismerjük, nem 
veszünk róla tudomást, vagy egyenesen tagadjuk a létezését. 
Egy csillag sok szempontból hasonló az őt körülvevő más 
csillagokhoz, de a maga "csillagságában" mégis teljes 
mértékben egyedi, egyéni és autonóm létezéssel bír. Bár maga 
is a Végső Forrás gigantikus kiáradásából fakad, ölt alakot és 
nyer testet, mint a Világegyetem valamennyi létezője, így fénye 
kétségtelenül fény a Fényből, azonban mégsem mondhatni, 

hogy önmaga nem létezne autonóm létezőként a Fényhez és 
másokhoz képest. Egy csillag nem tömegesíthető, nem 
képzelhető el egyfajta "csillagnyáj" részeként, azonban a maga 
személyes és egyedi módján mégis része a csillagok nagy 
családjának. Pályájának bejárása során akár keresztezheti is 
más égitestek, vagy csillagok pályáját, mégis egyfajta végtelen 
bölcsesség figyelhető meg a tekintetben, ahogyan ezek a 
gigantikus "lények" égi útjukat járják. És ami szintén igazán 
fontos: a csillag, ha ki is oltódik a fénye, sohasem oldódik fel 
maradéktalanul, csupán létezésének módja és körülményei 
alakulnak át. Sohasem veszik el igazán, hiszen legvégső 
esetben is csupán visszatér abba a Forrásba, ahonnan létezése 
vétetett. 


Milyen gyakorlati vonatkozással bírhat vajon saját 
magunk és mások megítélése szempontjából a "csillagság" 
tudatosítása? Abban az esetben, ha elkezdjük magunkat ezen 
fenséges égitestek analógiájára szemlélni, — csakhamar 
megszűnhet az a nézetünk, hogy önmagunkat valamiféle 
szánalomra méltó, jelentéktelen, és bűneinktől, 
gyarlóságainktól fulladozó porszemek módjára szemléljük, 
illetve nem érezzük lelkiismeretünk örökös furdalását amiatt, 
amennyiben valamiféle szerencsétlenség történik velünk. 
Felismerjük, hogy autonóm létezők vagyunk, akik bár valóban 
részei az Egyazon Világegyetemnek, azonban mégiscsak 
fénysugárzó, és saját pályán mozgó entitások. Ebben a 
látásmódban önmagunk újfajta szeretetére és tiszteletére adódik 
lehetőségünk, és ami legalább ugyanennyire fontos, képessé 
válunk ennek az eszménynek kiterjesztésére a többi létező 
irányában is. Amikor ugyanis elfogadjuk, hogy a többieket is 
ugyanilyen sajátosságok jellemeznek, számos történés és 
összefüggés válik nyilvánvalóvá számunkra. Amennyiben 

képessé válunk saját autonómiánk, fényünk és pályánk létének 
ismeretére és tiszteletére, ugyanilyen tisztelettel kezdünk 
viszonyulni mások "csillagsága" irányában is, illetőleg 
amennyiben átlátjuk, hogy mi magunk autonóm létezőként 
tevékenykedünk, úgy tudhatjuk azt is, hogy ez a tulajdonság 
másokra is áll. 


Mindebből az a felismerés származik, hogy a többiek, 
bár ugyanabból a Mennyei Anyagból formálódtak ki, mégsem 
teljes mértékben azonosak velünk. Kisebbek, nagyobbak, 
sötétebbek, vagy fényesebbek nálunk, de mindannyian egyazon 
családnak részesei vagyunk. Ugyanígy a többieket nem csupán 
a tudatunk teremti, és nem is kizárólag a mi belső világunk 
kivetüléseit képezik, így amennyiben nekünk magunknak 
megadatott az önálló cselekvés és létezés lehetősége, ez a 
kitétel rájuk is áll. Ahogyan nekünk lehetőségünk nyílik arra, 
hogy így, vagy úgy cselekedjünk, úgy a másik személy is képes 
erre. Ebben a megállapításban pedig ott rejlik annak belátása, 
hogy az "Azt kapod, amit adsz" kijelentés korántsem nevezhető 
annyira örök érvényűnek és minden helyzetben pontosan 
alkalmazhatónak, mint ahogyan spirituális körökben olyannyira 
sokan állítják. Amennyiben például a másik ember kegyetlenül, 
bántóan, — megalázóan és  jogtipró módon viselkedik 
irányunkban, akkor az ugyanúgy fakad a saját "csillagságából" 
magunk hogyan viselkedünk vele, így a "kettőn áll a vásár" 
közös felelőssége sokkalta inkább járható alternatíva lehet a 
közös történések magyarázatára és értelmezésére. Sőt mi több, 
ebben a rendszerben még az is elképzelhetővé válik, hogy 
bizonyos esetekben korántsem a mi viselkedésünkből fakad 
környezetünk akciója irányunkban. Egzaktabb nyelvre fordítva: 
amennyiben valaki aljas módon viselkedik velünk, az fakadhat 

pusztán abból, hogy ő maga az aljas viselkedésmód mellett 
hozott döntést, illetve még az is elképzelhető lehet, hogy a 
viselkedése egyáltalán nem nekünk és ellenünk szól. 
Lehetséges, hogy ő mindenkivel, vagy legalábbis sokakkal 
szemben így viselkedik. 


Létezik egy, a lélektan területén meghatározó 
jelentőségű nézőpont, amely szerint amennyiben értelmezni 
kívánjuk a másik személy, vagy személyek viselkedését, 
érdemes három kérdést feltenni magunknak. Elsőként azt, hogy 
vajon az adott személy máskor is viselkedett-e már így velünk, 
vagy csupán egyszeri alkalomról van szó? Ha egyszeri esetet 
észlelünk, akkor még mindig lehetőségünkben áll eldönteni, 
hogy  elkönyveljük-e egy sértést "mondjuk egyszerű, 
szerencsétlen hibának, és új lehetőséget szavazunk meg a 
másiknak. Elképzelhető ugyanakkor, hogy végül arra jutunk, 
hogy inkább megszakítjuk vele a kapcsolatot. Ha azonban azt 
észleljük, hogy már sokadik eset ez a kettönk kapcsolatában, 
akkor érdemes elgondolkodnunk azon, hogy tendenciáról van 
szó és valami nem igazán működik jól kettőnk között. A 
második kérdés, hogy vajon az adott személy másokkal is így 
viselkedik, vagy csak velünk? Amennyiben azt látjuk, hogy a 
másik nem csupán velünk, hanem másokkal is galád módon 
hajlamos viselkedni, akkor erősen elképzelhető, hogy ez a 
viselkedés sok esetben jellemző emberünkre, így célszerű 
inkább ebben az irányban tapogatóznunk az értelmezés során. 
A harmadik kérdés, hogy vajon velünk szoktak-e ilyetén 
módon viselkedni mások, vagy csak ez az adott személy? Ha 
arra jutunk, hogy csakis ez a személy viselkedik velünk galád 
módon, akkor ugyancsak valószínű, hogy a galádság a másik 
személyből fakad, azonban ha azt tapasztaljuk, hogy mások is 
hajlamosak galád módon viszonyulni hozzánk, akkor érdemes 

elgondolkodnunk azon, hogy vajon nem vagyunk-e túlzottan 
alárendelődőek, megengedőek, elfogadóak és beletörődőek 
másokkal szemben. 


Mindhárom fenti kérdés feltétele egy különleges 
sajátosság elképzelhetőségét tételezi fel, nevezetesen hogy 
mindnyájan felelősek vagyunk a magunk saját cselekedeteiért 
és azért, ahogyan önmagunkkal és másokkal bánunk. Crowley 
"csillagelmélete" lehetővé teszi számunkra, hogy egy 
teljességgel — újszerű, különlegesen szép, tartalmas és 
tiszteletteljes nézőpontból tekintsünk saját magunkra, a 
Világegyetemre, és benne a többi létezőre. Számtalan korábbi 
komplexus, beidegződés, szorongás és félelem lehullani látszik 
rólunk, hiszen ebben a megközelítésben nem létezik többé 
kisebbrendűségi szindróma, arrogancia, halálfélelem és 
kishitűség, hiszen tudatára ébredünk annak, hogy kik is 
vagyunk valójában, és hogy mennyire nemes vér csörgedezik 
ereinkben. A szúfi bölcsesség tanítása szerint mindannyian 
részesei vagyunk az Isteni Természetnek, és voltaképpen nem 
is vagyunk különbözőek és elkülönültek az Istentől. 
Mindösszesen fátylak azok, amelyek elrejtik előlünk az 
Istenség valós jelenlétét körülöttünk és bennünk. Ez a tanítás 
voltaképpen egybevág mindazzal, amit a kabbalisztikus 
hagyomány állít a Élet Fájáról és az egyes szférák között 
elterülő szakadékokról. 


A misztikus tradíciók szerint voltaképpen egyetlen 
dolog létezik, amely gátat képez a saját igazi valónk és az 
Isteni között, amit a szúfik a "nafs", a kabbalisták pedig a 
"nefesh behamit" elnevezéssel illetnek, ami voltaképpen 
önmagunk anyagias természetére utal. A korai keresztény írok 
a "test", vagy a "hús" szavakkal hivatkoznak rá, míg a divat- 


213 


ezotéria világában főként az "ego" kifejezés utal rá, jelentősen 
pejoratív színezettel színezetten. Tetten érhető azonban, hogy 
az egyes elnevezések között bár jelentős az átfedés, azonban 
mégsem teljesen ugyanazt értik alatta. Sajnos sok esetben 
megnyilvánul az a kettős mérce, hogy míg a másik személy 
minden cselekedete mögött egoisztikus viszonyulásmódot 
tételezünk fel, a magunk saját viselkedését hajlamosabbak 
vagyunk helyzeti tényezőknek tulajdonítani, legalábbis a 
negatívnak minősített viselkedések és megnyilvánulások 
esetében. A pozitív vonásokkal azonban éppen fordítva áll a 
helyzet, ilyenkor ugyanis hajlamosnak mutatkozunk a saját 
esetünkben stabil vonásnak tulajdonítani az erényeket, míg 
másokkal szemben sokkalta fukarabbak vagyunk ebben a 
tekintetben. Tételezzük fel például, hogy valaki igazságtalanul 
megbánt minket. Ilyenkor nagyon könnyedén kaphatjuk 
magunkat azon, hogy már el is könyveltük a másik személyt, 
mint "érzéketlen tuskót", míg magukkal szemben már sokkalta 
megengedőbbnek mutatkozunk, mondván: "Oh, hát bocsánat, 
véletlen volt". Vizsgáljuk meg most a fordítottját is. Tegyük fel 
például, hogy éppen jót teszünk valakivel, hiszen mi magunk 
úgyis olyan jók, önzetlenek és nagylelkűek vagyunk, azonban 
kérdezzük meg rögvest magunktól, hogy mennyire könnyen 
hisszük el a másikról, hogy vajon ő is tényleg annyira jó és 
nagylelkű-e, mint amennyire mi magunk önmagunkat annak 
tartjuk? 


A bölcsességhagyományok tanítása szerint a "nefesh", 
"nafs", vagy "test" kifejezések valamiképpen olyan 
alacsonyabb lélekhéjak jelölésére szolgálnak, amelyek a 
mindennapok során arra irányítanak bennünket, ami úgymond 
kívül van az Istenen. Olyan külső tényezők ezek, amelyeket az 
anyagi világ kínál fel számunkra, hogy elvonja a figyelmünket 

az igaz értékek felől, és leláncoljon bennünket abban, ami 
kisszerű, önző és értéktelen. A "nefesh behamit" tehát 
voltaképpen olyan fátyol, amely pontosan az elől a "csillagi 
lét" elől zár el bennünket, amely valójában Istentől akart 
sajátosságunk. Mint az emberiség története során néhányan 
mások, úgy Crowley is rádöbbent az emberi természet szomorú 
elszakítottságára a Végső Valóságtól, azonban ezzel együtt arra 
is, hogy ez az  elszakítottság — voltaképpen csupán 
elfüggönyözöttség — és illúzió, amely — bizony igenis 
fellebbenthető és megtörhető, és ez a feltárás és kinyilvánítás, 
azaz egyfajta személyes Apokalipszis képezi voltaképpen az 
egész spirituális élet lényegét. Lényegére ébredni mindannak, 
amik és akik valójában vagyunk, és búcsút inteni annak, amik 
és akik igazándiból nem vagyunk. A mindennapjaink során 
viselt nevek, birtokolt rangok, rendek és titulusok, valamit 
eljátszott szerepeink voltaképpen részei annak a fátyolnak, 
amely elfeledteti velünk a magunk "csillagságát". Ugyanez a 
kijelentés áll továbbá azokra a vágyainkra, törekvéseinkre és 
szenvedélyeinkre, amelyek nem a maradandóra és állandóra, 
hanem a mulandóra és viszonylagosra irányulnak. Ilyenek a 
mértéktelen szerzésvágy, harácsolás, tárgyiasítás és versengés, 
csak hogy egynéhány példát ragadjak ki az illúziók nagy 
egészéből. 


Mernünk kell azonban hinni a "csillagban a megannyi 
csillagok sorában", így tehát önmagunkban és másokban, 
önmagunk és mások Isteni Valójában és Természetében. 
Önmagunk csodálatos lehetőségeiben, értékeiben és 
szabadságában, amely végső soron megtaníthat mások 
csodálatos lehetőségeinek, értékeinek és szabadságának 
tudatosítására, elfogadására és tiszteletére is, ugyanis egy 
önmagával békében és teljességben élő személy nem szorul rá 


215 


arra, hogy másoknak kárára legyen. Egyszerűen csak létezik 
egy sajátos létmódban, és másokat is arra vezet, hogy 
megtapasztalják a létnek ezt az állapotát. Ugyanakkor végre 
lehetségessé válhat megértenünk és elfogadnunk, hogy 
mindenfajta . autonómiánk — megléte mellett voltaképpen 
sohasem különültünk el, nem szakadunk el, nem különbözünk, 
és nem vagyunk oly messze Attól, amelynek keresésére 
alapvetően indultunk. A legendás szúfi szent szavaival élve: 
"Isten közelebb áll hozzánk, mint a saját szívünk, de mégis 
távolabb, mint a legtávolabbi csillag". 

A Szúfi Lelkiség Nyugaton: Pir-o-Murshid Hazrat 
Inayat Khan személyéről 


Hazrat Inayat Khan személye sajátos szerepet tölt be az 
életemben. Abban az időszakban kerültem kapcsolatba vele, 
amikor az életem minden volt, csak éppen ideális, boldog és 
kiegyensúlyozott nem. Akkoriban éltem meg életem 
legnagyobb árulását, amikor is olyanok aláztak meg, tapostak 
el és tették a földdel egyenlővé mindazt, amelyet addig magam 
körül és magamban felépítettem. Életem legnagyobb álma 
éppen akkoriban foszlott szét, és olyan emberektől kaptam 
megszámlálhatatlanul sok rosszat, akiket addig testvéremként 
szerettem, támogattam és segítettem. Akkoriban tanultam meg, 
hogy ember képes lehet szemrebbenés nélkül hazudni, 
vádaskodni és visszaélni azzal a bizalommal, amelyet nem 
egyszer megújítva ítéltem oda neki. Amikor minden tervem a 
porba hullott, és az életemet kvázi a nulláról kellett (volna) 
újraépítenem... és minderre persze semmiféle erőt és 
motivációt nem éreztem magamban... akkor kerültem 
kapcsolatba egy jóbaráton keresztül Pir-o-Murshid Hazrat 
Inayat Khan tanításával. Gondolatvilága az első perctől kezdve 
magával ragadott, és tanításai nyomán kezdtem el megújult 
figyelemmel ráeszmélni az élet igazi értékeire. Megdöbbenve 
tapasztaltam, hogy miként formálja át az életemet az egyszerű, 
ám egyúttal kristálytiszta és hamisítatlan lelkiség, amely 
mentesnek bizonyult az önérdektől és a deformálódástól. 
Sokat, többet és még többet tanultam a kereszténységről... 
azonban mindennek ellenére sohasem értettem igazán... és 
éppen ezért jelentett elképesztő jelentőségű tapasztalást, 
amikor rádöbbentem, hogy egy muszlim vallású ember 

életműve kellett ahhoz, hogy megértsem azt a vallást, 
amelyben felnőttem. Hála Inayat Khan műveinek, immáron 
úgy érzem, hogy talán sikeresen elkezdtem hidat építeni 
eszmény és valóság, a lelkiség és annak gyakorlati 
megvalósítása közé. 


Hazrat Inayat Khan szúfi misztikus volt. A "hazrat" szó 
a neve előtt nagyjából a "tiszteletre méltó" kifejezéssel 
rokonítható. Indiában született, híres és elismert zenészcsalád 
tagjaként. Eredetileg klasszikus zenészként érkezett a 
Nyugatra, több hangszeren játszott professzionális szinten. A 
szülői ház, amelyben gyermekkorát töltötte, kezdettől fogva 
különféle költők, zenészek, filozófusok és  misztikusok 
találkozóhelye volt. Ezek gyakorta összejöttek, megvitatták a 
gondolataikat "egymással. Főként ennek a szellemi 
sokféleségnek köszönhető, hogy a fiatal Inayat Khan 
érdeklődése a különféle vallások és hitrendszerek felé fordult. 
Hatalmas mértékű buzgósággal hallgatott meg mindenfajta 
imádságot és vallásos éneket, legyen szó bármilyen vallási 
irányzatról, és kezdettől fogva azt érezte, hogy az sokféle és 
változatos felfogásmódok mögött egyazon Lényeg rejtezik. 
Kora ifjúságától fogva az érdekelte, hogy miként lehet 
felülemelkedni a különféle vallási és felekezeti vitákon, 
háborúskodásokon és széthúzásokon. Teológiai és hitvallásbeli 
kérdések kevéssé foglalkoztatták, ő a közvetlen, személyes és 
szabad, tiszta kapcsolatra vágyott az Istennel. 


Utazásai során egyre inkább feléledt benne a vágy, hogy 
olyan tanítóra találjon, aki bevezeti őt az Istennel való 
kapcsolat kialakításának titkaiba. Útja talán sorozatos 
véletleneknek tűnő eseményeknek köszönhetően keresztezte az 
ismert szúfi misztikus, Abu Hashim Madani ösvényét, akivel 

szemben az első pillanattól kezdődően mélységes bizalmat és 
tiszteletet, testvéri szeretetet érzett. Abu Hashim Madani 
ismertette meg a misztikával, és adta át neki a szúfi tanítványi 
láncolatot (Silsila), amely négy különböző szálon kötötte össze 
a szúfizmus tanulóit a régmúlt legnagyobb bölcsein keresztül 
magával, Mohamed prófétával, és rajta keresztül a szúfi 
hagyomány szerint magával,  Yeshua Krisztussal és 
Ábrahámmal. 1910-ben hagyta el Indiát és vette az irányt a 
Nyugat felé, hogy aztán keresztül-kasul beutazzon három 
kontinenst, előbb zenészként, aztán a szúfi filozófia tanáraként. 


Hazrat Inayat Khan óriási terjedelmű írásművet hagyott 
hátra, amelynek minden egyes szava igazi értéket képvisel. Írói 
stílusa egyszerű és sallangmentes, kifejezésmódja minden 
ember számára átlátható és jól érthető. Nemcsak a szúfi 
misztikának, de a lelki lovagiasságnak is mestere volt. Ez 
utóbbi irányzatba szintén tanítója, Abu Hashim Madani által 
nyert beavatást. Mielőtt nem sokkal halála előtt visszatért volna 
Indiába, Inayat Khan több lovagot is avatott, akiken keresztül a 
lelki lovagság intézménye mind a mai napig virágzik a 
szúfizmusban. Életében népes közösség szerveződött körülötte, 
amelynek lelki gondozását később fia, Pir Vilayat Inayat Khan 
vette át. Manapság is működik az Inayat Khan által alapított 
szúfi rend, amely alapítója után az "Inayati Rend" nevet viselt. 
Pir Vilayat visszavonulása után a közösség vezetését az alapító 
unokája, Pir Zia Inayat Khan tölti be. 


Tanításait tíz pontban foglalta össze: 


1. Csak egyetlen Isten létezik: az Örökkévaló, az Egyedül 
Létező; Rajta kívül semmi más nem létezik. 

2. Csak egyetlen Mester létezik: az Útmutatás Lelke, amely 
szüntelenül vezet minden lelket a Fényesség felé. 


3. Csak egyetlen Szent Könyv létezik: a Természet Szent 
Könyve, amely az egyedüli Szentírás, amely megvilágosíthatja 
az olvasót. 


4. Csak egyetlen vallás létezik: a jó irányban való, 
tántoríthatatlan haladás a Cél felé, amely beteljesíti minden 
lélek egyetlen célját. 


5. Csak egyetlen törvény létezik: a viszonosság törvénye, 
amely tetten érhető az önzetlen lelkiismeretességben, és a 
felvilágosult igazságérzetben. 


6. Csak egyetlen testvériség létezik: az emberiség testvérisége, 
amely a Föld minden gyermekét feltétel és kizárás nélkül 
egyesíti az Istenség Szeretetében. 


7. Csak egyetlen erkölcs létezik: a szeretet. A szolgálatkész 
szívből fakadó, amely feltétel nélkül Isten és az emberiség 
szolgálatának szenteli magát, és amely a jótékonyság 
cselekedeteiben virágzik ki. 

8. Csak egyetlen tárgya van a dicséretnek: a szépség, amely 
felemeli a hívő szívét, a látható dolgokon keresztül egészen a 
láthatatlanokig. 

9. Csak egyetlen igazság létezik: önmagunk, a saját lényünk, a 
külsőnk és bensőnk ismerete, amely a bölcsesség leglényege. 
10. Csak egyetlen út létezik: önmagunk korlátainak 


felülmúlása, és lényünk kiteljesítése, amely felemeli a halandót 
a halhatatlanságba, és amelyben minden tökéletesség rejlik. 

Hogyan kopogtatott be az életembe Tabrizi 
Shams... 


Találkozásom a szúfi lelkiséggel és a misztikus dervisek 
által képviselt szellemiséggel nem bizonyult túlontúl hosszú 
távra szólónak. Valójában csupán egynéhány, a mesés Bécsben 
tett látogatás során megélt rövidke beszélgetés, illetve egy 
hegyvidéki osztrák kisváros rejtett vendégházában valóra 
váltott elvonulás, ennek folyamán pedig az Arany Láncolattal 
való misztikus találkozás titka maradt, mégis mindezeknek 
igencsak mély és jelentőségteljes hatásával szembesülhettem az 
azóta eltelt időszak folyamán. Nem mondhatni, hogy elhivatott 
és rendszeres gyakorlójává váltam volna, vagy elkötelezett 
követője lettem ennek az  Ösvénynek, azonban a 
tanulmányozásom és ismerkedésem ideje alatt eltanult 
egynémely gyakorlatát jelenleg is szívesen alkalmazom, 
elvégre számos olyan értékes gyöngyszemet fedeztem fel 
bennük, amelyek igencsak kedvező hatást fejthetnek ki a 
spirituális élet elmélyítésére. Meditációk és elmélkedések az 
Istenség Kilencvenkilenc Neve felett, aszketikus és misztikus 
gyakorlatok  kincsestára, illetve életvezetési tanácsoknak 
meglehetősen gazdag tárháza ez a lelkiség, a különféle 
ezoterikus irányzatok között pedig minden kétséget kizáróan 
kimagaslik alapvető nyitottsága, elfogadása, együttérzésre való 
képessége tekintetében, legalábbis amennyiben annak 
univerzális áramlatait nézzük. Azok a változatai, mint az 
Inayati, vagy az Isawyi szúfizmus olyan különleges lelkiség 
világát nyithatják ki előttünk, amelyben a Végtelenséggel való 
személyes és meghitt kapcsolat igencsak autentikus módon 
mutatkozhat meg. Ez pedig számomra mindenek felett álló 
érték és mindennél fontosabb tapasztalás. Így, bár végső soron 
nem mondhatom el, hogy otthonra találtam volna ebben a 

lelkiségi keretben, mégis életemnek egy rövidke, ámde jelentős 
fejezetében jelen volt, illetve valahol a világon él egy ember, 
akit tiszteletem, megbecsülésem és nagyra tartásom jeléül 
elveszett főpapságom jelképével, a különleges ereklyeként 
tisztelt keleti mellkereszttel megajándékoztam. 


Az elmúlt esztendők folyamán szinte apadhatatlan 
igyekezettel kutattam tanítók, spirituális mesterek után, akiktől 
a misztikus élet alapvetéseit eltanulhatom, vagy legalábbis 
olyan útitársakra próbáltam lelni, akikkel megoszthatom a 
vándorlásom során tapasztalt élményeket. Ez utóbbiból, a 
Mindenségnek hála, nem keveset találtam, előbbinek esetében 
azonban egyáltalán nem nyilatkozhatom ekkora örömmel és 
megelégedéssel. Sajnálatos módon valóban eredeti, őszinte és 
igaz lelki tanítómesterből szinte lehetetlenség tetten érni akár 
egyet is, a különféle "álruhásokból" azonban bőségesen rejt 
maga mögött szinte valamennyi bokor. Egy általam 
bölcsessége és tapasztalata miatt sokra tartott tanácsadóm 
szerint egyáltalán nem érdemes ebben a világban mesterek és 
tanítók után kutatnunk, mert a vége csupán menthetetlen 
csalódás, kizsákmányoltság és elkedvetlenedés lehet, helyette 
inkább a már "elköltözöttek" között kellene keresgélnünk. 
Kérdeztem, miként lehetséges ez? Erre válaszul ezt mondta: a 
letűnt mesterek a műveiken, az írásaikon keresztül ugyanúgy 
taníthatnak minket, mintha csak itt lennének velünk, és 
személyesen vigyáznák a haladásunkat. Így hát ezután már 
nem élő mesterek és tanítók, hanem könyvek után kezdtem el 
kutatni, ezután pedig már sorra jöttek az életembe azok a 
személyek, akik valóban tudtak tanítani, misztikus értelemben 
gondoskodni a haladásomról, ráadásképpen pedig akár a velük 
való bizonyos mértékű összehangolódás is lehetséges, az 
imádság és meditáció gyakorlatai által. 

Tabrizi Shams különleges személyiségnek bizonyult. 
Egy  őszközépi délutánon akadtam rá elektronikus 
könyvtáramban "A Szeretet Negyven Tanácsa" című novellára, 
amely a szúfi lelkiség égisze alatt került kiadásra. Mivel a 
korábbi heteknek folyamán nem egyszer újultak meg bennem 
az emlékek, amelyek ennek a hagyománynak a kutatásához 
kapcsolódnak, időszerűnek éreztem, ha belevetem magamat a 
könyvbe. A várakozásokkal ellentétben azonban főhőse nem a 
költészete által sokak számára ismert Rumi volt, hanem egy 
olyan személy, akivel kapcsolatban korábban csupán annyi 
ismerettel rendelkeztem, hogy egyfajta renegát, vándorló dervis 
volt, illetve életének bizonyos szakaszában a "Nagy Rumi" 
lelki barátja és tanítómestere, azonban tudásom ennél nem 
terjedt tovább. Ahogyan azonban ez a talpig feketébe öltözött, 
karakteres vonásokkal rendelkező alak megjelent a történetben, 
élettörténetével, személyiségével, gondolataival, szavaival és 
tetteivel rejtélyes módon felébresztett bennem valamit, 
amellyel kapcsolatban korábban úgy éreztem, hogy nem 
található meg bennem. Bizonyára kitalált személyiség lehet, 
akit egy korábban élt, rejtélyes történelmi alak figurájára 
ültettek rá, véltem akkor. Kíváncsiságom azonban mégis arra 
késztetett, hogy alaposabban is elkezdjek utánajárni, hogy ki is 
volt ez a Tabrizi Shams. Különleges útra tévedtem tehát. 
Egyfelől kiderítettem, hogy a novellában szereplő alak 
története rengeteg szálon megfeleltethető annak, ami a 
történelmi tények és irodalmi adatok nyomán abból a korból és 
szellemi környezetből rekonstruálható, másfelől pedig 
megtudhattam, hogy a történetben megjelenő Tabrizi Shams 
szájába adott szavak egyáltalán nem kitalált, vagy kivonatolt 
gondolatok, hanem szó szerint, egyenesen átvett mondatok 
azokból a művekből, amelyeket valóban a történelmi alak 
szerzett. A Szeretet Negyven Tanácsa tehát valóban egy 

tizenharmadik században élt vándorló dervis által szerzett 
munka, ez a dervis pedig maga volt Tabrizi Shams, Rumi lelki 
jóbarátja és tanítómestere. 


A szúfi misztika ezen jeles képviselője igazi különcnek 
számított, nemcsak a maga korában és világában, hanem az 
azóta eltelt esztendők során át mindazoknak számára, akik a 
Magasságbelivel való kapcsolat megélésének igazán személyes 
és egyéni Útjain jártak. A források szerint már egészen 
kisgyermek korában megnyilvánultak különleges képességei, 
és a Tapasztalaton Túli által való kiválasztottságának egyéb 
jelei, amelyek főként éles értelme és lényeglátása által, 
valamint a misztikus álmok megélésének képességében 
mutatkoztak meg. Kortársai és a környezetében élők, ideértve 
saját szüleit és családját is, meglehetősen furcsa és ijesztő 
gyermeknek tartották, aki inkább mutatkozott hajlamosnak és 
hajlandónak az álmodozásra és az elmélyülésre, mintsem hogy 
a társadalmi elvárásoknak eleget tegyen. Amikor édesatyja egy 
ízben megrótta ezért, Shams ezzel a hasonlattal érvelve 
válaszolt: "Próbálj meg úgy tekinteni rám, Atyám, mint egy 
olyan kiskacsára, akit a tyúkok neveltek fel. Mihelyst kibújt a 
tojásból, a tyúkokat kezdte el családjaként tekinteni, velük élt, 
és az ő szokásaikat követte. De ahogyan együtt növekedett a 
többiekkel, egyre láthatóbb módon kiütköztek rajta annak jelei, 
hogy ő mégiscsak más, mint ők. Vágyakozást kezdett érezni 
például arra, hogy a vizek felé vegye az irányt, és ebben a 
megmagyarázhatatlan vágyódásában rádöbbent arra, hogy tud 
úszni és képes repülni is. Éppen ezért, Édesapám, ne neheztelj 
rám azért, mert más dolgokra vagyok képes, és más dolgokra 
leszek hivatott, mint amilyenekre Te. Ha tudsz úszni, kövess 
engem, de ha nem, akkor maradj a tyúkudvarban." 

Édesapja persze keményen megrótta ezekért a 
szavakért, az ifjú Shams pedig az elmarasztalás miatt 
elkeseredvén kérlelni kezdte az Istent, vegye el tőle az 
álomlátás képességét, hogy a körülötte élők szemében ne 
tűnjön annyira rendkívülinek és elkülönültnek. A legenda 
szerint Isten teljesítette a kérését azzal a kitétellel, hogy cserébe 
mások álmait kell majd értelmeznie. Így Tabrizi Shams soha 
többé nem látott álmokat, azonban végtelen bölcsességre és 
tisztánlátásra tett szert mások álmainak értelmezésével 
kapcsolatban. Az álomlátás képességének elmúlása azonban 
nem segítette hozzá, hogy beilleszkedjen a számára oly idegen 
világba, így egészen fiatal korában búcsút mondott a szülői 
háznak, és a vándordervisek életmódját kezdte követni. 
Életének évei alatt bejárta az ismert világ jelentős részét, hogy 
az Istenséget keresse mindenben és mindenkiben, amivel és 
akivel útjai során találkozott. Gyakran beszélt arról, hogy 
muszlimként a természeti jelenségekben olvassa a Szent 
Iratokat, és minden élőlényre úgy tekintett, mint a 
megelevenedett Koránra. Elképzelései és nézetei azonban erős 
ellenszenvet váltottak ki a dogmatikus nézetrendszer szerint 
élők körében, így számos helyen nem bizonyult szívesen látott 
vendégnek. Barátsága Rúmival a hagyomány szerint egy isteni 
látomásban nyert kifejeződést, Shams ugyanis minden erejével 
tiltakozott az ellen, hogy mestert válasszon magának, de az 
sem volt kedvére, hogy tanítványokkal kezdjen el foglalkozni. 
Mindenek felett vágyott azonban egy lelki tanulótársra, akivel 
tapasztalatait és gondolatait megoszthatja. Rúmival tökéletesen 
kiegészíthették egymást, hiszen bár Rúmi a környezetének 
legkiválóbb tudósának és prédikátorának számított, az igazi 
lelki elmélyülés, és az Istenséggel való személyes kapcsolat 
élménye nem adatott meg neki. Tabrizi Shams nyomán 
azonban elkezdte aktívan megélni az Istenség közelségének 

élményét a mindennapokban, a hideg, intellektuális, tényszerű 
tudást pedig elevenen elkezdte átitatni benne a személyes 
tapasztalás jelentette éltető vízforrás. 


Shams Tabrizhoz hasonlóan én magam is folyamatosan 
úton levőnek érzem magamat, bár fizikális értelemben nem 
mondható el, hogy túlzottan sokszor és sokat váltogatnám a 
helyemet. Vallom azonban, hogy az igazi Utazás a lélek 
legmélyére vezet, és önmagunk legbelső királyságait bejárván 
valósulhat meg igazán. Utam során osztottam meg már 
mindennapjaimat keresztény szerzetesekkel, éltem remeteként 
egy nagyváros közepén, imádkoztam teozófusokkal és 
mutattam be az Isteni Liturgiát hitüket kereső, független 
gyakorlóknak. Hány és hány alkalommal végeztem 
szertartásaimat szobámnak rejtekén felállított szerény oltáram 
magányában, és mennyire számos órákon át elmélkedtem 
álmokon, terveken és célokon. Misztikusok és alkimisták titkos 
tudományában mélyültem el, gnosztikusokkal és kabbalistákkal 
kalandoztam a Szent Írások lapjain, modern dervisekkel 
kerengtem körbe és imádkoztam velük az Istenség 
Kilencvenkilenc Nevének segítségül  hívásával. Mindez 
megannyi út, megannyi remény, megannyi öröm, megannyi 
csalódás, azonban minden egyes élményem elmélyítette 
bennem a tapasztalást, amely szerint az Istent felesleges ott 
keresnünk, ahol legszigorúbb a szabályozás, legegyértelműbb a 
dogma, és a legjobban érthető a tanítás. Ugyanígy nem 
érdemes kutatnunk Utána a szőrszálhasogató spekulációk 
világában, és a különféle belterjes szervezetek által kínált 
"titkos tudás" bűvkörében sem lehet igazán számítani a Vele 
való találkozásra, ugyanis Ő Maga ezeknél sokkalta közelebbi 
helyen, azonban misztikus módon mégis mindennél távolabb 
érhető tetten. Isten ugyanis közelebb áll hozzánk, mint a saját 

tulajdon szívünk és verőereink, mégis sokkalta messzebb, mint 
a legtávolabbi csillag. Ha azonban mégiscsak keresni 
vágynánk, úgy a lehető legbiztosabb módszer, ha 
önmagunkban elmélyedvén kezdjük a kutatást. 


Shams Tabriz negyven szabálya: 


1. Ahogyan az Istent szemléljük, az mintegy visszatükröződése 
annak, ahogyan önmagunkat látjuk. Amennyiben az Istenről 
való elmélkedés főként félelmet és bűntudatot ültet a 
lelkünkbe, akkor ez azt jelenti, hogy bennünk magunkban 
lakozik túlontúl sok félelem és önvád. Ha képesek vagyunk 
Istent úgy látni, mint a végtelen Szeretet és Együttérzés 
Forrását, akkor az annak a jele, hogy már megtanultuk 
önmagunkat is ekképpen szemlélni. 


2. Az Igazság Ösvényén a szív munkájával tudunk haladni, 
nem pedig az elme működése által. Engedd, hogy a szíved 
legyen a legfőbb vezetőd, ne pedig az elmédre bízd ezt a 
feladatot. A szíved segítségével szembesülj önmagaddal, hívd 
ki párbajra az önzésedet, és végül arass győzelmet gyarlóságaid 
felett. Önmagad megismerése által juthatsz majd el Isten 
ismeretére Is. 


3. Istent gyakorlatilag bármin és bárkin keresztül szemlélheted 
ezen a világon, ugyanis nem korlátozza Önmagát a mecsetekre, 
zsinagógákra, vagy  templomokra. Azonban ha tényleg 
feltétlenül tudni szeretnéd, hogy hol is van pontosan a 
lakóhelye, akkor egyetlen helyen érdemes keresned: mégpedig 
az Őt igazán szeretők szívében. 

4. Az intellektuális tudás és a Szeretet két különböző anyagból 
vannak faragva. Az elme gúzsba köti az embert, de nem 
kockáztat semmit, a Szeretet azonban képes feloldani minden 
megkötözöttséget, ugyanakkor mindent kockára is tesz. Az 
intellektus mindig gyanakvó, és gyakorta így figyelmeztet: 
"Légy óvatos, nehogy túlzottan elragadtasd magadat", a 
Szeretet azonban így beszél: "Sose félj, merülj el a 
mélységekben". Az elme nehezen oldódik fel, a Szeretet 
viszont minden megerőltetés nélkül képes önmagát felőrölni. 
Az igazi gazdagság azonban éppen a törmelék és a romok 
között keresendő, és a megtört szív rejti az igazán értékes 
kincseket. 


5. A világ legtöbb problémája a különféle félreértésekből és 
hibás értelmezésekből fakad. Sohasem szabad a szavakat a 
névértékükön kezelnünk. Amint belépünk a Szeretet 
birodalmába, a nyelvi és megfogalmazásbeli különbségek 
egyszeriben idejétmúlttá válnak. Mindaz, ami nem fejezhető ki 
a szavakkal, az tetten érhető a csendben. 


6. Az elhagyatottság és a magány két különböző dolog. Amikor 
elhagyatva érzed magadat, könnyen hiheted hibásan azt, hogy a 
jó úton haladsz. A magány sokkalta jobb számunkra, hiszen 
abban az esetben anélkül lehetsz egyedül, hogy elhagyatottnak 
éreznéd magadat. De a lehető legjobb, ha olyasvalakire 
találunk, aki a tükrünk lehet. Emlékeznünk kell arra, hogy 
egyedül egy másik élőlény szívében láthatjuk tisztán 
önmagunkat és a bennünk lakozó Isteni  Jelenlétet. 

7. Bármi is történjék az életedben, és bármennyire is kétségbe 
ejtően alakuljanak is a történések, semmi esetre se add át 
magadat az elkeseredésnek. Még ha a világon létező 
valamennyi ajtó zárva maradna előtted, Isten külön a Te 
kedvedért is hajlandó megnyitni egy teljesen új ösvényt. Csak 
légy mindig hálás. Könnyű ugyanis úgy hálásnak lenni, amikor 
minden a lehető legnagyobb rendben halad. A Bölcs nemcsak 
azért hálás, ami megadatott számára, de mindazokért a 
dolgokért is, amelyek megtagadtattak tőle. 


8. A türelem nem egyenlő a passzív kitartással. A türelem azt 
jelenti, hogy előre látjuk egy folyamat végét. Türelmesek akkor 
vagyunk, amikor a tüskére nézve a rózsát látjuk, vagy amikor 
már látjuk a hajnalt az éjszakában. A türelmetlenség az, amikor 
olyannyira beszűkült a látókörünk, hogy nem tudjuk előre látni 
a dolgok kimenetelét. Az Istenség szerelmesei éppen ezért 
sohasem fogynak ki a türelemből, hiszen tudják jól, hogy a 
holdsarlónak is időre van szüksége, hogy teliholddá váljon. 


9. Kelet, nyugat, dél, vagy észak, mindez nem sokat számít. 
Mindegy, hogy merre vezet az ösvényed, csak légy bizonyos 
afelől, hogy minden utazásban egy belső úton levés élménye is 
megvalósul. Ha önmagadban utazol, megismerheted az egész 
világot, körülötted és magadban egyaránt. 


10. A bábaasszony tudja jól, hogy fájdalom nélkül a gyermek 
nem tud megszületni. Ugyanígy, egy megújult ember születése 
sem képzelhető el nehézségek nélkül. Az agyagnak is szüksége 
van a tűzre ahhoz, hogy szilárddá váljon, ugyanígy a Szeretet is 
a megpróbáltatások közepette képes csak megerősödni. 

11. A Szeretetért vállalt küldetés átformáló erővel bír. Azok 
közül, akik valaha a Szeretet keresésére indultak, senki sincs 
olyan, aki nem érett volna meg az Utazás alatt. Abban a 
pillanatban ugyanis, amikor elkezdesz kutatni a Szeretet után, 
már el is kezdődött Benned az átalakulás, kívül és belül 
egyaránt. 


12. Több hamis mester és tanító akad ezen a világon, mint 
amennyi csillag létezik az Univerzumban. Sohasem szabad 
összetévesztened a hatalomvágyó és önző embereket az igazi 
pártfogókkal. A valódi lelki tanítómester sohasem törekszik 
arra, hogy a figyelmedet önmagára irányítsa, és nem is vár el 
teljes engedelmességet és csodálatot Tőled. Ehelyett abban 
segít, hogy megtanít értékelned és csodálnod Önmagad belső 
lényegét. Az igazi mesterek olyannyira áttetszőek, akár az 
üveg, ugyanis hagyják, hogy az Istenség fénye sugározzék át 
rajtuk. 


13. Próbáld ki, hogy nem állsz ellen a változásoknak, amelyek 
az Utad során beköszöntenek az életedbe. Helyette engedd az 
Életnek, hogy Rajtad keresztül éljen. Akkor sem szabadna 
kétségbe esned, ha minden fenekestől felfordul körülötted, 
elvégre honnan is tudhatnád, hogy az állomás, ahol most vagy, 
tényleg van olyan jó, mint amilyen lesz az utána következő. 


14. Az Istenség minden erejével azon van, hogy tökéletesre 
formálja a művet, amelyet elkezdett Benned és körülötted. 
Teljes mértékben Veled van elfoglalva. Minden egyes élőlény 
egy olyan, folyamatban lévő műalkotás, amely bár lassan, de 
feltartóztathatatlanul halad a teljes megvalósulás felé. 
Mindannyian ilyen félkész művek vagyunk, akik egyaránt 
várunk és vágyódunk arra, hogy kiteljesedjünk. Isten 

mindannyiunkkal külön foglalkozik, hiszen az emberiség 
voltaképpen hasonlatos egy olyan kifinomult kaligráfiához, 
amelyben minden egyes pontnak egyaránt hatalmas jelentősége 
van a teljes kép szempontjából. 


15. Könnyű szeretni a tökéletes Istent, aki feddhetetlen és 
hibátlan. Ennél sokkalta nehezebb a dolgunk, amikor egy 
másik embert kell szeretnünk, akiben csak úgy hemzsegnek a 
hibák és a tökéletlenségek. Emlékezzünk azonban arra, hogy az 
igazi Tudás csakis a Szereteten keresztül érhető el és 
tapasztalható "meg. Szeretet nélkül nem létezik valódi 
Bölcsesség. Ha nem tanuljuk meg szeretni az Isten által 
alkotott Világot, akkor Istennek a megismerésére és szeretetére 
sem leszünk képesek. 


16. Az igazi Hit csakis az, ami önmagunkban lakozik. Minden 
más leoldódik rólunk idővel. Egyetlen olyan szennyeződés 
létezik csak, amely nem mosható le a tiszta vízzel, ez pedig a 
gyűlölet és a vakbuzgóság, amely igazán megmérgezi a lelket. 
Megtisztíthatod a testedet lemondással és böjttel, a szívedet 
azonban csakis a Szeretet fogja megtisztítani. 


17. Az egész Univerzum Benned lakozik. Mindaz, amit 
önmagad körül látsz, ideértve azokat a dolgokat is, amelyeket 
nem igazán szeretsz, illetve azokat az embereket, akiket 
megvetsz, vagy gyűlölsz, bizonyos mértékben Benned 
léteznek. Éppen ezért, nem szabad a Gonoszt sem önmagadon 
kívül keresned, ugyanis az Ördög nem olyasfajta erő, amely 
kívülről leselkedik Rád. A Sátán hangja belülről szól Hozzád. 
Amennyiben tisztán és teljesen meg akarod ismerni 
Önmagadat, akkor nézz szembe Magaddal őszintén és 
szigorúan. 

18. Amennyiben változtatni akarsz azon, ahogyan a többiek 
Veled bánnak, akkor először annak a módját kell 
megváltoztatnod, ahogyan Önmagaddal bánsz. Ha nem tudod 
magadat őszintén és tisztán szeretni, akkor más sem fog. 
Amikor pedig eljutottál az önszeretetnek erre a szintjére, akkor 
légy hálás valamennyi tüskéért, amelyet mások dobnak Feléd, 
hiszen ez annak a jele, hogy hamarosan rózsák borítanak majd. 


19. Ne nyugtalankodj amiatt, hogy hová vezet majd az Utad. 
Helyette koncentrálj mindig az éppen soron következő lépésre. 
Ez ugyanis, ami éppen a legnehezebb, és ez az, amiért teljes 
mértékben felelős vagy. Amennyiben megtetted ezt a lépést, 
engedd, hogy érkezzen a következő. Ne sodródj az áramlattal, 
hanem légy Te magad az Áramlat. 


20. Mindannyian ugyanazt az Istent hordozzuk magunkban, ám 
mégis mindnyájan különfélék és egyediek vagyunk. Nem 
létezik két teljesen egyforma lény. Minden szív különböző 
ritmusban — ver. — Amennyiben — Isten —— mindannyiunkat 
ugyanolyannak szeretett volna látni, akkor kétségtelenül 
ugyanolyanra alkotott volna valamennyiünket. Azonban 
mégsem így tett, ezért a különbözőségekkel szemben tanúsított 
tiszteletlenség és türelmetlenség, vagy amikor a saját 
véleményünket akarjuk másokra erőltetni, voltaképpen az 
Istenséggel szemben való tiszteletlenségünket jelenti. 


21. Amikor azt Istent igazán szerető belép egy tavernába, az a 
taverna egyszeriben az imatermévé válik annak az embernek, 
ám amikor egy részeges lép az imaterembe, az imaterem 
számára tavernává válik. Bármit is tegyünk, egyedül a szívünk 
az, ami a különbséget megteremti, nem pedig a külső 
körülmények. Éppen ezért a szúfik sohasem aszerint ítélik meg 

a többieket, hogy milyennek is néznek ki, vagy milyen 
tulajdonságokkal bírnak. Amikor a szúfi rátekint valakire, 
minkét szemét lezárva tartja, helyettük pedig felnyit egy 
harmadikat, egy olyan szemet, amely a belső lényeget látja. 


22. Az élet csupán időleges kölcsön, ez a világ pedig pusztán 
felületes leképeződése mindannak, ami a Végső Valóság. Csak 
a gyermekek tévesztik össze a játékot az igazi dolgokkal. Az 
emberek vagy a játék megszállottjává válnak, vagy pedig 
tiszteletlenül összetörik és elhajítják. Próbálj távol maradni a 
szélsőségektől, mert azok a belső egyensúly megbomlását 
idézik elő. A szúfik sohasem mozdulnak el egyik extremitás 
irányában sem, hanem mindig mérsékeltek és jóindulatúak 
maradnak. 


23. Az Istenség különféle megnyilvánulási formái közül az 
emberiség kivételes helyet tölt be. "Az Élet Leheletét 
helyeztem a szájába", így szól az Isten az Írások lapjain. 
Mindannyiunk, kivétel nélkül rendelkezünk azzal a különleges 
feladattal, hogy Isten Követei legyünk a Földön. Csak kérdezd 
meg gyakorta Önmagadtól, hogy mennyiben és milyen gyakran 
vagy képes igazi Követ módjára viselkedni, már ha egyáltalán 
képes vagy rá. Emlékezz arra, hogy mindannyiunk küldetése 
felfedezni Önmagunkban az Istenség Lelkét, és aszerint élni. 


24. A Pokol az itt és most, akárcsak a Menny. Hagyj fel azzal, 
hogy a Pokollal kapcsolatban aggodalmaskodsz, vagy a 
Mennyekről álmodozol, hiszen mindkettő a jelen pillanatban 
mutatkozik meg. Amikor szerelmesek vagyunk, a Mennyekben 
érezzük magunkat, ugyanígy minden alkalommal, amikor 
utálkozunk, irigykedünk és támadunk valaki ellen, akkor 
egyenesen a Poklok mélyére süllyedünk. 

25. Mindenki másképpen értelmezi a Szent Írásokat, 
mindannyian a maguk képességei és lelkük mélységei szerint. 
A megértésnek pedig nagyjából négy szintje különböztethető 
meg. Az első szint a szöveg külső, szó szerint való értelmezése, 
ahogyan azt a legtöbb ember teszi. A második a belső tartalom 
megismerése. A harmadik szinten valósul meg a belső tartalom 
legbelső üzenetének megértése. A negyedik szint azonban 
annyira mély, hogy nem írható le szavakkal, így 
elmondhatatlannak bizonyul. 


26. A Világegyetem valójában egyetlen gigászi létező. Minden 
és mindenki kapcsolatban áll egymással, a személyes 
történetek láthatatlan szálain keresztül. Mindegy, hogy 
tudatában vagyunk ennek, avagy sem, mindannyian egy 
rejtélyes párbeszéd részesei vagyunk. Senkinek se árts és 
gyakorold sűrűn az együttérzést. Sohase terjessz szóbeszédeket 
valaki más háta mögött, de még egy ártatlan megjegyzést se 
tégy a többiekre. A szavak ugyanis, amelyek elhagyják az 
ajkunkat, nem oldódnak fel a  Végtelenben, hanem 
következményeikkel együtt visszatérnek majd hozzánk a 
maguk idejében. Egy ember fájdalma valamennyiünket sérti, 
mint ahogyan egy ember öröme képes lehet mosolyt csalni 
mindnyájunk arcára. 


27. Bárhogyan is szólj, akár jót, akár rosszat, a szavaid 
valamilyen formában visszatérnek majd Hozzád. Éppen ezért, 
amennyiben valaki rosszakat beszélne Rólad, a helyzeten csak 
rontana, ha Te magad is hasonlóan kezdenél el beszélni róla. 
Ebben az esetben ugyanis menthetetlenül bezárod Önmagadat 
egy ártalmas energiákból összeálló, borzalmas körbe. Helyette 
azzal tehetsz nagyon sokat Önmagadért, ha negyven napon 
keresztül csak jókat gondolsz, és csak jó dolgokat beszélsz 

arról az adott személyről. Meglátod majd, hogy negyven nap 
elteltével minden másképpen fest majd, ugyanis Te magad 
váltál egészen másmilyen emberré. 


28. A múlt csak egy puszta értelmezés, a jövő pedig egy 
bizonytalan látomás. A Világ nem úgy halad végig az időn, 
mintha az csupán egyenes vonal lenne a múlt és jövő között. 
Ehelyett az idő az, amely Rajtunk keresztül és Bennünk 
mozog, akárcsak egy végtelen spirál. Az Öröklét nem végtelen 
mennyiségű időt jelent, hanem időtlenséget. Ha meg szeretnéd 
tapasztalni az Örökös Megvilágosodást, akkor verd ki a 
fejedből mind a múltat, mind pedig a jövőt, és élj a Jelen 
Pillanatban. 


29. A Végzet nem az jelenti, hogy az egész életed eleve 
elrendeltetett. Éppen ezért, amennyiben minden elviselünk a 
sorsra hivatkozva, és nem vállalunk aktív szerepet a 
Világegyetem Roppant zZenéjében, az csupán a puszta 
tudatlanság jele. Az Univerzum Zenéje mindent áthat, és a 
hagyomány szerint negyven különböző szinten nyilvánul meg. 
A végzeted azt jelenti, hogy milyen szinten vagy képes játszani 
a saját dallamodat. Bár nem változtathatod meg a hangszeredet, 
azt egyes egyedül Te döntöd el, hogy milyen jól és mesterien 
játszol rajta. 


30. Az igazi szúfi akkor is Önmaga marad, ha igaztalanul 
gyanúsítgatják, támadják és ítélik meg minden egyes oldalról. 
Ehelyett türelmesen kitart, egy rossz szót sem szentelve a 
bírálóinak. A szúfi sohasem okol másokat, elvégre számára 
hogyan is létezhetnének ellenségek, riválisok, vagy "mások", 
amikor számára olyan, hogy "én" sem létezik. 

31. Ha meg akarod erősíteni a hitedet, akkor először is 
enyhülnöd kell belülről és lágyulnod. Ahhoz, hogy a hited 
sziklaszilárddá váljon, a szívednek olyan könnyűnek kell 
lennie, akár a tollnak. Mindnyájunkat érnek betegségek, 
balesetek, veszteségek és ijedelmek, amelyek így vagy úgy, de 
tanítanak bennünket arra, hogy miként legyünk kevésbé 
önelégültek és ítélkezőek, illetve hogy miként váljunk 
együttérzőbbé és nagylelkűbbé. Azonban csak néhányan 
tudunk tanulni ezekből, és általuk finomodni. Sokan sajnos 
ezeknek az eseményeknek hatására még annál is ridegebbé 
válnak, mint amilyenek előtte voltak. 


32. A világon semmi sem áll Közted és az Istenség között. Sem 
imám, sem pap, sem pedig rabbi, vagy egyéb más vallási, vagy 
világi tekintély. Ugyanígy egyetlen spirituális mester, de még a 
saját hited sem. Hinned kell Önmagad értékeiben és a saját 
szabályaidban, de sohasem szabad ezeket másokra erőltetned. 
Ha folyamatosan megtöröd mások szívét és lelkét, bármilyen 
spirituális gyakorlatot végzel is, semmit sem fog érni. Tartsd 
távol magadat mindennemű rajongástól és bálványozástól, mert 
elhomályosítják a látomásodat. Egyedül Istennek, és csakis 
Istennek engedd, hogy a vezetőd legyen. Ismerd meg az 
Igazságot, de légy óvatos, nehogy véletlenül bálványt csinálj az 
igazságodból. 


33. Mialatt mindenki más ezen a világon azért fáradozik, hogy 
valamire jusson, vagy valakivé váljon, pusztán azért, hogy egy 
napon mindent maga mögött hagyjon az elmúlásban, Te magad 
tűzd ki célodul azt, hogy a Semmivé válsz. Éld úgy az életedet, 
mintha olyan könnyű és olyan üres lenne, mint maga a nullás 
szám. Nem vagyunk különbözőek egy ponttól. Nem a 
külsőségekben megjelenő sallangok és dekoráló elemek azok, 

amelyek egyenesben tartanak minket, hanem a belső Üresség. 
Nem azoknak a dolgoknak a víziója tart minket mozgásban, 
amelyeket el akarunk érni, hanem a Belső Üresség abszolút 
tudatossága. 


34. Az alázatosság nem azt jelenti, hogy gyengék, vagy 
alárendelődőek vagyunk. Ez ugyanis vagy fanatizmushoz, vagy 
pedig meghódoláshoz vezet csupán. Ennek azonban éppen az 
ellenkezője igaz az alázatosságra. Alázatosak akkor vagyunk, 
amikor képesek vagyunk meghódolni egy olyan Erő előtt, 
amely történetesen éppen belülről jön. Azok, akik 
ráhagyatkoznak . Önmaguk belső lényegére, zavartalan 
nyugalomban és békében létezhetnek, még akkor is, ha 
körülöttük az egész világ kifordul magából. 


35. Ezen a világon nem az egyformaság és a szabályszerűség 
az, amely előre mozdítja a történéseket, hanem a sokszínűség. 
Az egész Univerzum, a maga minden sokszínűségével jelen 
van bennünk. Éppen ezért a hívőnek szükséges szembenéznie a 
benne élő hitetlenséggel is, a hitetlennek pedig meg kell 
ismerkednie a szintén őbenne csendben létező hívővel. Addig a 
napig, amíg el nem jutunk a Bennünk szunnyadó Tökéletes 
Ember megvalósítására, a hit egy szükséges fázisa a 
fejlődésünknek, csakúgy mint annak ellentéte, a hitetlenség és 
a kételkedés is. 


36. A Világ a viszonosság törvényére épül. Még a 
legjelentéktelenebbnek tűnő kedvesség, vagy a legcsekélyebb 
gonoszság sem marad viszonzatlanul. Ugyanígy azok a 
megtévesztések, csalások és trükkök, amelyeket az emberek 
egymással szemben vetnek be. Emlékezz arra, hogy ha csapdát 
állítasz, akkor Isten ugyanígy fog tenni. Ő ugyanis a 


237 


legnagyobb tervező, akinek a tudta nélkül még egy levél sem 
zizzenhet meg. Emlékezz mindig erre: bármit tesz is az Isten, 
azt a legtökéletesebben teszi. 


37. Isten a lehető legaprólékosabb órásmester. Az alkotása 
annyira precíz és pontos, hogy a Világon minden a maga 
megszabott idejében történik. Egyetlen perccel sem előbb, 
vagy később. Kivétel nélkül mindenkire igaz, hogy ez az óra 
esetükben is pontosan működik, így ideje van a szerelemnek és 
ideje van a halálnak is. 


38. Sohasem késő feltenned Magadban a kérdést, hogy vajon 
készen állsz-e változtatni azon az életen, amelyet idáig éltél. 
Készen állnál-e arra, hogy belülről változz. Sajnálatos, ha 
minden napod pontosan ugyanúgy telik, mint ahogyan az azt 
megelőző. Minden egyes pillanatnak, minden egyes újabb 
lélegzetvételnek megújító és  elevenítő erővel kellene 
rendelkeznie az életünkre nézve. Csakis úgy ébredhetünk új 
életre, ha megtanulunk meghalni, még a halál előtt. 


39. Még ha a részletek változnak is, az egész attól függetlenül 
mindig állandó marad. Minden egyes rabló helyett, aki 
eltávozik ebből a világból, egy újabb születik majd. Minden 
eltávozott lélek helyébe a világra jönnek újabbak. Emiatt 
sohasem marad minden teljesen ugyanolyan, de ugyanakkor 
semmi sem változik igazán. Minden szúfi helyett, aki elhagyja 
ezt a világot, valahol máshol egy újabb születik. 


40. Az élet szeretet nélkül semmit sem számít. Ne azt kérdezd 
magadtól, hogy milyen fajta szerelmet kellene keresned, lelkit 
vagy testit, istenit vagy világit, keletit vagy nyugatit. Ezek a 
felosztások csak újabb felosztásokat szülnek. Az Igazi 

Szeretetnek nincsenek címkéi és meghatározásai. Ehelyett 
olyan, amilyen: tiszta és egyszerű. A Szeretet az Élet Éltető 
Vize, a szeretetre képes lény pedig a Tűz Lelke. Az egész 
Univerzum megváltozik, amikor a Tűz szerelemre gyúlik a Víz 
iránt. 

Tradicionalitás és Kereszténység 


Az elmúlt időszakban viszonylag sűrűn nyílott 
alkalmam olvasni, és —— tanulmányozásaim  —— nyomán 
elgondolkodni mindarról, ahogyan az úgynevezett tradicionális 
nézőpontok a világra, szellemiségre, lelkiségre és vallásosságra 
tekintenek, aztán végül arra az elhatározásra is eljutottam, hogy 
ebben az írásomban kifejezem a magam egyéni és sajátos 
véleményét a kérdéskörrel kapcsolatban. Elmélkedésemet 
elindítván rögvest előre szeretném azonban bocsátani, hogy 
ismereteim a témakört illetően még messze nem teljesek 
(elvégre hogyan is képzelhetné valaki, hogy egyáltalán képessé 
válhat valaha teljes és tökéletes rálátást nyerni erre az 
elképzelhetetlenül és elképesztően komplex területre?), így 
gondolataim érvényességi köre sem tarthat igényt túlzott 
mértékü  hatósugárrai . Mindaz, — amelynek ebben a 
gondolatmenetben való megfogalmazására sort szeretnék 
keríteni, szándékom szerint nem több, mint meglátásaimnak és 
nézeteimnek szerény összefoglalása. 


Kutakodásaim alkalmával felkeltette a figyelmemet két, 
egymással mondhatni szemben álló elmélet, amelynek egyikét 
a Hamvas Béla által kifejtett gondolatkör jelenti. Amennyiben 
Hamvas Béla életművét korszakokra kívánnánk sorolni, úgy 
azt mondhatnánk, hogy igazságkeresői tevékenysége előbb a 
különféle antik filozófiai és mitológiai irányzatokon vitte 
végig, majd pediglen időlegesen otthonra talált a tradicionális 
létszemlélet keretei között, végül pedig egyértelműen a 
kereszténység mellett tette le hitét. Hamvas Béla írásait 
időrendben olvasván tisztán kirajzolódni látszik ez a folyamat, 
hiszen ahogyan az egyes mítoszok, filozófiák, gondolati 
rendszerek és vallások tömkelegén végighaladva részletesen is 

megosztotta olvasóival az egyes forrásokból kinyerhető 
különkincseket, végeredményben arra a konklúzióra jutott, 
hogy a kereszténység megjelenésével az összes többi vallás és 
irányzat érvényét veszíti, így fenntartásukra véleménye szerint 
voltaképpen semmiféle szükség nincsen. 


Ezen a ponton kerül szemben állásra véleménye a 
tradicionális — szemlélet legjelentősebb hatású hazai 
képviselőjének álláspontjával, amely szerint minden egyes 
tradíció a saját jogán tradíció, és minden egyes tradícióban 
maga a Tradíció tetőződik be. Nem szükséges, és nem is 
lehetséges kiválasztani közülük egyetlen irányzatot, hogy arra 
aztán úgy hivatkozzunk, mint magának a TIradíciónak a 
betetőződésére, amelynek megtörténte egyúttal időszerűtlenné 
és feleslegessé tenne valamennyi más vallási tradíciót. 
Meglehetősen érdekes kérdésnek látom ezt a felvetést, amellyel 
úgy érzem, misztikus létezésmódra törekvő személyként 
mindenképpen érdemes lenne foglalatoskodnom. A kérdés 
véleményem szerint tehát imigyen foglalható össze a lehető 
legtömörebben: "Vajon a kereszténység valóban minden 
korábbi tradíció betetőződése, vagy csupán egyetlenegy a 
számos más tradíció között?" Szeretném hozzátenni tehát a 
saját gondolataimat ehhez a kérdéskörhöz. 


Az elmúlt esztendők keresése, és kutakodással eltöltött 
időszaka folyamán számos megállapítás és felismerés 
megnyilvánulása lehetett lehetséges számomra. Mindezekből 
kiindulván erősen gyanítom, hogy minden egyes vallási 
tradíció kebelében létezik egy olyasfajta esszenciális mag, 
amely voltaképpen a felszíni eltérések és különbözőségek 
figyelmen kívül hagyása mellett, lényegét tekintve szinten 
teljes mértékben azonosnak mondható. A hinduizmus szerint 

megannyi megtestesülés körforgásában létezik a világ, a lélek 
pedig csak úgy képes kiszabadulni ezekből, ha eloldja 
mindennemű kötelmeit és megszabadul a karmától, azaz a 
cselekvések ok-okozati törvénye nyomán beálló vonzásoktól és 
taszításoktól. A buddhizmus tanítása szerint a lét szenvedése a 
vágyakban és a törekvésekben rejlik. Amennyiben nem valósul 
meg a vágyunk, akkor szomorúságot érzünk, a megvalósulás 
esetén pedig egyre és egyre többre vágyunk, avagy rettegünk a 
megszerzett dolgok elveszítésétől, amely szintén szenvedést 
szül. Buddha szerint az illuzórikus világ ködén való 
keresztüllátás, az érzékek fékezése, és a vágyak által jelentett 
kötőerők eloldása által szabadulhat ki a lélek a végtelen 
körforgásból. Tudtommal azonban sem a hindu, sem pedig a 
buddhista kozmológia nem foglal állást egyértelműen a 
tekintetben, hogy mi történik a "megszabadulás" után. 
Bizonyos irányzatok szerint a Nirvána a teljes feloldódás, tehát 
a semmiben való teljes semmivé válás és megsemmisülés, 
azonban sok más szemléletmód feltételezi egyfajta "Világon 
túli Világ" létét, így maga a Nirvána egyfajta léten túli 
létezésként is értelmezhető. A különféle egyéb keleti 
vallásokban, és a Zoroaszter által megfogalmazott tanításokban 
szintén megjelennek olyan elemek, mint a körforgás, az anyagi 
lét viszonylagossága, a világtól való eltávolodás fontossága, 
illetve a lélek  halhatatlanságának tana, valamint egy 
Fényvilágnak a létezése. 


Amennyiben megvizsgáljuk a zsidó tanítást, úgy 
egymásnak látszatra ellentmondó elemekkel találkozhatunk. 
Bizonyos szekták és irányzatok tanítása szerint nem létezik 
túlvilági élet, mint ahogyan nem létezhet feltámadás sem. Az 
emberek végeredményben biztosan és visszavonhatatlanul 
meghalnak, és voltaképpen ennyit jelentett élni. Más 

megközelítések a szellemvilág élénk életéről számolnak be a 
zsidóság körében: a halottak közöttünk járnak, intézik a maguk 
ügyes-bajon dolgait, elfogyaszthatják a számukra kikészített 
ételeket, illetve bizonyos esetekben megjelenhetnek mások 
előtt, vagy meg is szállhatnak másokat. Az Ószövetség lapjain 
barangolván nem egyszer érhetjük tetten az úgynevezett "Isteni 
Elragadás" történését, amikor is egyes szentek nem ízlelték 
meg a halált, hanem különféle módokon Istenhez kerültek. 
Énoch történetét alapul véve láthatjuk, hogy miután a 
szentségben folyamatosan előre jutott, végül olyannyira 
áttetszövé vált az Isteni Ragyogás visszatükröződésében, hogy 
ő maga nem is létezett már, hanem Isten úgymond magához 
emelte őt. A gnosztikus hagyomány szerint Énoch az angyalok 
közé emeltetett, és ő maga vált azzá az entitássá, amelyre a 
tradíciók Metatron angyalként hivatkoznak. A másik ilyen, 
szintén ószövetségi szereplő maga Illés próféta, akit végül 
tüzes szekéren ragadott el a Mennyekbe az Isten. Külön 
érdemes megemlítenünk a kabbalisztikus hagyományokat, 
amelyekben a lélek folyamatos fejlődésének állomásai 
rajzolódnak ki, ahogyan az Életfán egyre és egyre feljebb 
haladva éri el az Örök Hazába való visszajutást, illetve az 
Istenséggel való fokozatos egyé válás lépcsőfokait. 


A keresztény tanítás ebben a kérdésben az évszázadok 
során meglehetősen alapos és egyértelmű dogmarendszert 
alakított ki a teremtés, bűnbeesés, halál, megváltás, feltámadás 
és örök élet problematikáját illetően, kiegészítve a Pokol, 
Mennyország, és egyes irányzatoknál a Purgatórium létének 
feltételezésével. A bukott angyalok és az emberek bűnei 
nyomán a Teremtés eredeti, konszekrált egysége megborult, a 
lét egyfajta sötétségbe süllyedt, az emberiségnek pedig nincsen 
többé lehetősége visszatalálni a fényhez. A mainstream 

kereszténységben ezt az elszakítottságot oldja fel Jézus 
áldozata, amely megváltja az emberiséget, felemeli a 
Teremtést, és visszaállítja a lét eredeti egységét. Az egyes 
irányzatok tanításai persze eltérnek egymástól a tekintetben, 
hogy ingyenes-e a megváltás, univerzálisan kiterjed-e az egész 
emberiségre, avagy csupán a Jézus megváltói mivoltát 
elismerők körére korlátozódik, illetve hogy szükségesek-e 
cselekedetek, vagy elegendő önmagában a hit. Azonban a 
közös vonás minden tekintetben ez: Jézus Krisztus által 
elérkezik a megváltás. Külön kérdéseket vet fel azonban, hogy 
mi történik a megváltás után, és mi történt előtte. A keresztény 
hagyomány szerint a régi időknek igazai és szentjei a pokol 
tornácán várakoztak mindaddig, amíg Jézus áldozata 
megnyitotta a Mennyország kapuját. Mi történt azonban 
azután? Hogyan léteznek tovább a Mennybe jutottak lelkei, 
illetve hogy az üdvösség ténylegesen a végső állomás-e, avagy 
léteznek még magasabb létállapotok? 


Az Iszlám  kozmológiája érdekes megoldásokat 
javasolva közelíti meg a kérdést. Véleményük szerint Allah 
több tízezernyi világot teremtett, amelyek közül a legalsóbb a 
földi világ. Amikor a hívők haláluk után bőséges lakomákat és 
szűzlányokat remélnek, az csupán egy néhány fokkal feljebb 
álló világ anyagiasabb örömeinek élvezetét jelenti, tehát 
tulajdonképpen az alapértelemben vett üdvösség csupán az első 
lépés egy magasabb létmód felé. A szúfi misztikában az 
aszkézis által az embernek lehetősége nyílhat mintegy 
"nagyobb ugrásokkal" áthaladni ezeken a kezdetlegesebb 
mennyországi léteken, és az Istennel való mélyebb egyesülés 
által egyből egy magasabb létszférába jutni, majd pedig 
fokozatosan haladni előre az Istennel való teljes és tökéletes 
egyesülés felé, a több tízezernyi spirituális világ bejárásán 

keresztül. Akárhogyan is, az egyes tradíciók "receptje" az élet 
értelmének magyarázatára nagyjából így foglalható össze: 
létezik egy tiszta, szent, eredeti, szellemi állapot, amelytől az 
ember valamilyen módon elesett. Jelenleg egy alacsonyabb 
létállapotban, a bűnök és illúziók világában sínylődik, és 
valamilyen módon vissza kell jutnia az eredeti létbe. Ezt az 
eredeti létet úgy érheti el ismét, ha meghaladja az anyagi lét 
korlátait, kiteljesíti önmagát, és különféle gyakorlatok által 
elnyeri a megváltást, a vágyott egységet. Hogy ez a megváltás, 
üdv, szabadulás és öröklét miként érhető el, ott persze számos 
különbséget fedezhetünk fel a tanításban, ám a lényeg 
mindenképpen ez: valahogyan el kell érni. Minden vallás 
misztikus és aszketikus tradíciói valamiképpen hasonlóak 
egymáshoz, beszéljünk akár a hindu jógik, tibeti lámák, 
keresztény sztarecek, zsidó tzaddikok, muszlim nazírok és 
dervisek gyakorlatairól és életmódjáról. Eszerint minden 
tradíció megfogalmaz egy vágyott, eredeti állapotot, és a 
jelenlegi állapottal való összehasonlítás révén rámutat egyfajta 
hiányállapotra és tökéletlenségre, meghatározva ezzel a vágyott 
célt, amelynek eléréséhez aztán utakat és gyakorlatokat kínál. 
Tehát ezzel a gondolatkörrel egybecsengvén azt lehet állítani, 
hogy minden tradíció a maga módján a Tradíció betetőződése, 
azaz egy ősi tudás változatos formákban megnyilvánuló 
feltárulkozása. 


Hamvas Béla állítása szerint azonban a kereszténység 
merőben több, teljesebb és haladottabb, mint az összes többi 
tradíció, létezése tehát feleslegessé kell, hogy tegye az összes 
korábbi hagyományt. Hamvas Béla tehát egyfajta lineáris 
fejlődésvonalat feltételez, míg a tradicionalisták inkább az 
egyazon ősi törzsből leágazó számos ágazat párhuzamos 
növekedését és kiteljesedését. Miért is ez a kivételezettség 

Hamvas  Bélánál a kereszténységgel kapcsolatban? A 
mainstream kereszténység vélekedése szerint Jézus személye 
az egyedüli kulcs és lehetőség a megváltáshoz, éppen ezért 
nem ismeri el, hogy rajta kívül létezhet szabadulás az 
emberiség számára. Ez a kitétel persze szükségszerűen maga 
után vonja azt a követelést, hogy a kereszténység a 
kizárólagosság igényével léphessen fel. Ez a kijelentésnek 
mintegy a természetéből fakad. Amennyiben ugyanis 
megteszem azt a kitételt, hogy az én meggyőződésemen kívül 
más meggyőződés nem vezethet eredményre, az teljes 
mértékben együtt kell, hogy járjon a többi tradíció 
létjogosultságának kétségbe vonásával. Amennyiben tehát 
feltételezzük, hogy Hamvas Béla életének kései szakaszában 
valóban a mainstream kereszténység híve lett, úgy 
állásfoglalása jól magyarázható a fenti gondolatmenet kapcsán. 


Hamvas Béla műveit olvasván azonban egyértelmű, 
hogy nála a kereszténység messze és teljes mértékben mást 
jelent, mint ahogyan mainapság a kereszténységet definiáljuk. 
Amennyiben nevet kellene adnom ennek a jelenségnek, úgy azt 
mondanám, hogy valamiféle Krisztus-hordozói 
gondolatrendszer bontakozik ki Hamvas Béla értelmezéséből. 
Hamvas Béla korántsem avégett tartja a kereszténységet a 
hagyomány kiteljesedésének, mert a Jézus által való megváltás 
kizárólagosságát vallaná, hanem mert nézete szerint a 
keresztény hagyományban tisztul le és fogalmazódik meg a 
legpontosabb módon az ősi tanítás. Nem amiatt vonja kétségbe 
a többi vallási tradíció létének értelmét, mert a keresztény 
tanításhoz képest hazugságnak, tévelygésnek és valótlanságnak 
számítanának, hanem mert nézete szerint a kereszténységben 
kikristályosodott tanítás már meghaladta őket. Nem vonja 
kétségbe a többi tradíció értékét, hanem azokat inkább egyfajta 

kibontakozási láncolat részének tekinti, amelyben a 
kereszténység már egy következő láncszemet alkot. Egyetlen 
láncszem sem válik azonban értéktelenebbé attól, hogy egy 
újabb láncszem kerül a sorba, csupán rendelkezünk már egy 
olyan láncszemmel, amely tovább visz minket a célunkhoz. 
Egyetlen lépés sem válik az utunk során feleslegessé attól, 
hogy újabb és újabb lépésekkel haladjuk meg. Hamvas Béla 
tehát nem a kereszténység egyedüli és kizárólagos 
igazságtartalmát tételezi fel, hanem egy összességében 
magasabb szinten álló megismerési módot lát benne. 


A másik fontos kérdés, hogy vajon miben is tér el 
Hamvas Béla értelmezése a hagyományos keresztény 
szemlélettől? Én magam azt tapasztaltam, hogy Hamvas Béla 
kereszténysége korántsem az apostolok, egyházatyák, zsinatok 
és dogmák kereszténysége, hanem valamiféle olyasfajta 
lelkiség, amelyet leginkább Jakob Boehme, Paracelsus, 
Agrippa és Louis-Claude de Saint-Martin képviseltek, jelesül 
egy Krisztus-központú gondolkodásmódot, akár a Jézus- 
központú gondolkodás felett. Ezek a szerzők, Hamvas Bélát is 
ideszámítva egyáltalán nem elégednek meg azzal, hogy a 
megváltás ingyenes ajándékát elfogadják, hanem ezen túllépve 
feltételezik, hogy a megváltás által megvalósuló üdvösség 
csupán az első állomás a magasabb létállapotok felé. Nem 
csupán elfogadni, vagy követni szándékozzák Krisztust, hanem 
saját maguk is meg kívánják valósítani a Belső Krisztust 
önmaguk szívében. Hamvas Béla számára a kereszténység 
egyáltalában nem vallás, vagy vélekedésrendszer, hanem a 
megvalósításnak egy tökéletesen világos, ragyogó és egyenes, 
ámde kimondottan nehéz és hősies belső útja. Elfogadja az 
ingyen-kegyelem létét, és bőségesen merít is belőle, azonban 
nála a krisztusi út értelme nem csupán a megváltás, hanem a 

megvalósítás. Amennyiben a megvalósítás alkímiai folyamata 
sikeres, úgy az ember Jézushoz hasonlóan maga is Krisztussá 
válhat a saját belső univerzuma fölött, így tehát egyre és egyre 
nagyobb lépésekben haladhat az Istennel való teljes egység 
felé. Hamvas Béla szemében tehát a kereszténység azért számít 
a tradíciók meghaladásának, mert a lehető legkonkrétabban, 
legérthetőbben és legteljesebben kinyilatkoztatott belső utat 
látja benne. 


Ahhoz, hogy meghatározzam a magam álláspontját 
ebben a kérdésben, a gnosztikus kabbalah lelkiségéhez 
próbálok visszanyúlni. Úgy értelmezem, hogy véleményem 
valamiként középutas lehetőséget képvisel a két álláspont 
között. Úgy gondolkodom, hogy a tradicionális álláspont 
szempontjából kétségtelenül igaznak bizonyul, hogy minden 
tradíció egyben a Tradíció betetőződése, így tehát nem 
követem Hamvas Béla álláspontját abban a tekintetben, hogy a 
kereszténység megjelenésével az összes többi tradíció léte 
feleslegessé vált volna. Minden tradíció alkalmas arra, hogy a 
komoly és elkötelezett gyakorlót a megvalósítás által az 
üdvösség felé vezesse, mivel ha nem így lenne, akkor bizony 
megannyi szent tzaddik, nazír, dervis és jógi útja válna 
tökéletesen értelmetlenné és értéktelenné. Minthogy azonban 
ezek a személyek voltaképpen egyazon Cél érdekében tesznek 
spirituális erőfeszítéseket, és jutnak el a megvalósítás magas 
szintjeire, úgy fanatizmus volna azt feltételezni, hogy Isten 
ezeket a követőit csupán az általuk választott ösvények 
különbözősége miatt alacsonyabb sorban kezelné. Másfelől 
azonban egyértelműen Hamvas Béla véleményéhez vélem 
közelállónak érezni magamat a tekintetben, hogy a jézusi 
tanítás eredeti alakjában valóban még inkább kiteljesedni és 
kristályosodni látszik az a bizonyos Tradíció. Ezen a ponton 

sietek azonban megjegyezni, hogy mindezt abban az 
érvényességi körben tekintem igaznak, ha a kereszténység alatt 
a Hamvas Béla által értelmezett irányvonalat értjük. A 
misztikus, alkímiai kereszténységben ugyanis minden kétséget 
kizáróan egyértelműbb, tisztább és érthetőbb útmutatást 
kaphatunk a megvalósítás valódi lényegéről, jelesül a Krisztusi 
Létezésmód kibontakoztatásáról, és az Emberfeletti Ember 
világra hozataláról. Ez egy tiszta cél, az üdvösséghez vezető 
tiszta Út, azonban mindehhez nem elégséges az exoterikus 
kereszténység hívő és követő viszonyulásmódja, hanem valódi 
megvalósításra szükséges elköteleződni. 


A saját látásmódom tehát egyfajta vallási és 
tradicionális univerzalitás, amely a theurgikus és misztikus 
megvalósítás mellett tesz hitet. Azt gondolom, hogy 
önmagában minden egyes valódi tradíció alkalmas arra, hogy 
az embereket a vágyott cél felé vezesse, azonban ugyanakkor 
valóban a Krisztusi Útban látom azt, amelyre minden egyes 
tradíció rámutat. Lényegét tekintve tehát azt mondhatom, hogy 
gondolatom szerint a kereszténység minden betetőződött 
tradíció betetőződése. Amennyiben tehát minden tradíció a 
Tradíció  betetőződése, akkor a kereszténység ebben a 
tekintetben a  Betetőződött Iradíció  Betetőződése. Akár 
Nirvánáról, akár szabadulásról, akár megváltásról beszélünk, 
az feltételez egyfajta spirituális megvalósítást, amelynek 
csupán első lépései a megtérés és az üdv elnyerése. A 
gnosztikus kabbalah tanítása szerint létezik egy végtelen forrás, 
amelyből a Fény különféle állomásokon, univerzumokon és 
világokon áthaladván érkezik el a mi világunkra, és az emberek 
lelkébe. A tanítás szerint Isten a Teremtés kezdetét egyre 
inkább visszavonni kezdte Önmagát a végtelenségből, mintegy 
azért, hogy "legyen hely a Teremtésnek", tehát hogy Istenen 

kívül legyen elegendő szabad tér valami másra. Isten végül 
olyan mértékben visszavonta önmagát, hogy az Univerzum 
bölcsője alakot ölthetett, tehát a Végtelen Fényesség belsejében 
egyre inkább valamiféle üresség, egyfajta ősi anyaméh alakult 
ki. Ennek a semminek a kialakítása tette lehetővé az Istenség 
számára azt, hogy legyen Rajta kívül hely a Teremtésnek, 
amelybe aztán ismételten beáramolva létrehozhasson dolgokat. 


Isten végeredményben oly mértékben fókuszálta a 
fényességét, hogy voltaképpen egyfajta  sugárnyalábbá 
válhatott, amely azután ismételten belépett az ürességbe, hogy 
kinyilvánítsa teremtő erejét. Ez a Fénysugár, Isten látható 
alakban megnyilvánuló megjelenése a Teremtett Világban nem 
más, mint a Logos, azaz a Teremtő Szó, még pontosabban a 
Krisztus. A gnosztikus hagyomány szerint a Krisztus minőségét 
képviseli nemcsak a Logos, a teremtő Szó, de a Sophia, a 
Teremtő Bölcsesség is. Mivel azonban minden ezen a világon 
ezáltal a Teremtő Krisztus által alkottatott meg, ezért 
egyértelmű, hogy mindannyian hordozzuk a lelkünk mélyén 
ennek a Teremtő Krisztusnak a magját. A Krisztusnak azonban 
minél inkább láthatóvá szükséges válnia, és a Teremtés 
teljességén keresztül be kell lépnie az anyagi világba. Jézus, 
azaz Yeshua volt az, akiben tökéletesen megnyilvánulhatott ez 
a Krisztusi létmód, előtte azonban kisebb-nagyobb mértékben 
már mások is képesnek bizonyultak  megnyilvánítani 
valamicskét ebből a létből. Énoch, Illés, Elizeus, Beavató 
János, Mária és József, illetve tovább léphetünk még 
Zoroaszter, Buddha és más szentek irányában is. Ugyanígy 
elmondható, hogy ez a Krisztusi létezésmód mindannyiunk 
előtt nyitva áll, és ebben rejlik a kereszténység valódi üzenete. 
A Jézusi megváltás lehetőség, amelynek megtörténte hatalmas 
mértékű lelki-spirituális kibontakozásra adhat lehetőséget az 

emberek számára, ennek elérése azonban egyáltalán nem lehet 
egyenlő passzív elfogadással. Az üdvösség ugyanis csupán az 
első lépés, így azok, akik a vallásosságot pusztán a 
Mennyország kedvéért, vagy a Pokoltól való félelem miatt 
gyakorolják, még messze nem érték el a valódi Célt az 
üdvösséggel. 


A létezés Célja ezen a világon, hogy az ember 
megszerezze az üdvét, azaz kívül-belül egy magasabb 
létezésmódra lépjen, ez azonban nem lehetséges komoly lelki 
munka nélkül. Én magam azon a véleményen és állásponton 
vagyok, hogy az üdvösség megszerzése annak ellenére, hogy 
ingyenesen felajánlott lehetőség, elsősorban komoly és 
elkötelezett önmegvalósítás eredményeként valósulhat meg. 
Ennek az önmegvalósításnak persze feltétele a Felső Világok 
felől szüntelenül áramló Krisztusi Fény, azonban az emberi 
erőfeszítés nem kerülhető meg. A gnosztikus kabbalah szerint 
az Isteni Kegyelem nélkül az ember valóban végtelenségekig 
kóborolna a létben, ahogyan azt a hindu tradíció sejteti, 
azonban amennyiben képessé válik megnyílni efelé a kegyelem 
felé, úgy az út jelentősen megrövidülhet. Fontos azonban a szó: 
megrövidülhet. Megrövidülhet, de nem válik szükségtelenné, 
vagy feleslegessé. Ezért sem érzem magamhoz közelállónak 
azokat a keresztény nézeteket, amelyek a megváltást egyes 
egyedül a passzív befogadáshoz és a hithez kötik. Véleményem 
szerint a Krisztusi Út valóban az egyik legpontosabban 
meghatározott út, azonban korántsem az egyedüli út az 
üdvösség felé. Ami valóban fontos kérdés, hogy mi magunk 
mennyi erőfeszítést vagyunk hajlandóak megtenni ezen az 
úton. Hiába hosszadalmasabb, homályosabb és 
kilátástalanabbnak tűnő egy hindu, vagy buddhista lelki út, egy 
fáradhatatlan és rendületlen, szorgalmas hindu, vagy buddhista 

gyakorló sokkalta előbbre juthat az üdvösség elérésében, mint 
egy kevéssé buzgó, és csupán felületesen gyakorló keresztény. 
Ez persze szemben áll a mainstream kereszténység 
felfogásával, azonban én magam sem tartom magamat a 
mainstream kereszténységhez tartozónak. 


Én magam Gnóziskereső vagyok, misztikus életutat 
járok. Természetes, hogy léteznek hozzám közelebb álló utak 
és irányzatok, azonban fenntartom a szabadságomat arra, hogy 
ne köteleződjek el egyik mellett sem. Sokféle embert ismerek, 
megannyi irányzat berkeit bejárni alkalmam nyílott, mégis úgy 
tapasztaltam, hogy a különféle vallások komoly megvalósításra 
törekvő személyiségei voltaképpen több dologban hasonlítottak 
egymásra, mint ami a különbözőségeiket illette. Ez utóbbiak 
csupán felületi tényezőknek mutatkoztak csak, sok esetben 
pedig teljesen el is halványultak a belső lelkiséghez képest. 
Szerelmesem és Lelkitársam, keresztény tanítóim, alkimista 
mestereim, a szúfi murshid, valamint a világmegváltó tervén 
munkálkodó filozófus barátom voltaképpen egyazon nyelvet 
beszélik: mégpedig azt a bizonyos "egyetemes nyelvet". 
Mindannyian másfajta módon közelítenek az Istenséghez, már 
ha közelítenek hozzá egyáltalán, azonban én magam 
mindegyiküknek szemében ugyanazt a rejtélyes csillogást 
látom, amelyet olykor a saját tekintetemben is tetten érni vélek, 
ilyenkor pedig úgy érezhetem, hogy a helyes Ösvényen 
haladok. 

A misztika célja és értéke... 


A misztikus lét elsődleges célja, értelme és értéke a 
Mindenséggel, a  Végtelenséggel, a  Határtalansággal, a 
Megszentelttel, a  Tapasztalaton Túlival való személyes, 
közvetlen és bensőséges kapcsolat keresése, kialakítása, 
megélése, fenntartása és elmélyítése. A misztika nem holmi 
homályos, megfoghatatlan, és a kiválasztott kevesek számára 
fenntartott előjog, hanem egy mindenki előtt egyenlő 
mértékben nyitva álló lehetőség. Misztikus  létélményre 
törekedni egyáltalán nem azt jelenti, hogy az ember mindenféle 
rejtélyes, . hátborzongató, érthetetlen, és a végletekig 
megbonyolított praktikák által próbálná meg, mintegy 
"kizsarolni" az Istenség figyelmét, hanem az imádság, 
meditáció, és a megszentelt szertartások által figyelmét és 
tudatosságát folyamatosan a Múlhatatlan Dolgok felé irányítja. 
"Közeledjetek az Istenhez, és majd Ő is közeledni fog 
hozzátok", ezt olvashatjuk az Írások lapjain, és ez a gondolat 
válhat a misztikus életének legfontosabb  vezérelvévé. 
Amennyiben ugyanis gondolatainkat és figyelmünket 
folyamatosan a nagybetűs Valóság felé irányítjuk, a káprázat 
leplei lassacskán lehullani látszanak, életünket pedig újfajta 
élmények ragadják magukkal. Az ember hirtelenjében 
rádöbbenni látszik arra, hogy csodálatos és varázslatos 
áldásokat tartogat számára a Mindenség, a Mennyei Dolgok 
megismerésével pedig olyan Világ nyílik meg előtte, ahol 
mindig szívesen látott személyként tartanak számot rá. 


Ebben a Világban nem létezik sem kirekesztés, sem 
pedig az elit számára fenntartott, különleges bánásmód, hanem 
a teljes és tökéletes egyenlőség, egység és összetartás. Olyan 
különleges, megszentelt Tér ez, ahol nem (rab)szolgaként, vagy 

másodrendű állampolgárként, és nem is vendégként tekintenek 
rá, hanem a valódi öröm, szeretet és elfogadás ajándékaival 
veszik őt körül. Misztikusnak lenni nem vallás, nem dogma, de 
nem is hitrendszer, vagy életfilozófia kérdése, hanem eleven, 
élettel teli és dinamikus megtapasztalása a Láthatatlannak és 
Felfoghatatlannak. 

A Teremtetlen Fény Ünnepét éljük... 


Valahányszor csak elérkezni látszanak ezek a napok, a 
lélekben mindahány alkalommal megmoccanni tűnik Valami. 
Mintha a Mennyországot előlünk elfüggönyöző kárpitok és 
fátylak mostanság nem bizonyulnának annyira 
áthatolhatatlannak, és mintegy a Misztikus Szélben meg- 
meglebbenvén kívánnák megajándékozni az arra figyelmeseket 
egy elmélyültebb és teljesebb tapasztalatnak csodájával. 
Bármennyire is idegenkedéssel és visszahúzódással töltenek el 
azok a módozatok, ahogyan a világ és a társadalom az Ünnepet 
megüli, mégis megragadja lelkemnek belső tekintetét az a fajta 
rejtélyes és megmagyarázhatatlan vonzódás, amely még a 
legridegebb, legsötétebb és legérzéketlenebb lényeket is 
láthatatlan módon irányítja a Fényesség felé. Mint ahogyan 
Máni Próféta oly találóan megfogalmazza, a fák mindenkor a 
fény felé törnek, azaz minden élő és lélekkel bíró szervezet 
legbensőbb lényegében elrejtetten ott lakozik a vonzódás és 
törekvés valami magasabb, megfoghatatlanabb, hatalmasabb és 
fenségesebb, végtelen dolognak a megtapasztalása iránt. Még 
azok is, akik látható módon semminemű lelkiséget nem 
hordoznak "magukban, még azok is, akikbe látszólag 
semminemű értelem, együttérzés és szeretet nem szorult, még 
azok is, akik voltaképpen emberinek sem igazán nevezhető 
életveremben sínylődnek, még őbelőlük sem lehet kiirtani 
teljes mértékben azon vágyódást, amely Minden Létező Végső 
Forrása és Célja felé irányul. Bármennyire is meghatározza 
ilyenkor ténykedéseinknek fókuszát a Harácsony kultusza, 
bármennyire is bőségesen kívánunk áldozni a féktelen zabálás, 
költekezés, habzsolás és dőzsölés oltárán, csupán egy pillanat 
erejéig próbáljunk megtorpanni, és mélyebben a saját 

lelkünkbe nézvén kíséreljük meg felfedezni és köszönteni a 
Bennlakozó Fényt, a bennünk élő Krisztust. Nem szükséges a 
jászolban keresni, hacsak nem a saját szívünk és lelkünk 
jászoláról van szó, ugyanis sohasem fogjuk megtalálni másutt, 
különösen nem kívül. Az apokrif Írások egyike arra 
figyelmeztet ugyanis bennünket, hogy ne higgyünk azoknak a 
hangoknak, akik a Messiást valamiféle külső tényező képében 
akarják megmutatni nekünk, a Messiás ugyanis mindannyiunk 
saját lelkének és szívének leglényegében Él és vár. Vár arra, 
hogy felismerjük Őt a magunk betlehemi barlangjának 
teljességében. Lejátszódhat ugyanis akárhányszor a karácsonyi 
rege, angyalokkal, pásztorokkal, mágusokkal, apróbb és 
nagyobbacska állatokkal, Szent Családdal és Kisdeddel, 
mindez oly kevésnek bizonyulna, ha nem történne meg 
ugyanez a Csoda napról napra bennünk, mindannyiunkban. 


Mind a Születés, mind az Alámerítkezés, mind a 
Színeváltozás, mind a Kínhalál, mind pedig a Feltámadás és 
Felemelkedés voltaképpen az "itt és most" örök valóságában 
játszódik, egyfajta belső történés, szívbéli dráma formájában. 
Mi magunk lennénk a pásztorok, mágusok, Szent Család és a 
Kisded is, azonban könnyedén válhatunk ugyanakkor 
Heródessé, vagy akár a lelketlen parancsokat vakon és hidegen 
végrehajtó " bérencekké is. Csupán rajtunk áll, hogy 
végeredményben melyik szerepet vállaljuk magunkra a 
bennünk játszódó betlehemi drámában. A Karácsony a 
Kerecsen ünnepe is egyben. A madáré, amely képes elhozni 
számunkra a  Teremtetlen Fényt, hogy annak magvát 
szívünkben elültetvén mi magunk is aprócska Napokká és 
Csillagokká válhassunk, fényesen világítva önmagunk és 
mások számára. Ne feledjünk el tehát, akár csak egy röpke 
pillanat erejéig Igazi Karácsonyt csempészni a Harácsonyba, 

legalább egy aprócska gesztussal köszönvén a bennünk 
szüntelenül születő Isteni Fényjelenlétet, amely magának a 
Messiásnak Bennlakozó Fénye. 

Szentséges Szerelem, avagy az átnemesített 
érzékiség és megszentelt szenvedély misztikájáról... 


A jelenlegi gondolatok megfogalmazását megelőző 
néhány órában vetődött fel bennem annak felismerése, hogy 
voltaképpen még sohasem vettem a bátorságot arra, hogy a 
Szerelemről írjak. Elmélődtem már mindenfajta spiritualitásról, 
ideértve a különféle emberi kapcsolatokban megnyilvánuló 
lelkiséget, azonban mindeddig még sohasem mertem olyan 
területre tévedni, ahol is a Szerelem misztikájának szabadon 
megélt "— lényegiségét — megfogalmazzam, megkísérelvén 
kimunkálni a magam saját  Szerelem-értelmezését. 
Tevékenykedésem a spiritualitásnak ezen a területén mindeddig 
csupán egyetlen, idegen nyelvű írásmű magyarra ültetésére 
korlátozódott, amelyről még a lehető legnagyobb fokú jó 
szándékkal sem állíthatom, hogy számot tarthatott volna 
valamiféle érdeklődésre. A mai reggelen azonban azzal a 
gondolattal és szándékkal a szívemben ébredtem, hogy 
megkísérlem megtörni a csendet, amely mindeddig ezt az 
irányt " övezte, — és kísérletet — tenni  — gondolataimnak 
összefoglalására. 


Életemnek során egyáltalán nem csekélyke mértékben 
foglalkoztatott az úgynevezett testiség, vagy ahogyan talán 
valamelyest szárazabban és szakszerűbben 
megfogalmazhatnám, az alapvető szükségletek kielégítésének a 
szexualitáshoz kapcsolódó szegmense. A létnek ezt a fajta 
aspektusát illetően meglehetősen hamar öntudatra ébredtem, 
azonban ezt az időszakot még egyfajta gyermeki ártatlanság, 
illetve az emberi test működésére való őszinte rácsodálkozás 


258 


jellemezte. A pszichoanalitikus iskola legfőbb elméletalkotója, 
Sigmund Freud sajátos szerepet szánt a szexualitásnak a saját 
fejlődéselméletében, olyannyira, hogy az emberi fejlődés 
ösztönzésében részt vállaló elsődleges erők egyikének 
tekintette. Freud szerint az örömelv kifejeződése kezdetben a 
gyermek száj körüli területeire (orális szakasz) korlátozódik, 
azaz főként a táplálkozáshoz kapcsolódik. A későbbi években 
egyre inkább az ürítés okozta megkönnyebbülésre helyeződik a 
hangsúly, főként abban az időszakban, amelynek során a 
szobatisztaságra szoktatás történik. Ez az úgynevezett anális 
szakasz, amikor a gyermek a megtartás-elengedés aktusait 
gyakorolja. Amennyiben ebben az időszakban kialakul nála, 
hogy a saját akaratának megnyilvánítása végett ellenállást 
tanúsít az elengedésben, Freud szerint fennáll a veszélye, hogy 
felnőttkorára fukar, kuporgató, kapzsi, irigy és zsugori emberré 
válik. A másik végletet a féktelen elengedés jellemzi, 
ráadásképpen a lehető legalkalmatlanabb időpontokban és 
helyszíneken. Freud állítja, hogy az ilyen kisgyermekeknek 
később nagyobb esélye mutatkozik arra, hogy impulzív és 
pszichózisban szenvedő, az érzelmeik kontrollálására bajosan 
képes felnőttekké váljanak. Az ezt követő fallikus szakaszban 
éli meg a gyermek először a primitív szexualitással kapcsolatos 
élményeket, amelyekkel együtt az úgynevezett Ödipusz, 
illetőleg lányoknál az Elektra-konfliktus lejátszódik. Ezeknek 
során a gyermek az ellenkező nemű szülő iránt táplál rajongást, 
párhozamosan pedig ellenséges viszonyulásmódot alakít ki a 
vele azonos nemű szülővel, vetélytársként kezelvén őt az 
ellenkező nemű szülő kegyeiért folytatott versenyben. Itt 
tapasztalja meg először a szexualitás kezdetleges formáit, 
azonban az ezt követő években a szexuális drive mintha eltűnni 
látszana. A latencia szakasz a kisiskoláskorra tehető, és egészen 
a serdülőkor kezdetéig tart. Ilyenkor a gyermekek rendszerint 

kevés érdeklődést tanúsítanak a szexualitás iránt, érdeklődésük 
leginkább a kortársakkal való kapcsolat kialakítására, a 
tanulásra és az ismeretek szerzésére irányul. 


A saját esetemet illetően azonban azt tapasztaltam, hogy 
ez a fentebb bemutatott latencia-időszak meglehetősen rövidre 
szabottan mutatkozott meg az életemben, és a különféle testi 
folyamatokra irányuló figyelmemet a kisiskolás időszakban 
sem veszítettem el igazán. Amennyiben azonban magamra, 
mint szexuális lényre tekintettem, különleges módon szinte 
sohasem fogott el a gondolata annak, hogy barátnőm, vagy 
feleségem legyen, aztán pedig családot alapítsak. Néhanapján 
persze gondolati szinten eljátszottam a lehetőséggel, 
komolyabb mértékü érdeklődésre azonban nem tartott 
esetemben számot a párválasztás és a családalapítás. 
Visszagondolván azt mondhatom, hogy lényegében egyetlen 
olyan, nagyjából kéthetes periódus volt jelen az életemben, 
amikor a családos lét lehetőségét komolyabban fontolóra 
vettem, azonban mostanra egészen bizonyossá váltam a 
tekintetben, hogy mindezt inkább külső nyomásra, semmint 
valós meggyőződésektől motiváltan tettem. Akkoriban vált 
ugyanis nyilvánvalóvá számomra, hogy a mainstream 
keresztény egyházak kötelékeiben képtelennek mutatkozom 
elérni az álmaim megvalósulását, azaz a  papszentelés 
ajándékát, azonban ennek felismerését követően még néhány 
hónapig erőteljesen törekedtem arra, hogy az egyház 
kötelékében, legalább mint "világi hívő"  megmaradjak. 
Ekkoriban kerültem első ízben kapcsolatba az úgynevezett 
"csak kétfajta útirány létezik" elméletével, amelyet (a 
Végtelenségnek hála érte) már a hagyományos keresztény 
egyházakban is csak igazán kevesen gondolnak komolyan. 
Amikor ugyanis egyértelművé vált, hogy nem juthatok el a 

papszentelésig, az egyház tanítása lényegében egyetlen másik 
alternatívát ajánlott fel, jelesül a megnősülés és a családalapítás 
hivatását. Minthogy ekkoriban még rendkívül fontosnak 
tartottam, hogy az egyházi vallásosság keretein belül maradva 
éljem életemet, nagyjából két hét erejéig hajlandónak 
mutatkoztam elgondolkodni a kérdésen, azonban ez a két hét 
lényegét — tekintve tökéletesen elegendőnek bizonyult 
számomra, hogy végérvényesen elhagyjam a gondolatot, 
ezúttal azonban az egyházi vallásossággal együtt. 


Néhány hónappal később,  kiábrándulván a 
hagyományos egyházak nehézkes és kötött, bebetonozódott, 
életidegen és szőrszálhasogató struktúráiból, végeredményben 
a saját szakállamra remete-fogadalmat tettem és a modern, 
nagyvárosi kívülálló útját választottam. Vallásgyakorlatom 
voltaképpen egyfajta szerzetesi életmódra és napirendre állott 
rá, a cölibátust pedig ekkoriban rendkívül komolyan 
gondoltam. Nagyjából másfél évvel a remeteség életideálja 
mellett való elköteleződésemet követően kopogtatott be 
életembe a liberális katolikus tradíció keretein belül 
lehetségessé vált papszentelés, valamint a remetefogadalmam 
hivatalossá tétele, újabb megerősítést nyerve ezzel a 
cölibátusban megvalósított életideál irányában. Ezt követően 
aztán az orthodox, majd pedig a gnosztikus irányultságú 
választott püspökség jelentette hivatás még tovább erősítette 
azon "meggyőződésemet, hogy számomra a magányos, 
szerzetesekre jellemző életmód jutott osztályrészül. 


Amikor azonban a független keresztény és gnosztikus 
kisegyházakkal kapcsolatos mindenfajta próbálkozásom 
sorozatosan kudarcot vallott, mintegy párhuzamos módon 

valami menthetetlenül elindult, és végérvényesen megváltozott 
a lelkemben. Ahogyan egyre inkább eltávolodtam a 
hagyományos, — dogmatikus — és —— szabályozott utaktól, 
érdeklődésem pedig a független Gnóziskeresés és misztika felé 
fordult, egyre inkább feloldódni kezdtek bennem a testiséggel 
kapcsolatos gátlások. A cölibátus megtartása egyre és egyre 
nehezebbé vált, gyakorta előfordult az elbukás és a visszaesés 
élménye, mondhatni pokoli lelkiismereti kínokat okozván ezzel 
nekem. A Gnóziskeresés során azonban egyre inkább 
eljutottam egyfajta sajátságos önelfogadás állapotára, amikor is 
már nem okozott számomra bűntudatot a saját természetem 
tudatosítása és megélése. Érdekes módon azonban ennek az 
önelfogadásnak az aktusa után a cölibátus megtartása 
voltaképpen újra könnyebbé vált, megítélésem szerint 
elsősorban annak köszönhetően, hogy már nem kapcsolódtak 
oly hatalmas mértékű félelmek, csalódások és kudarcok a 
visszaesésekhez. Néhány hónappal ezen időszakot követően 
azonban megtörtént velem életemnek legnagyobb Csodája, 
mégpedig hogy menthetetlenül és végérvényesen Szerelembe 
estem. Utólag visszagondolván ez számított az első alkalomnak 
életem során, elvégre annak ellenére, hogy korábban nem 
egyetlen alkalommal éreztem már úgy, hogy megtalált a 
szerelem, összehasonlítván azonban ezeket az eseteket azzal a 
bizonyos "Nagybetűssel", voltaképpen arra döbbentem rá, hogy 
azok a "szerelmek" csupán egyfajta rajongásnak voltak 
betudhatóak részemről, szerelemnek csakis és kizárólag a 
dolog plátói vonatkozásában lennének csupán nevezhetőek. Ez 
a Valódi Szerelem azonban teljes és átfogó módon megvalósuló 
átformálódáshoz vezetett, amely nemcsak a mindennapjaimat, 
de a spirituális életemnek irányultságát és átfordította, ezúttal 
egy sokkalta élhetőbb, boldogabb és teljesebb megvalósulás 
irányában. 

A vallásos életben sajnos meglehetősen groteszk és 
számomra rendkívül taszító — gyakorlatát láttam a 
szexualitáshoz, és az úgynevezett  testiséghez való 
viszonyulásnak. Éveken keresztül gyötört a bűntudat, hogy 
gyakorló keresztényként nem tudok hinni annak, ahogyan az 
egyház a szexualitás kérdését kezeli, a házassági etikától pedig 
kifejezetten viszolyogtam. Tartottam attól, hogy leendő 
papként hogyan fogom a gyermekeket, fiatalokat és felnőtteket 
szexuális etikára tanítani, amikor én magam viszolygok az 
egész gyakorlattól. A hagyományos felfogás számomra 
megfosztotta a szexualitást attól a gyermeki, őszinte és 
biztonságos, bensőséges lényegiségétől, amely tizenéves 
koromban oly sok örömet okozott nekem, tiltásaival és 
tabusításaival valamiféle veszedelmes és sötét, csakis és 
kizárólag a legvégső helyzetekben használandó eszközzé 
változtatva azt. Számtalan olyan írásművet és értekezést 
olvastam végig akkoriban, hogy a hivatalos álláspontot 
valamilyen módon a magamévá tegyem, és magamat ennek 
igazságáról meggyőzzem, azonban paradox módon ennek 
éppen az ellenkezője történt meg velem, jelesül hogy egyre 
inkább taszítani látszott a szexualitással kapcsolatos egyházi 
felfogás. Úgy éreztem, hogy a világon elérhető legnagyobb 
ajándék számomra az, hogy létezik a cölibátus és a remeteélet 
gyakorlata, így lényegében biztosíttatott számomra az "ürügy" 
arra, hogy ne kelljen részt vennem ezekben a számomra 
borzalmasnak tűnő gyakorlatokban. Úgy éreztem ugyanis, 
hogy a serdülők számára az önmegtartóztatás fontosságát 
hangsúlyozó szerzők mintha sohasem élték volna át azokat az 
érzéseket és  késztetéseket, amelyeknek elnyomására a 
kamaszokat biztatták, a szexualitás és a gyermeknemzés közé 
egyenlőségjelet rajzoló személyek pedig abszolút hiteltelenné 
váltak akkor, amikor a szexualitás szentségéről kezdtek el 

rajongva beszélni. Könyveikben hosszú oldalakon keresztül 
állították, hogy a szexualitás az Istenség legnagyobb, 
legszentebb és legszebb ajándéka az emberiség számára, aztán 
pedig végül hideg gyakorlatiassággal kifejtették, hogy csakis 
házasság után, csakis gyermeknemzés céljából végezhető, 
méghozzá csakis és kizárólag a megfelelő módokon, 
helyzetekben és időszakokban. Tudom, hogy nagyon sokan a 
gyakorló keresztények közül arról számolnak be, hogy 
megtalálták önmaguk boldogságát és kiteljesedését ezen a 
rendszeren belül, mindez azonban számomra semmit sem 
változtat azon a tényen, hogy bennem csupán viszolygást és 
ellenérzéseket keltett a mainstream kereszténység szexuális 
etikája. 


A Gnóziskeresés során aztán egy rövidke időszak 
erejéig a kathar lelkiség ragadott magával. Ekkoriban ugyanis 
még fontosnak mutatkozott számomra, hogy legalább 
valamilyen úton-módon kereszténynek nevezzem magamat, így 
igyekeztem alternatív utakat találni ezen a területen. Végső 
soron kezembe akadt két hosszú tanulmány, amelyek a kathar 
közösséget voltaképpen a kereszténység egy formájaként 
mutatták be, részletesen is szólva hitükről, életmódjukról és 
gyakorlataikról. Bár későbbi kutakodásaim során végül 
nyilvánvalóvá vált számomra, hogy a kathar tradíció 
voltaképpen teljesen önálló lelkiségi irányzatot képvisel, és 
nem pedig a kereszténység egyik fajtája, azonban akkortájt 
rengeteget segített, hogy a katharságot egyfajta alternatív 
kereszténységként foghattam fel. A kathar közösség ugyanis, 
hasonlóan a kereszténységhez, igazán szerteágazó és egzakt 
tanításokat fogalmazott meg a szerelem és szexualitás 
kérdéskörében, azonban mindezt számomra sokkalta élhetőbb 
és megélhetőbb formában tette. A kathar tradíciót jellemzi 

ugyanis egyfajta formája a dualitásnak, amelynek értelmében a 
földi lét alapvetően szenvedés, amelyből valamilyen módon ki 
kell törni, a létezéssel járó terheket pedig minimalizálni 
szükséges. Mindez felületesen  szemlélvén hasonlónak 
mutatkozik a korabeli kereszténység aszketikus felfogásához, 
azonban a katharok esetében ez sokkalta egészségesebb módon 
nyilvánult meg. Összehasonlítva ugyanis a katolikus 
gyakorlattal, amely a testi vágyak elnyomására, legyőzésre, 
elfojtására és tagadására irányult, a katharokat ezzel szemben 
egyfajta tényleges felülemelkedettség és szemlélődő attitűd 
jellemezte. Voltaképpen a buddhizmus és a sztoikus filozófia 
gondolkodási tendenciái rajzolódnak ki a katharok 
nézetrendszerében, bármennyire is idegenkedek alapvetően 
ezeknek a fajta párhuzamoknak a meghatározásától két, 
egymástól voltaképpen rendkívül távol eső világszemléleti 
rendszer között. A kortársaik beszámolói szerint mértékletes, 
becsületes, emberszerető és derűs népek voltak, semminemű 
jelét nem mutatták az anyagi világgal kapcsolatos gyűlöletnek 
és idegenkedésnek. 


A katharok szexuális etikájában voltaképpen egyetlen 
kitétel és tabusítás rajzolódott ki, ez pedig a fogantatásra és a 
gyermekek világra hozatalára vonatkozott. Bár a már 
megfogant magzat elhajtását ők maguk is életellenes véteknek 
tekintették, a gyermeknemzéssel kapcsolatban általánosságban 
egyetértettek abban, hogy az alapvetően sivár, gonosz és 
szenvedéssel teli világra kegyetlenség volna gyermeket hozni. 
A katharok tartózkodtak a húsételek fogyasztásától, valamint 
mindennemű élőlény elpusztítását véteknek tekintették, így a 
megfogant élet védelme érdekében is komoly erőfeszítéséket 
tettek. Mégis úgy tartották azonban, hogy az emberi élet 
számára a lehető legjobb és legüdvösebb, ha eleve meg sem 

fogan, így tehát a keresztény gyakorlattal tökéletesen 
szembemenvén csupán annyit írtak elő a gyakorlók számára, 
hogy a szexuális aktus során tartózkodjanak a nemzéstől. Az 
önmaguknak való örömszerzés, illetve a fogantatás lehetőségét 
kizáró szexuális magatartásformák azonban egyáltalán nem 
minősültek tiltott dolgoknak a katharok körében, sőt mi több, 
egyenesen a megszenteltség és felemelkedettség aktusának 
tekintették — őket. Elegendő csupán felületes mértékű 
bepillantást tenni a korabeli francia trubadúrlíra és szerelmi 
költészet világába, tökéletesen kirajzolódik annak a képe, hogy 
amennyiben a szerelmet és a szexualitást kiemelik az 
utódnemzésre és szaporodásra felszólító — konvenciók 
fogságából, — máris — a világ — legcsodálatosabb és 
legvarázslatosabb élményévé válhatnak. Szemben ugyanis a 
hagyományos keresztény nézetrendszerrel, amely a szexuális 
aktust csakis és kizárólag a gyermeknemzés és családalapítás 
szándékával átitatottan tartja elfogadhatónak, a katharok 
számára éppen a fogantatás elkerülése képezte az egyedüli 
előírást a szerelem megélésének terén. 


Lelkiségem tehát átitatódottá vált a kathar szellemiség 
igazán mélységes és gazdag tradíciója által, így újabb jelentős 
lépést tehettem a korábbi kötöttségek, félelmek, szorongások és 
tiltások fogságából való kitörés felé. Mentőövet jelentett 
számomra továbbá az indiai tantrával és a taoista alkímiával 
való megismerkedésem, amely szintén erre az időszakra volt 
tehető. Ezekben az irányzatokban a szexualitásnak egy egészen 
fennkölt, mondhatni szellemi szintje rajzolódott ki, még annak 
ellenére is, hogy az ezotéria világában egyetlen más irányzatot 
sem övezett még annyi torzítás, félremagyarázás, kiforgatás és 
visszaélés, mint a különféle tantrikus tradíciókat. Én azonban 
áldásos módon választottam ki éppen azokat az írásműveket és 

forrásokat, amelyek a tradíció lényegi, és lehető legtisztább 
elemeit karolták fel és fejtették ki. Egyre inkább tehát 
kibontakozni látszott előttem a testiség, a szerelem és a 
szexualitás valódi lényege, jelesül a  megszenteltség, 
emelkedettség és a Szeretet megélésének és elmélyítésének 
legcsodálatosabb világa. 


Hogyan is fogalmazhatnánk meg a nagybetűs 
Szerelemnek misztikus szempontból történő értelmezését? A 
kémiai menyegző, a Menyegzői Kamra, illetőleg a misztikus 
egyesülés olyan fogalmak, amelyeket mind az alkímia és a 
kabbalah, mind pedig a mágia jól ismer. Amennyiben 
végigkövetjük a különféle mítoszok szimbolikáját, egészen 
pontosan kirajzolódik előttünk annak a valósága, hogy a 
Szerelem és annak testi-lelki-szellemi megélése egyáltalán nem 
valamiféle elkerülendő és kizárandó tapasztalás, hanem a 
lehető legnemesebb, legcsodálatosabb és legfelemelőbb 
élménye az életnek. A gnosztikus értelmezések szerint az 
Eredeti Ember alapvetően androgyn, azaz egyszerre hordozza 
magában a férfiúi és női minőségeket. A szétválás és a 
szeparáció, ezzel együtt pediglen a férfiak fölényének és a 
patriarchális társadalmi rendnek kialakulása voltaképpen már 
egyfajta megromlott állapotnak számít, amelyben az Egyből 
kettő, az Egységből pedig megosztottság keletkezik. Az egyes 
szerzők között alapvető egyet nem értés uralkodik a 
tekintetben, hogy vajon ez a hajdanvolt egységes állapot még 
helyreállítható-e, avagy pedig a kiengesztelődés és 
megszabadulás már egy újfajta állapotnak az elnyerését jelenti. 
Hamvas Béla szerint az Ádám által jelképezett eredeti egység 
már végérvényesen megbomlott, mint ahogyan hasonlóképpen 
fogalmaz a kabbalisztikus tradíció Adam Kadmon Sephiráinak 
összetörése kapcsán. Az új egység már egy eleve más minőség, 

jelesül a Krisztusi Identitás és  Létállapot elérése által 
valósulhat csupán meg. 


Amikor azonban a férfiúi és női minőségek egy 
személyben összekapcsolódnak, véleményem szerint akkor 
válik képessé valódi, transzcendens és megszentelt Szerelem 
megélésére. Tudom, hogy meglehetősen életidegennek hathat 
ez a kijelentés, elvégre a hagyományos párkapcsolati modellek 
eleve feltételeznek egy lehetőleg minél inkább maszkulin 
vonásokkal rendelkező férfit, illetőleg egy olyan nőt, aki a 
feminin jegyeket és vonásokat minél inkább megtestesíti. 
Ezekből az összeállásokból fejlődnek ki a hagyományos 
párkapcsolatok, feltételezvén egyfajta minőségi különbséget 
férfi és nő között. A probléma azonban véleményem szerint 
abban keresendő, hogy a kimunkált és kiegyensúlyozott, 
gördülékenyen működő kapcsolatok akkor és csakis akkor 
működhetnek jól, ha esetükben valódi mellérendelődés valósul 
meg. Amikor azonban két különböző világ kapcsolódik össze, a 
legtöbb esetben kialakul közöttük egy meglehetősen instabil 
helyzet, amelyet aztán egy alá-fölérendelődő viszonyrendszer 
próbál meg stabilizálni. Korábban már volt alkalmam erről írni 
a kisközösségek kapcsán, azonban úgy látom, hogy a szerelmi 
kapcsolatokban is valójában tetten érhetőek ezek a tendenciák. 
Két olyan ember ugyanis, akik valójában nem egységesek és 
teljesek, nem képesek egymással transzcendens módon 
kapcsolatba lépni, illetőleg azt a kapcsolatot hosszú távon 
megtartani, megerősíteni és működtetni. Amíg mindkét fél a 
maga tudattalan félelmeinek, —— komplexusainak és 
konfliktusainak hálójában létezik, azaz a személyiség valódi 
egysége nem valósul meg, addig mindennemű kapcsolatában 
zavart szenvedni látszik az egyén. 

Hangsúlyoznom kell, hogy mindezzel nem a mainapság 
divatos "gender" teóriákat kívánom erősíteni, vagy éppen 
megvétózni, illetőleg minden szempontból elhatárolódom 
valamennyi feminista áramlattól. Mindaz, amelyről a 
transzcendens szerelem kapcsán szót ejtek, voltaképpen egy 
teljes mértékben misztikus és spirituális szempontú értelmezési 
kísérlet részét képezi. Azt állítom tehát, hogy a transzcendens 
és szentséges Szerelem megtapasztalása és megélése csakis és 
kizárólag olyan személyek esetében lehetséges, akik legalább 
többé-kevésbé előrehaladtak a kétfajta minőség 
egységesítésében. Csakis és kizárólag két teljes ember képes 
egymással megszentelt kapcsolatba lépni, amennyiben ugyanis 
az eredeti egyensúlyi helyzet zavart szenved, addig a felek 
csupán egymás kiegészítéseinek, esetleg pótlékainak látják a 
másikat. A férfi a nőben keresi mindazokat a minőségeket és 
vonásokat, amelyek belőle hiányoznak, a nő pedig a férfival 
kapcsolatban próbálja megélni ugyanezt. Amennyiben 
megkérdünk egy hagyományosan gondolkodó férfit az ideális 
partner természetéről, a férfiak általában a nő gondoskodásra és 
gyermeknevelésre irányuló minőségeit veszik alapul. A nőkkel 
kapcsolatban ugyanez a férfi erőforrás-előállító képességére, 
illetve a védelem és a támogatás biztosítására irányul, 
kiegészítve persze a megfelelő genetikai "tenyészmag" 
biztosításának képességével. A probléma azonban ott 
keresendő, hogy ezek a szempontok alapvetően egoisztikus 
célokat szolgálnak, jelesül önmagunk érdekeinek és 
szükségleteinek biztosítását, valamint a szaporodást. 


Én azt tapasztaltam, hogy igazán működő, harmonikus 
(párjkapcsolat csakis és kizárólag teljes emberek között 
valósulhat meg. Amennyiben például egy férfi élete során 
eljutott már addig a pontig, hogy képessé válhatott önmaga női 

minőségeinek megélésére és integrálására, máris nem tekint 
úgy a nőre, mint valamiféle szükségletek kielégítésére hivatott 
masinériára, és ugyanez áll a nőkre is. Abban az esetben, 
amikor egy nő bizonyos fokban sikeresen integrálta magában 
lelkének férfiúi természetét is, rögvest más szemmel képes 
tekinteni a férfira, egészen másfajta minőségekre helyezvén a 
hangsúlyt. Már nem szorulnak rá a felek, hogy egymás 
kiegészítéseit és pótlékait keressék a másikban, ezzel együtt 
pedig egyáltalán nem azzal a céllal lépnek bele a kapcsolatba, 
hogy a másiktól konkrét és jól meghatározható dolgokat 
akarnak kapni. Csakis és kizárólag két egységes és teljes ember 
között bontakozhat ki valódi megszentelt, transzcendens 
Szerelem. Amíg a férfi tisztán férfi, a nő pedig tisztán nő, addig 
az — eredeti egységről egyáltalán — nem beszélhetünk, 
következtetésképpen pedig elmondhatjuk, hogy ezekben az 
esetekben mindig valamiféle egyensúlytalanság és hiány 
állapota áll fenn. Amikor azonban egy személyiségen belül 
hiányállapotot tapasztalunk, akkor a személyiség annak a 
hiánynak a betöltését valahol önmagán kívül fogja keresni, és 
olyan kapcsolatokat választ, amelyek biztosíthatják számára 
ezeket a hiány betöltésére alkalmas tényezőket. Egyedül akkor, 
és csakis akkor képzelhető el valódi Szerelem, mint ahogyan 
valódi — Barátság — is, — amikor két, többé-kevésbé 
kiegyensúlyozottá vált és teljes személy lép kapcsolatba 
egymással. 


Nem véletlenül állítja párhuzamba az alkimista 
hagyomány a megszentelt Szerelmet a király és a királynő 
képével. Amennyiben egy párkapcsolat megélése során 
valamelyik fél nem királya, vagy nem királynője a maga saját 
univerzumának, akkor egyáltalában nem lehet elvárni tőle, 
hogy a másik felet annak tekintse a saját világa fölött. Egy 

szegényember, vagy  rablólovag a másik félben is 
szegényasszonyt, vagy egy másik rablólovagot vélhet csupán 
felfedezni, egyedül ugyanis a király képes csak felfedezni a 
királynőt, mint ahogyan csakis és kizárólag egy királynő 
fedezheti fel a másikban a királyt. Mindennemű egyéb 
próbálkozás eleve kudarcra van ítélve. A transzcendens 
Szerelem átlényegítő ereje csupán valódi Urak és Úrnők 
kapcsolatában nyilvánulhat meg a maga teljességében. 


Amikor ez a fajta egység az egyes emberen belül 
megvalósul, akkor törekedhet csupán önzetlen, 
kiegyensúlyozott és felemelkedett szerelmi kapcsolatra egy 
másik személlyel. Amikor önmagát képes integrált és 
stabilizálódott, helyreállított Egészként értelmezni, akkor 
egyszeriben lemondani látszik arról, hogy a másikban önmaga 
hiányzó értékeit keresse, avagy a másik személy jelenléte által 
töltse be magában az űrt. Ekkor pedig a másik személyben már 
nem a saját szükségleteinek kielégítésére alkalmas eszközt lát, 
hanem létének valódi célját és értelmét, mégpedig az eszményi 
királynőt, vagy királyt. Kérdezhetnénk azonban, hogy miként 
valósulhat meg mindez, amikor az emberek többsége még 
egyáltalán nem jutott el ennek a fajta egységessé válásnak az 
állapotára. Tény és való, hogy ez a fajta magas szintű állapot 
rendkívül ritkának mutatkozik, mint ahogyan a transzcendens 
Szerelem is rendkívül ritka ajándék, azonban mindez nem 
jelenti azt, hogy ez az állapot egyáltalán nem is érhető el. 
Alapvetően elmondható, hogy az egységes és eredeti ember 
megvalósításának lehetősége voltaképpen mindannyiunk 
számára nyitva áll, sőt mi több, elérése korántsem annyira 
elérhetetlen, mint amilyennek kezdetben látszik, bár egyáltalán 
nem nélkülözhető a kemény és emberfeletti munka. Ugyancsak 
biztatás gyanánt mondható el, hogy a megszentelt Szerelem 

megéléséhez nem is feltétlenül szükséges a teljes egységesség 
elérése, hanem már egy viszonylag előrehaladott állapot is 
elegendő hozzá, ennek elérése pedig már egyáltalában nem 
olyan nehéz és bonyolult vállalkozás. 


A transzcendens és megszentelt Szerelem két teljes 
mértékben és tökéletesen egyenlő fél, egy valódi Király és 
valódi Királynő legteljesebb egyesülése. Olyan életközösség, 
amely már megtisztult az evolúciós és szaporodási késztetések 
alól, és benne a másik lelkében és szívében való tökéletes 
elmerülés válik megvalósíthatóvá. Az önös érdekek hajszolása 
és a másik kizsákmányolásának, felhasználásának vágya 
kialszik, és a valódi adományozás és megajándékozottság 
élménye válik meghatározóvá. Egy ilyesfajta egyesülésben 
megélhető a tökéletes Egység és Boldogság érzése. Amikor 
létezésednek egy darabját elfogadja a Másik, Ő pedig 
megajándékoz Téged a saját létezésével, valami elképesztően 
magasztos és felülmúlhatatlan Szentség valósul meg, jelesül az 
Egyé válás Szentsége. Ő az én testem és Ő az én vérem. Én 
vagyok az Ő teste és én vagyok az Ő vére. Emanuel 
Swedenborg látomásában kétarcú angyalokat látott a 
Mennyben, a kapott magyarázat szerint amiatt, mert egyes 
személyek, akik életükben eljutottak a megszentelt Szerelem 
állapotára, földi testük elmúlása után oly tökéletesen 
egyesülnek, hogy a Mennyben már egyetlen angyalként öltenek 
alakot. Mindez összhangba hozható a kabbalah tanításával, 
amely szerint a lelkitársaknak számító emberek egyazon 
Neshamah birtoklása által kapcsolódnak össze. A Neshamah 
voltaképpen a léleknek egy magasabb szintje, amely a 
Megszentelt, vagy Angyali Lelket jelenti. A hagyomány szerint 
bizonyos lelkek már olyannyira előrehaladottnak minősülnek a 
szellemi világban, hogy földi testet öltésük során kettő, avagy 

több személyben szükséges inkarnálódniuk, elvégre egyazon 
személy nem volna alkalmas arra, hogy egy ilyen mértékben 
fejlett lelket hordozzon. Az egyes személyek alsóbb 
lélekrészei, azaz a Ruach (intellektuális és spirituális lélekrész) 
és a Nefesh (személyiség, vagy földi lélek) persze különállónak 
mutatkoznak, mint ahogyan a két személy két különböző 
anyagi testet birtokol, azonban a lélek felsőbb világaiban 
nincsen valódi különállás. Olyanok ők, mintha egyazon 
mennyei embernek lennének két lábai, kezei, vagy agyféltekéi. 


Mivel is biztathatnám a transzcendens Szerelem 
élménye iránt  vágyakozókat? Mindenek előtt alapos, 
következetes és radikális önfejlesztése és lelki átalakulásra, 
hogy önmagukban a két pólust minél inkább egységbe hozzák 
egymással. Nem szabad elfeledni, hogy valódi Szerelem és 
megszenteltség csupán a lelki értelemben vett Királyok és 
Királynők, Urak és Úrnők között valósulhat meg, erre a 
spirituális Úrrá és Úrnővé válásra azonban mindannyian 
meghívást kaptunk. A saját világában kezdetben mindenki a 
szegényember gyermekeként kel útra, és csakis és kizárólag 
rajta múlik, hogy végül rátalál-e a királyságra, avagy sem. 

A harag, neheztelés és gyűlölet elengedésének 
misztikus fontosságáról... 


"Ha megbocsátjátok az embereknek, amit vétettek ellenetek, 
mennyei Atyátok is megbocsát nektek. De ha nem bocsáttok 
meg az embereknek, Atyátok sem bocsátja meg bűneiteket." 


Idestova kilenc teljes esztendeje annak, hogy első ízben 
lépett belső világomba a maga kényszerítő erejének teljes latba 
vetésével annak szükségessége, hogy a megbocsátás, elengedés 
és kiengesztelődés fogalmainak felfogását, átelmélkedését, 
megvalósítását . és kiteljesítését —"megéljem. Akkoriban 
szenvedtem el életemnek folyamán az első olyasfajta csapást, 
amellyel kapcsolatban már ténylegesen felvetődött a lehetősége 
és szükségessége annak, hogy valamit, illetőleg pontosabban 
fogalmazva valakiknek feltétlenül meg kell bocsátanom. A 
gyermekkori és serdülő évek mindennapos, apró-cseprő 
konfliktusai, mint az elszáradt leveleket egy novemberi 
délutánon erőszakos vehemenciával felforgató fuvallatok, 
szinte naponta áthaladtak rajtam, nem hagyták önmaguk 
mögött annak feltétlen szükségességét, hogy meg kellene 
hoznom nyomukban a megbocsátás gesztusát. Jelentéktelen kis 
semmiségeknek tekintettem mindösszesen őket, amelyek miatt 
bár igencsak sűrün nyílott alkalmam a bosszankodásra, 
méltatlankodásra és morgolódásra, hosszú távon fennálló, valós 
hatás gyakorlására azonban sohasem nyílott módjuk és 
lehetőségük az életemre nézve. Az első ilyesfajta igazán 
mélységes, és teljes világomat alapjaiban megrázó, elemi 
csapást kétségtelenül az ifjonti álmaimnak pusztulása jelentette 
számomra, amelyek  gyászolásának folyamatában szinte 

mindennel és mindenkivel kapcsolatban lángoló dühöt, 
haragot, ellenállást és gyűlöletet éreztem, ami és aki akár csak 
egy csekélyke mértékben is kapcsolatba hozhatóvá válhatott a 
magam saját belső kudarcainak és bukásainak elszenvedésével. 
Haragudtam vallásra, egyházra, rendre, társadalomra, 
kormányra, és természetesen egyes emberekre is, elvégre a 
magam belső világából szemlélvén teljes bizonyossággal 
tekintettem rájuk úgy, mint akik oroszlánrészt vállaltak 
álmaimnak, terveimnek és céljaimnak megsemmisítésében. 
Talán nem is volna szükséges leírnom, elvégre ilyen mértékű 
elkeseredettség, szomorúság és harag megléte esetén 
valószínűleg mindenki számára nyilvánvalóvá válhatott már a 
tény, azonban az egyértelműsítés kedvéért mégis feltétlenül 
meg kell emlékeznem arról, hogy elsősorban önmagamra 
haragudtam, és saját magamat gyűlöltem leginkább. Gyűlöltem 
magamat a gyengeségemért, az alkalmatlanságomért, a küzdő 
szellem, a kitartás és a lelki erő hiányáért, és ezt a fajta 
gyűlöletemet szándékoztam minden áron kiárasztani a 
külvilágra és másokra, főként abból a tudattalan célból, hogy 
így kevésbé váljon borzalmassá az elviselésük, illetve hogy 
ilyetén módon szembesülvén talán könnyebben nézhetnék 
szembe velük. Mi tagadás, kimondottan sokat okultam, 
tanultam és fejlődtem ennek a folyamatnak, illetve inkább a 
folyamat tudatosításának és átalakításának gesztusa által, 
azonban sajnálatos módon mindeközben tökéletesen süketté és 
vakká váltam a környezetem szenvedései iránt. 


Alapvető emberi megküzdési stratégia a projekció, mint 
ahogyan azt a borzalmasan és gusztustalanul kiforgatott módon 
elcsépelt közhely is megemlíti, jelesül hogy "ami másokkal 
kapcsolatban idegesít minket, annak forrása voltaképpen 
önmagunkban van". A magam részéről nem vitatkoznék a 

felvetés végső igazságtartamával, azonban mint ahogyan a 
legtöbb "divat-igazság" esetében tetten érhető, itt is csupán 
olyan mélységeket érintenek az egyes források magyarázat és 
egyértelműsítés gyanánt, amelyek valójában szinte semmiféle 
mértékben nem szolgálják, és nem is teszik lehetővé a valós 
megértést. Pusztán annyi érhető el a felületes értelmezések 
által, hogy megtanuljuk, és alapos módon begyakoroljuk a 
hamis — egocentrizmus  praxisát, avagy ennél — még 
alkalmatlanabb esetben kialakulhat bennünk a teljes önvád, 
valamint a másik személy mindenáron való felmentésének 
gyakorlata, amely hosszú távon egyaránt ártalmunkra válik 
mind nekünk magunknak, mind pedig annak a bizonyos másik 
személynek is. Amennyiben ugyanis az egész külvilágot, és 
természetesen vele együtt az összes embereket is olyan módon 
kezdjük el tekinteni, mint a saját belső világunknak a 
leképeződéseit, akkor menthetetlenül áldozatává válunk annak 
a folyamatnak, hogy idővel minden egyes külső történés 
forrását önmagunkban kezdjük el keresni. 


Sorozatos pozitív történések esetén mindez látszólag 
meglehetősen kellemes jelenséget eredményez, mégpedig a 
saját magunk kiválóságával és érdemességével való töltekezést, 
azonban ennél a folyamatnál kevés lélekrombolóbb jelenséget 
érhetünk valójában tetten. Az ilyesfajta stratégiákat preferáló 
személyek közül kerülnek ki azok a bizonyos "bevonzottam a 
jót és a pozitívat, mert én magam Jó és pozitív vagyok" típusú 
emberek, akiknek egoista ömlengésétől az enyhe hányinger 
keríthet hatalmába bennünket. A másik végletet képezik azok 
az emberek, akik sorozatosan az önvád és öngyűlölet érzéseivel 
mérgezik a lelküket, amikor a környezetük részéről destruktív 
történésekkel, helyzetekkel, vagy személyekkel kerülnek 
kapcsolatba. A fenti gondolatmenetből kiindulván hajlamossá 

válnak annak feltételezésére, hogy ők maguk történetesen 
éppen avégett "vonzzák be" a rosszat és a negatívat, mert belső 
világukon valamiféle rendkívüli mértékű rosszaság és 
negativitás uralkodott el. Ezt a véleményt persze erőteljesen 
gondozzák,  öntözik, táplálják és gyarapítják még a 
környezetében élők is, akiknek számára kimondottan kapóra 
jön, hogy a vádaskodás folyamatában az önvádra és 
önostorozásra apellálhatnak. "Óh, én nem követtem el 
semmiféle rosszat ellened. Ie csak a benned élő rossz 
kivetülését próbálod felfedezni bennem. És különben is, azért 
vonzottad be ezt a helyzetet, mert te magad ilyen, meg olyan, 
vagy esetleg ráadásképpen még amolyan is vagy". Rettenetes 
hazugságok ezek, amelyeket a környezetünkben élő 
manipulátorok próbálnak meg, mintegy  kígyóméreg 
bőszen emlékeztetni kíván bennünket arra, hogy minden férfi 
és nő egy Csillag, tehát alapvetően mi magunk vagyunk az 
egyes cselekedetek forrásai. Így tehát nemcsak, hogy a magunk 
saját belső világának kivetülései felett gyakorlunk ellenőrzést, 
hatalmat és kontrollt, de teljes joggal feltételezhetjük, hogy a 
másik személy is ugyanilyen fokú önműködésre képes entitás. 
Ez pediglen felveti annak felismerésének lehetőségét, hogy a 
másik személy éppen úgy tudatos és felelős a tettei felett, mint 
amennyire mi magunk azok vagyunk a sajátjaink felett. 
Egyáltalán nem igaz a maga teljes mértékében, hogy mindent a 
tudat teremt. 


Mint ahogyan azonban már alaposan hozzászokhattunk, 
minden igazságnak helye valójában valahol középütt leledzik, 
így a "bevonzás", illetőleg a "mindent a tudat teremt" 
kijelentései . mögött — mégis  felfedezhetünk — néminemű 
igazságtartalmat annak ellenére is, hogy a divat-ezoterikus 

irányzatok meglehetősen jelentős mértékben kiforgatták már 
őket. Alapvetően igaz ugyanis az a szolipszisztikus álláspont, 
hogy a tudaton és az "Én" világán kívül voltaképpen nem 
létezik semmi és senki, legalábbis a tudaton kívül eső 
jelenségek egyáltalán nem foghatóak fel a maguk teljes 
valójukban. Emberi entitásként megismerhetjük az Igazságnak 
számos szeletét és szegmensét, azonban a teljes Igazságot a 
maga valójában valószínűleg sohasem, mint ahogyan 
kétségtelenül igaznak mondható az a megállapítás is, hogy a 
másik személy lelkében és múltjában sem vagyunk képesek 
olvasni. Tanulmányaink és az esztendők folyamatának során 
persze szert tehetünk néminemű lélektani érzékre, azonban az 
"értek a pszichológiához" típusú hozzáállás legtöbbször csupán 
pökhendi kivagyiságot sejtethet önmaga mögött. Alapvetően 
igaz azonban, hogy a külvilágból, és persze az önmagunk belső 
világának irányából érkező  impulzusokkal kapcsolatban 
minden esetben alkalmazunk különféle tudatos, félig tudatos, 
avagy tudattalan kiértékelő folyamatokat, amelyeknek 
segítségével ítéletet hozunk az adott impulzus milyenségéről, 
megválasztva ezzel a reakcióink formáját. Ezeket az értékelő 
folyamatokat persze alapjaikban határozzák meg, és bírnak 
befolyással rájuk a saját korábbi tapasztalataink, világnézeti 
keretrendszerünk, illetőleg az éppen aktuális fáradtsági, 
leterheltségi és kedélyállapotunk. 


Amikor például elfogyasztunk egy erős kávét, majd 
pedig a koffein hatására heves szívdobogást kezdünk el érezni, 
a veríték pedig kiver bennünket, jó esetben mindezt a kávé 
számlájára írjuk, ha azonban éppen bosszankodunk, vagy 
aggodalmaskodunk valamin, a koffein által kiváltott hatásokat 
hajlamosabbak lehetünk éppen az aggodalmaskodás, vagy a 
bosszankodás számlájára írni. Ilyenkor pedig a kiértékelő 

folyamatok azt a következtetést vonhatják le, hogy a heves 
szívdobogást, hajszoltságot, izzadást, felszökött pulzust és 
vérnyomást éppen aggodalmaskodásunk tárgya váltotta ki, 
levonva azt a téves következtetést, hogy ezek a tárgyak tényleg 
valóban annyira bosszantóak, fenyegetőek és veszélyesek, 
könnyedén düh-, avagy  pánikrohamba hajtva ezzel a 
szervezetet. Egy jól ismert pszichológiai kísérletben (Schachter 
k Singer, 1962) a résztvevőknek tudtukon kívül óriási adag 
serkentőszert adtak be, majd pedig egy beépített személy 
idegesíteni kezdte őket. Ezek a személyek a serkentőszer 
hatása miatt a  felfokozottság minden tünetét érezték 
önmagukon, de mivel a készítmény beadásának ténye nem vált 
ismertté előttük, alapvetően hajlamossá váltak a másik személy 
idegesítő fellépésének tulajdonítani állapotukat. Jól láthatjuk 
tehát, hogy általánosságban nem maguk a belső-külső 
történések vezetnek a különféle értelmezésekhez, illetőleg a 
belőlük fakadó cselekedetekhez, hanem elsősorban az, ahogyan 
mi magunk, belső kiértékelő folyamatainkat igénybe vévén a 
helyzetet értékeljük. Egy alapvetően negatív 
élettapasztalatokkal rendelkező személy hajlamos 
fenyegetésként és támadásként értékelni, még a semleges, vagy 
a pozitív gesztusokat is, elsősorban amiatt, mert saját maga 
számára ez a fajta megküzdési mód vált a mindennapokban 
kifizetődővé. Jelentős mértékben leegyszerűsítvén a képet azt a 
példát hozhatjuk, hogy amennyiben valakit tíz különböző 
ember vágott korábban szájon, az nem feltétlenül fogja a 
tizenegyedik személy ölelésre, vagy simogatásra emelt karjait a 
kedvesség gesztusának vélni, és ez bizonyos fokban fordítva is 
igaz. Az ugyanis, hogy milyen élményekkel szembesültünk 
korábban, és ebből kifolyólag milyen prekoncepciókkal 
rendelkezünk a világra nézve, alapvetően határozza meg, hogy 
miként értékeljük az egyes történéseket. 

Látható tehát, hogy az általam képviselt nézetrendszer 
voltaképpen egyfajta "félutas" alternatíva a "mindent a tudat 
teremt", illetve a minden felelősséget a külvilágra hárító 
álláspontok között. Én magam még az elmúlt esztendők 
hányattatásai nyomán sem váltam képessé felvenni a mártírok 
palástját és kinyilvánítani, hogy egyedül én magam evezek 
szembe az erőteljesen szennyezett áramlatokkal, tökéletesen a 
külvilágra hárítván a felelősséget, azonban a magam részéről a 
lehető legteljesebben és leghatározottabban elvetem a különféle 
álspirituális irányzatok azon véleményét is, hogy a külvilág 
valójában csakis a mi tudatunk kivetülése. Véleményem szerint 
mindkettő megközelítési mód egyaránt tartalmaz értékes 
részigazságokat, és borzalmas mértékű félrevezetésre alkalmas 
gondolatokat is egyaránt, a helyes álláspont pedig ebben az 
esetben is csakis és kizárólag a józan mérlegelés, átelmélkedés 
és összesítés lehet. Sajnálatos módon azonban az emberi tudat 
a legtöbb esetben olyannyira leterheltté válik a mindennapok 
apró-cseprő küzdelmeitől és tötymörgéseitől, hogy hajlamossá 
válik átadni az ellenőrzést a saját ítéletei és cselekedetei fölött 
bizonyos — sematikus értékelési  — folyamatoknak, és 
automatizmusokon alapuló döntési utaknak. Ezek a fajta 
döntéshozatali — mechanizmusok voltaképpen evolúciós 
értelemben kimondottan —— hasznosnak bizonyulhatnak 
mindennapjaink során, elvégre lehetővé tehetik számunkra a 
gyors, gördülékeny és viszonylag kevés kockázattal járó 


értelmezéseket, mérlegeléseket, értékeléseket és 
kivitelezéseket, azonban bizonyos szempontból könnyedén a 
visszájukra — is  — fordulhatnak. — Részben —— mindennapi 


tapasztalataink, részben pedig az őseink által ilyen, vagy olyan 
módon átadományozott tudás alapján kialakítunk magunkban 
különféle "zanzásított" értelmezéseket, amelyeket sémáknak 
nevezünk. Tudatunkban sémákat őrzünk arról, hogy miként 

készül a bableves, hogyan kell kinéznie egy madárnak, és hogy 
milyen lépéseket szükséges — megtennünk egy adott 
tevékenységgel kapcsolatban. Amennyiben egy bennünket ért 
újfajta tapasztalat feldolgozására teszünk kísérletet, tudatunk 
megvizsgálja, hogy vajon melyik sémába illeszthető bele a 
korábban kialakítottak közül. Abban az esetben, ha talál a 
tudatunk egy azonos, vagy legalábbis többé-kevésbé hasonló 
sémát, akkor a döntéshozatal, valamint a cselekvés tervezése és 
kivitelezése már sokkalta gördülékenyebben és gyorsabban 
végbemehet, elvégre nem volt szükséges számunkra új terveket 
alkotni. Annyi történt csupán, hogy mintegy "kölcsönvettük" a 
megfelelő cselekvési tervet a korábban már megalkotott séma 
biztosította eszköztárból. Így például amikor mondjuk a 
buszsofőri hivatás gyakorlására adjuk a fejünket, alaposan 
megkönnyítheti a dolgunkat, amennyiben korábban vezettünk 
már személygépkocsit, hiszen ebben az esetben számos dolgot 
kölcsönözhetünk új  vállalásunk gyakorlása során az 
"autóvezetés"  sémájából, valamint a hozzá kapcsolódó 
automatizmusok közül is nem egyet hasznosíthatunk. 


Probléma ott adódik, amikor tudatunk olyannyira 
ellustul a sok-sok-sok séma és automatizmus biztosította 
kényelmes, és könnyen elérhető értelmezési lehetőségek 
között, hogy már nem is fárasztja magát új ismeretek 
szerzésével és új sémák kidolgozásával, vagy legalább a 
meglévő sémák bővítésével, finomításával és 
kristályosításával. A sémák használatának azonban a 
gyorsasággal és kényelmességgel szemben megvan az a 
hátulütője, . hogy —— meglehetősen — magas előfordulási 
gyakorisággal — jellemezhető hibázási valószínűséggel 
rendelkezik. Mindennapi életünk ugyanis annyira leterheltnek 
mondható, hogy az egyes cselekvési alternatívák 

kivitelezésének esetében korántsem az válik célunkká, hogy az 
adott módszer tökéletesen biztos és biztonságos legyen, hanem 
egyfajta —— költség-haszon elemzést végezvén  — előbb 
megállapítjuk, hogy az adott helyzet éppen mennyire mondható 
kockázatosnak. Amennyiben viszonylag biztonságos és kevéssé 
fontos ügyről van szó, hajlamosabbak vagyunk felületesebb 
megoldási — módokra, — azaz sémák használatára és 
automatizmusok. alkalmazására, azonban fontos, rendkívüli és 
kockázatos dolgoknál inkább az alaposabb, időigényesebb és 
bonyolultabb, egyedi elemzési és döntési utakat választjuk. 
Tegyük fel például, hogy az unokaöcsénk barátjának a régi 
szobatársa férjhez megy, mi magunk pedig kíváncsiak vagyunk 
az újdonsült férjre. Mivel egy ennyire távoli ismerős vélhetően 
nem jelent majd központi szereppel bíró tényezőt az életünkre 
nézve, véleményünk kialakításának folyamatában vélhetően 
sokkalta inkább mutatkozunk hajlamosnak  felületesebb, 
sematikusabb és automatikusabb ítéleteket hozni. Nézd a 
szakállát, biztos ehhez, vagy ahhoz a csoporthoz tartozik. 
Sportos vagy pohos, lenyalt, avagy felzselézett a haja, így, 
avagy úgy öltözik, bizonyára ilyen, vagy olyan ember lehet. 
Felületes ítélkezés és véleményalkotás, egy bennünket kevéssé 
érintő helyzetben azonban éppen ideális, amennyiben viszont 
már a testvérünk, avagy éppenséggel a mi házastársunk 
megválasztásáról van szó, már korántsem elégedhetünk meg 
ezzel a fajta mérlegeléssel és eljárással. 


Misztikus szempontból ezeknek a tényezőknek az 
ismerete azért is számíthat elképesztően lényegesnek és 
fontosnak, mert végiggondolásuk által mi magunk is 
észrevehetjük, — hogy — a —— mindennapi kontfliktusaink, 
sértődöttségeink, harcaink és  háborúink, veszekedéseink, 
kibéküléseink és újrakezdéseink mögött sok esetben ezek a 

folyamatok állnak. Amikor úgy érezzük, hogy valaki alapjaiban 
ingatja meg az önértékelésünket, egészen a földig aláz 
bennünket, nincsen tekintettel az érdekeinkre és lényegében 
semmibe és semminek sem vesz bennünket, akkor sok esetben 
csupán annyit teszünk, hogy sértetten elvonulunk a magunk 
csigaházába, a másik személyt pedig hajlamossá válhatunk 
valamiféle sötét, démoni entitásként érzékelni, akinek jelenléte, 
működése és cselekvései alapvető fenyegetettséget jelentenek 
számunkra. Ilyenkor a tudat lezár, mintegy védekező 
álláspontra helyezkedik, ahol szinte teljes kapacitása lekötötté 
válik a maga pozíciója megerősítésének műveletében. Ilyenkor 
minden egyéb tényező másodlagossá válik, a figyelemre 
erőteljes mértékű szelektivitás lesz a jellemző, amely 
mindenképpen kizárja a helyzet megfelelő módon történő 
tisztázását és rendezését. A sértett ember ugyanis elzárkózóvá 
és beszűkültté, vagy esetleg éppen támadóvá válik, és ez 
egyáltalán nem értékítélet, vagy negatív színezetű kijelentés 
részemről, hanem pusztán egy olyasfajta jelenségre vonatkozó 
megállapítás, amellyel ezekben az esetekben ilyenkor 
számolnunk kell. Itt ugyanis alapvetően nem alkalmas a 
helyzet a konfliktus észérvekkel való rendezésére, hiszen a 
felek legtöbbször csupán az "igazam van" mantra 
ismételgetésével . vannak elfoglalva, — védik — önmaguk 
sérülékenységét, és persze sokan a legjobb védekezés gyanánt 
a támadást látják alkalmazandó eszköznek. Mindez 
evolúciósan indokolt. Egy  üűzött, fenyegetett és a 
megsemmisülés veszélye által szorongatott fél nem fog 
kedélyesen leállni velünk, hogy a logika, észérvek és 
fejtegetések talaján állva kicseréljük véleményeinket, elvégre 
őt magát egyetlen cél vezérli ebben a helyzetben, mégpedig a 
túlélés. Amennyiben legalább a fegyverszünet gesztusa 
kölcsönösen megtétetett minden fél részéről, akkor lehet 

csupán realitása a béketárgyalásnak. 


Amennyiben bennünket ért a sérelem, mindenképpen 
érdemes  elgondolkodnunk a "mindent a tudat teremt" 
kijelentésen, persze szigorúan és gondosan kizárva mindenfajta 
extremitást az értelmezés és értékelés folyamata során. 
Célszerű megvizsgálnunk, hogy a másik személy fellépése 
vajon ténylegesen annyira fenyegető, személyeskedő, 
veszélyes, komoly, támadó, vagy bántó hangvételű-e, avagy 
fennállhat a lehetősége annak, hogy csupán mi magunk 
értékeljük így annak gesztusait, főként a korábbi 
tapasztalataink és  élményeink alapját. Egy alapvetően 
lerombolt önbizalommal rendelkező személy ugyanis nagyobb 
valószínűséggel fogja rosszindulatú kritikaként megélni az 
egyszerű észrevételeket, míg egy versengő és mérges ember a 
legtöbb esetben ellenségességet, versengésre való felhívást és 
támadást vél felfedezni ott is, ahol minderről éppenséggel szó 
sincsen. Ezzel persze egyáltalán nem azt akarom sugallni, hogy 
bátran feledkezzünk meg mindennemű józan 
ítélőképességünkről, —— egészséges —— gyanakvásunkról és 
logikánkról, kegyesen felmentve a másik személyt mindenfajta 
aljasság alól, hanem hogy minden esetben törekedjünk minél 
emelkedettebb, és több szempontból történő végiggondolásra. 
Sajnálatos módon a legtöbb vitás helyzet éppen amiatt 
mérgesedik el, hogy az emberek jelentős része ennek a 
"madárszem" perspektívának a felvételére eleve képtelen, 
avagy legalábbis nem igazán hajlandó rá, emiatt pedig 
könnyedén beleragadunk a "nekem akkor is igazam van" 
óvodába illő állapotába. Pedig amennyiben hajlandóak volnánk 
az adott vitás helyzetet akár külső szemlélőként, akár a másik 
személy perspektívájába belehelyezkedvén megvizsgálni, már 
fennállhat a lehetősége annak, hogy olyan új szempontokra 

leszünk figyelmesek, amelyek alapvetően megkönnyítik 
nemcsak egymás megértését, hanem a kiengesztelődés és 
megbocsátás gesztusainak megtételét is. 


A másik lehetőség, amellyel alapvetően számolnunk 
kell, éppen a fentebb ismertetett kérdéskör ellentéte, jelesül az, 
hogy a másik személy igenis rendelkezhet ártó, destruktív és 
önző motivációkkal irányunkban. A "mindent a tudat teremt" 
másik szélsősége éppen abban keresendő, hogy az ebben 
szenvedő személy mindenfajta kritikai szemléletmódot 
nélkülözvén mintegy minden támadást magára vonatkoztat, 
úgy gondolkodván, hogy bizonyára ő maga idézte elő azt. 
Persze, meglehet, hogy ez valóban így van, elvégre tudjuk jól, 
hogy bizonyos  személyiségvonások, tulajdonságok és 
cselekvéses minták eleve valószínűsítik bizonyos hatások 
megjelenését. Egy befolyásolható, alárendelődésre hajlamos, 
kevéssé autonóm, önállótlan és gyenge személyiség például 
nagyon sok esetben találkozhat azzal, hogy mások 
megpróbálják manipulálni, kizsákmányolni, felhasználni és 
uralni őt, mindez azonban korántsem valamiféle homályos, 
univerzális (bejvonzástörvény miatt van így. Mindösszesen 
annyi történik, hogy a másik részről az erőszakos, nárcisztikus 
személyzavarral rendelkező, és pszichopatikus 
személyiségjegyeket magukon hordozó személyek 
előszeretettel kutatnak ezeknek a könnyen . irányítható 
embereknek az irányában, próbálván megismerkedni és 
közelebbi kapcsolatot létesíteni velük. Ilyen módon valamilyen 
szinten ténylegesen egyfajta "bevonzás" történik, amely ellen 
lehet tudatosan felvérteződni és védekezni, annak azonban 
semmiféle értelme nincsen, hogy önmagunkat vádoljuk 
rettenetes helyzetünk miatt. 

Amennyiben tehát valamiféle sérelem ér bennünket, 
mindenképpen törekednünk szükséges arra, hogy a helyzetet ne 
csupán valamiféle sémák, vagy automatizmusok mozgósítása 
által próbáljuk megoldani, hanem a problémában valóban 
elmélyedvén, a bölcsesség és tisztánlátás erényeit alkalmazván 
próbáljunk — kölcsönösen — is gyümölcsöző megoldási 
alternatívákat találni. Alapvető bölcsesség, hogy a harag rossz 
tanácsadó, tehát ezekben a helyzetekben tanácsos kölcsönösen 
is visszavonulót fújni abból a célból, hogy a felgerjedt 
indulatok valamicskét csitulhassanak. Tisztább fejjel, szívvel és 
lélekkel aztán sokkalta könnyebbé, átláthatóbbá és 
gördülékenyebbé válhat a megoldási folyamatok megindítása. 
Mindenképpen különbséget szükséges tennünk azonban a 
megbocsátás szakramentális gesztusának megtétele, illetve a 
bizalom újbóli megítélésére vonatkozó döntések meghozatala 
között, és ez a különbségtétel képezi véleményem szerint a 
Krisztusi Üzenet valódi sarokpontját. Úgy tapasztaltam, hogy 
sok esetben éppen azon a ponton fut menthetetlenül zátonyra a 
megbocsátásra vonatkozó tanítás, hogy az emberek vagy 
összemossák, vagy pediglen teljes mértékben összekeverik a 
megbocsátás gesztusát a bizalom kérdésével. Sokszor volt 
alkalmam végighallgatni, mindenfajta változatos történetet 
olyan ismerőseimtől, akiket komoly mértékű fájdalmak, 
szenvedések és visszaélések értek mások részéről. A legtöbben 
közülük abban értettek egyet, hogy képtelenek megbocsátani, 
mert nem képesek elfelejteni a történteket, és nem is képesek 
újfent megbízni a másikban, szeretni, tisztelni, vagy közel 
engedni a másik embert ismét magukhoz. Erre azonban a 
megbocsátás szempontjából semminemű szükség nincsen, és 
az ebben az összemosásban való téves hiedelem okolható 
véleményem szerint leginkább azért, hogy a legtöbben évekig, 
vagy évtizedekig hordozzák önmagukban az elengedésre való 

képtelenség okán fennálló sérüléseket. A továbbiakban 
vizsgáljuk meg, hogy valójában mely tényezők mentén tehető 
különbségtétel a szakramentális értelemben vett megbocsátás, 
illetve a bizalom újbóli megszavazása, a közöttünk lévő 
távolság ismételt eltüntetése és a korábbi közeli kapcsolat 
visszaállítására való hajlandóság között. 


Amikor kettő, vagy több ember között egy nézeteltérés 
következtében az eredeti egység állapota megborul, spirituális 
síkon lényegét tekintve egyfajta törés következik be, amely a 
valóság szövétnekén nyílott hasítékot képezvén komoly 
károkat okozhat önmagunk, a másik személy, de még 
egyenesen az egész környezetünk számára is. Tetszik, vagy 
nem, de alapvetően mindannyian szellemi lények vagyunk, 
akiket a különféle láthatatlan világok terein keresztül különféle 
láthatatlan szálak fűznek egymáshoz. Mindezzel nem is volna 
semmiféle probléma, azonban a szálak szövevényes hálójában 
megnyilvánuló bármiféle diszfunkció mindenfajta téren 
hatással / van reánk. Amikor  Yeshua a tanításában 
megfogalmazza, hogy a Mennyei Atya is csupán abban az 
esetben bocsátja meg vétségeinket, amennyiben mi magunk is 
megbocsátunk másoknak, azzal valójában egy igencsak fontos 
univerzális törvényszerűségre hívja fel a figyelmet, amely 
önmagában is elképesztő mértékű jelentőséggel bír még akkor 
is, , ha éppenséggel — mindennemű morális  felhangtól 
megfosztanánk. Itt ugyanis egyáltalán nem valamiféle 
viszonosságon — alapuló erkölcsi — elv —— működésének 
ismertetéséről van szó, hanem egy olyan nagyon fontos, 
egyetemes igazság megértéséről, amelyen alapvetően az 
erkölcsi törvények is alapulnak. Az emberek mindennapi életét 
szabályozó morális értékrendek valójában azon az ősi, mára 
már igencsak csökevényessé vált tudásunkon alapulnak, amely 

eredetileg a Világot működtető és mozgásban tartó 
törvényszerűségek ismeretére vonatkozott. Nem azért kell 
megbocsátanunk másoknak, mert különben valamiféle 
rosszalló "ejnyebejnyére" számíthatunk a Mennyei Atyától, 
hanem mert a megbocsátás szentségi jelentőséggel bír, 
amelynek figyelmen kívül hagyása és elhanyagolása 
ártalmában áll az egész világnak. 


Miért is gondolom és állítom ezt? Amikor egy másik 
emberre nehezteléssel gondolunk, azzal folyamatosan a 
tudatunkban tartjuk őt, emellett pedig állandó jelleggel negatív 
gondolatok középpontjába helyezzük. Amennyiben ezek a 
gondolatok  állandósulttá válnak, akkor bizony komoly 
mértékben megkeseríthetik a másik személy életét, még nagy 
távolságról i5s. Mi magunk két fő okból kifolyólag sérülünk a 
haragtartás folyamatában. Egyfelől félelmetes mennyiségű 
életenergiánk megy veszendőbe a negatív gondolatok táplálása 
és fenntartása során, másodsorban pedig idővel annyira 
állandósulnak bennünk ezek a gondolatok, hogy általuk 
mentális orientációnk menthetetlenül megváltozik, 
eltávolodunk attól, hogy számunkra hasznos, gyógyító és 
inspiráló . gondolatokkal kerüljünk kapcsolatba, ezzel 
párhuzamosan pedig egyre inkább belehajtjuk magunkat az 
ártalmas, beteggé tevő és romboló mentális világok sötétjébe. 
Azzal, ha a megbocsátás szakramentális gesztusát a másik felé 
megtesszük, voltaképpen  megtisztítjuk, vagy egyenesen 
elvágjuk a közöttünk kialakult szálakat, meggátolva ezzel a 
sötét energiák folyamatos oda-vissza áramlását. Egyáltalán 
nem együttérzésből, szánalomból, vagy szeretetből kell, hogy 
táplálkozzon tehát a megbocsátás, hanem egészen egyszerűen 
önmagunk és mások védelme érdekében szükséges 
meghoznunk ezt a lelki gesztust. Akár még úgy is 

megfogalmazhatnám, hogy alapvetően önzőségről van szó a 
megbocsátás gesztusának megtétele során, elvégre elsősorban 
azért érdemes élnünk vele, hogy magunknak ne ártsunk a 
fenntartott negatív érzelmek, és a rájuk elvesztegetett energiák 
által, a másik fél jóllétére pedig akár pusztán egyfajta 
"járulékos elemként", valamiféle extra  haszonként és 
nyereségként is tekinthetünk. Ha tehát alapvetően önző és 
egocentrikus személyeknek tekintjük magunkat, akkor is a saját 
hasznunk szem előtt tartásával lehet kifizetődő számunkra a 
megbocsátás. 


Fontos tudnunk továbbá még, hogy a megbocsátás 
egyáltalán nem folyamat, hanem egyszeri alkalommal 
meghozott szakramentális és mágikus aktus. Sokan hajlamosak 
összekeverni a megbocsátást a felejtéssel, gyógyulással, vagy a 
bizalom újbóli kiépítésével, amelyek természetükből fakadóan 
valóban folyamatok, téves vélekedést kialakítván ezzel 
önmagukban a megbocsátásról. Amennyiben ténylegesen az a 
célunk, hogy a velünk történteket elfeledjük, hogy 
megszabaduljunk tőlük, vagy hogy a megélt igazságtalanságok 
már ne süssék rá bélyegüket az életünkre, és ne okozzanak 
tovább már számottevő hatást ránk nézve, akkor valóban 
hosszabb folyamatra kell felkészülnünk. Ha lelkünk 
meggyógyítására törekszünk, hogy az ártó személyek által 
okozott sérülések nyomtalanul eltűnjenek, ugyanígy nem 
történnek meg a dolgok egyik napról a másikra, amennyiben 
pedig a másik félnek újfent szeretnénk egy napon bizalmat 
szavazni, nos abban az esetben akár még mindennél sokkalta 
hosszabb folyamattal szükséges számolnunk. Ezért is 
hajlamosak igazán sokan tévesen hinni abban, hogy 
megbocsátani és elengedni nehéz. Bizonyos szempontból 
valóban nem megy egyik napról a másikra, azonban ha 

tudatosítjuk magunkban a kiengesztelődés fontosságának 
valódi mibenlétét, akkor már mi magunk fogunk minél inkább 
törekedni arra, hogy a megbocsátás gesztusának megtétele 
részünkről minél gyorsabban megvalósulhasson. Többé már 
nem lesz szempont ugyanis számunkra, hogy a másik személy 
kérte-e a bocsánatunkat, avagy sem, illetőleg az sem 
mutatkozik már fontosnak, hogy végeredményben megkaptuk- 
e a megkívánt és jogos kártérítést, elvégre a saját magunk 
lelkének védelme érdekében már pusztán arra törekszünk, hogy 
a szakramentális gesztus által minél előbb leoldjuk magunkról 
a haragtartás bilincseit. Senki sem kívánna ugyanis hosszú 
távon mindenféle ragacsos, és mérgektől csepegő spirituális 
pókhálók által összeragadva lenni egy olyan személlyel, aki a 
múltban oly sok fájdalmat és szenvedést okozott a számára, a 
szakramentális értelemben vett megbocsátás pedig képes szinte 
azonnal, végérvényesen elvágni ezeket a mérgező szálakat. 


Szintén kitételként szükséges megfogalmaznom, hogy 
az általam képviselt nézetrendszerben a szakramentális 
megbocsátás egyáltalán nem jelenti ugyanazt, mint amit a 
hagyományos, keresztény értelmezésben a bűnbocsánat 
szentsége. Számomra a Szentség csakis és kizárólag 
olyasvalami lehet, amelynek létrehozására és kiárasztására 
kivétel nélkül mindannyian alkalmasak és képesek lehetünk. 
Számomra az a valami, amelynek kiszolgáltatása csupán 
egyfajta felszentelt, kivételezett és felhatalmazott klérus tagjai 
számára lehetséges és megengedett, lényegében nem jelent 
valós szentséget. Nézetem szerint a valódi Szentség 
olyasvalami, amelynek megélése, kiszolgáltatása és gyakorlása 
mindannyiunk privilégiuma kell, hogy legyen. Az emberiség 
ugyanis papi faj, amelynek minden egyes tagja esszenciális 
módon birtokolja a papság minőségének ajándékát, tehát 

szabadon választhatja a szentségi élet gyakorlását. Voltaképpen 
tehát mi magunk vagyunk azok, akik a megbocsátás 
magunk, mind pedig mások javára egyaránt. Látható tehát, 
hogy egy fenntartott áldatlan állapot, egy megbocsátás 
hiányában fennálló állandó ellenségeskedés egyre lejjebb rontja 
mindkét fél spirituális állapotát. Elzár bennünket a magasabb 
érzelmi, gondolati és szellemi világok elől, létünknek 
központját pedig menthetetlenül az anyagi világhoz láncolja. A 
megbocsátás gesztusának megtétele által azonban elhasadnak 
ezek a bilincsek, lehetőségünk nyílik mind a másik fél, mind 
pedig a hozzá kapcsolódó anyagiak elengedésére, hogy lelkünk 
szabadon foglalatoskodjék a valóban fontos és lényeges 
dolgokkal. Egyáltalán nem szükséges ettől még szeretnünk, 
újból a bizalmunkba fogadnunk, de még tisztelnünk sem a 
másikat, egészen egyszerűen el kell vágnunk a harag, gyűlölet 
és neheztelés képezte bilincseket, és kizárnunk a lelkünkből a 
negatív érzelmek állandó jelenléte által felszabadult lelki és 
testi mérgeket. Tény és való, hogy nem lehetünk képesek 
elfeledni a fájdalmakat és a sérüléseket, illetve nem vagyunk 
képesek valódi szeretetet, megbecsülést, vagy tiszteletet érezni 
a másik felé, de ettől egyáltalán nem kellene megijednünk, 
vagy szégyenérzettel  viszonyulnunk magunkhoz emiatt, 
elvégre egyáltalán nem ebben rejlik a megbocsátás lényege. A 
megbocsátás nem érzelmi, nem kognitív, de még csak nem is 
mentális folyamat, hanem egészen egyszerűen egy tudatosan, 
hideg fejjel meghozott gesztus, amelynek megtétele után a 
valódi gyógyulás megvalósulhat. Egyáltalán nem kell várnunk, 
hogy a megbocsátás által egyszeriben megszabadul a lelkünk 
mindenfajta negatív érzelemtől, de kétségkívül nagyon fontos 
lépést tehetünk ezzel a jó irányban. 

Misztikus önvédelem, avagy hogyan fordítsd oda a 
másik orcádat... 


"Ne álljatok ellent a gonosznak. Aki megüti a jobb arcodat, 
annak tartsd oda a másikat is! Aki perbe fog, hogy elvegye a 
ruhádat, annak add oda a köntösödet is! S ha valaki egy 
mérföldnyire —— kényszerít, menj vele kétannyira!" 


Amióta néhány nappal a jelenlegi sorok papírra vetését 
megelőzően megfogalmazódott bennem, hogy szeretném 
alaposabban is átelmélődni a Krisztusi Tanítás ezen rendkívül 
megosztó, és sokak által meglehetősen romboló módokon 
értelmezett pontját, egyúttal minden kétséget kizáróan 
világossá vált számomra, hogy óriási fába mélyesztettem a 
fejszémet. A vállalás rendkívül komplex, kivitelezése pedig 
érzéseim szerint óriási körültekintést kíván meg, ugyanis 
elképesztő nehézségeket jelent mindennemű megnyilatkozás 
egy olyan kérdést illetően, amelynek a különféle eltorzított 
értelmezéseitől személy szerint is rengeteget nyílott alkalmam 
szenvedni. Mindenki ismeri ugyanis a "fordítsd oda a másik 
orcádat" mára már jelentős mértékben közhelyesült, azonban a 
kölcsönösség és viszonosság elvére alapozottan még 
mainapság sem igazán gyakorolt elvét, amelyet sok esetben 
még előszeretettel egészítenek ki a "ne keresd embertársad 
szemében a szálkát, amikor a magadéban gerenda van", vagy a 
"ne ítélj, hogy ne ítéltess" eredeti szövegkörnyezetéből és 
kontextusából kiragadott felszólításaival, azonban 
általánosságban elmondható, hogy leginkább önző, egyoldalú 
szituációkban kerülnek elő ezek az idézetek. Éppen ezért 
tartom fontosnak, hogy egy misztikus-gnosztikus perspektíva 
képviseletére helyezkedvén fogalmazzam meg a magam 
saját(os) álláspontját ebben a kérdésben. 

Mielőtt azonban a tényleges munkára sort kerítenék, 
mindenképpen lényegesnek és fontosnak, sőt mi több, 
egyenesen megkerülhetetlennek tartom két alapvető kitételnek 
a megfogalmazását és egyértelművé tételét. Ezek közül az első, 
hogy személy szerint nem tartom magamat a keresztény 
valláshoz tartozónak. Egyáltalán nem amiatt, mert időközben 
másik vallás, vagy nézetrendszer pártjára állottam volna, 
hanem éppenséggel pontosan azért, mert nem tartom magamat 
egyetlen kiemelt vallás, világnézeti rendszer, vagy tradíció 
követőjének sem. Gnóziskereső vagyok, a misztikus létélmény 
megélésére — elkötelezett vándorló, aki apadhatatlan 
kíváncsisággal és hévvel —— kutatja a  — különféle 
megközelítésmódok által megosztott igazságokat, azonban az 
elkötelezetlenség és pártatlanság, tehát végső soron a teljes 
függetlenség és szabadság jegyében végzem ezt a fajta 
szemlélődésemet. Igaz ugyan, hogy az utóbbi időben mintha 
mintegy visszatérni látszanék a gyökereimhez, egyre több időt 
és energiát szentelvén a Krisztusi Üzenet tanulmányozásának, 
azonban ezt egyáltalán nem abban az értelmezési keretben 
szándékozom megtenni, amelyet a világ alapvetően a 
kereszténység név alatt ismert meg. Úgy érzem ugyanis, hogy 
még jócskán adósnak számítok, elsősorban önmagam felé, 
másodsorban pedig az írásaimat olvasók számára abban, hogy 
folyamatosan munkálkodván megfogalmazzak, kialakítsak és 
megéljek egy saját Krisztus-értelmezést, annak minden 
személyes vonzatával együtt. 


A másik fontos kitétel, amelyet mindenképpen 
tanácsosnak tartok megtenni, hogy a mainstream, fővonalbeli 
keresztény értelmezésekkel és hangokkal egyáltalán nem 
keresem a kapcsolatot, és nem is áll szándékomban a 
gondolataimnak  — bármilyen módon és szinten való 

megütköztetése velük. Nem vallás-, vagy egyházkritikának 
szánom az ebben a gondolatkörben szerzett írásaimat, hanem 
bizony egy teljesen független és egyéni értelmezésnek, amelyet 
a  vallásoktól,  hitrendszerektől és szervezetektől való 
szabadságom teljes mértékben megenged. Tudatában vagyok 
annak, hogy a keresztény egyházak katekizmusa szerint a 
Szentírást csakis az egyház tanítóhivatala értelmezheti hitelt 
érdemlő módon, így ők maguk erre a tanításra hivatkozva 
mindennemű külső hang létjogosultságát meg tudják szüntetni, 
azonban számomra éppen ezért bír olyannyira felbecsülhetetlen 
értékkel a független álláspont megtartása. Amennyiben ugyanis 
tökéletesen — kívülről — szemlélvén —— fogalmazunk meg 
gondolatokat egy tanítást illetően, úgy csupán annyi vonzata 
lehet a gesztusnak, hogy az adott intézményen belül nem verhet 
gyökeret a gondolatunk, azonban szabad földben ettől 
függetlenül még tökéletesen fejlődhet, gazdagodhat és 
gazdagíthat. 


A hosszúra nyúlott, ámde korántsem felesleges 
bevezető után kezdjünk is mostan bele a kérdés gyakorlati 
kifejtésébe. A hagyományos keresztény nézetrendszer szerint 
ezek a gondolatok gyakorlati tanácsokat fogalmaznak meg a 
mindennapi élet vitás kérdéseit illetően, a felebaráti szeretet, 
alázatosság és szerénység, türelmesség és szelídség jegyében. 
Sajnos azonban sok esetben tapasztaltam, nemcsak a saját 
bőrömön, hanem korábban más, komolyan gyakorló 
keresztények esetében is, hogy a fentebb ismertetett tanítások 
tettekre váltása nemcsak, hogy az ő saját életükre nézve, hanem 
bizony az emberi kapcsolatok szempontjából is kiemelten 
károssá és destruktívvá válhat. Mindenképpen érdemes ugyanis 
egyrészről — különbséget tenni valódi alázatosság és 
félreértelmezett megalázkodás között (amelyet sokat az alázat 

szó alatt valójában értenek), másrészről pedig megvizsgálni 
ennek lehetséges megvalósítási lehetőségeit. Véleményem 
szerint a legnagyobb veszélyt az a fajta kettős mérce jelenti, 
amelyet az emberek általánosságban önmagukra, a 
kapcsolataikra és a világ működésére alkalmaznak, tekintet 
nélkül annak valós realitására. Pontosan erre hívja fel a 
figyelmet Yeshua a jól ismert szálka-gerenda példázatban, 
amelyhez persze ugyanúgy borzalmasan sok kiforgatás és 
torzított értelmezés tapad. 


Akinek már nyílott alkalma huzamosabb időt eltölteni 
különféle keresztény közösségekben, annak számára sajnos jól 
ismert jelenség lehet, amikor az egyes vitás helyzetek folyamán 
különféle kiragadott szentírási idézetek "puffogtatása" történik, 
mindkét oldalról. Ennek a metódusát én magam a saját 
tapasztalataim — alapján nagy vonalakban így tudnám 
összefoglalni: "Nekem igazam van. Pont. Igazam van, mert 
alaposan átimádkoztam a kérdést, és biztos vagyok abban, 
hogy a Jóisten mellettem áll. Benne van a Bibliában is, hogy 
(és itt jön az éppen oda kívánkozó szakasz). Amennyiben Te 
megfogalmaznád az ellenérveidet, természetesen a saját 
álláspontodat igazoló szentírási szakaszok felvillantásával, én 
már nagyjából előre tudom, hogy mivel fogsz előjönni, mint 
ahogyan azt is, hogy én magam hogyan reagálok majd rá, 
hiszen jó néhányszor lefuttattuk már ezeket a köröket. 
Amennyiben a vita elmérgedne, és személyes vagdalkozássá 
fajulna, már elő is tudok jönni a "szálka-gerenda" példázat 
végső érvével, illetve ha ez még nem volna elég, akkor a "ne 
ítélj, hogy ne ítéltess" is szóba kerülhet. Természetesen Neked 
esélyed sincsen előállni a magad érveivel, mert innentől fogva 
engem már tökéletesen megvéd a "Jézusnak is kellett 
szenvednie az emberek miatt" hamis  mártíromsággal 


295 


kecsegtető gondolata, így lényegében sikeresen háríthatok el 
minden további támadást". 


Pszichológiailag tökéletesen igazolódik ez a fajta kettős 
mérce. Amennyiben mi magunk képviseljük a magunk saját 
álláspontját, arra hajlamosnak mutatkozunk mindenek felett 
úgy tekinteni, mint valamiféle tökéletesen átgondolt, 
bebetonozott, — észérvekkel — megfelelően körülbástyázott 
véleményre, amelyet vallásos körökben még tovább 
erősíthetünk, — amennyiben egyenesen a Szentlélek 
sugalmazásának, vagy eleve egy Jézussal az este folyamán 
"megbeszélt" ügynek tekintjük. Persze, hogy igaz, jogos és 
kellőképpen megalapozott egy ilyesfajta vélemény, vagy 
álláspont, hiszen mi magunk találtuk ki, alaposan utánajártunk, 
megkerestük a megfelelő szentírási szakaszokat, illetve még az 
Istennel is megbeszéltük a kérdést, sok esetben pedig még 
csupán fel sem merül bennünk, hogy a másik fél is hozzánk 
hasonlóan megtette ugyanezt, legalábbis ő maga legalább 
ugyanannyira tökéletesen biztos a saját álláspontját illetően, 
mint amennyire mi magunk azok vagyunk a magunkénak 
tekintetében. Létezik azonban egy meglehetősen kényes és 
veszélyes tényező, ez pedig éppen a saját javunkra történő 
kognitív torzítás, amelynek keretében hajlamosak vagyunk úgy 
tekinteni a másikra, mint nálunknál sokkalta felületesebb, 
tudatlanabb és tévedésre sokkalta nagyobb mértékben hajlamos 
személyre, akinek véleménye éppen ezen okból kifolyólag 
bizonyosan nem lehet egyenértékű a miénkkel. Nem 
feltételezzük, hogy a másik személy éppen annyira komplex, 
gazdag világlátással, gondolati struktúrákkal és 
érvrendszerekkel rendelkezhet, mint amilyenekkel mi magunk 
rendelkezünk, hiszen önmagunkat jó esetben alaposan 
ismerjük, míg a külső személyekre rendszerint igencsak kevés 

és felületes figyelmet szentelünk. Ez egyáltalán nem valamiféle 
bűn, gyarlóság, vagy hiba, hanem egy minden emberi lénybe 
alapvetően belekódolt hajlam a kognitív torzításra és az 
egyoldalú értelmezésre. Bűünné, gyarlósággá, vagy hibává 
akkor válik, amennyiben teljességgel megfeledkezünk róla, és 
a tudatosítás hiányában úgy éljük az életünket, hogy az igazság 
bajnokainak tekintjük magunkat, fel sem vetve önmagunkban, 
hogy a másik fél értelmezésében is lehetne felfedezni 
néminemű igazságtartalmat. Nem keseregni kellene azonban, 
hogy "így meg úgy, meg hogy az ember milyen esendő", 
hanem megismerni, tudatosítani és kezelni ezeket a 
torzításokat, illetve valamilyen szinten felülemelkedni rajtuk. 


Gondoljunk bele azonban abba, hogy miként is zajlik 
mainapság (és megítélésem szerint zajlott mindig is) egy vita: 
A-nak igaza van, legalábbis A. ennek a feltételezésnek a teljes 
tudatában vág neki a vitának. Vele szemben B. foglal helyet, 
akinek szintén igaza van, legalábbis B. erről a maga világában 
tökéletesen meg van győződve. A baj azonban ott kezdődik, 
hogy mindkét fél, jelesül A. és B. egyaránt tökéletesen meg van 
győződve arról, hogy egyedül neki, és csak neki lehet igaza, 
míg a másik fél csakis és kizárólag valamiféle megveszekedett 
csaló lehet csupán, vagy legalábbis jóhiszemű tévelygő, de 
persze még az is lehet, hogy embernek alig nevezhető "1ibsi", 
"migráncssimogató", avagy egyenesen "fasiszta" személlyel 
állunk szemben. Ilyen esetekben pedig alapvető feladatunk kell 
legyen, hogy az "igazság" védelme érdekében, minden 
lehetőséget megragadván megkíséreljük nem csupán a másik 
álláspontját, , hanem egyenesen a teljes — személyét 
elhitelteleníteni, — illetve akár fizikai értelemben is 
megsemmisíteni. Ilyenkor kerül elő a személyeskedő durvulás, 
a másik teljes világnézetének, személyiségének és egészséges 

elmeállapotának a kétségbe vonása, természetesen annak biztos 
tudatában, hogy mindig a hangosabban ordító "igazsága" lesz 
az erősebb. Hol is lenne tehát ebben a helyzetben a másik fél 
tisztelete, megbecsülése és egyenrangú vitapartnerként való 
kezelése, akiről legalább elvi szinten feltételezzük, hogy 
álláspontja ugyanolyan legitim, a különféle érvekkel 
megfelelően körülvett és alaposan átgondolt, mint amennyire 
hajlamosnak mutatkozunk ezeket a tényezőket feltételezni a 
saját véleményünket illetően. 


Mindez abból a pszichológiai tényezőből fakad, hogy a 
legtöbb ember szellemi működése még alapvetően képtelen 
megbirkózni azzal a tényezővel, hogy két, vagy akár egyszerre 
több, egymásnak látszólag ellentmondó állítás is rendelkezhet 
az igazság minőségével egyszerre. Leegyszerűsítve tehát a 
legtöbben nem tudjuk megérteni, hogy kétféle megközelítés is 
lehet igaz egyszerre. Mivel egy ennyire komplex helyzet már 
alapvetően ingatja meg az igazságos, bejósolható, átlátható, 
biztonságos és kiszámítható világba vetett (egyébként 
meglehetősen illuzórikus) hitünket, így nem meglepő, hogy 
minden igyekezetünkkel törekszünk ennek a lehetőségnek a 
kiküszöbölésére, illetve valamiféle teljes igazságnak a 
megtalálására. Minthogy a legtöbbünk számára mindennél 
fontosabb ez a fajta biztonság és bejósolhatóság, elmélkedésre, 
vizsgálódásra, tanulásra és érvelésre pedig a legtöbbünknek 
egyszerűen nincsen elegendő ideje, így késznek mutatkozunk 
meghozni azt a kompromisszumot, hogy bármilyen 
kellemesnek hangzó fél-, avagy egyenesen áligazságot 
felemelünk a teljes igazság szintjére, kényelmes módon 
megspórolva magunknak a további gondolkodás és vizsgálódás 
jelentette kényelmetlenségeket és fáradalmakat. Amennyiben 
azonban ilyesfajta tényezők uralják mindennapi életünket és 

kommunikációnkat, akkor bizony alaposabban is végig kell 
gondolnunk, hogy a "fordítsd oda a másik orcádat" gyakorlatát 
ténylegesen szó szerint kellene vennünk. 


Én azon az állásponton vagyok, hogy Yeshua szavainak 
vizsgálata során célszerű egyfelől nem figyelmen kívül hagyni 
a  kontextust, másfelől pedig  belehelyezkedni egyfajta 
elvontabb, —— misztikusabb  — szemléletmód gyakorlásába. 
Kezdetnek vizsgáljuk meg, hogy miként képzelhető el egy jobb 
orca megütése a helyzet materiális kontextusában. Krónikus 
jobb-bal tévesztő lévén meglehetős nehézséget okoz számomra 
ennek a helyzetnek a leképezése, azonban bízom abban, hogy 
olvasóim érteni fogják. Tegyük fel, hogy két ember áll 
egymással szemben. Mivel a legtöbb ember alapvetően 
jobbkezes, így feltételezhető, hogy a jobb kezüket fogják 
használni annak a bizonyos pofonnak a kivitelezésében. Igen 
ám, de amikor ketten állnak szemben egymással, akkor a jobb 
kézzel indított pofon történetesen a másiknak a bal orcáján tud 
csak csattanni. Jobb kézzel csupán úgy lehetne felpofozni a 
másikat a jobb arcának oldalán, ha az ütést történetesen 
rézsútosan indítjuk el, mégpedig bal oldalról, alulról felfelé, 
azaz a másik személy arcának kérdéses területét ebben az 
esetben nem a tenyerünkkel, hanem a kézfejünkkel fogjuk 
eltalálni. Mindez pedig abban a meghatározott történelmi 
kontextusban sokkalta többet jelentett, mint egyetlen pofont, 
jelesül meglehetősen komoly, szimbolikus jelentéstartalmat 
hordozott. A másiknak a kézfejjel való felpofozása teljes 
annihilációt, teljes mértékű földbe döngölést és megalázást 
jelentett, tehát annak egyértelmű üzenetét, hogy az ég egyadta 
világon semmibe sem veszem a másikat. Ez pediglen sokkalta 
komolyabb üzenet és gesztus, mint egy egyszerű, indulati 
pofon, elvégre mindenképpen feltételezi a teljes tudatosságot, 

szándékot és jól átgondolt döntést. Amennyiben ezt a helyzetet 
átvisszük — jelenkori  társadalmunkra, már alaposabban 
átláthatjuk, hogy már pusztán pszichológiai értelemben véve 
sem lehet elképzelhető válaszreakció a hagyományos 
értelemben vett "fordítsd oda a másik orcádat" attitűd. 


Ezeknek a felvetéseknek megtétele során nagyon 
sokszor találkozni a mainstream kereszténység részéről azzal a 
kritikával, hogy a kétségeket és ellenérveket megfogalmazó 
személyek úgymond "még nem készek odaajánlani Istennek az 
egész életüket, és nem bíznak még az isteni ítélet 
igazságosságában". — Éppen ezért érzem — szükségesnek 
megfogalmazni, hogy nagyon sok esetben a helytelen 
értelemben vett alázatosság, szelídség és türelem sokkalta 
nagyobb anyagi, lelki és szellemi károkat képes okozni, mint 
egy helyes értelemben és mértéktartóan gyakorolt önvédelem. 
Vannak ugyanis olyan helyzetek, amikor éppen az alázatosság 
és megalázkodás szolgáltat olajat a tűzre, és azt hiszem, hogy 
joggal vetem fel annak a lehetőségét, hogy a jobb orca kézfejjel 
történő felpofozása éppen ilyesfajta történést jelent. Az 
ugyanis, ha valaki a másikat teljesen nyíltan, szándékosan, 
előre megfontolt szándékkal és teljes  tudatosságának 
birtokában ilyetén módon alázza meg, már minden esetben 
feltételez egy olyasfajta lelki és személyiségi torzulást, 
amellyel szemben már nem elegendő az alázatosság és az új 
lehetőségek szüntelen felajánlása. Sietek persze megjegyezni, 
hogy ezek egyáltalán nem azok a helyzetek, amikor a másik 
egyszer-egyszer meggondolatlanul, hirtelen természetének és 
felfokozott intenzitással tomboló érzelmeinek teret engedve 
mintegy "belefut" egy-egy ostoba cselekedetbe. Ilyenkor a 
megbocsátás gesztusa valóban működőképes lehet, azonban 
feltétlenül szükséges felhívnom a figyelmet arra, hogy a határ a 

kétféle helyzet között olykor meglehetősen keskenynek és 
szűknek mutatkozhat, így sok esetben hajlamossá válhatunk 
túlságosan is jóhiszeműen feltételezni a másikról a 
meggondolatlanságot és a hirtelenséget még akkor is, ha 
nyilvánvalóan átgondolt, megfontolt, és előre eltervezett 
helyzetekről van szó. 


Mint már korábban is írtam, léteznek olyan súlyos 
személyiségtorzulások, amelyeket éppen a másik fél részéről 
megnyilvánuló alázat, illetve a "fordítsd oda a másik orcádat" 
helytelenül értelmezett gesztusa tart mozgásban. Ilyenek 
például a pszichopaták és nárcisztikus személyiségzavarral 
élők hatalmi játszmái, valamint a különféle házastársi 
erőszakok és alkoholista drámák. Ezekben ugyanis minden 
esetben részt vesz egy manipulátor, aki a helyzet felforrósodása 
esetén hajlamos úgy beállítani a viselkedését, mint egyszeri 
megingást, vagy olyan rossz szokást, amelyet minden 
igyekezetével megpróbál magában legyőzni. Rajta kívül nem 
feledkezhetünk meg arról a személyről, aki ezekben a 
játszmákban a másik fél szerepét tölti be, és aki minden 
esetben megpróbál mentséget találni a másik viselkedésére, 
szüntelenül új orcáját mutatva a másik felé. Itt azonban éppen 
ezzel a viselkedésével tartja fenn az ördögi kört, elvégre 
képtelen felismerni, hogy az agresszor részéről egyáltalán nem 
véletlen és meggondolatlan tettek sorozata felelős a 
történésekért, , hanem bizony tudatosan eltervezett és 
kivitelezett folyamatról van szó. Ehhez asszisztálni azonban 
nemcsak, hogy nem alázatos cselekedet, hanem egyenesen akár 
bűnpártolásnak is felfogható. 


Korábbi  munkaterületeimnek egyikén volt egy 
kollégám, akinek szokásában állott a másik személyt nyíltan, 

akár az ügyfeleink előtt becsmérelni, szakmai véleményét 
korántsem szalonba illő módon felülbírálni, illetve az egész 
személyét érintő, sokszor elképesztően negatív és pejoratív 
színezetű kijelentéseket tenni. Vele kapcsolatban én magam is 
beleesni látszottam abba a hibába, hogy minden egyes ilyen 
cselekedetét úgy próbáltam interpretálni, hogy azokat 
valamiféle személyiségzavar, túlzott mértékű impulzivitás, 
esetleg jellembeli hiányosságok számlájára írtam, szüntelenül 
új esélyt és új platformot biztosítva ezzel számára az újabb 
negatív megnyilatkozásra. Ezzel a viselkedésemmel azonban 
több szempontból is helytelen módon jártam el, egyfelől 
kockáztatva ezzel a saját lelkemnek épségét, hiszen 
sorozatosan megengedtem és lehetővé tettem számára, hogy 
ilyen módon rombolja önbizalmamat, önértékelésemet és a 
saját magam értékességébe vetett hitemet. Mindemellett az 
ügyfeleim érdekeit is súlyosan sértettem, elvégre miféle 
bizalmat plántálhat valaki is a továbbiakban egy olyan 
"szakember" irányában, akivel a kollégái ilyesfajta 
megnyilvánulásokat engedhetnek meg maguknak? Semmi 
esetre sem kelthettem határozott, szakmailag magas szinten 
álló és köztiszteletet birtokló ember benyomását, hanem bizony 
valamiféle olyan gyengekezű és jellemű alakét, akin bárki, 
bármikor átgázolhat. Harmadrészt pedig, és ez sem utolsó 
szempont, ártottam továbbá annak a bizonyos kollégámnak is, 
hiszen alárendelődő, megalázkodó és elfogadó 
magatartásommal asszisztáltam számára egy — olyan 
mesterséges, — képzeletbeli világ —— megteremtéséhez és 
fenntartásához, amelyben ő maga természetesnek veheti a saját 
jogát arra, hogy másokkal ilyetén módon viselkedjék. Ezzel 
mintegy segítettem megtartani a saját maga téves vélekedéseit, 
illetve annak a veszélynek is kitettem, hogy később csalódik és 
sérül hatalmas mértékben, amikor olyasvalaki lép be az ő 

képzeletbeli világába, akinek történetesen semmi kedve sem 
lesz alávetnie önmagát ezeknek a képtelen és mesterségesen 
fenntartott állapotoknak. Amennyiben tehát olyasvalakivel 
állunk szembe, aki képletesen a jobb kézfejével vág minket 
pofon, a jobb arcunkra célozván, célszerűnek mutatkozik egy 
sokkalta misztikusabb szempont mérlegelése. 


Abban a felvetésben tökéletesen egyet kell értenem a 
hagyományos keresztény értelmezéssel, hogy ebben az esetben 
a visszaütés, illetve az erre szolgáló gesztusok alkalmazása 
tökéletesen hasztalan, hiszen az erőszak minden esetben 
további erőszakot szül. Ez nemcsak, hogy materiális és 
pszichológiai, de spirituális törvényszerűség is egyben. 
Amennyiben valaki indulatból cselekedve vét a másik ellen, 
akkor a másik személy indulatai tovább gerjesztik az amúgy is 
felfokozott lelki állapotát, nem adva módot és lehetőséget a 
lehiggadásra. Ha viszont a másik eset, jelesül az előre 
megfontolt, eltervezett és teljes tudatosság birtokában 
végrehajtott tett esete áll fenn, nos olyankor sem kifizetődő a 
"szemet szemért" elv, hiszen egy ilyen típusú személy, aki 
egész életét ezek között a versengő és törtető, a másik embert 
semminek sem néző viszonyok között éli le, egészen 
bizonyosan nagyobb rutin birtokában mozog ezeken a 
pályákon, így a saját eszközeivel való legyőzésének 
lényegében semmiféle esélye nincsen. 


Létezik azonban egy érdekes felvetés, amely pontosan a 
"fordítsd oda a másik orcádat" elvének helyes alkalmazását 
jelenti. Amennyiben visszatérünk a korábbi példánkhoz és 
folytatjuk onnan, hogy a másik személy éppen a jobb kézfejét 
alkalmazván pofon csapott bennünket, akkor a másik orca 
odafordítása fizikai értelemben csupán egyetlen módon 

valósítható meg, mégpedig egy száznyolcvan fokban 
végrehajtott fordulattal, azaz a hátat fordítással. Amennyiben 
ugyanis abból a célból fordítjuk oda a bal orcánkat, hogy a 
másiktól egy ugyanolyan "kézfejes" pofont kaphassunk, ahhoz 
nem elég a fej elfordítása, hanem bizony teljes fordulatra van 
szükség, tehát a teljes megfordulásra, amely viszont egyet 
jelent azzal, hogy a saját hátunkat mutatjuk a másiknak. 
Pszichológiai és spirituális értelemben is ez számíthat az 
egyedüli helyes és megokolt tettnek ebben a helyzetben, és 
véleményem szerint Yeshua is valamiféle hasonló gondolatról 
tanított. . Ez ugyanis egyáltalán nem jelent passzív 
belenyugvást, vagy mazochista megalázkodást, hanem sokkalta 
inkább egyfajta felülemelkedett állapot elsajátítását és 
gyakorlását. Amikor a történelmi Buddha haragos emberekkel 
került szembe, rendszerint ezt a felülemelkedett álláspontot 
képviselte. Nem alázkodott meg, "nem ment alá" a másiknak, 
de nem is mutatott felsőbbséges gőgöt, elvégre az ugyanúgy 
olaj a tűzre, mint az alárendelődés. Amikor tanítványai kérdőre 
vonták, az égő széndarab példájával válaszolt, rámutatva arra, 
hogy a haragos ember olyan, mint aki egy izzó széndarabot 
próbál valakihez hozzávágni. Amennyiben elfogadod tőle, 
akkor téged is megéget, ha pedig erőszakosan hozzávágod, 
akkor szüntelen oda-vissza csapkodás lesz a vége. A 
legbölcsebb, ha át sem veszed tőle, ilyenkor ugyanis téged 
egészen bizonyosan nem éget meg semmi. Amennyiben tehát 
erre az álláspontra helyezkedünk, misztikus szempontból 
háromféle nyereséget is elkönyvelhetünk. Egyfelől óriási lépést 
tettünk meg előre, a metafizikai  önkiteljesítés és 
önmegvalósítás irányában, másfelől pedig képessé válhatunk 
megóvni a magunk lelkét a sérülésektől és a mérgektől, 
harmadrészben pedig nem válunk passzív asszisztenciává és 
statisztává a másik fél önsors-rontó drámájában. 

Beszélnünk kell mindezek mellett egy másik, még 
inkább spirituális és rejtett értelmezéséről is ennek az 
evangéliumi szakasznak. Yeshua így fogalmaz: "ne álljatok 
ellen a gonosznak". Ebben a megközelítésben én magam 
nagyon erősen hajlok arra, hogy az üzenetnek egy sokkalta 
elvontabb,  intrapszichés tartalmát is  megvizsgáljam. A 
pszichoanalitikus iskola nagyjainak kora óta tudjuk, hogy 
bizonyos tudattartalmak, amelyek időről időre felötlenek 
bennünk, sok esetben meglehetősen kellemetlenné és 
vállalhatatlanná válhatnak számunkra. Ilyenek lehetnek a 
félelmetesen erős agresszió, öngyűlölet, önvád, illetőleg a 
másik személlyel szemben támasztott ellenérzések, az 
erőszaknak bizonyos formái, elégedetlenség, bosszúvágy, 
halálfélelem, egzisztenciális szorongás, és még sokféle más 
jelenség is. Ezeket a tartalmakat, amelyekkel megküzdeni 
nincsen erőnk, bátorságunk és kapacitásunk, legtöbbször a 
tudattalanba száműzzük, ahol azonban teljes mértékben 
kikerülnek az ellenőrzésünk alól. Lehetséges persze, hogy 
direkt módon nem kellemetlenkednek nekünk, azaz nem 
ütögetik folyamatosan az  orcánkat, azonban mindez 
egyáltalában nem jelent egyet azzal, hogy a továbbiakban nem 
is léteznek már. Nem működik ugyanis az "amiről nem tudunk, 
az nem létezik" elve, és az ilyetén módon a tudattalanba 
száműzött, szőnyeg alá sepert problémák egyre és egyre 
növekszenek, dagadnak és híznak, történetesen a mi szellemi 
energiáinkon élve. Számomra elképesztően groteszk és 
megmosolyogtató — jelenség, — amikor — az önmagukat 
tudományosnak és haladónak tekintő pszichológusok 
hüledeznek azon, amikor a Franz Bardon és Robert Ambelain 
szellemiségén élő misztikusok különféle lárvákat, sémákat és 
fantomokat emlegetnek, holott lényegét tekintve mindannyian 
ugyanarról beszélünk. Ha tehát ilyetén módon ellenállunk a 

gonosznak, azaz a mi magunk negatív, pusztító energiáinak, és 
kényelmes megoldást alkalmazván a tudattalanba küldjük őket, 
vagy esetleg ész nélkül harcolni kezdünk ellenünk, akkor 
bizonyossá válhatunk afelől, hogy előbb, vagy utóbb, de teljes 
bizonyossággal a halálba küldenek majd minket. Ebben az 
esetben viszont a másik orca odafordítása tökéletesen 
alkalmazható módszer lehet, jelesül engedni, hogy ezek a sötét 
energiák átáramoljanak rajtunk, tudatossá váljanak, és a lelki 
fényességben felfedjék magukat. Minél inkább küzdünk 
ugyanis az időről időre támadó negatív kényszergondolatokkal, 
avagy minél inkább megalázkodván előttük a tudattalan 
ellenőrizetlen birodalmába engedjük őket, remélvén, hogy 
akkor majd nem kellemetlenkednek többé, azzal annál nagyobb 
hatalmat biztosítunk számukra önmagunk felett. Amennyiben 
azonban engedjük, hogy ezek a tartalmak újra és újra arcul 
üssenek bennünket, tehát felvállaljuk velük szemben a "Szent 
Legyen" állapotát, akkor idővel valóban lehullik róluk a 
félelmetesség és rettenetesség álcája, mi magunk pedig 
mosolyogva jutunk el annak felismerésére, hogy a félelmetes 
szörnyeteg voltaképpen nem több, mint gonosz kis kobold. 


Két másik gondolatról is szeretnék megemlékezni, 
jelesük a kérdéses evangéliumi szakaszban szintén megjelenő 
"ruha-köntös problematikáról", illetve a mérföldek kérdéséről. 
Amennyiben valaki perbe fog, hogy elvegye a ruhádat, add oda 
neki a köntösödet is. Sok esetben megpróbáltam megfelelni 
ennek az ideálnak, azonban ugyancsak azt tapasztaltam, hogy 
ez a fajta mentalitás ugyanúgy olaj a tűzre, mint a korábban 
taglalt megalázkodás kérdése. Amennyiben ugyanis valaki 
annak az igényével lép fel ellened, hogy kiforgasson a 
javaidból, annak sem a ruhád, sem pedig a köntösöd, de még a 
házad, vagy az életed sem lesz elég. Az emberi kapzsiság, 

mohóság, irigység és sóvárság ugyanis természetéből fakadóan 
határtalan. Ebben a szakaszban véleményem szerint tehát 
Yeshua főként arra próbálja felhívni a figyelmet, amelyre már a 
"mennyei kincsek" gondolatkörének ismertetése során utalt, 
rámutatva a földi javak meglehetősen törékeny és korlátolt 
voltára. Ha megnézzük a konkrét képet, érdemes lenne 
elgondolkodnunk azon, hogy vajon mennyire nevezhetünk a 
magunkénak olyasvalamit, amelyet egy másik személy minden 
nehézség nélkül elvehet tőlünk. Tegyük fel például, hogy 
rendelkezünk egy gyönyörűséges luxusautóval. Mindjárt fel is 
vetődik a kérdés, hogy milyen körülmények között, és milyen 
elvekre hivatkozva alapozhatunk arra, hogy ez az autó a 
miénk? A miénk, mert a mi nevünkön van, vagy mert a mi 
bankjegyeinknek fejében írták a nevünkre? Mi kerestük meg az 
árát becsületes munkával? Érdekes kérdés, ugye: kié az autó? 
Azé, aki megvásárolja, vagy azé, aki összeépíti, vagy aki a 
kérdéses anyagokat előállítja? Amennyiben egy cégvezetőé az 
autó, akkor az valóban az ő munkája nyomán vált a sajátjává, 
vagy esetleg azokat az éhbérért dolgoztatott beosztottakat 
illetné, akiknek a kizsákmányolása által az ülepe alá kerülhetett 
a kényelmes bőrülés? Elgondolkodtató, azonban minden esetre 
arra szerettem volna ezzel rámutatni, hogy  Yeshua 
értelmezésében az anyagi dolgok múlandó és viszonylagos 
voltára kell leginkább  felfigyelnünk. Ha ugyanis a 
vezérigazgató autóját ellopják, akkor az autó tulajdonjoga 
máris megkérdőjelezhető. Bármennyire is a korábbi tulajdonos 
nevén vannak a gépkocsi iratai, illetve egyfajta társadalmi 
konszenzus is feljogosítja őt arra, hogy az autót a sajátjának 
nevezze, mindez azonban csöppet sem változtat azon a tényen, 
hogy a gépkocsit jelenleg a rabló, vagy éppenséggel már az új 
tulajdonos használja. Számít is valamennyit innentől, hogy 
eredetileg a vezérigazgató birtokolta az autót? Nézetem szerint 

nem sokat. Elérhet-e valamit az eredeti tulajdonos annak 
hangoztatásával, hogy a gépjármű jog szerint őt illetné meg? 
Nem nagyon, mint ahogyan a vezérigazgató alkalmazottait sem 
veszi senki sem komolyan, ha azzal állnának elő, hogy részük 
van "gazdájuk" javaiban. Így tehát jogosan beláthatjuk, hogy 
Yeshua voltaképpen arra tanít bennünket, hogy minden, amit 
bárki elvehet tőlünk, az valójában sohasem, egyetlen pillanat 
erejéig sem volt a miénk. Persze, mindez nem azt jelenti, hogy 
lakáskulcsot kellene adni az autónkat meglovasító rabló 
kezébe, hanem mindösszesen azt, hogy az adott lakásra is 
érdemes volna úgy tekintenünk, hogy az alapvetően egyáltalán 
nem képezi jogos és megmásíthatatlan érvénnyel rendelkező 
tulajdonunkat, elmélyítvén ezzel a hála, áldás és kivételezettség 
érzését önmagunkban avégett, hogy egyáltalán van hol 
laknunk, mit ennünk és miért, vagy kiért élnünk. Fontos 
tanulság még, hogy ne váljunk az anyagi javak mértéktelen 
harácsolóivá, hanem ezeknél sokkalta magasabb, 
múlhatatlanabb értékekért fáradozzunk. 


A mérföldek kérdését tekintve fontos megjegyezni, 
hogy ez voltaképpen teljes mértékben egy korabeli gyakorlatra 
alkalmazva került megfogalmazásra. A római légiósok ugyanis 
akkoriban rendelkeztek azzal a privilégiummal, hogy egy 
mérföldön keresztül  cipeltethették a felszerelésüket a 
meghódított területeken élő, nem római állampolgárokkal. Ez 
törvényi szabályozásnak számított, a római katona pedig teljes 
joggal kardélre hányhatott, ha nem tettél eleget a feltételeknek. 
Yeshua ebben a Tanításában tehát egy konkrét helyzet 
kezelésére vonatkozó, gyakorlati tanácsot fogalmaz meg, nem 
pedig általános érvényű igazságokat. Az, hogy a rómaiak jelen 
vannak, megmásíthatatlan állapotnak számított, amelyet el 
kellett viselni, és lehetőleg keresni a békés együttélés 

lehetőségeit. Amennyiben tehát valakit megtalált egy ilyen 
római légiós, a lehető legbölcsebbnek számított elvinni a 
terheit oda, ahová kérte, majd dolgunkat elvégezvén 
továbbállni. Sajnos azonban számos keresztény közösség és 
intézmény ezzel a gondolattal szintén a megalázkodás, 
behódolás és teljes alárendelődés irányába próbálja terelni a 
követőit, mondván "meg kell adni a császárnak, ami a 
császáré". Jelenleg azonban nincsenek császárok, illetve 
császári címmel, ranggal és hatalommal felruházni mostani 
munkáltatóinkat, főnökeinket és honatyáinkat eleve elhibázott 
és beteges gondolat. Különbség van ugyanis a fegyverrel, 
vérrel és erőszakkal hódító ellenség között, akivel szemben 
nem feltétlenül az ágyútöltelék szerepének felvétele a 
megoldás, illetőleg a jelenlegi elöljárók között, akiknek 
hatalma voltaképpen a tiszavirágok életéhez hasonlítható. 


Gondolatmenetem zárása és összefoglalása gyanánt 
szeretnék arról írni egészen röviden, hogy értelmezésem szerint 
miként képzelhető el ezeknek a fentebb taglalt Tanításoknak a 
gyakorlati életben való megélése. Véleményem szerint tehát az 
agresszió, azaz a visszaütés és a harc felvétele a lehető 
legkivételesebb esetektől eltekintve nem lehet megoldás. 
Sajnálatos módon néhanapján kikerülhetetlenné válik, hogy a 
kard ellenében kardot kell fognunk, azonban ügyelnünk kell 
arra, hogy ilyen esetekben kardunk valóban a mitológiai 
Mandzsusri kardja legyen, nem pedig a rablólovagok, vagy a 
hódító legionáriuso kardja, de még a templomos lovagok, vagy 
Péter apostol kardjáról is le kell mondanunk. Tudatosítanunk 
kell magunkban, hogy aki kardot fog, minden esetben el is vész 
a kard által, és ebben a tudatban úgy forgatni a fegyvert, hogy a 
lehető legkevesebb kárt okozzuk önmagunknak és másoknak, 
megelégedvén a józan önvédelemmel. Még kedvezőbb, ha a 

"másik orca  odafordításának" gyakorlata valódi hátat 
fordítással jár, jelesül egy emelkedett, kívülálló attitűddel, 
amely külső szemlélők számára sok esetben balgaságnak 
tűnhet, azonban mélyebb látásmódra szert tévén könnyen 
beláthatjuk, hogy ezekben az esetekben valódi kőszikla feszül 
neki a  kisbogár  próbálkozásainak. — Fontos azonban 
felfedeznünk, hogy a megalázkodás minden formája 
ugyanolyan kártékony és romboló, mint az agresszió és az 
erőszak, nemcsak számunkra, hanem különleges módon a 
másik fél számára is. Pontosan azon okból kifolyólag, mert 
egyenlőtlenséget szül, mégpedig a lehető legkártékonyabb alá- 
fölérendelődés helyzetét. Ez borzalmas állapot a megalázott fél 
számára, azonban rettenetes veszélyeket rejt a pillanatnyilag 
magas lovon ülő esetében is, hiszen éppen ezekből a 
helyzetekből lehetséges a lehető legnagyobb fokú zuhanás 
megélése, kiegészítve a földet érés és padlót fogás fájdalmával. 
Amennyiben megvizsgáljuk Yeshua keresztre feszítésének 
körülményeit, voltaképpen ez a kivételezett helyzet köszönt 
vissza ránk. Bármennyire is ellene megy a hivatalos 
értelmezésnek, amelyben elvben hinnünk kellene, én azonban 
állítom, hogy Yeshua viselkedése mégsem fogható fel 
megalázkodásnak, vagy teljes behódolásnak. 


Bármennyire is szeretnék sokan a jézusi alázatot a 
tömegesített emberek által követett életideává tenni, törekvésük 
minduntalan megfeneklik majd, elvégre egyre többen kezdik 
majd helyesen értelmezni ezt a gondolatot. "Atyám, bocsáss 
meg nekik, nem tudják mit cselekszenek". Ebben a 
kijelentésben nyoma sincsen  alázatoskodásnak, avagy 
alárendelődésnek. Itt a valódi Uralkodó szavai nyilvánulnak 
meg, aki a tudatlan, kegyetlen, gőgös és ostoba, az állatias 
természettől és ösztönöktől fogva tartott lényektől alig 


310 


különböző kreatúrák által szenved. Nem arról van szó, hogy 
"én tehetek mindenről, megérdemlem, hogy ezek a nagyszerű 
és nálamnál minden szempontból többet érő, csodálatos 
emberek kínozzanak. Megérdemlem a szenvedést, merek 
kicsinek lenni és meghódolni." Nézetem szerint itt egyáltalán 
nem ez történik, hanem sokkalta inkább a megvilágosodott 
bölcs józan és szeretetteljes viszonyulása az őt kínzó 
szúnyogok, bögölyök és kullancsok felé, akikkel szemben azért 
mutat megértést, szeretetet, együttérzést, irgalmat és 
elfogadást, mert olyannyira korlátoltak, tudatlanok és 
kezdetlegesek, hogy önmaguktól képtelenek lennének 
bármiféle belátásra. Nem jön elő azonban az a viszonyulás, 
hogy "jaj, ti drága, értékes és szent szúnyogok, bögölyök és 
kullancsok, szívjátok csak a véremet, hiszen mindannyian 
annyival többet értek nálamnál." Tudom, hogy példázataim sok 
esetben meglehetősen  sarkítottnak hathatnak, azonban 
mindennél jobban fel kívánom hívni a figyelmet arra, hogy a 
Krisztusi Út járása nem jelent egyet a legsötétebb értelemben 
vett alázatoskodás, szenteskedés, meghódolás és alárendelődés 
útjával, hanem sokkalta inkább egyfajta "Királyi Útnak" 
tekinthető. Alapvető különbség van ugyanis az önmagát 
minden lehetséges módon porba alázó, mások előtt teljes 
mértékben  meghódoló, és önmagát eltaposni engedő 
ájtatoskodó, illetve az őt érő igazságtalanságokat, sérelmeket és 
tudatlanságot szilárd tölgyfa módjára viselő Lovagkirály 
között, aki az erkölcsi igazság teljes realizációjában éli életét. 
Gondoljunk bele, mekkora különbség van az igazi paplovag és 
a szamuráj nemes alázata, illetve a szolgalelkűség hamis 
alázatoskodása között. Ég és föld, pedig mindkettő elvben az 
alázatról szól. Egyik azonban valóban égi út, míg a másik 
elképesztően földi, anyagias és materiális. 

Végezetül arról szeretnék szólni, hogy véleményem 
szerint miként képzelhető el tehát a fenti evangéliumi üzenetek 
közösségben való megélése. Véleményem szerint a legtöbb 
közösséggel kapcsolatban fennáll a "kettős mérce" alapvető 
problémája, jelesül hogy minden körben megjelennek olyan 
személyek, akik a közösség írott-íratlan szabályait csupán a 
másokra nézve tartják kötelező erejünek, önmagukat azonban 
mindenfajta létező módon megpróbálják kivonni ezek alól. 
Belőlük lesznek aztán azok, akik mindennemű őket érő kritika 
hallatára a "ne ítélj, hogy ne ítéltess", vagy a "szálka-gerenda" 
közhelyekkel hozakodnak elő. Ilyen esetekben az a probléma, 
hogy ezek az emberek a saját hasznukra akarják fordítani a 
közösséget, nem pediglen arra gondolnak, hogy miként 
adhatnának ők valamit annak. Érvelhetnénk persze azzal, hogy 
a közösségnek számos önzetlen, a mások javára működő tagja 
is lehet, azonban sajnálatos módon előbb-utóbb minden 
közösség zátonyra fut, amelyiknek akár csupán néhány tagja 
kivételnek tekinti önmagát ezek alól az erkölcsi mértékek alól. 
Ilyen esetekben áll elő a követők és követettek társasága, a 
"milliók egy miatt", vagy "milliók egyért" helyzete, ahol a 
többség szolgalelkűen és megadóan, a hamis alázat szellemétől 
hajtván robotol, amíg a rivaldafény másoknak jut. 


Véleményem szerint az egyedüli működő közösség a 
kisközösség lehet, illetve ezeknek a kisközösségeknek a 
megfelelő módon összekapcsolt rendszere. Itt azonban 
egyáltalán nem a különféle kisegyházak, vagy szekták 
rendszerére gondolok, hiszen tapasztalataim szerint ezeknek 
köreiben is nagyjából ugyanazok a folyamatok zajlanak, mint a 
világegyházak és vallások köreiben, legfeljebb miniatürizált 
formában. Voltam már tagja több milliós világközösségnek, 
illetve alig néhány tucatnyi lelket számláló kisegyházaknak is, 

összességében nem sok különbséget fedezve fel közöttük a 
korábban ismertetett tengelyek mentén. Úgy gondolom, hogy 
igazi közösség csakis és kizárólag igazi, valóságos és hiteles 
Urak és Úrnők között valósulhat csupán meg, akik az 
önmegvalósításnak és önkiteljesítésnek eljutottak már egy 
olyannyira magas fokára, hogy már egyáltalán nem mutatnak 
érdeklődést a közösségi játszmák és hatalmi drámák irányában, 
mint ahogyan a különféle rangok, titulusok, előjogok és 
lehetőségek megszerzése sem foglalja már le őket. Olyan 
személyekről van szó itt, akikkel kapcsolatban már joggal 
feltételezhetjük, hogy nem kívánnak kiforgatni bennünket a 
javainkból, nem kívánnak a mi hátunkon egyre magasabbra 
kapaszkodni, és nem érdekük a rajtunk való nyerészkedés. 
Olyan személyekkel kapcsolatban lehetünk képesek megélni 
ezt a fajta közösséget, akiknek esetében bizonyosak lehetünk 
afelől, hogy amennyiben mi magunk valamiféle hibát, vétséget, 
vagy mulasztást követünk is el, ők maguk képessé válnak 
valóban, ezúttal a hagyományos értelmezésben vett "másik 
arcukat" odafordítani, valós megértéssel, együttérzéssel és 
szeretettel, könyörülettel viszonyulni felénk, hogy együttesen 
lehessünk — képesek korrigálni emberi botlásainkat, 
gyarlóságainkat és hibáinkat. 


Utolsó bekezdésemhez érkezvén szeretném ismételten 
is megállapítani, hogy nem tartok igényt értelmezésem 
igazságként való előadására. Gondolataim csupán egy 
egyes állomásain keletkező felfedezések nyomán bontakoznak 
ki, éppen ezért nem tükröznek semmiféle kinyilatkoztatást, 
vagy rejtett tanítást. Nem tartom magamat sem hívőnek, sem 
követőnek, sem pediglen szolgának, hanem ha mindenképpen 
el kellene helyeznem magamat az evangéliumi történetekben, 

akkor valószínűleg a három napkeleti bölcs egyikével 
azonosulnék, aki a maga saját világnézeti keretében értelmezi 
az Üzenet és a Tanítás csodáit, a Megváltás eszményét a saját 
életútján haladván valósítva meg. 

Tanácsok a lelki homály időszakának megéléséhez 


A Gnóziskeresés — és —— misztikus  — létszemlélet 
meglehetősen kevéssé körüljárt területének számít mindaz, 
amit Juan de la Cruz, vagy Thomas Kempis műveikben a "lelki 
szárazság" jelzővel illetnek. Bármennyire is kevés szó esik 
azonban a misztikusok között erről a fajta jelenségről, mégis 
szinte teljes bizonyossággal elmondható, hogy valamennyiünk 
számára megadatott már bőségesen a mód és lehetőség, hogy 
ennek az élménynek meglehetősen keserű ízét megízlelhessük. 
Mindannyiunk. életének folyamán beköszöntöttek már nem 
egyszer azok az időszakok, amikor teljes joggal érezhettük úgy, 
mintha a Menny valamilyen oknál fogva időlegesen bezárult 
volna, az Isteni Jelenlét pedig mintha teljes mértékben 
eltávolodott volna tőlünk. Bármennyire is tudatában vagyunk 
jobb és szebb napokon, hogy a felhők átvonulása az égbolt 
létezésének — szükségszerű velejárója, és — mint ilyen, 
egyáltalában nem tart örökké, a borongósabb időszakokban, 
esetleg a komoly lelki viharok idején mintha rögvest elfeledni 
látszanánk, hogy az áldatlanság állapotának egyszer vége 
szakad majd. 


Én magam is gyakorta belekerülni látszom annak a 
hibának a csapdájába, hogy az olykor rám köszönni látszó lelki 
borongósságot és viharokat  hajlamosnak  mutatkozok 
valamiféle végső, visszafordíthatatlan hanyatlás és romlás első 
jeleinek elkönyvelni, rögvest kétségbeeséssel, rettegéssel, 
félelemmel és szorongással reagálván rájuk. Józan eszemmel 
persze pontosan tudom, hogy a félelem további félelmet szül, 
és az eredetileg ártalmatlan inger ilyetén módon történő 
értékelése által kiváltott szorongástól való megijedés további 
szorongáshoz, félelemhez és kétségbeeséshez vezet, azonban 

megjelenésüknek pillanataiban mégis rögvest elfeledni látszom 
ezeket az ismereteimet. A lelki sötétség beköszöntével rögvest 
elkönyvelni vélem, hogy ez már bizony a végnek kezdete, és a 
korábban megélt szárnyalás már vissza sem fog térni sohasem. 
Ilyenkor mindig igazán gyorsan képes vagyok meggyőzni 
magamat arról, hogy az általam oly szorongatóan intenzív, és 
jelentős mértékben megélt szorongás és félelem a jövőben már 
örökké velem marad, enyhülésre, avagy elmúlásra pedig nem is 
érdemes már számítani. Persze néhány nappal, héttel, vagy 
hónappal később, amikor lelkemnek égboltja ismételten 
megtisztul az eső-, vihar-, avagy hófelhők homályától, már 
magam sem igazán értem, hogy miért is féltem annyira. 
Mindaz, ami a lelki sötétség idején oly nyilvánvalóan 
megmutatkozik, léte pedig teljességgel megmásíthatatlannak 
tűnik, a Lelki Ragyogás idején olyannak tűnik számomra, 
mintha sohasem létezett volna, azonban mindennek éppen a 
fordítottja mondható igaznak a lelki sötétség beköszöntésének 
idején. Olyankor a tiszta, ragyogó égbolt emléke szinte néhány 
pillanat alatt elhalványodni látszik, és egyedüliként a 
homálynak realitása marad. 


Vizsgálódásunk szempontjából feltétlenül 
megkülönböztetést érdemes és szükséges tennünk a lelki 
szárazság, vagy sötétség, illetve a közé a jelenség közé, 
amelyet a fentebb említett Juan de la Cruz a "Lélek Sötét 
Éjszakájának" nevez. Ez utóbbi ugyanis egyáltalán nem 
átmeneti "belső időjárásváltozás", hanem bizony valódi 
éjszaka, amely a sarkkörökre leszálló sötétség példájára akár 
hónapokig, vagy az egyes bolygókon megszokott rendszer 
szerint akár évekig is fennmaradhat. A Lélek Sötét Éjszakája 
ugyanis a misztikus út szükséges lépése, valami olyasfajta 
tapasztalás, amelyen előbb, vagy utóbb, de valamennyi 

misztikus átesik, de még az alapvetően nem misztikus 
irányultságú, de amúgy erősen elhivatott és mélyen érintett 
hívők és gyakorlók körében is jól ismert a jelenség. Olyan 
éjszaka ez, amikor az általunk korábban ismert, megismert és 
elismert, igaznak és valósnak vélt világra szinte áthatolhatatlan 
sűrűségű sötétség borul, a lélek pedig képessé válik a tökéletes 
magány és elszigeteltség igazán szívbe markolóan fájó 
tapasztalatának megélésére. Nálam ez mintegy húszéves korom 
körül következett be első ízben, aztán nagyjából nyolc-tíz 
hónapig maradt velem, folyamatosan leépítve és feloldva 
mindazt, amelyben korábban hittem. Jeges vasvillák módjára 
marcangoló kétségek, vadállatokként rám törő szorongások, 
félelmek és rettegés, ezek formálták akkoriban lényemet, 
lassacskán elérve nálam annak felismerését, hogy az általam 
valósnak, igaznak és reálisnak megélt világ valójában tünékeny 
káprázat csupán. Felismerni véljük, hogy körülöttünk az 
emberek délibábokat és hamis illúziókat kergetve élik 
mindennapjaikat, és ami még ennél is szörnyűbb 
tapasztalásként érinthet meg minket, az végeredményben nem 
más, mint annak tudatosítása, hogy mindez alól mi sem 
számítunk a kivételek közé. Amikor felismered, hogy életed 
korábbi céljai, vágyai és motiváló erői valójában nem is 
Hozzád tartoznak, hanem csupán a  szűkebb-tágabb 
környezeted, a Téged körülvevő társadalmi (trendek által 
Beléd vetített jelenségek, egy ponton ráeszmélni látszol, hogy 
Te magad egyáltalán nem ezeknek a dolgoknak hajszolásáért 
jöttél erre a világra. Az anyagiasságnak kezdetben vastagnak és 
áthatolhatatlannak hitt falikárpitjai és paravánjai lassan-lassan 
aláhullani látszanak, Te pediglen egyre inkább nyitottabbá és 
befogadóbbá válsz az Élet magasabb, transzcendentálisabb 
realitásai felé. 

Belső halál, ez érinthet meg ilyenkor, amely azonban 
valójában nem más, mint a hernyó bebábozódása és 
átalakulása, mielőtt pillangóvá válna. Gondoljunk csak bele, 
hogy ennek az átalakulásnak az eleve kódolt terve minden 
egyes hernyó génjeiben rejtetten jelen van, mint ahogyan 
jelenvalónak számít az időpont is, amikor az erre az 
átalakulásra szólító belső hang felfedi önmagát. Így van ez a 
lélekkel is. Minden lélek belső lényegében ott szunnyad a 
Hang, amely a létezésnek egy pontján, az előre meghatározott 
időben egyszeriben megszólal, majd pediglen egyre 
kényszerítőbb erővel szólít Téged erre az átalakulásra. Mint 
ahogyan azonban a hernyó sincsen bizonyára tudatában annak, 
hogy pontosan milyen folyamatok játszódnak majd le vele és 
benne a bábállapot idején, úgy a lélek sem bír igazán 
mélységes tapasztalatokkal ezzel a folyamattal kapcsolatban. 
Csakis azt tudják mindketten, hogy életükben válaszúthoz 
értek, ahol mindenképpen meg kell tenniük ennek a 
bebábozódásnak gesztusát, hogy aztán alávessék magukat az 
előttük még ismeretlen, és számukra minden bizonnyal 
felfoghatatlan folyamatoknak. A hozzátartozók, a család, a 
barátok persze aggódva figyelnek, elvégre féltenek bennünket, 
mi pedig az aggódó megjegyzések hatására szintén egyre 
aggodalmasabbá válunk állapotunkat illetően. Segítségért 
fohászkodunk, azonban a Mindenség hallgatni látszik, a 
különféle vallási vezetők többsége pedig sajnálatos módon 
igencsak kevés és csekély mértékű rálátással bír a lelki életnek 
ezen állomására. Sokan a könyvekben próbálunk fogódzóra 
találni, azonban általánosan megfigyelhető a jelenség, hogy a 
Sötét Éjszakáról szóló írások értelmét leginkább már csak 
akkor vagyunk képesek megérteni, amikor mi magunk is 
áthaladtunk rajta, közben sajnos nem feltétlenül. Azt minden 
esetre észlelhetjük, hogy József Attila, Vincent van Gogh, Juan 

de la Cruz, vagy Friedrich Nietzsche minden valószínűség 
szerint nagyjából ugyanazt élhette meg, mint most mi magunk, 
a példájukból meríteni azonban nem feltétlenül vagyunk 
képesek az életünknek ebben a periódusában. 


Engem Nietzsche vezetett át életemnek legelső ilyen 
periódusán, majd amikor évekkel később, nagyjából huszonöt 
esztendős korom környékén bekövetkezett a második, már 
rutinosabban kiáltottam segítségért a szúfi misztikus szerzők, 
valamint a közép-, és újkori alkimisták lelkisége felé. Egy szó, 
mint száz, a Sötét Éjszaka voltaképpen teljesen más jelenség, 
mint az úgynevezett lelki sötétség, vagy szárazság. Nem 
csupán avégett, mert időtartamában, gyakoriságában és 
intenzitásában különbözik tőle, hanem mert összességében 
teljesen más célt és értelmet szolgál a misztikus úton. Míg a 
Lélek Sötét Éjszakája egy teljes, és végleges lelki átalakulás 
folyamatának nyitánya, a lelki szárazság inkább egyfajta 
természetes körforgását képviseli a spirituális nappalok és 
éjszakák  váltakozásának. Mint ahogyan a nappal sem 
definiálható az éjszaka nélkül, úgy a  misztikusok 
istenkapcsolata sem élhető meg a maga teljességében a lelki 
homályosság időszakos  periódusainak jelenléte nélkül. 
Mindennek talán legfontosabb oka az, hogy jelenlegi 
létállapotunkban alapvetően korlátok között élünk, ahol is a 
különféle evolúciós, biológiai és materiális folyamatok állandó 
hatásainak vagyunk kitéve. A vonzások és taszítások 
törvényének engedve minden igyekezetünkkel maximalizálni 
próbáljuk a számunkra pozitívnak minősülő dolgokat, míg a 
negatívumokat igyekszünk minimalizálni. Éppen ezért 
misztikusként is igazán gyakorta vagyunk hajlamosak, mintegy 
"elszállni " magunktól" avégett, — hogy tapasztalataink 
rendhagyóbbak, különlegesebbek és kivételesebbek, mint 

amilyenek mások számára adódnak. Szüntelenül másokhoz 
hasonlítva önmagunkat sok esetben képtelennek mutatkozunk 
arra, hogy a magunk személyre szabott élményeit és 
tapasztalatait a megfelelő hálaérzettel és megbecsüléssel 
fogadjuk. A huzamosabb ideig fennálló jót hajlamossá válunk 
természetesnek venni, míg a legkisebb mértékű kellemetlenség 
hatására rögvest zúgolódni kezdünk. Pontosan erre hívja fel a 
figyelmet a lelki homályosság időszakosan megjelenő állapota, 
jelesül arra, hogy a spirituális életben semmi sem értetődik 
magától. Igaz ugyan, hogy az Ingyenkegyelem szüntelen 
áramlása által bármelyik pillanatban utat találhatunk a 
Fényességhez, sok esetben ez mégsem nyilvánul meg a maga 
teljességében az életünk során. 


Valójában azonban az Isteni Jelenlét sohasem hagy 
magunkra bennünket, mint ahogyan a Napkorong fényessége 
sem szenved el semmiféle hiányt pusztán attól, hogy egy adott 
pillanatban éppen vastag felhőzet takarja el tőlünk. Sok esetben 
éppen az Isteni Jelenlét az, ami elfátyolozza előlünk Önmagát, 
hogy magunkba szállásra, elcsendesedésre, elmélkedésre, 
önmagunk megjavítására, vagy valamiféle egyéb tanulságra 
hívja fel a figyelmet. Nem szükséges tehát kétségbe esnünk, 
elvégre teljesen természetes folyamatokról van szó, mint 
ahogyan a fellegképződés is teljes mértékben természetes 
folyamatnak számít. A kérdés azonban az, hogy miként is 
"élhetjük túl" ezeket a  periódusokat? A továbbiakban 
igyekszem összefoglalni mindazokat a lépéseket és 
módszereket, amelyeket én magam szoktam alkalmazni 
ilyesfajta tapasztalatok megélésének esetén. 

1. Semmi esetre se essünk kétségbe 


Véleményem szerint ez az első és legfontosabb jó 
tanács ezekre az időszakokra. Mint ahogyan ugyanis a 
korábbiak folyamán már írtam róla, a félelem, szorongás és 
kétségbeesés ebben a helyzetben éppen, hogy mélyíti a 
sötétséget, illetve olyan automatikus gondolatokat generál, 
amelyek szinte egy szempillantás alatt olyan téves 
értelmezésekhez vezetnek, amelyek által egyszeriben elfog 
bennünket — a visszafordíthatatlanság, — véglegesség és 
kilátástalanság érzése. Ezen a ponton az első teendőnk kell 
legyen, hogy ezeket az automatikus gondolatokat próbáljuk 
meg minél pontosabban azonosítani, és ellenőrzésünk alatt 
tartani. Fontos megjegyezni azonban, hogy az ellenőrzés alatt 
való tartás nem jelent egyet az elfojtással, vagy elnyomással, 
hiszen tapasztalatból tudhatjuk, hogy az elnyomott gondolat 
egyre nagyobb erővel hajlamos alkalmatlankodni, az elfojtott 
tartalom pedig hamarosan a tudattalanba süllyed, hogy ott 
ellenőrizetlenül fejlődjék és élősködjék tovább szellemi 
energiáinkon. A fontos tehát a tudatosítás és az ellenőrzés alatt 
való tartás. Érdemes ilyenkor elfogadnunk, hogy ezeknek a 
gondolatoknak a felbukkanása természetes, hiszen evolúciósan 
belénk kódolt túlélő mechanizmusnak számít, hogy a tudatunk 
ilyen gondolatokkal és érzésekkel reagál fenyegetettség idején. 
A lelki homályosság pedig ebben a megközelítésben valódi 
fenyegetettséget jelent, hiszen itt alapvetően az éltető Isteni 
Fényességtől való  megfosztottságunkat élhetjük meg. 
Amennyiben az ilyenkor feltörő tartalmak kifejeződését nem 
gátoljuk, és nem is fojtjuk el, de ezzel egyúttal nem engedjük 
számukra, hogy elharapódzanak és eluralkodjanak rajtunk, 
akkor voltaképpen már kedvezőbb a helyzetünk, hiszen a lelki 
stabilitás megőrzése ilyenkor elképesztően fontos. 

2. Az ellenállás nem segít 


Ez az állítás mintegy kiegészíteni látszik az első 
tanácsomat, ugyanis gondolatom szerint a legrosszabb, amit 
ilyenkor tehetünk, hogy erőszakkal próbálunk meg ellenállni a 
lelki homály beköszöntének. A legkedvezőbb hozzáállás 
ezekben az esetekben azonban éppen a "Let it be", azaz a 
"Misztikus Legyen" lelkiségében keresendő. Paradox módon 
ugyanis ezzel az egyetlen kifejezéssel voltaképpen tudatosítjuk 
önmagunkban, hogy az Isteni Jelenlét ilyetén módon való 
elhalványulása voltaképpen teljes mértékben az Ő akaratából 
történik, így pediglen mindjárt megérteni látjuk, hogy a lelki 
homályosság valójában az Istenség által mozgásban tartott 
misztikus létezésmód egy fontos periódusát képezi. Ebben az 
esetben pedig joggal kérdezhetjük meg magunktól, hogy vajon 
ténylegesen elhagyott-e az Istenség, ha a jelenlegi állapot 
éppen az Ő akaratából történik? Természetesen nem, ugyanis 
az Isteni Jelenlét mindenkor sokkalta közelebb áll Hozzánk, 
mint amilyen közel akár mi magunk állhatunk saját 
magunkhoz. Mindez a felismerés már rögvest elvezethet 
bennünket oda, amely voltaképpen az előszobáját képezi annak 
tudatosításának, hogy az Isteni Jelenlét egyáltalán nem válik 
kevesebbé, csorbultabbá, vagy korlátozottabbá bennünk, még a 
lelki homályosság idején sem, pusztán arról van szó, hogy a 
vele való kapcsolatban állt be néminemű akadályozottság. 


3. Ne okoljuk és ne vádoljuk se Istent, se önmagunkat 
A következő, igencsak gyakori tévedés, hogy a 
történtek miatt az Isteni  Jelenléttel szemben kezdünk 


nehezteléssel és ellenséges érzülettel viseltetni. Ezekben az 
esetekben érdemes és célszerű tudatosítani magunkban 

ismételten azt a tapasztalást, hogy a lelki homályosság jelenléte 
alapvető szereppel bír a misztikus úton, és mint ilyen, csakis és 
kizárólag a mi javunkat szolgálja. Éppen ezért érdemes akár 
hálát adnunk az Istennek, hogy megengedi ezeknek az 
időszakoknak a meglétét. Ugyanígy fontos tudatosítanunk 
önmagunkban, hogy mindez egyáltalán nem a bennünket ért 
büntetésnek számít. Anyagias keretek közé szorított létezésünk 
során ugyanis ahhoz szokhattunk hozzá, hogy a pozitív történés 
mögött feltétlenül valamiféle jogosan megérdemelt jutalom, 
míg a negatív esemény mögött éppen egy valamilyen szinten 
kiérdemelt büntetés gesztusát sejtjük. Ez azonban egyáltalán 
nincsen így, csupán az elbírálási képességünket homályosítják 
el a hétköznapi értékrendek. Ezen oknál fogva hajlamosnak 
mutatkozunk azt feltételezni, hogy mindaz, ami számunkra 
kellemes, egyúttal valóban a javunkat szolgálja, a kellemetlen 
történések pedig csakis és kizárólag ártalmasak lehetnek a 
számunkra. A misztikus létezésmód azonban éppen olyasfajta 
Világ, ahol ezeknek a hétköznapi értékrendeknek és értékelési 
módoknak viszonylag kevés szerep jut. Éppen ezért, a lelki 
homályosság egyáltalán nem büntetés, amelyet valamilyen 
bűnünkkel, avagy mulasztásunkkal provokáltunk ki. Nem azért 
érezzük az Isteni Jelenlét által való elhagyatottságot, mert 
rondán néztünk valamelyik ismerősünkre, vagy mufurc módon 
viselkedtünk valamelyik hozzátartozónkkal, de még az sem 
lehet az oka mindennek, hogy vacsoránál éppen a legnagyobb 
süteményt emeltük ki a tálból. Gondoljunk csak bele, hogy sok 
esetben éppen a lehető leglelketlenebb emberek élvezik a 
legnagyobb bőséget ezen a világon, és mint ahogyan ők sem a 
sok-sok-sok jótéteményük által "érdemelték ki" ezt a fajta 
bőséget, úgy mi magunk sem a bűneink miatt váltunk 
"méltóvá" a lelki homályosságra. Amint felfogjuk ezeknek a 
gondolatoknak az igazságtartalmát, máris könnyebben nézünk 

szembe a szárazsággal. 
4. Keressük a tanulságokat 


Egy misztikus számára minden egyes helyzetben 
alapvető fontossággal bír annak a kérdésnek a felvetése, hogy 
vajon mit is tanulhatunk belőle, avagy miképpen 
hasznosíthatjuk lelki fejlődésünk szempontjából az éppen 
aktuális helyzetet. Különösen is fontos és értékes ez a fajta 
szemléletmód a spirituális értelemben vett nehezebb 
időszakokban. Amennyiben képesek vagyunk tudatosítani 
magunkban, hogy az általunk jelenleg érzékelt állapot, az Isteni 
Jelenlét  elhomályosulása valamilyen módon a javunkat 
szolgálja, rögvest élénkebben kezdünk figyelni arra, hogy mit 
is tanulhatunk belőle. Én magam szinte minden eddigi 
alkalommal kapcsolatban, még a legsötétebb időszakok idején 
is képesnek bizonyultam arra, hogy legalább valamicske 
tanulságot merítsek a történésekből. Meglehet persze, hogy a 
legfontosabb leckéket nem leszünk képesek elsőre elsajátítani, 
az azonban mindenképpen nagyszerű, ha legalább úgy 
keveredhetünk ki a lelki homály állapotából, hogy képesek 
vagyunk feljegyezni legalább egy-kettő új felismerést, vagy 
tanulságot. 


5. Ne zörgessünk görcsösen, de ne is lankadjunk el 


Gyakorta érezhetjük úgy, hogy a lelki homályosság 
idején valamiképpen bezáródni látszanak előttünk az ajtók. 
Ilyenkor sok esetben hajlamosnak mutatkozunk arra, hogy 
egyre és egyre türelmetlenebbül és erőszakosabb módon 
zörgessünk, remélvén, hogy erre a fajta vehemenciára 
csakhamar megnyílnak majd ismételten a kapuk. A lelki 

homály idején azonban ezek a fajta módszerek egyáltalában 
nem vezetnek eredményre, így a lehető legjobb, ha megállunk 
egy pillanatra. Amikor az ősi kolostorok kapujában a 
szerzetesek . megakadályozták a  neofiták bejutását, a 
legállhatatosabb jelentkezők türelmes várakozásra adták a 
fejüket, és voltaképpen nekünk magunknak is ezt a fajta 
hozzáállást , volna érdemes alkalmaznunk ezekben az 
időszakokban. — Célszerű ilyenkor olyan dolgokkal 
foglalatoskodnunk, amelyek nem lankasztják el éberségünket 
és tudatosságunkat, például könnyed sétákat tehetünk a 
természetben, rendet tehetünk a lakóhelyünkön, illetőleg 
olvasgathatunk egy keveset. Fontos azonban, hogy az ajtók 
átmeneti bezáródásának idején ne kódorogjunk el egyből 
csalódottan / a kapuk elől, — visszatérvén anyagias 
aktivitásainkhoz és kényelmes szendergésünkhöz. Semmi 
esetre se erőltessük az Istenség megjelenését, azonban minden 
percben úgy virrasszunk éberen, hogy bármikor képesek 
legyünk tetten érni Őt, bármelyik röpke pillanatban. 


6. Ügyeljünk szívünk és lelkünk tisztaságára 


Bár a korábbiakban már ejtettünk szót arról, hogy a 
lelki homály beállta egyáltalán nem a ránk mért büntetéssel 
jelent egyet, azonban mégsem szabad kizárnunk a lehetőségét 
annak, hogy valamiféle elakadás a mi irányunkból nyilvánul 
meg benne. Meglehet, hogy az utóbbi időszakban túlzásba 
vittük valamelyik elfoglaltságunkat, avagy éppen túlontúl 
keveset szenteltünk a magunk idejéből valamilyen fontos 
aktivitásra. A túlzott alkoholfogyasztás, dohányzás, avagy akár 
egy túlterhelt gyomor is okozhat ilyesfajta élményeket, hogy a 
túlontúl kevés és elégtelen minőségű alvásról ne is beszéljünk. 
Ha túlzottan sok esetben engedtünk teret bizonyos 

gondolatoknak, —— érzéseknek és  — cselekvéseknek, az 
valószínűsítheti a lelki szárazság kialakulását. Ilyenkor tehát 
alapvetően fontos, hogy megfelelő időt szenteljünk az 
alvásnak, pihenésnek, szabad levegőn történő mozgásnak, 
avagy valamiféle szolidabb böjtölésnek. Túlzásokba azonban 
semmi esetre sem szabadna esnünk. 


Ez a rövidke összefoglaló reményeim szerint néminemű 
segítséget nyújthat mindazoknak, akik a lelki szárazság és 
homályosság idején —— elbizonytalanodást tapasztalnak 
magukban. Fontos tudatában lennünk annak, hogy az Isteni 
Jelenlét valójában sohasem hagy magunkra minket, csupán 
hosszabb-rövidebb időszakok erejéig hajlamosnak mutatkozik 
néhanapján elfátyolozni előlünk Önmagát, hogy ezzel is 
tanítson, segítsen, neveljen, vezessen. 

Utószó gyanánt... ismét 


A Gnózis Szárnyain című írásmű publikálását követően 
voltaképpen még csupán a leghaloványabb sejtelmekkel sem 
rendelkeztem a tekintetben, hogy rövidesen újfent utószó 
megfogalmazása előtt állok majd. Újabb nagy feladat került 
befejezésre, ezzel egyúttal pedig életemnek egy újabb fontos 
szakasza vált lezárhatóvá. Az első kötetem megjelenése óta 
megfogalmazott valamennyi gondolatsorom lezárásra került, 
minden azóta elkészített munkám megtalálhatta a maga helyét 
ebben a könyvben, így voltaképpen ismételten átélhetem az 
"Üres Lap" állapotát, azaz mintegy teljes mértékben 
megtapasztalhatom az újrakezdés élményét. Amikor ugyanis 
egy-egy munka kiadásra kerül a kezeim közül, minden egyes 
alkalommal eltölt annak az érzése, hogy életemben teljesen új 
fejezet . veheti — kezdetét. Az élmények, tapasztalatok, 
felismerések és ráébredések, amelyeket a Csillagporból és 
Fényből című könyv fejezeteinek papírra vetése nyomán 
alkalmam nyílott átélni, persze velem maradnak egész 
hátralévő életem folyamán, legalábbis én magam erősen 
remélek ebben, azonban minden kétséget kizáróan bizonyos 
lehetek ugyanakkor afelől, hogy ezek már a múltamnak fogják 
szerves részét képezni. A jövő azonban bizonyára magában 
tartogatja majd a maga újabb tanulságait, élményeit és 
feladatait számomra, és ahogyan a Gnózis Szárnyain 
egyértelműen a súlyos lelki megrázkódtatásaimból történő 
felépülés történetét mutatta be, a Csillagporból és Fényből 
pedig már egy sokkalta letisztultabb útszakasz krónikáinak 
leképeződésévé vált, úgy a következő időszak alkotásai 
remélhetőleg újabb szakaszát fogják jelenteni annak a Végtelen 
Utazásnak, amely a Minden Tapasztalaton Túlonnan Élő felé 
halad, a maga töretlen módján... 

